
KÉT KORTÁRS: 
ASSISI SZENT FERENC ÉS II. ANDRÁS MAGYAR KIRÁLY 


BEVEZETŐ GONDOLATOK 


, Szent Ferenc Krisztus hitétől indítva és a vértanúság vágyától ösztökélve, egy íz- 
ben tizenkét legjámborabb társával Keletre ment, hogy fölkeresse Babilónia szul- 
tánját. [...] A szultán előtt Szent Ferenc a Szentlélek ihletésére olyan odaadással 
hirdette Krisztus tanítását, hogy kész volt érte a tűzpróbát is kiállni. A szultán kez- 
dettől fogva figyelmet és tiszteletet tanúsított iránta. Sokra becstilte hitének rendít- 
hetetlen szilárdságát, a vértanúság után megnyilvánuló vágyát, valamint minden- 
ről lemondó világmegvetését, nevezetesen azt, hogy koldusszegény létére semmiféle 
ajándékot nem fogadott el tőle. Napról napra szívesebben hallgatta Szent Ferencet és 
kérte, minél gyakrabban látogassa meg őt. Megengedte továbbá, hogy birodalmában 
társaival együtt bárhol szabadon prédikálhasson, sőt menlevelet is adott, hogy senki 
se háborgassa őket." 

(Assisi Szent Ferenc Virágoskertje. Fioretti) 


Assisi Szent Ferenc látogatása az egyiptomi szultánnál, II. Mohamed al- 
Kámilnál (1218-1238) megihlette Giottót is, aki a jelenetet megörökítette az 
Assisi Basilica di San Francesco Szent Ferenc életét bemutató festményei kö- 
zött. A freskón al-Kámil szultán trónján ülve hallgatja Szent Ferencet, aki a 
tűzpróbát is vállalná, hogy keresztény hitének igazságát ezzel is bizonyítsa. 
Erre azonban nem kerül sor, mert a muzulmán papok ijedten elhátrálnak: 
ők nem akarják vállalni ezt a kemény próbát. 

Szent Ferenc az ötödik keresztes hadjárat idején, 1219. június 24-én indult 
társaival Anconából, hogy a keresztesekkel együtt Egyiptomba menjen. Ab- 
ban az időben a Nílus deltájánál lévő Damiettát ostromolták a keresztesek: 

Giotto: A tűzpróba. Basilica di San Francesco, Assisi 


elkeseredett és véres harcok dúltak a városért. Ferenc úgy gondolta, hogy 
a fegyverek helyett a szeretettel és türelemmel próbálja meg a békét létre- 
hozni. AIl-Kámil szultán, aki békés ember volt - maga is rokonszenvezett 
az iszlám egyik aszkéta mozgalmával, akiket arabul , fakír"-nak, perzsául 
,darvish"-nak vagy egyszerű gyapjútalárjukról , szufik"-nak neveztek -, vé- 
gighallgatta Ferencet, akit találkozásuk végén tisztelete jeléül meg is akart 
ajándékozni: Ferenc azonban nem fogadta el a szultán ajándékát. 

A szultán táborából, Fariszkurból visszatérve Ferenc a keresztesek tábo- 
rában Pelagius pápai legátust arra próbálta rábeszélni, hogy álljanak el Da- 


mietta ostromától, mert az csak szerencsétlenséghez fog vezetni. Pelagius 
bíboros és a keresztesek vezérei nem hallgattak figyelmeztetésére, és 1219. 
augusztus végén elszenvedték az ötödik keresztes hadjárat legnagyobb ve- 
reségét, amely el is döntötte a hadjárat sorsát. 

Szent Ferenc Egyiptomba utazása előtt is fontosnak tartotta a missziós 
feladatokat: ő maga már 1212-ben a Szentföldre kívánt zarándokolni, de 
hajótörés miatt nem jutott el oda. Néhány évvel később, 1219-ben a szul- 
tán oltalomlevelével végiglátogatta a Szentföldet: Jeruzsálemet, Betlehemet, 
Názáretet, a szent helyeket. 1220 nyarán szállt partra Velencében az Itáliába 
történt visszatérte után, és egész további életét meghatározták a Szentföl- 
dön szerzett élményei: elég csak az első , betlehemesre" gondolni, amelyet 
Greccióban állított fel. 

Ferenc megjelenése a Szentföldön nem volt hatástalan, hiszen Jacgues de 
Vitry, Türosz püspöke egyik levelében azt írja, hogy legjobb papjai Szent Fe- 
renc rendjébe léptek be. Talán még a muzulmánokra is hatott valamennyire 
Szent Ferenc: az arab irodalomban vannak erre utaló jelek. 

1219 nyarán tehát Ferenc a Damiettát ostromló keresztesek táborában 
tartózkodott, ott, ahol magyar keresztesek is voltak, köztük püspökök is. 
Könnyen elképzelhető, hogy Tamás egri, Péter győri, Simon - valószínűleg 
- váradi és Róbert veszprémi püspökök találkoztak az akkor már nagyhírű 
szenttel. A magyar keresztesek közül többen még másfél évvel korábban, 
1217 októberének a végén érkeztek a Szentföldre II. András magyar király 
vezetésével. 

Erről a magyar keresztes seregről az előbb már említett Jacgues de Vitry 
püspök is kedvezően szólt egy másik levelében. András ugyan már 1218. 
január elején visszaindult Magyarországra a Szentföldről, de seregéből töb- 
ben maradtak a keresztesekkel, akikkel együtt 1218 nyarán megkezdték Da- 
mietta ostromát. András maga nem találkozott Szent Ferenccel: mindketten 
a maguk eszközeivel vettek részt az ötödik keresztes hadjáratban: a magyar 
király jelentős hadseregével, a szent pedig keresztény hitével és szereteté- 
vel. A keresztesek vereséget szenvedtek, azonban Szent Ferenc és utódai, 
a , ferencesek", akik 1291, az utolsó keresztes város, Akkon eleste után is 
az újra teljesen muzulmán kézbe került Szentföldön maradhattak, erkölcsi 
győzelmet arattak, amelyet az évszázadok során a muzulmán uralkodóktól 
kapott oltalomlevelek is bizonyítanak. 


A Szentföldre vezetett keresztes hadjáratok 


A Szentföld muzulmánoktól való visszafoglalására a latin kereszténység év- 
századokon keresztül vezetett keresztes hadjáratokat, vagy, ahogyan néha 
nevezik, háborúkat. Az Encyklopaedia Britannica ugyanazon fogalomnak 
tartja mindkét kifejezést: , Keresztes hadjáratok, más néven keresztes háborúk" . 

II. András magyar király a Szentföldre indul keresztes hadjáratra 


A Magyar Katolikus Lexikon-ban külön címszó szerepel , keresztes hadjárat" , il- 
letve , keresztes háború" néven. ,, Keresztes háború" alatt a lexikon szócikkének 
szerzője, Borosy András azt érti, hogy , hadi vállalkozás, melyet egyházi hatóság 
indított vagy szentesített a keresztény vallás védelmére vagy terjesztésére". Ezt a 
meghatározást , tág értelemben" használja, ,, szoros értelemben" azonban csak 
, a 9-13. század hadjáratai a Szentföld felszabadítására". Egy másik szócikkben, 
amelynek Diós István a szerzője, a , keresztes hadjárat egyházi hatóság által in- 
dított vagy szentesített katonai vállalkozás, a keresztes háborúk egyes hadjáratai" . 
Láthatjuk, hogy a , keresztes háború" vagy , keresztes hadjárat" kifejezéseket 
az említett enciklopédikus művek egymással felcserélhetőnek tartják, illetve 
nem tekintik egymástól túl távoli fogalomnak. A 19-20. századi hadtörté- 
netírás ugyanakkor nem egyszerűsítette le ennyire a , hadjárat" és a , háború" 
fogalmának meghatározását. A , hadjáratot" , egy hadi színhelyen egyfolytában 

végrehajtott hadműködések összességé"-nek, a , háborút" pedig , a nemzetközi vi- 
szályok erőszakos elintézési módjának" tekinti, illetve , általában azokra a viszá- 
lyokra" szűkíti, , anelyekben a szemben álló felek ereje kellően kiegyenlített ahhoz, 
hogy a harc kimenetele egy ideig bizonytalan legyen" . Mindehhez hozzátehetjük, 
hogy a , háború" fogalmán mást és mást értenek a katonai szakértők, a társa- 
dalomtudósok, sőt a természettudósok, akik a saját tudományos szemszö- 
gükből próbálták/ próbálják a , háború" fogalmát meghatározni. 

Azonban ha visszatérünk a , keresztes" jelzővel ellátott , hadjárat" vagy ,,fiá- 
ború" fogalmához, akkor a meghatározásoknak szűkíthetjük a körét. Mind 
az Encyklopaedia Britannica, mind Magyar Katolikus Lexikon hasonlóan fogal- 
maz a keresztes hadjáratról vagy háborúról: az 1095 és 1291 közötti időszak- 
ban a keresztények által a muzulmánok ellen a Szentföld visszafoglalásáért 
indított katonai vállalkozásokat nevezik így. Vannak ugyan véleménybeli 
különbségek a 19-20., illetve a 21. század elejének történészei között a ke- 
resztes hadjáratok előzményei, céljai, az elért eredmények megítélésében, 
sőt még a hadjáratok száma és kronológiája között, de ebben a fenti tömör, 
világos meghatározásban többnyire egyetértés van a történettudományon 
belül. 

Ezek a véleménykülönbségek inkább abból adódnak, hogy maga a foga- 
lom: , keresztes hadjárat" vagy , keresztes háború" , igen késői elnevezése annak 
a katonai vállalkozásnak, amely évszázadokon keresztül hol erőteljesebben, 
hol visszafogottabban volt jelen a kereszténységen belül. Ugyanis, ha 1095- 
től számítjuk a Szentföld visszafoglalásáért indított hadjáratokat, akkor azt 
tapasztaljuk, hogy az első keresztes hadjárat krónikásai magát az eseményt 
az , ter" vagy ,peregrinatio" szóval jelölik, a Szentföldre indulókat pedig 
vagy ,populus Dei"-nek, , Exercitus Dei"-nek vagy egyszerűen csak , pereg- 
rint" -nek nevezik. Ezekből az elnevezésekből egyértelmű, hogy a 11. század 
végi, 12. század eleji latin kereszténységnek a gondolatvilágában két eszme 
szorosan egybefonódott: magának a zarándoklatnak a fogalma, és a Szent- 
föld visszafoglalásáért folytatott háború. 


, A keresztes háború nagyon határozottan illeszkedik a zarándoklat vonu- 
latába. A pápák, a háborúra buzdítók és az abban részt vevők, de leginkább 
talán a hadjáratokat ismertető írók szándékainak megfelelően, a keresztes 
háború a peregrinatio egyik formájának tűnik. A keresztes háborúnak, akár- 
csak a zarándoklatnak, igen határozott vezeklő jellege van. Egyfajta aszké- 
zisnek tartják. A hosszú út fáradalmai Kelet felé, ahová sokan soha nem 
érkeznek meg, a szenvedések, a csaták veszélyei a keresztesből zarándokot 
formálnak. Az első keresztes hadjárat krónikásainál megfigyelhető, hogy 
akkor nevezik peregrininek a kereszteseket, ha megölik, legyőzik őket, vagy 
ha szánandó állapotba kerülnek. [...] Mind a keresztes, mind a zarándok 
személyesen szenved Krisztus nevében, és természetes dolog, ha a keresztes 
háború is vértanúságba torkollik" - írja Pierre A. Sigal francia történész. 


Ez a felfogás a 12. és 13. század egvházjogászai körében is megjelenik 
mint elmélet: , Jogi tekintetben a keresztes háború a zarándoklat közvetlen 
folytatása." 

Azonban csak az 1200-as években, tehát már csak a keresztes hadjáratok 
későbbi szakaszában sikerült , megkülönböztetni egymástól azokat, akik a 
Szentföld védelmére indultak, és azokat, akik kegyes céllal kívántak oda- 
utazni. Ekkor terjed el a keresztes háború és a keresztes elnevezés, noha a 15. 
században még megvan a PFeregrinatio" és a Peregrini kifejezés is, ha ezek- 
ről a katonai expedíciókról esik szó" - teszi hozzá az előző gondolatokhoz 
Sigal. 

Tehát még a reneszánsz korszak kezdetekor sincs külön elnevezése ezek- 
nek a katonai vállalkozásoknak: ez valószínűleg azért van így, mert már az 
első keresztes hadjáratban nem csak katonák vagy csak zarándokok vettek 
részt, hanem a két csoport együtt. Tudjuk, hogy a jól felfegyverzett, lovon, 
fegyvernökökkel utazó nemesekkel, lovagokkal együtt vonultak a Szentföld 
felé a szárazföldön éppenúgy mint a tengeren a szegényebb társadalmi ré- 
tegekből férfiak, nők, idősek, gyermekek, akik döntő részben fegyvertele- 
nek voltak. Elég legyen itt csak arra utalni, hogy mikor 1217. november első 
felében II. András magyar keresztes serege a Galileai-tengerhez vezetett ka- 
tonai akciót, akkor fegyvertelen zarándokok tömege vonult a lovagokkal, 
hogy az útjukba eső szent helyeket felkeressék, illetve, hogy a Jordán vizébe 
léphessenek. 


A keresztes hadjáratok értékelése a történettudományban 


Ezt a két eszmét, a zarándoklatot és a fegyveres harcot a muzulmánok ellen, 
amelyet, mint láttuk, a 11-13. században egynek tartottak, a későbbi korok 
történészei a reformáció, de még inkább a 18. századi felvilágosodás és libe- 
ralizmus eszméitől befolyásolva nemigen értették, vagy pedig félreértették. 
Ehhez hozzájárult az is, hogy a kereszténység, amely a középkori évszáza- 
dok döntő, és az emberek életét meghatározó erkölcsi, szellemi norma volt, 
a liberalizmus előretörése, majd a 20. század totalitárius eszméinek térhódí- 
tása következtében háttérbeszorult. Ezért a , keresztény univerzalizmus" - Os- 
car Halecki lengyel történész kifejezése - gondolkodásmódját, amely mind 
a latin kereszténységre, mind a keleti kereszténységre egyaránt érvényes 
volt, a legutóbbi évszázadokban, évszázadban a történészek, a középkor 
kutatói sokszor nem, vagy félreértették. 


, AZ igazi vközépkorc az az időszak, melyet azok a tipikus jegyek hatá- 
roznak meg, melyek a történészek fejében ehhez a fogalomhoz kapcsolód- 
nak, a 11., 12. és 13. századra korlátozódik [...] A három évszázad jellegét 
csak akkor érthetjük meg, ha ezt a még mindig használatos, értelmetlen, 

pontosabban kétértelmű fogalmat végre megfelelőbbel helyettesítjük [...)] 
Legyen ez a jól ismert latin kifejezés, a respublica christiana." 


Oscar Haleckinek az 1960-as években írt gondolataival az újabb külföldi 
és magyar munkák közül több is mutat hasonlóságot: 


" . .. majd minden középkorász egyetért abban, hogy a tárgyukra aggatott 
címke nem megfelelő." [A középkori történelemben] ,,a fordulópontot a 12. 
századi reneszánsz jelenti; a java középkori civilizáció a 13-14. századba jut 
delelőjére. [...] Abban szintén talán a legtöbb középkorral foglalkozó tör- 
ténész egyetért, hogy a középkori világot egyesítő eszme, gondolat mind a 
latin, mind a bizánci területeken a kereszténységben lelhető fel." (Norman 
Davies) 


"A 10. század közepétől a 13. század végéig terjedő korszak legszembe- 
tűnőbb sajátossága Nyugat-Európa expanziója és dinamizmusa, amelynek 
következtében helyzete a világban alapvetően megváltozott [...] a 950 és 
1250 közötti három évszázad Európa történetének egyik legdinamikusabb, 
legtöbb újat hozó időszaka..." (Katus László) 


Tehát ha a keresztes hadjáratokat ebben a , szűkebb" értelmezésben néz- 
zük, akkor az 1095 és 1291 közötti időszak feltörekvőben lévő, keresztény 
Európájának a katonai akciójáról van szó, amely az invesztitúra küzdelmek- 
kel együtt a legjellemzőbb erre a korszakra. Azonban tágabb értelmezésben 
a keresztes hadjáratoknak az előzményeire és céljaira szélesebb időhatáro- 
kat és eszmei mozgatórugókat kerestek és találtak a történészek. 

Az időhatárok kijelölésének kérdésében a legtágabban értelmező véle- 
mény szerint , A keresztes hadjáratokat szélesebb keretben kell vizsgálni: 
ezek ugyanis egyben Európa Azsia elleni harcának egyik szakaszát is je- 
lentik." Tehát már az ókori görög-perzsa háborúkkal kezdődtek, és egyes 
vélemények szerint mind a mai napig tartanak. E szerint a felfogás szerint 
a keresztes hadjáratok csak ennek a nagy, évezredek óta tartó küzdelemnek 
az egyik, igaz ugyan, hogy fontos része. 

Ezt a széles időhatárt szűkíti a már idézett Oscar Halecki: , Az európai 
történelemnek azt a korszakát, melyet a köznyelv középkorként emleget, a 
keresztes háborúknál semmi sem jellemzi jobban." 

Ez a felfogás ugyan leszűkíti és csak keresztény - muzulmán ellentétként 
állítja be a keresztes háborúkat, ugyanakkor elismeri, hogy az első keresztes 
háborút I. Hérakleiosz bizánci császár (610-641) vívta a Jeruzsálemet és a 
Szentföldet elfoglaló perzsákkal szemben, illetve, hogy a husziták ellen, a 
15. században vezetett katonai akciók is keresztes hadjáratok voltak a kor 
felfogása szerint. Jellemző, hogy a Szentföld visszavételére induló francia 
lovagok és a francia krónikások a 13. században az első keresztes lovagként 

az említett Hérakleiosz császárt tekinzették annak ellenére, hogy akkor már 
a Bizánci Birodalmat majdhogynem ellenségnek tartották Nyugat-Európá- 
ban. 

Láthatjuk, hogy az időhatárok meghatározásában a történészek vélemé- 
nyei igen eltérőek, de ugyanilyen sokféle vélemény, felfogás, elmélet alakult 
ki arról is, hogy mi is volt a célja és a mozgatója a , keresztes mozgalomnakf . 
Áldásy Antal az 1920-as évek elején írt összefoglaló művében két nagy cso- 
portba sorolja ezeket a különböző történettudományi véleményeket: 


"A mozgalom indítóokait különbözőképp ítélik meg. A materialista 
irányzatú történetírás tagadja annak ideális jellegét és anyagi okokból ke- 
letkezettnek mondja. Kalandvágyból, meggazdagodás utáni törekvésből 
igyekszik azt megmagyarázni és anyagi, gazdasági célokat lát benne. Mások 
a keresztes hadjáratokat vallásháborúknak tekintik az iszlám és a keresz- 
ténység közti elvi ellentét megnyilatkozásának. Azonban ez a nézet nem 
egy tekintetben téves [...] A keresztes mozgalom hatalmas megnyilatkozása 
a kor vallásos, jámbor szellemében leli magyarázatát, abban az aszketikus- 
misztikus szellemben, mely a középkor ezen időszakát átlengi. Ez a mély- 
séges vallásos érzület, mely milliók lelkét tölti el a Szentföld visszaszerzé- 
sének magasztos eszméjével, a X. században már kezd megnyilatkozni és 
virágzási fokát a XI-XII. században érte el." 


Donald Matthew angol történész hasonlóan vélekedik a keresztes hadjá- 
ratok eszmeiségéről az 1980-as évek elején írt munkájában: 


Európa keresztény közösségei a 11. századból mély vallásos elkötele- 
zettséggel és egyfajta harcias tettrekészséggel léptek át az új évezredbe. [...] 
ha azt akarjuk megérteni, hogy miért vonult annyiféle nép - Isten nevével 
az ajkán - keletnek, nemsokra megyünk a történészek kitalálta skeresztes 
hadjáratx kifejezéssel, de azzal a magyarázatukkal sem, mely szerint a ke- 
resztes háborúk katonai hadjáratok voltak, pontosan meghatározható kato- 
nai célkitűzésekkel. 

Az akkori katonák lelkesedése mai szemmel tettetésnek vagy barbárnak 
tűnik, mivel ma vallás és háború ellentétes fogalmak [...] A témák gondos 
megkülönböztetése, amit nélkülözhetetlennek tartanak a múlt megértésé- 
hez, válaszfallá magasodhat, ha különválasztjuk azt, amit az akkorival 
együvé tartozóként éltek meg. Mi civil társadalmat tudunk csak elképzelni, 
hivatásos hadsereggel, amely csak védelmi feladatokat lát el, és ez bizony 
szöges ellentéte a középkori gyakorlatnak és életérzésnek. [...] E korszak- 
ban mindvégig valami összetett, titokzatos, makacs vonzása volt a keresztes 
hadjáratnak." 


Az 1095 és 1291 közötti keresztes hadjáratoknak a kor felfogása szerint 
elsődleges célja a Szentföld visszafoglalása volt a 7. század óta tartó muzul- 
mán uralom alól. Természetesen a keresztes hadjáratok eszmeiségét befo- 
lyásolták a Bizánci Birodalom iszlám elleni küzdelmei ugyanúgy, mint az 
Ibériai-félsziget reconguista katonai akciói, illetve a dél-itáliai arabok elleni 
harcok, amelyek már az arab hódítások kezdete, a /-8. század óta tartottak. 
A második legfontosabb célnak tekintették, hogy a latin kereszténység a ke- 
leti keresztényeknek segítséget nyújtson, és így megszűnjön a 11. század 
közepe óta tartó egyházszakadás. A Pápaság úgy vélte, hogy Bizánc a Nyu- 
gat-Európából érkező katonai segítség után újra elismeri a pápák elsőségét a 
kereszténységen belül. Ugyanakkor a kelet-római császárok és a konstanti- 
nápolyi pátriárkák azt akarták elérni, hogy a nyugati keresztes lovagok , ad- 
ják vissza" a visszafoglalt területeket, hiszen Kis-Ázsia és a Szentföld tény- 
legesen a Bizánci Birodalom része volt a muzulmán hódítás előtt. Ebből az 
ellentétes felfogásból évszázadok során több politikai és katonai feszültség 
és konfliktus alakult ki, amelyeket hosszútávon nem sikerült megoldani. 

Hosszútávon azonban a keresztes hadjáratok sem eredményeztek katonai 
megoldást: a Szentföldet a muzulmánoktól tartósan nem sikerült visszafog- 
lalni. Akkon 1291-es eleste után majd csak több mint 600 évvel később ke- 
rült újra keresztény állam ellenőrzése alá a Szentföld és Jeruzsálem, akkor, 
amikor 1917. decemberében brit csapatok vonultak be a Török Birodalomtól 
elfoglalt területre. 

A keresztes hadjáratok okainak, előzményeinek, céljainak és eredmé- 
nyeinek a megítélése évszázadok óta vita tárgya a történészek között. Ez 
valószínűleg nemcsak azért van, mert a történészek világnézete, felfogása 
különbözik egymástól, hanem azért is, mert a több évszázadon át tartó ke- 
resztes hadjáratok mozgatói is összetettek voltak, ahogy ezekre az egyház- 
történész Török József pontosan rámutat. 


A keresztes háborúk a vallásos lelkesedés előre nem látott és példa nél- 
küli megnyilatkozásai mozgalom formájában. [...] A lelkiség táplálta moz- 
galmak közül a legmeglepőbb, ezért olyan eltérőek a vélemények, ha ki- 
váltó okairól, indítékairól van szó. Sokan a középkor sötétségének fényes 
bizonyítékát látják benne, miközben a mai kor szolgáltatta ítélőszékben ül- 
nek. [...] Az állandóan háborúskodó feudális társadalomban az ígért bűnbo- 
csánat megnyugtatta az esetleg aggályoskodókat, lehetőséget adott a zarán- 
doklatra, morális alibit biztosított sok zavaros lelkiismeretű rablólovagnak. 
A misztikus hívás bűvöletében az elinduláskor tényleg fel lehetett fedezni a 
tiszta szándékot, vagyis a Szentföld visszafoglalásáért való lelkesedést, ám 
Ázsia földjére érkezve sokan elfelejtették kezdeti vezeklő indíttatásukat, és 
visszanyerték eredeti énjüket. " 


Mivel Magyarország a latin kereszténység része volt nemcsak a közép- 
korban, de az újkorban is, ezért már nem sokkal azt követően, hogy a 18. 
század második felében elkezdték kiadni a középkori magyar forrásokat, 
a 19. század elején már megjelent magyar történettudományi munka a ke- 
resztes hadjáratokról. 

A közel 200 évvel ezelőtti művet Pucz Antal írta , A keresztes hadaknak rö- 
vid leírása" címmel, és Pesten adták ki 1816-ban. Néhány évtizeddel később, 
1853-ban ugyancsak Pesten jelent meg Joseph-Francois Michaud a maga 
korában meghatározó jelentőségű összefoglaló munkája a keresztes hadjá- 
ratokról. Egy évtizeddel később, 1863-ban adták ki Charles Forbes de Iryon 
Montalembert művét Szent Erzsébetről, amely munkája miatt a francia tör- 
ténészt a Magyar Tudományos Akadémia kültagjává választotta. Szent Er- 
zsébet édesapja, II. András a Szentföldre vezetett keresztes hadjáratot, férje, 
Ihüringiai Lajos pedig a II. Frigyes által indított keresztes hadjáratra indult, 
és a keresztesek között kitört járványban halt meg Dél-Itáliában. 

A magyar rokonsággal is rendelkező francia szerző után Veszely Lajos 
írt egy évvel később, 1864-ben cikket II. Andrásról és a német lovagrendről, 
majd 1879-ben Lázár György írta meg újra a keresztes hadjáratok történetét. 
Balics Lajos 1888-ban kiadott munkájában, amelyben a magyar katolikus 
egyház történetét foglalja össze, szintén jelentős szerepet kap a keresztes 
hadjáratok kérdése, csakúgy, mint Fraknói Vilmos már a 20. század elején 
készült összefoglaló munkájában. 

A 19. század végétől, a 20. század elejétől egymást követik a tudományos 
munkák, amelyek a keresztes hadjáratokkal foglalkoznak, és természetesen 
a nagy összefoglaló egyetemes és magyar történeti eseményeket tárgyaló 
munkákból sem hiányzik a keresztes hadjáratok tárgyalása. A két háború 
között jelent meg a már idézett Áldásy Antal összefoglaló műve, de a , Ma- 
gyar Történet" köteteiben Hóman Bálint is részletesen szól a keresztes hadjá- 
ratoknak a középkori magyar történelemben betöltött szerepéről. 

1945-ig azonban csak egyetlen külföldön írott munkában, Samuel Büch- 
ler 1907-ben, Svájcban írt művében szól Magyarország és a keresztes had- 
járatok kapcsolatáról, amely munka kevés ismerettel és sok elfogultsággal 
tárgyalja a kérdést. 

A magyar történettudományban 1945 és 1990 között igen kevés könyv 
vagy tanulmány foglalkozott nemcsak Magyarország és a keresztes hadjá- 
ratok történetével, hanem magával a keresztes hadjáratok történetével. M. 
A. Zaborov szovjet történész 1958-ban kiadott műve a korszak felfogását 
tükrözi, csakúgy mint Walter Zöllner kelet-német történész 1980-ban ki- 
adott munkája. 

Ezalatt a 45 év alatt egyetlen nyugat-európai szerzőtől adtak ki egy köny- 
vet a keresztes hadjáratokról. Rudolf Pörtner munkájában olyan vélemé- 
nyeket olvashatunk a keresztes hadjáratokról, mintha szerzője kelet-német 
történész lett volna: , Ismeretes, hogy ez a kísérlet [a keresztes hadjáratok] 

alaposan félresikerült. [...] Sok történész nem titkolt kétellyel vizsgálja a lo- 
vagi keresztes háborúkat, mások pedig határozott ellenszenvvel és érezhető 
belső távolságtartással." Ezek után felsorol néhány ténylegesen elítélő meg- 
jegyzést a keresztes hadjáratokról, de minden olyan megjegyzés vagy jegy- 
zet nélkül, hogy kitől származnak az idézetek. Arról nem is szólva, hogy 
Rudolf Pörtner a történelmi tényekkel sincs igazában tisztában: többek kö- 
zött III. Konrád német királyt (1138-1152) többször , császárként" emlegeti, 
pedig tudjuk, hogy nem koronázták császárrá. A keresztes hadjáratok tör- 
ténetét azonban csak 1095 és 1187 között tekinti át, tovább nem folytatja az 
események leírását. 

1945 után az első Magyarországgal és a keresztes hadjáratokkal foglalkozó 
tanulmány szerzője amerikai történész, James Ross Sweeney, aki 1984-ben 
magyarul megjelent tanulmányában többízben is kedvezően nyilatkozik a 
Magyar Királyság szerepéről a keresztes hadjáratokban: azonban Sweeney 
elsősorban az 1169 és 1217 közötti időszakot tekintette át. 

PFP. Szántó Konrád OFM katolikus egyháztörténeti összefoglaló munkájá- 
ban természetesen helyet kap a keresztes hadjáratok története, illetve a Ma- 
gyarországgal való kapcsolatok kérdése, de inkább csak vázlatosan. Ugyan- 
ilyen összefoglaló jelleggel írtak a keresztes hadjáratokról két munkában, a 
, Magyarország Hadtörténete" (tőszerkesztő Liptai Ervin, a vonatkozó fejeze- 
tet Borosy András írta) és Kristó Gyula: , Az Árpád-kor háborúi" címűben. 

Az első összefoglaló jellegű mű, amelyet magyar szerző írt 1945 után a 
keresztes hadjáratokról, Erdődy János 1986-ban megjelent munkája. A kö- 
vetkező évben Borosy András tanulmányban foglalkozott az Árpád-kori 
szerzetes lovagrendekkel, illetve érintőlegesen a keresztes hadjáratokkal. 
Még 1985-ben egy forráskiadvány jelent meg: Geoffíroy de Villehardouin 
, Bizánc megvétele" című munkája, amelyhez az utószót Kozma Béla írta. 

1990 után egyre több tudományos munka foglakozott/ foglalkozik a ke- 
resztes hadjáratokkal, aminek az az elsődleges oka, hogy ki kell igazítani 
több évtized helytelenül értelmezett véleményét. A teljesség igénye nélkül 
ezek közül a szakmunkák közül hármat mindenképpen ki kell emelnünk. 
A művek megjelenési sorrendjében először PF. Bozsóky Pál Gerő OFM mun- 
káját kell megemlítenünk, akinek 1995-ben jelent meg ,, Keresztes hadjáratok" 
című művének első kiadása, majd nem sokkal később a nagy érdeklődés mi- 
att megjelent a második kiadás is: Gerő atya 1948 óta Párizsban élő ferences 
történész volt, aki maga is többször járt a Szentföldön. 1996-ban a kérdéssel 
már régebb óta foglalkozó Borosy András írt egy rövidebb könyvet kitevő 
tanulmányt Magyarország és a keresztes hadjáratok kapcsolatáról. A har- 
madik mű, egy nagyívű, szépkiadású tudományos munka Laszlovszky Jó- 
zsef, Majorossy Judit és Zsengellér József szerkesztésében jelent meg 2006- 
ban , Magyarország és a keresztes hábortik - Lovagrendek és emlékeik" címmel. 

Meg kell említenünk ezek mellett a munkák mellett azt a forráskiadványt, 
amelyben Veszprémy László válogatásában 1999-ben az első és a második 

keresztes hadjárat korának válogatott forrásai láttak napvilágot, és nem 
hagyhatjuk ki ebből a rövid áttekintésből, hogy szintén 1999-ben jelent meg 
magyar fordításban Steven Runciman klasszikus műve, , A keresztes hadjá- 
ratok története" , amelynek bibliográfiáját Hunyadi Zsolt egészítette ki a mo- 
dern szakirodalommal. 

Fontos megemlítenünk, hogy Laszlovszky József és Hunyadi Zsolt irá- 
nyításával egy erős nemzetközi kapcsolatokkal rendelkező kutatási irány 
bontakozott ki a Közép-Európa Egyetem Középkortudományi Tanszékén. 
Ennek keretében a korszakról több nemzetközi konferenciát tartottak, és 
megjelentettek egy angol nyelvű művet a keresztes hadjáratokról és a ke- 
resztes lovagrendekről: Zsolt Hunyadi - József Laszlovszky (ed.): The Crus- 
ades and the Military Orders. Expanding the Frontiers of Medieval Latin Christia- 
nity. Budapest, 2001. CEU-SSCL E. 


A keresztes hadjáratok és az Árpád-kori Magyar Királyság 
kapcsolatainak áttekintése 


Azonban mind a most említett, mind a korábban felsorolt művek kétféle 
módon közelítik meg az Árpád-kori magyar állam és az 1095 és 1291 közötti 
keresztes hadjáratok kérdését. Vagy egy egyetemes történeti összefoglaló 
munkába illesztik bele a magyarországi eseményeket, vagy fordítva: Ma- 
gyarországról szóló történeti műben helyezik el ugyanilyen módon a ke- 
resztes hadjáratok eseményeit. Jelen munkával azt a célt tűztük magunk elé, 
hogy nemcsak a keresztes hadjáratok történetét, vagy az Árpád-kori Ma- 
gyarország politikai, katonai eseményeit tekintsük át, hanem a két témát 
egybeillesztve szeretnénk bemutatni. Azt tekintjük át, hogy a latin keresz- 
ténységhez tartozó Árpád-kori Magyar Királyság és a keresztes hadjáratok 
diplomáciailag és katonailag milyen kölcsönhatásban voltak egymással 
Szent István uralkodásától kezdve az 1220-as évekig, II. András Szentföldre 
vezetett hadjáratának a befejezéséig. Ugyanis nem 1095-tel, az első keresztes 
hadjárat meghirdetésével kezdjük a munkát, hanem annak az egész kora- 
beli Európa által elismert történelmi tettnek a bemutatásával amikor Szent 
István 1018 körül megnyitotta a középkori keresztény Magyar Királyság ha- 
tárait a Nyugat-Európából a Szentföldre igyekvő zarándokok előtt. Ez azért 
volt nagy jelentőségű tett, mert több évszázad után újra szárazföldön lehe- 
tett eljutni Nyugat-Európából Konstantinápolyig. Ezen az útvonalon fognak 
majd vonulni a Szentföld felé az első három keresztes hadjárat részt vevői, 
illetve a keresztesek Magyarországon keresztül tértek vissza Jeruzsálemből 
Nyugat-Európába a német, francia, vagy az észak-itáliai területekre a ten- 
geri út mellett. Ezzel a 11. század eleji történelmi eseménnyel kezdődött az 
Árpád-kori Magyar Királyság részvétele a latin kereszténység szentföldi za- 

rándoklatában, amely zarándoklatok egyfajta előzményei voltak a keresztes 
hadjáratoknak. Ettől kezdve Magyarország részvétele annak ellenére köz- 
vetlenné vált a keresztes katonai akciókban, hogy az első két keresztes had- 
járat idején ismereteink szerint magyarok nem csatlakoztak a Szentföldre 
igyekvőkhöz. James Ross Sweeney véleménye szerint ez a korabeli Magyar 
Királyság egyfajta , passzív" magatartása volt a keresztes hadjáratok törté- 
netében, amelyet 1169 és 1217 között váltott fel az , aktív" korszak. 

Azonban talán pontosabb úgy megkülönböztetni a keresztes hadjáratok 
és az Árpád-kori magyar állam diplomáciai és katonai kapcsolatait, hogy 
ezek közvetlenek vagy csak közvetettek voltak-e. Úgy véljük, hogy a Jeruzsá- 
lem felé vezető zarándokút megnyitásától kezdve egészen az 1220-as évek 
elejéig Magyarország közvetlenül vett részt mind a Szentföldi zarándokla- 
tokban, mind 1095-től kezdve a keresztes hadjáratokban. Ugyanis nemcsak 
fegyverrel lehetett részt venni ezekben az eseményekben, hanem segítséget 
nyújtva a zarándokoknak, illetve fegyveres lovagoknak céljuk elérésében, 
legyen az a cél keresztényien békés vagy a korszak szemléletéből fakadóan 
erőszakosabb. 

Ez a közvetlen diplomáciai és katonai kapcsolat az 1220-as évek elejétől 
kezdve egészen 1291-ig, Akkon elestéig már csak közvetett volt - például 
Szent Erzsébet férje II. Frigyes császár vazallusaként csatlakozott a keresz- 
tes hadjárathoz -, tehát az 1018 és 1220 közötti két évszázad eseményeihez 
képest megváltoztak a viszonyok: a Magyar Királyság területe már nem volt 
közvetlenül érintve a 13. századi utolsó három keresztes hadjárat esemé- 
nyeiben. Azzal, hogy ilyen meghatározás szerint osztottuk két időszakra a 
keresztes hadjáratoknak és az Árpád-kori magyar államnak a kapcsolatait, 
kitágult az az időszak, amellyel eddig alaposabban foglalkoztak. 

Ebben a munkában azonban nem térünk ki erre az 1290-es évekig tartó 
időszakra, vagy a még későbbi, de szintén keresztes hadjáratoknak tartott 
eseményekre, amelyekre az előzőekben már utaltunk: például Nándorfe- 
hérvár 1456-ban történt ostromára. Mindkét korszak elegendő anyagot szol- 
gáltatna egy újabb munka megírásához, ugyanúgy, mint ahogyan szintén 
külön tudományos mű témája a keresztes lovagrendek és Magyarország 
kapcsolata. Munkámban a keresztény zarándoklatoknak és a keresztes had- 
járatoknak az Árpád-kori Magyar Királyság, általunk közvetlen érintkezésnek 
nevezett időszakának politikai és katonai kapcsolataival foglalkozom. Ez 
a korszak, mint említettem, Szent István uralkodásának második felében 
kezdődött, és addig tartott, amikor a két kortárs, Assisi Szent Ferenc és II. 
András magyar király a maga eszközeivel részt vettek az ötödik keresztes 
hadjáratban. 


A KERESZTES HADJÁRATOK I 1. SZÁZADI ELŐZMÉNYEI 
MAGYARORSZÁGON (1018—1095) 


I. 
Szent István király és a Magyarországon Jeruzsálem felé 
vezető zarándokút megnyitása 


Jeruzsálem központi helyet tölt be az egyistenhívő vallások történetében. 
Nincs még egy olyan városa a világnak, amelyet három, csak egyetlen Istent 
valló hívői szent helyüknek tartanának: a zsidóság (izraeliták), a kereszté- 
nyek és az iszlám hívői is szent városuknak tartják Jeruzsálemet. 

A Jeruzsálem környékén feltárt legrégebbi régészeti leletek a Kr.e. 3. év- 
ezredből valók, a város első ismert neve, ,, Jebusz" is ebből az időből szárma- 
zik. A Kr.e. 2. évezredben uralkodó IV. Amenhotep-Ehnaton fáraó idején 
már , Urusalim" néven hívják a várost. Néhány évszázaddal később, Kr.e. 
1000 körül Dávid király foglalta el ,, Jlerusalaim"-ot, és tette meg székhelyéül. 
Fia és utóda, Salamon építette az első templomot, ahol a Frigyládát őrizték. 
Azzal, hogy Dávid a Frigyládát Jeruzsálembe vitette, és Salamon templomot 
emelt a számára, Jeruzsálem Isten hajléka lett, és Izrael vallási központja: ez 
volt az oka annak, hogy Ízrael minden törzse köteles volt elzarándokolni 
Jeruzsálembe, ahogy azt a 122. zsoltár meg is említi. 


, Jeruzsálem, te nagyszerűen épült, 
megerősített és (fallal) körülzárt város! 
Odavonulnak a törzsek, az Úr törzsei, 

Izrael törvénye szerint, 

hogy dicsőítsék az Úr nevét." (Zsolt 122, 3-4) 


Annak ellenére, hogy a Kr. e. 6. században II. Nabú-kudurri-uszur - , Na- 
bukodonozor" - Babilónia királya leromboltatta Salamon templomát mind 
a babiloni fogságba hurcoltaknak, mind az Izrael földjén maradóknak Je- 
ruzsálem maradt a vallási központjuk, és rendszeresen elzarándokoltak a 
Templom romjaihoz. 

A babiloni fogság után a visszatért zsidók újra felépítették a Templomot, 
ahová Jézus Krisztus korában is köteles volt minden zsidó, aki csak tehette, 
húsvétkor elzarándokolni, és ott ünnepelni. A ,zarándoklás" a , pogány", 
tehát nem a zsidó vallást követő népek körében sem volt ismeretlen, de an- 
nak célja más volt mint a zsidóságnak vagy a keresztényeknek. 

A keresztény zarándoklat kialakulása 


Jézus Krisztus kínszenvedése, kereszthalála és feltámadása után, majd Pün- 
kösdöt követően Jeruzsálem lett a keresztény egyház születésének a helye, 
így a Kr. u. 1. században létrejövő keresztény egyháznak is Jeruzsálem lett a 
legfontosabb, központi zarándokhelye. 

Miután Kr. u. 70-ben Titus, a későbbi római császár leverte a zsidó felke- 
lést és elfoglalta Jeruzsálemet, a Templomot a római katonák kifosztották 
és felgyújtották. A zsidóság nagyrésze diaszpórába menekült, a kereszté- 
nyek vezetői akkor már nem tartózkodtak Jeruzsálemben. Ugyan mind a 
zsidóság, mind a kereszténység Szent Városának tekintette Jeruzsálemet, 
ez azonban nem jelentette azt, hogy egyetértés lett volna közöttük, hiszen a 
zsidó vallási vezetők üldözték az I. század keresztényeit, akik, mint említet- 
tük, el is menekültek a városból az üldözések miatt még Kr. u. 70 előtt. 

A római császári hatalom azonban mind a két egyistenhívő vallást és kö- 
vetőit üldözte. Kr.u. 132-ben, a római uralom ellen lázadó Bar Kohba felke- 
lésének leverése után Hadrianus császár még a ,, Jeruzsálem" nevet is eltö- 
rölte: , Aelia Capitolina" lett a város új neve, és ahol egykor a Templom állott, 
annak romjai fölé Jupiter Capitolinusnak, a Szent Sír fölé pedig Aphrodité- 
nek építtetett templomot. Azonban a zsidóság és a kereszténység továbbra 
is Jeruzsálemnek tartotta a várost, és vallása központi helyének tekintette, 
noha a korai keresztényeknek több, egyéb zarándokhelye is kialakult, töb- 
bek között Betlehem és Názáret. 

A keresztény zarándoklatnak, a , zarándok" fogalmának már a Kr. u. 1. 
században kialakult egy új, keresztény meghatározása is, amely eltért a zsi- 
dóság addigi felfogásától. Ezt legjobban Szent Péter apostol első levelének 
bevezető soraiból érthetjük meg: 

, Péter, Jézus Krisztus apostola a zarándokoknak, akik Pontusz, Galácia, 
Kappadócia, Ázsia és Bitinia területén szórványokban élnek, s akiket az 
Atyaisten előretudása birtokában kiválasztott..." (1Pt 1, 1-2) 

Ebben a részben már nemcsak azokat nevezi Szent Péter zarándokoknak, 
akik a Jézus Krisztus által megszentelt helyekre látogattak, hanem min- 
den keresztényt, mert felfogása szerint - amit a katolikus egyház később 
tanított -, az egész földi élet csak zarándoklat, és az igazi cél az örök élet. 
Természetesen ez a felfogás a földi élet zarándokútjáról nem szorította a 
háttérbe az eredeti , zarándoklatot", vagyis a szent helyek felkeresését és ott 
szertartások végzését. Azonban a 313. évi milánói rendeletig (Mediolanumi 
Ediktum), amelyet Constantinus (Nagy Konstantin) császár adott ki, a Ró- 
mai Birodalom területén sokszor volt keresztényüldözés, ami természetesen 
megnehezítette a zarándoklatokat is. 

Zarándokutak a korai kereszténység időszakában 


Az Ediktum kiadását követően a császár édesanyja, Ilona felkereste a 
Szentföldet, ahol a Jeruzsálemben élő keresztények útmutatása alapján 
megtalálták Jézus sírját és a Szent Keresztet. 

A Szent Sír fölé a császár bazilikát emeltetett, ami a 4. századtól kezdve 
a Jeruzsálembe zarándoklók által felkeresett legfontosabb templom lett. Et- 
től az időtől kezdve számítjuk a jelentősebb keresztény zarándoklatoknak a 
megindulását. 

Ebben az időben, 333-ban indult el Bordeaux városából az a névtelen za- 
rándok, aki szárazföldön tette meg az utat a Szentföldre, és visszafelé is 
csak rövid ideig utazott a tengeren. A térképén láthatjuk, hogy nem a Duna 
mentén érkezett Pannóniába, hanem a Száva völgyén keresztül. Ez az útvo- 
nal a korabeli római utakhoz alkalmazkodott, amely később, Szent István 
korában részben megváltozott, részben azonban változatlan marad. 

A 4. század végén, 381 és 384 között Aetheria (Egeria) szerzetesnő za- 
rándoklatát tarthatjuk fontosnak, hiszen ő olyan szent helyekre is eljutott a 
Szentföldön, amelyek nem pontosan szerepeltek a korabeli forrásokban. 

Az 5. század elején a zarándoklatokkal kapcsolatban azonban vita ala- 
kult ki két egyházatya között. Szent Jeromos, aki a Szentföldön telepedett 
le, és ott fogadta saját cellájában, Betlehemben azokat a zarándokokat, akik 
nála tiszteletüket tették, a jeruzsálemi tartózkodásnak csak akkor tulajdoníi- 

tott értéket, ha ott imádkozott a zarándok, ahol Jézus Krisztus is járt. Szent 
Ágoston viszont a zarándoklatokat nem tartotta túlzottan fontosnak, és a 
keleti (görög) egyházatyák közül többen vele értettek egyet. Idővel Szent 
Jeromos nézetei népszerűbbek lettek Szent Ágoston véleményénél, így a 
zarándoklatok tovább folytatódtak, sőt Eudókia császárnénak az 5. század 
közepén történt jeruzsálemi letelepedése után még jelentősebbekké váltak. 

A 6. században két jelentős zarándok nevét érdemes megemlíteni. Theo- 
doziosz és a vértanú Antoninus voltak ennek az időszaknak a kiemelkedő 
zarándokai, amely bizonyítja, hogy a 6. század végére a Jeruzsálembe irá- 
nyuló zarándoklatok beépültek a kereszténység lelki életébe. 

A 7. század első felében azonban két olyan, a későbbi időkre döntő je- 
lentőséggel bíró esemény következett, amely alapvetően megváltoztatta a 
Szentföldre irányuló zarándoklatok menetét. Ez a két esemény a Szassza- 
nida Perzsa Birodalom és az Arábiai-félsziget iszlám hitére tért nomádjai 
( arabok") Bizánc elleni támadásai voltak. 


A Szentföld keresztény elvesztése utáni zarándoklatok 


A Bizánci Birodalom és a Szasszanida Perzsia összecsapásának tetőpontja I. 
Hérakleiosz császár és II. Khoszroész uralkodása alatt volt. 610 és 620 között 
a perzsa seregek benyomultak a Bizánci Birodalom keleti területeire, egy- 
más után foglalták el jelentős városait, Antiochiát, Alexandriát és 614-ben 
Jeruzsálemet. 

A hódító seregek több tízezer embert megöltek a városban, több más 
templommal és kolostorral együtt lerombolták a Szent Sír bazilikát, a város 
környékén a megművelt területeket feldúlták. Zakariás jeruzsálemi pátriár- 
kát a megmaradt lakosság nagy részével együtt Perzsiába hurcolták, és ma- 
gukkal vitték a Szent Kereszt ereklyét is. Hérakleiosz császár csak több mint 
egy évtized múlva tudta legyőzni a perzsákat, és 629-ben győzedelmesen 
visszavitte a Szent Kereszt ereklyét Jeruzsálembe. 

Néhány évvel később az , első évezred legagresszívabb" (Felipe-Fernan- 
dez Armesto) két katonai hadjárata közül az egyik, az iszlám hódítás vette 
kezdetét. Hérakleiosz császár - akit a későbbi nyugat-európai keresztes 
lovagok a legelső keresztes lovagnak tekintettek -, nem tudott ellenállni a 
Mohamed vallását követő seregek támadásának. Ebben közrejátszott az is, 
hogy a perzsák elleni közel két évtizedig tartó háborúk alatt kiürült a Bi- 
zánci Birodalom kincstára, és az arab támadók ezt a nehéz helyzetet, illetve 
a bizánci belső problémákat jól használták fel saját katonai céljaik elérésé- 
hez. 

Damaszkuszt 635-ben foglalták el Omár kalifa katonái, akik egy évvel ké- 
sőbb, 636-ban a Jarmúk folyónál legyőzték a bizánci sereget, majd több mint 
egy év ostrom után, 638- ban vonultak be Jeruzsálembe, maga Omár kalifa 

egy fehér teve hátán ült. Mohamed követői ugyanis Mekka és Medina mel- 
lett Jeruzsálemet tekintették harmadik Szent városuknak: , A jeruzsálemi 
Sziklakupola (Kubbat-Asz-Szakhra) jelöli a Próféta mennybemenetelének 
helyét. Itt van az a szikla, ahová fölment, és amely őrzi lépteinek nyomát" 
- ahogy az Abú Bahr al-Haravi Jeruzsálemről szóló leírásából kiderül. 

Jeruzsálem arab neve Al-Kudsz, ami , tisztát", ,szentet" jelent, és azért ke- 
rült be az iszlám szent városai közé, mert a muzulmán vallás szerint Moha- 
med próféta egy éjjel Mekkából Jeruzsálembe repült Burák nevű mitikus ál- 
lata hátán, ahol először a jeruzsálemi templomba, majd a Siratófalhoz ment, 
majd onnan Gábriel arkangyal kíséretében a hét részből álló mennybe ment 
fel. A mennyben Mohamed találkozott a Biblia Ó- és Újszövetségi könyvei- 
ből ismert Ádámmal, Ábrahámmal, Mózessel, Keresztelő Szent Jánossal és 
Jézussal, majd visszatért a földre. 

Érthető tehát, hogy Mohamed 632-ben bekövetkezett halála után köve- 
tői szerették volna elfoglalni Jeruzsálemet, amelyet most már a zsidók és a 
keresztények mellett a muzulmánok is Szent Városuknak tartottak. Miután 
638-ban Jeruzsálem muzulmán kézre került, a keresztény zarándoklatok 
megnehezedtek ugyan, de nem váltak lehetetlenné. Az új hódítók, a mu- 
zulmán hatóságok emberei többnyire gyanakodva tekintettek a Nyugat-Eu- 
rópa felől érkező keresztényekre, de különösebben nem gátolták mozgásu- 
kat. Ugyanakkor a latin keresztények is mindent elkövettek azért, hogy fel- 
kereshessék a Szentföldi szent helyeket, amelyek muzulmán megszállás alá 
kerültek: 652-ben még I. Márton pápa is azt írja, hogy csak a Jeruzsálembe 
küldendő adományok miatt tekinthették őt barátságosnak a muzulmánok 
iránt. 

A 7. század hosszú és kegyetlen háborúi, az arab seregek félelmetes és 
kíméletlen hódításai megnehezítették a keresztény zarándokok útját, ezért 
többnyire csak a gazdag és előkelő férfiak vállalkozhattak erre a veszélyes 
utazásra. A század második felében Arculf - valószínűleg Perigueux püs- 
pöke - járt a szent helyeken, amelyekről nagyon pontos leírást is adott. 
Ugyanebben az időszakban járt zarándokúton a Szentföldön a picardiai 
Rue-ből Vulphy, Burgundiából Bercaire és barátja Waimer. A 8. században 
a nyugat-európai zarándokok száma megnőtt, néhányan még Angliából is 
megtették a több ezer kilométeres utat: Jeruzsálem felé kb. 2000-2500 kilo- 
métert kellett megtenniük, majd a Szentföldről ugyanezt a távolságot kellett 
megtenniük, hogy visszatérjenek hazájukba. Ez bizony hosszú, embert pró- 
báló utazás volt: Willibald, a későbbi eichstatt-i püspök, aki eredetileg angol 
volt, társaival együtt fiatalon, 722-ben indult el Rómából a Szentföldre, és 
csak számtalan veszély után hét évvel később, 729-ben tért onnan vissza, 
pedig nem töltöttek sok időt Jeruzsálemben. Visszatérése után mondta azt, 
hogy szerencsésnek érezte magát, hogy egyáltalán hazaérkezett, mert hal- 
lotta, hogy milyen sokan haltak meg zarándokútjuk során. 

Valószínűleg ez a kemény, néha éveken át tartó megpróbáltatás is közre- 
játszhatott abban, hogy ebben az időben kezdett elterjedni penitenciaként a 
jeruzsálemi zarándokút, elsősorban azoknak, akiknek igen súlyos bűn ter- 
helte a lelkét. 

Nagy Károly uralkodása alatt (7/68-814) nemcsak mennyiségileg válto- 
zott meg a nyugat-európai zarándoklatok száma, de minőségében is más 
lett. Nagy Károlynak a nagyapja és apja is híres volt a muzulmán hódítók 
elleni harcaikról: Martell Károly /32-ben Poitiersnál győzi le az észak felé 
nyomuló muzulmán seregeket, 759-ben pedig Kis Pippin űzi ki az iszlám 
harcosokat Burgundiából és Provence-ból. Nagy Károly folytatta elődei har- 
cait az iszlám katonái ellen: már 778-ban tervbe vette, hogy visszafoglalja az 
araboktól Szicíliát, azonban hadjáratára később került sor, de nem Szicíliá- 
ban, hanem az Ibériai-félszigeten. 

A nyugat-európai zarándokok Szentföldi helyzetén politikai megoldás 
segített: Nagy Károly 797-től kezdve levelek útján érintkezett Hárún al- 
Rashíd bagdadi kalifával (786-809), akinek a követeit egy évvel császárrá 
koronázása után fogadta. A következő évben a frank uralkodó követe, Rat- 
bert járt a kalifánál. Alig néhány évvel később, 807-ben az újabb követjárást 
követően Nagy Károly elérte azt, hogy védelmébe vehette a szentföldi ke- 
resztény szent helyeket, zarándokházakat építtetett Jeruzsálemben, sőt az 
Ibériai-félszigetről még apácákat is küldhettek szolgálni a Szent Sírhoz. 

Ez a Nyugat-Európa felől érkező segítség azért is volt jelentős a keresztény 
zarándokok szempontjából, mert a Bizánci Birodalom és uralkodói ezekben 
az időkben belső problémáikkal voltak elfoglalva, leginkább a , képrombo- 
lásnak" nevezett vallási, politikai és gazdasági ellentéteikkel. 

Nagy Károlynak ez a segítsége elevenen élt az elkövetkező évszázadok 
során, legendája szerint , meglátogatta az Ur sírját" , tehát ő maga is elzarán- 
dokolt Jeruzsálembe, azonban ez a valóságban nem történt meg. 

A Karoling Birodalom hanyatlása után a Nyugat-Európa felől induló je- 
ruzsálemi zarándokoknak ismét nehezebb lett eljutni a Szentföldre: 870-ben 
a bretagne-i Bölcs Bernát a dél-itáliai Barit megszállva tartó muzulmán ha- 
tóságoktól útlevelet kért, de Alexandriában még ezzel az engedéllyel sem 
szállhatott partra. 

Újabb javulás a zarándoklatok körülményeiben majd csak a 10. század- 
tól kezdve lett. Ettől a kortól a Nagy Károly idejéhez köthető , szervezett 
zarándokutak" váltak meghatározóvá. Ez azt jelentette, hogy az előkelők 
nagy kísérettel - amelyhez nyilván szegényebbek, kevésbé tehetősek is csat- 
lakoztak, illetve nők, akik addig nemigen mertek ilyen kockázatos útra vál- 
lalkozni - indultak a Szentföldre. A korabeli keresztény gondolkodásmód 
nemcsak elfogadta a zarándoklatot, hanem ajánlotta is, bár kötelezővé csak 
mint penitenciát tette, ahogy arról már volt szó. 

A 10. században egyre több előkelő, kevésbé gazdag és társadalmilag ala- 
csonyabban álló indult el jeruzsálemi zarándoklatra. Hilda, sváb hercegnő 

969-ben útközben halt meg, Judit, bajor hercegnő, I. Ottó császár sógornője 
egy évvel később, 970-ben zarándokolt el a Szentföldre. Ettől kezdve átlago- 
san kétévente tudunk olyan nagyobb zarándokcsapatról, akik együtt indul- 
tak Nyugat-Európából a Szentföldre. 

A 11. század elején azonban nemcsak hogy rosszabbra, hanem súlyosra 
fordult a keresztény zarándokok helyzete a Szentföldön. A Fátimida egyip- 
tomi kalifa, al-Hákím 1009-ben sok más templommal és kolostorral együtt 
Jeruzsálemben leromboltatta a Szent Sír bazilikát, a szerzeteseket elűzette, 
a város muzulmánjait pedig rendelettel arra buzdította, hogy fosszák ki a 
keresztényeket, és mind a zsidó, mind a keresztény lakosoknak , megkü- 
lönböztető" jelet kellett a nyakukban hordaniuk: a zsidóknak láncon egy 
fából készült borjúfejet, a keresztényeknek pedig egy nehéz rézkeresztet 
kellett viselniük. A keresztény zarándokokat börtönbe záratta, Péter, Ver- 
celli püspöke is csak Szent Bononius itáliai szerzetes segítségével tudott ki- 
szabadulni a fogságból, és ez is csak úgy sikerült, hogy a szerzetes itáliai 
muzulmán barátai segítettek, és a püspökért még nagy összegű váltságdíjat 
is kellett fizetni. 

Al-Hákím halála után ezek a kor felfogása szerint is kegyetlen törvények, 
rendeletek megszűntek, és 1027 után tömegével érkeztek a zarándokok 
Nyugat-Európából a Szentföldre, akik Jézus Krisztus kínszenvedésének, ha- 
lálának és feltámadásának 1000. évfordulóját szerették volna Jeruzsálemben 
megünnepelni. Ennek azonban nagyon komoly előfeltétele volt az, hogy 
már nemcsak a tengeren át lehetett megközelíteni Jeruzsálemet és a többi 
keresztény szent helyet, hanem szárazföldön is. 


, Abban az időben pedig a magyarok népe, amely a Duna vidékén élt, 
királyával együtt Krisztus hitére tért. Az ő királyuknak, akit a keresztség- 
ben Istvánnak neveztek, s méltán Ítekintettek] a legkeresztényibbnek, [...] 
Henrik császár saját nőtestvérét adta feleségül. Ebben az időben szinte min- 
denki, aki Itáliából és Galliából Jeruzsálembe, az Úr sírjához vágyott menni, 
a hullámzó tengeren át vezető megszokott útvonalat mellőzni kezdte, s e ki- 
rály hazáján keresztül kezdett áthaladni. Ő pedig mindenkinek igen biztos 
útviszonyokat biztosított, s mindazokat, akikkel csak találkozott testvérként 
fogadta, s nekik hatalmas ajándékokat adott. Ettől a kegyességtől indíttatva 
nemesek és közrendűek mérhetetlen tömege ment Jeruzsálembe." 


Rodulf Glaber burgundiai származású szerzetes történeti könyvében 
sokszor pontatlanul írja le az eseményeket, ebben a részletben azonban nem 
téved: két nagyon fontos tényt tudunk meg leírásából. Az első az, hogy a 
11. század elején , szinte mindenki" aki Nyugat-Európából Jeruzsálem, a 
Szentföld felé igyekezett, a , tengeren át vezető megszokott útvonalat mel- 
lőzni kezdte". Ugyanis a 4. századi első zarándoklatok után, amelyek még 
a szárazföldön haladtak a Szentföld felé, az 5. századtól kezdve Pannónián 

keresztül már nem lehetett átvonulni először a Hun Birodalom, majd a lan- 
gobárdok és gepidák, illetve az Avar Birodalom Kárpát-medencei térfogla- 
lása miatt. Nagy Károly ugyan a 9. század elején meghódította a Dunától 
nyugatra fekvő avar területeket, de a Duna völgyén, a bolgárok területén, 
a Balkánon keresztül nem lehetett eljutni Konstantinápolyig. Sok Nyugat- 
Európa felől érkező zarándok a tengeren Konstantinápolyig hajózott, majd 
onnan folytatta szárazföldön az útját Jeruzsálem felé. Ez azért volt így, mert 
a tengeri utazás egyfelől nagyon drága, másfelől pedig roppant bizonytalan 
és veszélyes volt. A Földközi-tengeren az 5. században az Észak-Afrikából 
induló kalózok leselkedtek a fegyvertelen hajókra, majd az arab hódítás után 
a muzulmán kalózok, a 9. század második felében pedig a viking tengeri 
rablók tették életveszélyessé a zarándokok útját. Ezeknek a veszélyeknek 
az ellenére több tengeri útvonalon is jártak Nyugat-Európából zarándokok 
a Szentföldre. A legegyszerűbb és kevésbé veszélyes, de igen drága út volt 
Velencéből elhajózni Konstantinápolyba. Onnan szárazföldön vagy a tenge- 
ren folytatták az útjukat Jeruzsálem felé. Itáliai területről még két úton lehe- 
tett Konstantinápolyba vagy tovább, a Szentföldre eljutni: a dél-itáliai Bari- 
ból át kellett hajózni Dürrakhión-ba, és onnan a szárazföldön az ókori Via 
Egnetián lehetett Konstantinápolyba jutni, majd onnan tovább Kis-Ázsián 
keresztül. Rómából hajóval egyenesen lehetett eljutni a Szentföldre: termé- 
szetesen ez volt a legdrágább és a legveszélyesebb út. Ezenkívül több, egyéb 
útvonal is létezett, de ezek kisebb jelentőséggel bírtak, mint például a Velen- 
céből vagy Bariból induló és Alexandriába érkező tengeri utak. Alexandriá- 
ból azután szintén a szárazföldön lehetett Jeruzsálembe eljutni, esetleg egy 
rövidebb, de ugyancsak drága és veszélyes tengeri úton lehetett Tripoliszba 
utazni, majd onnan tovább a Szentföldre. Rodulf Glaber másik fontos köz- 
lése pedig már Szent Istvánnal van összefüggésben. 

A Szentföldre zarándoklás kezdete Magyarországon keresztül 
Szent István uralkodása idején 


Ezek az évszázadokon át használt, Jeruzsálem felé vezető tengeri útvonalak 
azonban nem tették lehetővé a tömeges zarándoklatot Nyugat-Európából, 
legfeljebb a ritkán induló nagyobb csoportok voltak a jellemzőek, olyanok, 
amelyekről az előbb szóltunk. 

Természetesen az évszázadok során kialakultak Európában is a jelentős 
zarándokhelyek: a három legfontosabb ezek közül Róma, az Ibériai-félszi- 
geten Santiago de Compostela és Itáliában a Monte Gargano, de a Szent- 
föld és azon belül Jeruzsálem maradt továbbra is kiemelkedő célja minden 
keresztény zarándoknak, így a nyugat-európaiaknak is. Éppen ezért nem 
volt mindegy az, hogy drága és bizonytalan, vagy olcsóbb és biztonságo- 
sabb, ugyanakkor nem sokkal több időt, energiát igénybevevő módon le- 
het-e eljutni Jeruzsálembe. A szárazföldi út ezt az utóbbit biztosította, vagy 
biztosíthatta: ez az a másik szempont, amelyről Rodulf Glaber forrásában 
olvashatunk. Szent István király , mindenkinek igen biztos útviszonyokat 
biztosított", sőt, teszi hozzá a francia szerzetes, , mindazokat, akikkel csak 
találkozott [a zarándokok közüll, testvérként fogadta, s nekik hatalmas aján- 
dékokat adott". Ennek hatására azután , nemesek és közrendűek mérhetet- 
len tömege ment Jeruzsálembe." 

Lehet, hogy más helyeken Rodulf Glaber sok pontatlanságot írt le törté- 
neti munkájában, de leírásának ezek a részei hitelt érdemlőek. Ezt az állítást 
azzal is alátámaszthatjuk, hogy Rodulf Glaber Cluny-ben, Odiló apát idején 
írta művét, és Odiló apát, aki korának , egyik valódi szellemi tekintélye" 
volt, azt írta Szent Istvánnak szóló levelében: 


,Hogy lelketekben az isteni vallás tisztelete iránt mekkora szenvedély 
áradozik, miként szinte az egész világ, úgy a leginkább azok tanúsítják róla- 
tok a leghűségesebben, akik az isteni sírtól [Jeruzsálemből] térnek vissza. 
Ezt mi magunk is igen bőségesen megtapasztaltuk, amikor méltóknak ta- 
láltattunk fogadni hírnökeiteket, akik királyi ajándékokat és adományokat 
hoztak." 


A 910-ben, I. Vilmos aguitániai gróf által alapított Cluny bencés apátsága 
maga is jelentős központja volt a latin kereszténység erkölcsi megújulásá- 
nak, amelyhez az is hozzájárult, hogy zarándoklatokat szerveztek többek 
között Jeruzsálembe is. Odiló apát éppen ezért nyilván nem csak egyszerű 
udvariasságból írta levelében ezeket a gondolatokat a nála jóval fiatalabb 
magyar királyhoz, hanem tapasztalatból. 

Az, hogy a Jeruzsálem felé vezető szárazföldi út a Duna-völgyén keresz- 
tül, a Kárpát-medencén át több mint hatszáz év után újra járható lett, na- 
gyon jelentős eseménynek számított a kortársak szemében. Azonban mielőtt 
ennek a jelentőségére rátérnénk, két problémát még meg kell vizsgálnunk: 
merre vezetett a Magyar Királyság területén át ez a zarándokút, és mikortól 
vehették igénybe a Jeruzsálem felé, illetve az onnan visszatérő zarándokok. 

Györffy György , István király és műve" című összefoglaló munkájá- 
ban említi, hogy a 4. századi zarándokok még Dél-Pannónián át vonultak 
a Dráva déli partján. Eszék környékén tértek le Sirmium felé, majd Singi- 
dunum-nál (a későbbi Nándorfehérvár, ma Belgrád) keltek át a Száván és 
innen haladtak tovább Konstantinápoly felé. Azonban a 11. század elejére 
Nyugat-Európa súlypontja a Földközi-tenger medencéjéről a Rajna-Loire 
területére tevődött át, tehát a Duna-völgye, a Kárpát-medence gazdasági, 
politikai és katonai súlya felértékelődött. Éppen ezért mikor Szent István 
uralkodása alatt a zarándokok újra a tengeri úthoz képest olcsóbb és biz- 
tonságosabb szárazföldi utat vehették igénybe, a Duna-völgyén át haladtak 
Konstantinápoly felé. Pannónián, akkor már a keresztény Magyar Királyság 
területén áthaladva, a Drávát és a Szávát is érintették: át kellett kelniük ezen 
a két folyón. 

Egy, a 12. századból származó Szentföldre vezető út leírásának a Magyar- 
országra vonatkozó része az 1031-1043 közötti időkből származik, tehát a 
Szent István uralkodása alatti, illetve az azt követő időszakról kapunk képet 
a zarándokútról. 


"A Fisgagának [Fischa] nevezett víz közepén kezdődik Magyarország. 
Innen több mint egy mérföldre van a Heimenburchnak [Hainburg] nevezett 
város. Innen két nap az út a Rauának [Győr] nevezett várig. Ettől a vár- 
tól három nap a Wzzenburcnak [Székesfehérvár] nevezett várig, és másik 
három nap a Hanenburchnak nevezett várig. Négy nap alatt pedig a Dul- 
dumastnak nevezett várig [lehet eljutni]. Innen egy erdőn és igencsak sok 
tavon [igen nagy tavon] keresztül, majd áthajózva egy folyón [valószínűleg 
a Drávánl] egy faluig, ahol igen nagy kenyérbőség van, majd innen egy nem 
messzire elhelyezkedő, Dordomest nevű várig másik négy nap alatt. Ínnen 
egy pusztaságos és szárazságos földön át, ahol nem lehet vizet találni, há- 
rom nap alatt a Suouuának [Szávának] nevezett nagy folyóig [jutunk elj, 
amelynek a folyón túli partján helyezkedik el a Belgradának [Belgrád] neve- 
zett jó és gazdag város, Bulgária kezdete." 


Hainburgtól Belgrádig, amely Szent István korában a Bizánci Birodalom 
határvára volt, eszerint az Ítinerárium leírása alapján 19 nap, kb. három hét 
alatt lehetett eljutni. A Székesfehérvárig tartó útszakaszról, az útba eső vá- 
rakról, városokról egyezik történészeink véleménye, azonban Hanenburch 
pontos meghatározása már problémát okoz. Györffy György szerint Tol- 

A Magyarországon át vezető zarándokút Györffy György térképe alapján 


navár a megnevezett hely, Kristó Gyula a Tolna megyei Kakasdnak tartja, 
Bóna István véleménye szerint a Tolnavár eleve kizárt, , mivel az messze 
kívül esett az útszakaszon". Véleménye szerint Kakasvár, Jankavár, Kovács- 
vár is lehet az Itineráriumban közölt Hanenburch értelmezése. 

A következő név, amelynek több lehetséges megfejtése van a Duldumast, 
amely a , Dolgomost" (, Hosszúhíd") szláv szóból ered, és Györffy György 
szerint Baranyavárral azonos. Bóna István szerint nem lehet megfejteni, 
hogy hol lehetett ez a település, azonban azt a nézetét kifejti, hogy szerinte 
nem is a szövegben említett , vár"-ról lehet szó, hanem ténylegesen egy 
hídról, amely a Dráván ível át. Ez azonban nem valószínű, mert az Itinerá- 
rium világosan és egyértelműen állítja, hogy településről (, várról") van szó, 
nem pedig építményről, és a mondaton belül meg is jegyzi, hogy ezután a 
Duldumast nevű vár után kell áthajózni , egy folyón", amely valószínűleg a 
Dráva. 

A harmadik, és egyben utolsó problémát jelentő helynév ebben az Iti- 
neráriumban a , Dordomest nevű vár" , amely Györffy György szerint a szláv 

, Tvrdomesto" (, Erős hely") szóból származik, és Valkóvár lehetett. Bóna 
István ebben sem ért egyet Györffy Györggyel: véleménye szerint esetleg 
Várdahelyről lehet szó, a későbbi Péterváradról. Mindkét vár a Duna part- 
ján volt, és ez teszi nehézzé a helység pontos megjelölését. Ugyanis az Íti- 
nerárium leírásában szó sem esik arról, hogy ez a vár víz mellett lenne, pe- 
dig nem valószínű, hogy ne említette volna azt meg, hogy a Duna partján 
lett volna ez a Dordomest, hiszen Belgrádnál is megemlíti, hogy a Száva 
partján helyezkedik el. 

Mindezekből világosan kitűnik, hogy a folyóvizek melletti települések 
leírása fontos volt az Itinerárium szerzőjének, így a Magyarországon túli 
zarándokút folytatásának a leírásánál is megemlíti, hogy az illető település, 
vár, város folyó partján található-e. Ez természetesen érthető is, hiszen a 
korban nagyon fontos volt, hogy a zarándokok, akiknek nyilván voltak álla- 
taik - lovaik a gag]yjdagabbaknak, szamár vagy öszvér a szegényebbeknek -, 
tudják azt, hogy hol találhatnak vizet. Nyilván ezért is említi az Itinerárium 
szerzője, hogy Dordomest után három napig olyan területen kell átkelni, 
, ahol nem lehet vizet találni". Tehát lehet, hogy ez a Dordomest nem folyó 
mellett volt: esetleg a Száva környékén lehetett és nem a Duna mentén. 

Tehát a Székesfehérvár és Belgrád közötti jó 300 km-es útvonal települé- 
sei a zarándokút mentén nem állapíthatóak meg egészen biztosan, csak az, 
hogy hol vezettek: a Duna és a Dráva jobb, illetve a Száva bal partján. És ez 
sem kevés, ha arra gondolunk, hogy ez a leírás közel ezer évvel ezelőtti álla- 
potokat tükröz. Ugyanakkor a Magyarországon átvezető útvonal kérdésére 
a későbbiekben még visszatérünk, mert a zarándokút helységei változtak 
azalatt a jó két évszázad azalatt, amely időszakról tárgyalunk. 

Ezek után vizsgáljuk meg a Magyarországon Jeruzsálem felé vezető za- 
rándokút kapcsán a következő fontos kérdést: melyik az az év, amelytől 
kezdve biztosan mondhatjuk, hogy a zarándokok veszély nélkül, sőt olcsó 
élelemmel ellátott területeken áthaladva haladhattak nagy céljuk a Szent- 
föld, Jeruzsálem felé. 

Rodult Glaber a zarándokút megnyitását évszám megadása nélkül Szent 
István király korára helyezi, ez pedig a munkáját ismerő külföldi történé- 
szeket arra késztette, hogy igencsak tág időkeretek között adják meg, hogy 
mikortól is érkezhettek az első zarándokok a szárazföldön át Jeruzsálembe, 
a Szentföldre. Steven Runciman összefoglaló művében azt írja, hogy , 975- 
ben Magyarország uralkodói [!] keresztény hitre tértek, és ezzel megnyílt a 
Duna mentén a szárazföldi út a Balkánon át Konstantinápoly felé. 1019- 
ig, míg Bizánc teljesen ellenőrzése alá nem vonta a Balkán-félszigetet, ez 
meglehetősen veszélyes útvonalnak számított, de ezután már nem jelentett 
különösebb kockázatot Magyarországon át elérni a Bizánci Birodalom Belg- 
rádnál húzódó határait, és onnan tovább Szófián és Drinápolyon keresztül 
eljutni a fővárosba." 


3] 


Pierre Sigal sem említi külön Szent Istvánt, csak annyit ír: , A fellendülést 
előmozdító másik tényező a X. század legvégén az volt, hogy a magyarok 
keresztény hitre tértek. Így újabb [!] szárazföldi út nyílt Kelet felé az addig 
csaknem kizárólagosnak számító tengeri út mellett." 

Az egyébként nagytudású francia történész arról nem ír, hogy melyik 
volt a Jeruzsálem felé vezető másik szárazföldi zarándokút Nyugat-Európa 
irányából a magyarországi előtt: talán a már említett, a Balkán-félszigeten 
átvezető Via Egnetiára gondolt. A francia szerző azonban két egymásnak 
eléggé ellentmondó dolgot is állít néhány oldalon belül: 

, A Szentföldre igyekvő zarándokok számára viszont a legkényelmesebb 
és főképp a leggyorsabb út a viharok vagy a kalóztámadások ellenére a 
tengeren át vezetett", majd néhány oldallal később azt írja: , Az utazás idő- 
tartama nagyon eltérő volt. Számolni kellett a muzulmán kalózokkal, a vi- 
harokkal, a kedvezőtlen szelekkel, ezek olykor többhetes késedelmet okoz- 
hattak, sőt arra kényszeríthették a hajó kapitányát, hogy még a cél elérése 
előtt visszaforduljon. A XI. században, amikor a vitorlás hajózás még eléggé 
kezdetleges volt, Libert, Cambrai püspöke, a kedvezőtlen szelek miatt kény- 
telen volt lemondani jeruzsálemi zarándoklatáról." 

Ugyanitt szól a szárazföldi útról, ugyancsak a 11. századi állapotokat 
idézve: , A jeruzsálemi utazás a szárazföldön sokkal hosszabb időt vett 
igénybe." Angouléme grófja és Richárd, Saint-Vanne-i apát öt hónap alatt 
értek Jeruzsálembe, , Igaz, hogy útközben többször is megálltak, Magyaror- 
szág királyánál is". A visszaút gyorsabb volt: kb. három hónap alatt értek 
vissza hazájukba. Ha ehhez hozzátesszük azt, hogy a francia gróf és apát 
októberben indultak hazájukból és márciusban értek Jeruzsálembe, akkor 
láthatjuk, hogy ősszel és télen utaztak, amely időszakban a Földközi-ten- 
geren nem lehetett hajózni, vagy csak úgy, hogy a nagyon rossz időjárási 
viszonyok közepette az életüket is kockára tették, éppen ezért a szárazföldi 
zarándokút mégiscsak kedvezőbb volt. 

Egy másik francia történész, Jean-Baptiste Duroselle 1990-ben kiadott 
nagyszabású művében a zarándokút megnyitásának idejével kapcsolatban 
hasonlóan fogalmaz, mint a már említett történészek: 


, Géza fejedelem és fia, Vajk 975-ben vették fel a keresztséget. [!] Vajk, 
akinek később az István nevet adták, s aki 997-ben apja örökébe lépett, fi- 
gyelemre méltó uralkodónak bizonyult, és az egyház szentté avatta. [...] A 
Szentföldre előbb a tengeren át utaztak, majd I. István magyar király meg- 
térítése [!] után a szárazföldi utakon is. A Földközi-tenger a 11. században 
elveszítette biztonságát, de száz évvel később már újra nyugodtan lehetett 
hajózni rajta." 


Egy másik, szintén az 1990-es években kiadott műben, az angol Felipe 
Fernández-Armesto érdekes és jól megírt munkájában a Jeruzsálem felé za- 

rándoklás fellendülését szintén Magyarországhoz köti, de a 970-es éveknél 
korábbra teszi: 


,, . . Jeruzsálem is mind több szárazföldi útra érkező zarándokot vonzott, 
miután 955-ben a magyarokat sikerült a Lech-mezei ütközetben végképp 
ártalmatlanná tenni." 


Az angol történész ír ugyan Szent Istvánról, de vele kapcsolatban nem 
említi a zarándokút megnyitását a szárazföldön át. 

Az amerikai történész James Ross Sweeney, aki tanulmányai révén jól 
ismert Magyarországon, szintén ír a Magyarországon át vezető zarándok- 
útról, de nem Szent Istvánnal kapcsolatban. Szent István említésekor csak a 
legendájából ismert jeruzsálemi kolostor alapításáról ír: 


, A Magyarországon keresztül vezető zarándokút egyre népszerűbbé vált 
a magyarok megtérése és azután, hogy II. Bazilius meghódította Bulgáriát." 


Végül ennek a rövid áttekintésnek a végén, említsük meg, hogy Sweeney 
tanulmányával nagyjából egyidőben, egy másik angol történész miként vé- 
lekedett erről a kérdésről. Donald Matthew ezt írja nagyívű összefoglaló 
munkájában: 


, A pápa koronát adott a magyar uralkodónak, aki a keresztségben az 
István nevet kapta, és feleségül vette Bajor Henrik [a későbbi császár] húgát. 
István király alatt (1000-1038) Karoling mintára szerveződött meg az állam 
és az egyház. Vallási központja: Esztergom. Világi fővárosa, Székesfehér- 
vár királyi koronázó város lett az új, Jeruzsálembe vezető zarándokút men- 
tén. [...] A magyarok megtérése egy csapásra keresztény országúttá tette a 
Dunát és 1018-ban a bizánciak befejezvén rBulgáriaxc meghódítását, érdemi 
határukat kitolták egészen Belgrádig. Most először vált lehetségessé, hogy 
a zarándokok keresztény országokon át jussanak a Rajna-vidékről Konstan- 
tinápolyba. S tették is ezt sokszor, látogatták a jeruzsálemi szent helyeket. 
A Szent Sír templomát, amelyet 1009-ben leromboltak a Fátimida kalifa pa- 
rancsára, 1038-ban újjáépíttette a bizánci császár. A magyarok megkeresz- 
telkedése egyfelől stabilizálta a kereszténységet, másfelől soha nem látott 
mértékben kitágította a keresztények mozgásterét." 


Ezek a számunkra fontos és jelentős gondolatok is azt mutatják, hogy a 
nyugat-európai történészek közül többen elismeréssel tekintenek Szent Ist- 
ván megkeresztelkedésére, és kiemelkedően fontosnak tartják a Jeruzsálem 
felé vezető zarándokút megnyitását. Matthew gondolatai, értékelései össze- 
csengenek Györffy György és Kristó Gyula véleményével is: 

, Valójában István 41 éves uralkodása, melv időben meghaladta még a 
tartósan tevékenykedő Szent László és Könyves Kálmán együttes uralmát 
is, olyan nagy időszakot fog át, hogy méltán két korszakra bontható, s ennek 
választóját nagyjából 1018-1019-re tehetjük, ami időben is István uralkodá- 
sának a közepére esik. Az új zarándokút megnyitása, mely Magyarországot 
bekapcsolta Európa vérkeringésébe, jó okkal tekinthető korszakhatárnak: 
az új rend megteremtésével és biztosításával eltelt 21 év után a második 
két évtized a nemzetközi távlatú továbbfejlesztés lett, amelynek során Ma- 
gyarország Európa számottevő tényezőjévé vált. A zarándokútnak a ke- 
letre utazóknak abban állt a jelentősége, hogy mind a zarándokok, mind 
a nyomukban haladó kereskedők nem voltak kitéve a tengeren a hajósok 
kapzsiságának és a kalózok veszedelmének, szárazföldön pedig a kémnek 
bélyegzés következményeinek, hiszen olyan hadi úton mehettek, amelyet 
királyi várak katonasága őrzött, és az ellátásról a várak alatt létesített piacok 
gondoskodtak" - írja Györffy György. Ezt a kérdést Kristó Gyula így fogal- 
mazza meg: 


"A keresztény világ magához ölelte Magyarországot, az odatartozás él- 
ményével adományozta meg. Az ország sem maradt adós: szenteket adott 
az egyetemes katolicizmusnak, s a hit befogadásával Magyarország keleti 
határáig vitte el Róma befolyását. A külkapcsolatok tágultak. Magyarok ju- 
tottak külföldre, számos idegen került Magyarországra. Magyarországon 


át vezetett a legfontosabb transzeurópai útvonal, a Szentföldre vivő száraz- 
földi út." 


Hogy mikortól is számíthatjuk azt, hogy a zarándokok elkezdtek Ma- 
gyarországon át Jeruzsálem felé vonulni, láttuk, hogy a nyugati történészek 
eltérő évszámokat adtak meg 955-től egészen Szent István uralkodásának 
idejéig. A magyar történészek viszont már Pauler Gyulától, a 19. század 
végétől kezdve egyértelműen Szent Istvánhoz kötötték a Jeruzsálem felé ve- 
zető zarándokút megnyitását: igaz ugyan, hogy eltérő dátumokkal. Pauler 
Gyula 1026 tájára teszi a zarándokút megnyitásának idejét, amikor a feljebb 
már említett Vilmos, angouléme-i gróf és Richard, Saint-Vanne-i apát és kí- 
séretük vonult át Magyarországon, és akiket Szent István király is fogadott. 
Marczali Henrik, akinek a műve nagyjából egyidőben készült Pauler Gyula 
munkájával, szintén hasonló véleményen van. 

Az 1930-as években írt összefoglaló , Magyar Történet", Hóman Bálint és 
Szekfű Gyula munkája, illetve az 1938-ban, Szent István király halálának év- 
fordulójára készült Hóman Bálint mű is Szent István uralkodásának a máso- 
dik felére teszi a Jeruzsálem felé vezető zarándokút megnyitását: 

, István megnyitotta országa határát és útait az országba jövő vendég- 
népek, de a Szentföldre zarándokoló hívők előtt is. Sok jámbor keresztény 
vette útját ezidő óta a tengert elkerülve Magyarországon át..." 


Az 1945 utáni magyarországi történeti művekben összefoglaló jelleggel 
Györffy György írt , István király és műve" című már említett munkájában a 
Jeruzsálem felé vezető zarándokútról. Györffy már időponthoz is megpró- 
bálja kötni a zarándoklatok kezdetét, bár megjegyzi, hogy , A zarándokok 
átvonulására vonatkozó feljegyzéseket többnyire nem tudjuk évhez kötni", 
de az 1020-as és 1030-as évekből rendelkezünk az első ilyen jellegű adatok- 
kal. Korábban azért nem lehettek zarándoklatok Magyarországon keresztül, 
mert a keresztény hit még nem völt teljesen szilárd a Szent István koronázá- 
sát követő első évtizedben. Egy, az 1012-ből való említés szerint, amely Kál- 
mánnak, a skót zarándoknak az esetét írja le, azt mutatja, hogy a Duna-völ- 
gyén még Magyarországig sem lehetett eljutni. Kálmán (Columannus), aki 
úgy tudta, hogy a Duna már keresztény országokon át folyik, gyalogszerrel, 
a Duna-völgyén vágott neki, hogy elérjen Konstantinápolyba. Azonban már 
Bécs előtt, Stockerauban elfogták, és megvádolták, hogy morva kém. Meg- 
kínozták és kivégezték a jámbor zarándokot, akit halála után nem sokkal 
később már szentkért tiszteltek Ausztriában. 

Györffy szerint a skót Kálmán kivégzése után kb. hat évvel nyílhatott 
meg a zarándokút, akkor, amikorra befejeződött a bizánci-bolgár háború 
és Bulgária a Bizánci Birodalom része lett. Ennek a háborúnak a befejező 
szakaszában, 1018-ban II. Bazileiosz (9276-1025) és Szent István katonai és 
politikai szövetséget kötöttek a bolgár trónra gyilkossággal került cár, Iván 
Vlagyiszláv (1015-1018) ellen. Szent István a Balkánra vonult, ahol találko- 
zott a bizánci császárral - azt nem tudjuk hol -, majd közösen legyőzték a 
bolgár cárt. 


A bolgár hadjárat befejezése azt jelentette, hogy Magyarország híd lett 
a német-római és görög-római császárság között. A népvándorlás óta Eu- 
rópa vérkeringéséből kikapcsolódott :Pannóniax Nyugat és Kelet között a 
fő szárazföldi ütőér lett, amelyen anyagi javak és eszmék áramoltak, hogy 
az eladdig félreeső Magyarországot Európa szerves részéve avassák." 


A zarándokút megnyitása ennek fontos lépése volt, bár ez elsősorban 
nem a nyugat-európai kereszténység igénye volt, hanem Szent István király 
belső indíttatású döntése. Ez a döntés Kristó Gyula véleménye szerint is, 
amely egybecseng Györffy és Sweeney már idézett megállapításával, 1018 
körül történhetett meg: 


, AZ egyik legnagyobb szolgálat, amit István a keresztény egyháznak tett, 
a Magyarországon átvezető jeruzsálemi zarándokút megnyitása volt. Ko- 


35 


rábban a Szentföldre igyekvők a sokkal kockázatosabb tengeri úton jutottak 
csak el céljukhoz, mivel a Kárpát-medencei átkelés még a 11. század első két 
évtizedében is veszélyes volt. [...] Úgy tűnik, 1018 tájától lamikor a Balká- 
non is normalizálódtak a viszonyok, a bizánci-bolgár háború véget ért] nyílt 
lehetőség a biztonságos áthaladásra Délkelet-Európán." 


A zarándokok tehát a legnagyobb valószínűség szerint 1018-1019 tájától 
kezdve kezdték el benépesíteni a Duna-Dráva-Száva mentén haladó utat, 
amely mellett biztonságos, piacokkal rendelkező várak, települések voltak, 
és Belgrádba jutva, bizánci területre, ott is komolyabb veszélyek nélkül foly- 
tathatták az útjukat Jeruzsálem, a Szentföld felé. 

Szent István király pedig, ahogy már Rodulf Glaber leírásából is tudjuk, 
a zarándokokat , testvérként fogadta, s nekik hatalmas ajándékokat adott" . 
Ezt megerősíti Odiló cluny-i apát már idézett levelének részlete, illetve 
Berno, reichenau-i apát levelének a fennmaradt kivonata is, amelyben az 
apát ,köszönetet mond neki azért, hogy emberséggel bánt a Jeruzsálembe 
menő szerzetesekkel. [...] István magyar király a gallokat, németeket és má- 
sokat, akik országán keresztül vándorolnak Jeruzsálembe és a szentek más 
helyeihez, bőkezűen segítette." Ezért tűnik teljesen hitelesnek Szent István 
Nagyobbik Legendájának az a híradása, amely szerint: 


, Az irgalomnak és kegyességnek oly szélesre tárt karjaival ölelte át Krisz- 
tus szegényeit, sőt bennük Krisztust, hogy egyetlen vendég vagy zarándok 
sem távozott tőle szomorúan jóságának valamilyen vigasza nélkül." 


Az első évtizedek zarándokai 


Jöttek is a zarándokok az elkövetkező években, évtizedekben: szegények és 
gazdagok magányosan vagy csapatosan. Az első nagyobb zarándokcsoport 
a már többször említett, francia területről 1026-ban érkező, a Szentföldről 
pedig a következő évben, 1027-ben visszatérő zarándokcsoport volt. Veze- 
tőjük Vilmos, angouléme-i gróf volt és kíséretének tagja volt többek között 
bourges-i Odo déols-i főnemes, Richárd verduni apát, a híres tudós és egy 
másik, szintén Richárd nevű egyházi ember, angouléme-i apát. 


Ebben az időben érkezhetett Szent István király udvarába a leghíresebb 
zarándok ebből az időből, akit valószínűleg mindenki ismer Magyarorszá- 
gon: az itáliai Gellért, a későbbi Szent Gellért püspök. 


,Hogy tehát őszinte lélekkel élje a szent életet, az Úr sírját kívánta meg- 
látogatni [...] Így jutott el Pannónia tájaira, amelynek koronáját akkor az 
igaz keresztény király, István tartotta. Az Isten embere alázattal és esdve 

járult eléje, s feltárva útjának célját, igen kedves, szerető fogadtatásban ré- 
szesült." 


Szent Gellért püspök Györffy György szerint hitelesebbnek tartott Kis 
Legendája hozzáteszi ehhez azt, hogy Szent István társaitól elválasztotta és 
erővel tartotta itt Magyarországon Imre herceg későbbi nevelőjét. Termé- 
szetesen nem azért, mert ellenségnek vagy kémnek tekintette, hanem azért, 
hogy Magyarországon hirdesse Isten igéjét. 


Azonban nem minden zarándokot marasztalt keresztényi hite és kedves- 
sége miatt Szent István király: Wernert, Strasbourg püspökét 1027-ben nem 
engedte át Magyarországon. 


, Wernert, Strasbourg városának püspökét a császár követként Konstan- 
tinápolyba küldte. Miközben ő azt színlelte, hogy imádkozás céljából kere- 
kedett fel Jeruzsálembe, csodálatos módon akadály tornyosult elé, amiről 
úgy véljük, hogy Isten ítélete ez, kit senki kijátszani nem tud. Miközben 
ugyanis nagy csapat ember, valamint még nagyobb számú néma jószág, 
ló, ökör, juh és disznó kíséretében, számos, igencsak evilági gyönyörűséget 
keltő dolgot magával vive Magyarországra érkezett, István király akadályt 
gördített áthaladása elé." 


Ezeket a sorokat Wipo német történetíró egyházi ember, az uralkodói ud- 
var papja írja a , II. Konrád császár tettei" (Gesta Chuonradi II. imperatoris] 
című művében. Elmondja, hogy tényleg nem zarándokúton járt a püspök, 
hanem II. Konrád császár (1024-1039) követeként indult Konstantinápolyba 
VIII. Konstantinos bizánci császárhoz (1025-1028). Ezt Szent István megaka- 
dályozta, mert a két császár lehetséges szövetségét ellenségesnek tartotta 
Magyarországgal szemben: II. Konrád rövidesen ténylegesen is ellensége 
lett Magyarországnak. Az 1030. évi háborút követően, Szent István győ- 
zelme után azonban újra benépesült a zarándokút: tudjuk, hogy 1035-ben a 
már 1026-ban Magyarországon járt Richárd verduni apát újra Jeruzsálembe 
zarándokolt Ebervinnel, a trieri Szent Márton kolostor apátjával. Ugyaneb- 
ben az időben zarándokolhatott át Magyarországon Jotsaldus, Odiló cluny-i 
apát tanítványa és életírója, és vele együtt ment Hugó apát és Richárd püs- 
pök is Jeruzsálembe. Talán pont az ő szívélyes fogadtatásukról ír Szent ISst- 
vánnak már említett levelében Odiló apát. Nagyon valószínű, hogy ezek- 
ben az években, még Szent István király halála előtt történt, hogy Azecho 
wormsi püspök egyik , barátja és bizalmasa", ahogy Egilbertnek, freisingi 
püspöknek írt levelében nevezi a zarándokot, haladt át Magyarországon Je- 
ruzsálem felé. 

Szent István halála után sem szűntek meg a zarándoklatok. Orseolo Péter 
idején zarándokolt Jeruzsálem felé Poppo Trieri érsek, majd a Magyarorszá- 

got ért német-római császári támadások és belső problémák után - amelyek 
miatt 1053-ban TIheodericus angers-i apát sem tudott áthaladni Magyaror- 
szágon - 1054-ben Lietbertus cambrai püspök közel háromezer zarándok- 
kal haladt át I. András király szívélyes vendéglátásától kísérve. Igaz ugyan, 
hogy a püspök nem tudott eljutni a Szentföldre, mert azokban az években 
mind a muzulmán, mind a bizánci hatóságok megnehezítették a Nyugat- 
Európából érkező zarándokok útját: 1056-ban a jeruzsálemi muzulmán ha- 
tóságok például megtiltották a nyugati zarándokoknak, hogy belépjenek a 
Szent Sír templomba és bizonyos zarándokokat ki is tiltottak Jeruzsálemből. 
Ebben valószínűleg a bizánci császár is hallgatólagosan egyetértett a mu- 
zulmánokkal. 

Azonban ezek csak átmeneti nehézségeknek tűntek és 1058-ban már újra 
zarándokok nagy csoportja vonult át Magyarországon. Aldredus worces- 
teri érsek vezetésével először jártak ezen az úton angolok, tehát a németek, 
franciák, itáliaiak mellett újabb nyugat-európai nemzet képviselői jelentek 
meg a Magyar Királyság területén I. András uralkodása idején. A jeruzsá- 
lemi zarándokút első néhány évtizedének zarándoklatainak áttekintését az 
1065. évi nevezetes, az addigi legnagyobb létszámúval, a híres német za- 
rándoklattal érdemes befejezni. Sigisfridus mainzi érsek, Vilmos utrechti, 
Ottó regensburgi és Günther bambergi püspök vezették a több gróf, gazdag 
nemes és kb. 12 ezer szegény alkotta óriási zarándok sereget. A források 
megemlítik, hogy mikor a Szentföldről visszafelé jöttek, 1065. júliusában - 
valószínűleg Sopronban - meghalt Günther bambergi püspök, de holttestét 
a zarándokok magukkal vitték hazájukba. 

Az 1010-es évek végétől évtizedeken át zarándokok ezrei érkeztek Ma- 
gyarországra: , A zarándokút forgalma nőttön-nőtt, hogy majdan a keresz- 
tes hadak ösvényéül szolgáljon" - írja Györffy György. 

Az első évtizedek zarándoklatainak áttekintése végén érdemes megem- 
líteni, hogy Szent István király nemcsak a Magyarországon áthaladó jám- 
bor zarándokokat segítette, hanem a zarándokok számára házat építtetett 
Jeruzsálemben, Konstantinápolyban, Rómában és egy későbbi, 13. századi 
hagyomány szerint Ravennában is. 


, Szerzeteskolostort alapított ugyanis Jeruzsálemben, abban a városban, 
ahol Krisztus emberi természete szerint tartózkodott. Bőséges mindennapi 
eleséget szolgáltató majorságokkal és szőlőkkel gazdagította. A világ fej- 
ében, Rómában is, István első vértanú nevére tizenkét kanonokból álló, min- 
den tartozékkal bővelkedő gyülekezetet állított, és egy kőfallal körülkerített 
telepet házakkal és vendégfogadókkal azon magyaroknak alapított, akik 
imádkozás végett felkeresik az apostolok fejedelmének, boldog Péternek 
küszöbét. Még a királyi várost, Konstantinápolyt sem fosztotta meg ajándé- 
kozó jótéteményeitől, csodálatos művészettel épült templomot adományoz- 
ván minden hozzávalóval." 

Nem biztos, hogy Hartvik püspöknek mindenben igazat adhatunk, de az 
igaz, hogy Szent István a Jeruzsálem felé igyekvő zarándokok előtt megnyi- 
totta Magyarországot és ezzel több évszázad után újra keresztény országút 
lett a Kárpát-medence. Még évszázadokon át az is maradt, nemcsak a ke- 
resztes hadjáratok évszázadai során, hanem a középkor végéig. Egyetérthe- 
tünk Hóman Bálinttal, amikor ezeket írja: 


, István volt a keresztény nyugati politika és a királyi hatalom igazi meg- 
alapítója, mert az ő eszmevilágában már meggyőződéssé, világnézetté érle- 
lődött mindaz, ami elődeinél csak politikai útkeresés volt. 

Szent István lelke a magyar öntudat, a krisztusi hit, a nyugati szellem 
felbonthatatlan szintézise; kultúrája a magyar hagyomány, a katolikus val- 
lás, a keresztény erkölcsön és klasszikus szellemen épült műveltség elemeit 
harmonikus egységbe foglaló keresztény magyar műveltség volt." 


HI. 
Szent László király és az első keresztes hadjárat 
katonai vezetésének kérdése 


Egy hadjárat megindításának tervezésekor mindig nagyon fontos kérdés az, 
hogy ki legyen a hadsereg parancsnoka, kit lehet vezérré tenni. Természe- 
tesnek gondoljuk azt, hogy a Jeruzsálem felszabadítását célul tűző első kato- 
nai vállalkozáskor sem lehetett ez másként. Éppen ezért nagyon érdekes az, 
hogy Szent László király legendáiban és más középkori magyar forrásokban 
is azt olvashatjuk, hogy a Nyugat-Európából érkező, a Szentföldet a mu- 
zulmán uralom alól felszabadítani akaró nemesek a magyar királyt kérték 
fel katonai vezetőjüknek. Ezekben a forrásokban azonban apró, de mégis 
fontos eltérések vannak. 


,, Elhatározta tehát (Szent László], hogy Jeruzsálembe megy, s ott ha kell, 
meghal Krisztusért, aki Isten dicsőségének a kisugárzása és lényegének kép- 
mása, s nem habozott vállalni a legkegyetlenebb kereszthalált az emberek 
megváltására. Minthogy pedig Szent László híre s a király neve széltében- 
hosszában elterjedt, a frankok, lotaringok és alemánok fejedelmei ugyan- 
arra a zarándokútra vállalkoztak, kérték Lászlót, a kegyes királyt, legyen 
a vezére s irányítója nekik maguknak s alattvalóiknak. De mielőtt Magyar- 
országra érkeztek volna, a kegyes király királysága szorongató szükségét 
orvoslandó a csehek elleni hadjáratra utazott..." 


Szent László király Legendájának hosszabb változata azonban már nem- 
csak zarándoklatnak tartja az elhatározást, hanem fegyveres hadjáratnak. 

, Megfogadta, hogy Jeruzsálembe megy, hogy ahol a mi urunk Jézus Krisz- 
tus vére megváltásunkért kiontatott, ő a maga vérével Krisztus keresztjének 
ellenségeivel küzdjön. A frankok, lotaringok és alemánok fejedelmei, akik 
az Úr seregével ugyanoda igyekeztek, mind egyformán, egyhangúlag mél- 
tán méltó vezérükké és irányítójukká választották. Előbb azonban, mintsem 
Franciaországból és Németországból s a többi nyugati, az Úr seregei Ma- 
gyarországra érkeztek volna, a kegyes király királysága szorongató szüksé- 
gét orvoslandó a csehek elleni hadjáratra utazott..." 


A Képes Krónika Szent Lászlóval foglalkozó részei, amelyet a szakiro- 
dalom , Gesta Ladislai Regis"-nek nevez, és amelyet a kutatók jórésze koráb- 
binak tart a Legendánál, hasonlóan, ugyanakkor kissé eltérően fogalmaz, 
mint a Legenda szövegei. 


, Amikor Bodrogban a húsvétot ünnepelte, Franciaországból, Ispániából, 
Angliából és Britanniából, de főként Wyllermustól, a frank király testvérétől 
követek érkeztek hozzá, és tudatták vele, hogy megbosszulják a minden- 
ható Isten sérelmét, a Szent Várost és a Szent Sírt ki akarják szabadítani a 
szaracénok kezéből. Ezért arra kérték a dicső királyt, hogy legyen vezérük 
és kormányzójuk Jézus Krisztus seregében. Hallván ezt a király xörvende- 
zett nagy örömmelxc, és még ugyanezen az ünnepen Hungária nemesei el- 
búcsúztatták őt. Egész Hungária búslakodott miatta." 


Ezt követően a Képes Krónika részletesen leírja, hogyan indult Szent 
László a csehek ellen és kérte meg , Konrád cseh herceget", hogy csatlakoz- 
zon hozzá jeruzsálemi hadjáratára. Ezután a források leírják Szent László 
halálát, de a nyugati keresztesek viselkedését újra csak másképpen írja a 
Legenda és másképpen a 14. századi krónikakompozíció. , Így veszett el az 
egy László királyban a Krisztus szentségére felesküdött lovagok minden re- 
ménysége" - jegyzi meg szűkszavúan a Legenda. A Képes Krónika bőveb- 
ben fogalmaz, és már átvezeti ezt a részt az első keresztes hadjárat esemé- 
nyeinek a leírásához. 


, Amikor Jézus Krisztus említett zarándokai meghallották, hogy a dicső- 
séges László király meghalt, nagyon fájlalták, azután követeket küldtek Kál- 
mán királyhoz, és ugyanazt kérték tőle is, amit a dicsőséges László királytól 
- azt gondolták, ő is ugyanolyan kegyes, mert ugyanabból a vérből eredt. 
Kálmán király pedig ezt hallván nemcsak hogy azt nem ígérte meg, hogy 
velük megy, hanem még utat sem engedett nekik országán keresztül." 


A Képes Krónika tudósítása szerint tehát Kálmánt is felkérték a nyugati ke- 
resztesek vezérüknek, de ő ezt nem fogadta el, sőt az első keresztes hadjárat 
résztvevőivel nem bánt méltó módon. 


40 


Érdemes azonban azt is áttekintenünk, hogy a középkori fontosabb ma- 
gyar források miként írnak arról, hogy Szent László az első keresztes hadjá- 
rat vezére volt-e vagy sem. 

Kézai Simon , Gesta Hungarorum" című művében alig néhány sorban ír 
Szent Lászlóról, abban meg sem említi, hogy nyugati keresztesek jártak 
volna Szent Lászlónál. Kézai felületes ismereteit Szent László uralkodásá- 
nak eseményeivel kapcsolatban mutatja, hogy uralkodásának az idejét sem 
tudja pontosan megadni, tehát valószínűleg alig ismerte a Szent Lászlóról 
korábban írottakat. 

A következő magyar forrás amelyet megemlítünk, már részletesen ír 
Szent László tetteiről, így a nyugati keresztesek szerepéről is. Thuróczy 
János ítélőmester Mátyás király korában írta meg , Chronica Hungarorum" 
címmel a magyarság történetét. Ebben a művében Thuróczy János szó sze- 
rint átveszi a Képes Krónika megállapításait, tehát azokat teljesen hitelesnek 
fogadja el. 

1488-ban, ugyanabban az évben mikor Brünnben és Augsburgban ki- 
adták Thuróczy művét, Itáliából Magyarországra érkezett Pietro Ransano 
(Petrus Ransanus) Lucera püspöke. Ransanus gyakorlatilag ugyanazt írta 
le, mint Thuróczy - illetve éppen ezért mint a Képes Krónika. Azonban egy 
kis különbség mégiscsak található a tudós püspök munkájában az előbb 
már említett forrásokhoz képest. 


, Akkora volt a tekintélye a keresztény fejedelmeknél, hogy többségük 
követet küldött hozzá azzal a kéréssel, hogy vállalja el a keresztény sereg 
vezetését, mivel elhatározták, hogy hadjáratot indítanak a szaracénok ellen 
a Szentföld visszaszerzésére; ők ugyanis hajlandók a legvallásosabb ural- 
kodó hadijelvényeit követni, és az ő szent parancsait teljesíteni. A legke- 
resztényibb király helyeselte és jóváhagyta tervüket, és azt válaszolta a szó- 
szólóknak, hogy az őket küldő fejedelmeknek minden igyekezettel teljesíti 
kérését, készítse el mindegyikük az ily nagy és tisztes háborúhoz szükséges 
dolgokat; neki már kész és felszerelt csapatai vannak arra, hogy igen gyor- 
san elkészítse mindazt, ami seregének szükséges. Miután azokat fejedelme- 
ikhez visszaküldte, azon kezdett fáradozni, hogy elkészítse, ami a hadvise- 
léshez szükséges; de az Isten másképp látta jónak." 


Itt már nem egyszerűen csak zarándoklatról vagy fegyveres harcról van 
szó, hanem hadjáratról, amelyet Szent László már el is kezdett szervezni, de 
a hadjárat megindításában halála megakadályozta. A cseh kérdés itt már fel 
sem merül, mint ahogyan az sem, hogy Kálmán királyt Szent László halála 
után felkeresték volna a nyugati keresztesek. Sőt, Kálmánnal kapcsolatban 
még az első keresztes hadjárat átvonulásának leírásakor sem esik szó, amely 
pedig Ihuróczynál részletesen le van írva. Ransanus tehát a saját tudása és 
felfogása alapján változtatott az általa ismert és használt forrásokon. 

Ransanus szintén Itáliából érkezett kortársa volt Antonio Bonfini, aki hos- 
szan ír a lovagkirályról, és részletesen leírja, hogy szerinte hogyan is történt 
az első keresztes hadjárat vezetésére való felkérés: 


, Szent László] Semmire sem vágyott jobban, mint egy jeruzsálemi had- 
járat fővezérségére, hogy vérét ontsa annak az Istennek az akaratából, aki 
minket vérével váltott meg a haláltól, Sírját és a többi kegyhelyet megszaba- 
dítsa..., mert tudta, hogy ennél a vállalkozásnál nincs fontosabb Megváltója 
szemében." 


Csak ezt követően tér rá arra Bonfini, hogy megérkeztek hozzá Nyugat- 
Európából a követek: 


, László [...] a húsvét ünnepét Bodrog várában ülte, amikor küldöttek ér- 
keztek hozzá Galliából, Hispániából és Bretagne-ból. [...] Vilmos, a francia 
király öccse, különmegbízottakat is küldött hozzá, akik a többieknél is buz- 
góbban kérlelték a királyt, hogy pápai felhatalmazással és a keresztény nép 
kívánságára Megváltónk Sírjának a szerecsenek hatalmából való kiszabadí- 

tásáért vállalja el ezt a hadjáratot..." 


Tehát Bonfini szerint is gondolkodott már Szent László egy Szentföldre 
vezetett hadjáraton és ezt követően érkeztek meg hozzá a követek. 

A legfontosabb középkori magyar vagy Magyarországon készült forrá- 
sok adatait azonban nyugati forrás vagy források nem erősítik meg. Sőt, a 
francia történetírásban a 11. századtól kezdve egészen a 12. század közepéig 
a keresztes hadjáratokkal kapcsolatban a keresztények ellenségének tartot- 
ták a magyarokat. Ez a kép csak a második keresztes hadjárat után, illetve 
III. Béla uralkodás idején változott meg a 12. század második felében. 


Történészeink véleményei a kérdésről 


Azonban, hogy egyáltalán miért terjedt el Szent László királyról, hogy a nyu- 
gati keresztesek felkérték vezérüknek, s hogy ez igaz lehetett-e, arról a ma- 
gyar történészek régóta gondolkodnak. 

Pauler Gyula már említett összefoglaló nagy művében részletesen szól 
Szent László uralkodásáról, és arról, hogy valóban őt kérték-e fel a nyugati 
keresztesek vezérüknek. Pauler szerint a 11. század végén egész Európában 
elterjedt a zarándoklás igénye, és ez a gondolat Szent László király udva- 
rában is megjelenhetett. Véleménye szerint a zarándoklás magyarországi 
igényének a megjelenésében jelentős szerepe volt az 1091-ben alapított so- 
mogyvári bencés kolostornak, amely a francia műveltséget és kultúrát hozta 
el Magyarországra. Ezt a véleményt az is alátámasztja, hogy a somogyvári 


42 


apátság tagjai közé még 150 évvel az alapítása után is csak francia szárma- 
zású léphetett be, éppen ezért folyamatos volt az apátság területére a francia 
egyházi emberek érkezése, akik nyilván magukkal hozták műveltségüket és 
egyházi felfogásukat is. 

Pauler véleménye szerint a másik ok, amiért Szent László zarándoklatra 
gondolt, az az volt, hogy 1093-ban Magyarországot érintve ment Jeruzsá- 
lembe Saint-Gilles grófjának, Rajmundnak az öccse, Vilmos, toulousei gróf. 
Pauler szerint ő a magyar forrásokban szereplő , Willermus, a frank király 
testvére", bár Pauler őt nem I. Fülöp (1060-1108) testvérének, hanem nagy- 
bátyjának tartja. 

Szent László tényleges zarándoklatra készülését Pauler két évvel Vilmos- 
sal való találkozása utánra helyezi, 1095 húsvétjára. Ezt az időpontot jelö- 
lik meg a források, hogy Szent László találkozott a nyugati keresztesekkel. 
Azonban nem tudott rögtön indulni, a csehországi események lekötötték, 
azután pedig 1095. július 29-én meghalt, tehát nem jutott el a Szentföldre. 
Bár, teszi hozzá Pauler Gyula, Szent László ,a bekövetkező nagy esemé- 
nyek folytán, aligha végzett volna be mint egyszerű, vezeklő zarándok" . Itt 
nyilván az első keresztes hadjáratra gondol, de azt hozzáteszi, hogy ennek a 
vezetésére nyilvánvalóan nem kérték fel Szent Lászlót. 

Hasonlóan vélekedik Szent László vezérré való felkéréséről Marczali 
Henrik is. Szerinte csak az utókor képzelte el a lovagkirályt , a keresztes 
háborúk hősének". Ez azért terjedhetett el, mert az uralkodásának a vége 
majdnem egybeesett az első keresztes hadjárat kezdetével, illetve III. Béla 
korában - amikor László királyt szentté avatták és kultusza megerősö- 
dött - jelentős volt a Franciaországgal való politikai összeköttetés. Viszont 
Marczali Paulerral szemben azt állítja, hogy Szent László egyéniségéből hi- 
ányzott , az a kalandos és mysticus elem, mely a nyugat-európai fejedelme- 
ket Jeruzsálembe vitte". (...) , Akkoriban a keresztes hadjárat egész szelleme 
akkor még nagyon, de nagyon idegen volt a magyartól." Marczali szerint ez 
a keresztes hadjárat vezetésére való felkérés éppen úgy nem igaz, mint az, 
hogy a források szerint felkérték volna Német-római császárnak. Marcza- 
linak az a véleménye, hogy a keresztes hadjárat vezérségének a kérdése, 
annak ilyen bemutatása a Szent Lászlóról szóló forrásokban nem más, mint 
, az egyházi, mondjuk: pápai gondolkodásnak" a megjelenése. 

Azonban két elgondolkodtató tévedése van Marczalinak, amelyek kissé 
elbizonytalanítanak gondolatainak helyességéről. Az első az, hogy szerinte 
Vilmos, toulouse-i gróf elzarándokolt ugyan Jeruzsálembe, de nem Magyar- 
országon keresztül. A másik az, hogy Szent László halálának idejét és helyét 
pontatlanul adja meg: szerinte Bodrog várában, 1095. június 28-án halt meg, 
pedig akkor már Pauler munkájából pontosan lehetett tudni, hogy a cseh 
határnál július 29-én halt meg, és ezt érdemben azóta sem cáfolta meg senki 
történészeink közül. 

1914-ben, az első világháború kezdetének idején adták ki Márki Sándor 
, Magyar középkor" című tanulmánygyűjteményét, amelyben Szent László 
uralkodásáról is ír. Ő sem fogadta azt el, hogy , Szent Lászlót Európa népei 
a keresztes hadak fővezérének, a németek pedig császáruknak akarták meg- 
tenni", azonban jóindulatúan hozzáteszi: , Ne bántsuk a magyar legendá- 
kat: sSzázadókön át ápolták a nemzeti érzést s nagy alkotásokra lelkesítették 
művészeinket és költőinket." 

Jó húsz évvel később Hóman Bálint hasonlóan vélekedett Szekfű Gyulá- 
val közösen írt összefoglaló munkájában: , Népe benne látta a keresztény 
világ vezéralakját, a Szent Sír felszabadítására induló keresztes hadjárat hí- 
vatott vezérét. [...] Történeti alapja nincs e legendának, de eszmei igazság 
van bennef, és ennek , állított emléket történetünk első összefüggő irodalmi 
feldolgozásának, a Gesta Ungarorum-nak írója" , ezért véleménye szerint ez a 
legenda Szent László halála után nem sokkal később terjedt el. 

1945 és 1990 között sem változott meg alapvetően az a vélemény, hogy 
Szent László király nem lehetett egy készülő keresztes hadjárat vezetője, de 
a történészek gondolkodásában azért vannak különbségek az előző korszak 
felfogásához képest. 

Az 1945 és 1990 közötti időszakban befejezetlenül maradt a Magyaror- 
szág történetét összefoglaló tízkötetesre tervezett mű, de az Árpád-korral 
foglalkozó részek 1241-ig elkészültek. Szent László uralkodásáról Györffy 
György írt, aki munkájában érdekesen ötvözi össze a középkori magyar 
források anyagát a saját maga által felállított elmélettel. Először azt írja, 
hogy Vilmos, toulouse-i gróf a pápa, II. Orbán híve volt, és 1093 húsvétján 
úgy szerette volna Szent Lászlót a pápa irányában visszafordítani, hogy a 
magyar király , zarándoksereg élén kövesse" a Szentföldre Vilmost. Szent 
László foglalkozott is ezzel a gondolattal, amelynek bizonyítására azt hozza 
fel Györffy, hogy Szent László az 1095 húsvétján kibocsátott dénárján olyan 
keresztet ábrázolt amilyet nem sokkal később már a Jeruzsálem felé igyekvő 
zarándokok viseltek. Azonban 1095 nyarán bekövetkezett halála megaka- 
dályozta ebben a tervében a királyt - teszi hozzá Györffy György. 

Az ebben az időszakban a kérdéssel foglalkozó történettudományi mű- 
vek közül James Ross Sweeney már idézett tanulmánya a legfontosabb, aki 
szintén azon a véleményen van, hogy Szent Lászlót nem kérhették fel az 
első keresztes hadjárat katonai vezetésére. 

Mielőtt rátérnénk az 1990 után készült munkákra, érdemes azt is áttekin- 
teni, hogy a középkori magyar források kiadásában a magyarázó jegyzetek 
mit fűznek Szent László katonai vezérségének a kérdéséhez. Csak két példa, 
amely rávilágít arra, hogy milyen változások következtek be például Vil- 
mos toulouse-i gróf személyével, megítélésével kapcsolatban 1945 és 1990 
között. 

Ha ennek az időszaknak a forráskiadásai között időrendben haladunk, 
akkor Ihuróczy János 15. század végén írt, A magyarok krónikája című művé- 

vel kell kezdenünk, amelyet 1980-ban adtak ki. A Szent László királlyal fog- 
lalkozó részekhez a jegyzeteket Horváth János írta. Ebben az szerepel, hogy 
, Willerm talán Rajmund toulouse-i gróf Vilmos nevű testvére, aki azonban 
zarándokként ment 1093-ban a Szentföldre" . Itt már szóba sem került I. Fü- 
löp francia király mint rokon - ugyanúgy mint ahogy Györffy György sem 
beszél erről -, , Rajmund" toulouse-i grófnak van nevezve, holott Saint-Gil- 
les grófja volt és Vilmos, az öccse volt a toulouse-i gróf. Igaz, hogy csak ,,ta- 
lán" volt az öccse - ahogy Horváth János megjegyzi. Azonban ugyanekkora 
tévedés azt írni, hogy Ihuróczy művében , A Somogy megyei Bodrogról 
van szó, Kaposvártól északra", pedig már Györffy György 1963-ban meg- 
jelent, az Árpád-kor történeti földrajzáról szóló művében részletesen kifej- 
tette, hogy ebben a részben Bodrog vármegye Bodrog váráról van szó. 

Horváth János jegyzetének két utolsó állítása, hogy Szent László király 
nem lehetett a keresztes hadak vezére, illetve esetleg talán , szentföldi za- 
rándokutat tervezett, s ezt értették félre a források" . 

A másik forráskiadvány a Képes Krónika 1986-os kiadása, amelyben a 
jegyzeteket Kristó Gyula írta. Ő már újra megemlíti I. Fülöpöt, akinek Vil- 
mos , rokona" volt, , ha nem is testvére". Vilmost Kristó Gyula helyesen tou- 
louse-i grófnak nevezi, és Györffy Györgyhöz hasonlóan úgy gondolja, hogy 
, szentföldi zarándokútra nyerte meg Lászlót , ugyanakkor ő sem fogadja 
el, hogy felkérték volna a keresztes hadak vezérének a magyar királyt. 

Kristó Gyula néhány évvel később összefoglaló művében megismételte 
ezt az állítását amikor azt írja, hogy , 1093 tavaszán egy francia gróf" Ma- 
gyarországon haladt át Jeruzsálem felé, és Bodrog várában találkozott Szent 
László királlyal. Mindehhez hozzáteszi azt, hogy nem jöhetett szóba Szent 
László fővezérségének a kérdése. 

Kristó Gyula munkájának a véleményét idézve térjünk vissza a forráski- 
adványok rövid, de annál érdekesebb jegyzeteinek a bemutatásától az 1990 
utáni időszak összefoglaló műveihez. Az első ilyen jellegű mű, amelyben 
újra felbukkan Szent László és Vilmos toulouse-i gróf, az Makk Ferencnek 
a Millecentenárium évében írt összegző munkája Magyarország 896 és 1196 
közötti külpolitikájáról. A műben nem esik szó sem zarándoklat tervéről, 
sem keresztes had vezetésének vállalásáról: Makk Ferenc szerint 1093-ban 
a magyar királyi udvarban egyszerűen csak politikai tárgyalás történt: , A 
pápapárti erők megbízásából 1093-ban a magyar királyt felkereste IV. Vil- 
mos toulouse-i gróf, a pápa egyik híve. Az volt a feladata, hogy közvetítsen 
a reformpápaság és a Magyar Királyság között, s ennek során kísérelje meg 
Lászlót újra a gregoriánus pápaság oldalára állítani." 

A következő munka, amely a kérdéssel foglalkozik, Klaniczay Gábor né- 
hány éve megjelent nagyívű műve. Hosszan elemzi Szent László király le- 
gendáját, összeveti a 14. századi krónikakompozíció szövegével, és érdekes 
következtetést von le. Véleménye szerint , a keresztes hadjáratra vonatkozó 
részt egész bizonyosan III. Béla halála utáni betoldásnak és az ő sorsáról 

mintázott részletnek kell tekintenünk, hasonlóan a Szent László fizionómi- 
ájáról mondott és valójában leginkább III. Bélára illő [...] jellemzéséhez." Ez 
nagyon világos és logikus érv, amelyen érdemes gondolkodni. 

Borosy András ugyanakkor a Magyar Katolikus Lexikon keresztes hadjá- 
ratokról írt szócikkében felvetette, hogy , Az első keresztes hadjárat meg- 
indulása előtt az országon átvonuló francia, spanyol, angol zarándokok 
1095-ben [!] fölkérték I. / Szent / László királyt, hogy vegye át vezetésüket. 
László hajlott is erre, de a cseh örökösödési háború, illetve a király halála 
meghiúsította a kezdeményezést." Tehát a keresztes hadjáratokkal hadtör- 
ténészként régebb idő óta foglalkozó Borosy András elfogadja a középkori 
magyar források állításait. 


A Pápaság szerepe a keresztes hadjáratok meghirdetésében 


Azonban egyvalamit figyelembe kell venni a Szent Lászlóról szóló források 
kapcsán, amelynek mind Szent László, mind pedig III. Béla korában döntő 
fontossága volt, és amely kérdésre eddig nem fordítottak kellő figyelmet: 
keresztes hadjáratot csak a katolikus egyház feje, a pápa hirdethetett meg, 
csak ő nevezhetett ki a keresztes seregek élére mind egyházi, mind világi ve- 
zetőt. Csak a pápa határozhatta meg a hadjárat célját és az indulás időpont- 
ját, és ez pápai szózattal (szentbeszéddel) vagy pápai levél (bulla) kiadásá- 
val történhetett. Szent László keresztes hadjáratra való felkérésekor pedig 
a középkori források Bonfinit kivéve - aki azért már elsősorban reneszánsz 
szerzőként, a Hunyadi-családra is figyelve - nem említik a pápa, II. Orbán 
nevét, csak nyugat-európai királyokat vagy a követeiket említik meg, mint 
akik megjelentek a magyar királyi udvarban: 


,, . .. a frankok, lotaringok és alemánok fejedelmei [...] kérték Lászlót, a ke- 
gyes király legyen a vezére s irányítója nekik maguknak s alattvalóiknak." 


A Legenda hosszabb változata szerint nemcsak , kérték", hanem mgg is 
választották Szent Lászlót vezérükké: , A frankok, lotaringok és alemánok 
fejedelmei ... egyhangúlag méltán méltó vezérükké és irányítójukká válasz- 
tották" , a Képes Krónika szerint pedig , Franciaországból, Ispániából, Angliá- 
ból és Britanniából, de főként Wyllermustól, a frank király testvérétől köve- 
tek érkeztek hozzá" és , arra kérték a dicső királyt, hogy legyen vezérük és 
kormányzójuk Jézus Krisztus seregében". 

A többi idézett forrásban is ugyanez szerepel: Nyugat-Európa királyaitól, 
illetve , Wyllermustól" érkezett küldöttség Szent László királyhoz, nem pe- 
dig a pápától. Azonban mind a Legenda szerzőjének, mind a , Gesta Ladislai 
Regis" írójának, akinek művét a Képes Krónika tartotta fenn, tudnia kellett, 
hogy keresztes had vezetésére csak a pápa adhatott engedélyt. 

Az, hogy csak a pápa hirdethette meg a keresztes hadjáratot és csak ő ne- 
vezhetett ki az élére egyházi és világi vezetőt, már az első keresztes hadjárat 
meghirdetésétől íratlan szabály volt: azonban már korábban, a 11. század 
elejétől több keresztes hadjáratnak a tervezésekor is így történt, ugyanis a 
Szentföld muzulmánoktól való visszafoglalásának a gondolata nem II. Or- 
bán pápától eredt, hanem korábbi elképzelés volt. 


I I. századi pápai tervek a Szentföld visszafoglalására 


A 11. század elején, mint említettük, a minden valószínűség szerint egzal- 
tált, őrült Fatimida al-Hákim lett a kalifa (996-1020), aki keresztény édes- 
anyja miatt kezdetben támogatta a kereszténységet, 1004-ben azonban ke- 
resztényüldözést kezdett: Jeruzsálem keresztény templomait leromboltatta, 
a Szent Sír bazilikát is, és mind a keresztényektől, mind a zsidóktól elvette 
addigi jogaikat, mint azt az előző fejezetben láthattuk. Ebben az időben ve- 
tődött fel ÍV. Szergiusz pápában (1009-1012) egy, a Szentföldet a muzulmá- 
noktól visszafoglaló fegyveres hadjárat terve. Érdekesség, hogy a 15. szá- 
zadban élt ferences, Laskai Osvát szerint Szent István is - Szergiusz pápa 
kortársa - gondolkozott egy ilyen hadjárat tervén. A pápa kezdeményezé- 
sének nem lett eredménye, de utóda, VIII. Benedek pápa (1012-1024) ide- 
jén már történtek konkrét katonai lépések. A Szent Istvánnal is jó viszonyt 
fenntartó pápa uralkodása idején Genova és Pisa hadihajói támadták a Föld- 
közi-tenger keleti partvidékét: ezek azonban nem vezettek katonai sikerhez. 
Végül Al-Hákím halála után, 1027-ben VIII. Konstantin császár (1025-10238) 
rendezte a Szent Sír templom és a keresztények helyzetét a Szentföldön. 

A nyugati és a keleti egyház között 1054-ben történt, az egyházszakadás 
irányába mutató szerencsétlen döntések azonban a következő években, év- 
tizedekben a Szentföld visszafoglalásának az eszméjét egy új céllal egészí- 
tették ki: a keresztény egység helyreállításának az igényével, amely a pápa 
vezetésével történne. Amikor VII. Gergely pápa (1073-1085) idején újra elő- 
térbe került egy Nyugat-Európából induló keresztes hadjárat terve, már ez 
is célként szerepelt a nagy reformer pápa terveiben. Mikor megválasztása 
évében VII. Mihály (1071-1078) kelet-római császár megkereste VII. Ger- 
gelyt egy lehetséges nyugati katonai támogatás reményében, akkor a pápa 
szerint ennek a célnak a megvalósulása kedvező volt. Gergely a bizánci 
császár kérésére azt tette amit nem sokkal korábban az Ibériai-félszigeten 
indított francia támadás idején is tett: csatlakozásra szólította fel a keresz- 
tény uralkodókat a muzulmánok elleni harcra, a Szentföld visszavételére. 
Még 1073-ban Ebles de Roucy francia nemes szervezett új hadjáratot az Ibé- 
riai - félsziget muzulmán kézen lévő területeinek visszafoglalásáért, és ezt 
támogatta VII. Gergely, néhány évvel később pedig úgy gondolta, hogy a 
Bizánci Birodalom megsegítésére küld egy keresztény lovagokból álló, de 

egyházi vezetés alatt álló hadat. Mivel egyházi ügyeket is meg kell majd 
oldani Konstantinápolyban illetve a Szentföldön - legalábbis Gergely tervei 
között ez szerepelt - ezért úgy tartotta helyesnek, hogy személyesen fog a 
nyugati keresztes hadak élére állni. 

VII. Mihály császárnak szintén két oka volt arra, hogy a pápához fordul- 
jon segítségért. Az első az volt, hogy az 1071-es manzikerti vereség után 
a szeldzsuk-törökök elfoglalták a Bizánci Birodalom anatóliai területeit és 
Jeruzsálemet is, amely felé a zarándokok útja a legutóbbi évtizedekben nyu- 
godt volt annak köszönhetően, hogy a Bizánci Birodalom jó viszonyt tartott 
fenn a Szentföldet uraló szeldzsuk-török hódítás előtti muzulmán politikai 
vezetéssel. A szeldzsuk-törökök azonban alig néhány év alatt komoly ellen- 
ségei lettek Bizáncnak, és ezért a zarándokok útjai megnehezültek. 

A másik ok katonai jellegű volt: a Pápasággal szövetséges Dél-Itáliai nor- 
mann fejedelmek megtámadták Bizáncnak az Itáliai-félsziget déli részén 
fekvő területeit, sőt Bari tengerparti kikötővárost is elfoglalták. VII. Mihály 
abban bízott, hogy a pápa ezeket a Bizánc elleni normann támadásokat meg 
fogja akadályozni. 

Végül a nyugati keresztes segítség nem valósult meg, mert VII. Gergely 
pápát a kor másik fontos eseménye kötötte le: az invesztitúraharc politikai 
kezdete. 

Ez a korszak már Salamon, Géza és Szent László kora, és láthatjuk, hogy 
a nyugati keresztes hadak Szentföldre induló katonai akcióinak a tervezését 
már a pápaság gyakorlatilag átvette. Ez azért is történhetett így, mert VII. 
Gergely úgy gondolta magáról, hogy ő az egész kereszténységnek a legfőbb 
vezetője. Szent László uralkodásának a kezdetén, 1077 táján, az a pápai fel- 
fogás érvényesült, hogy egy nyugati keresztes hadjáratnak, amely Bizánc- 
cal szövetségben visszafoglalná a Szentföldet, igazából csak a pápa lehet az 
egyházi vezetője, illetve őt illeti meg az a jog is, hogy a nyugati keresztes 
had élére katonai vezetőt helyezzen. 

Ez annak ellenére volt így, hogy voltak egyéni kezdeményezések is egy 
nyugati keresztes katonai segítség megszervezésére: például 1087-ben, mi- 
kor a Jeruzsálemből hazatérő Flandriai Róbert gróf Konstantinápolyban 
megígérte I. Alexiosz Komnénosz császárnak (1081-1118), hogy 500 lovagot 
fog Flandriában toborozni katonai segítség nyújtására. Éppen ezért érdemes 
azt megvizsgálni, hogy akár VII. Gergely, akár II. Orbán pápa (1088-1099) 
felkérhette-e egy keresztes hadjárat vezetésére Szent Lászlót. 

Amint láttuk, VII. Gergely pápa 1073-ban, illetve 1074 első felében fog- 
lalkozott a Szentföld visszafoglalására irányuló keresztes hadjárat tervével, 
amelyet ő maga vezetett volna. Azonban a későbbiekben ez a hadjárat ép- 
pen úgy nem valósult meg, mint Flandriai Róbert gróf ígérete az 500 keresz- 
tes lovag segítségéről. 

VII. Gergelynek Szent Lászlóval jó volt a politikai kapcsolata, amelyet 
bizonyít a pápának hozzá intézett 1099. évi levele is. 

"Miként híveid gyakori üzeneteiből tudjuk és a mieink állításaiból is ér- 
tesültünk, Felséged teljes szeretettel és szíve szerint kész Szent Péternek 
szolgálni és nekünk engedelmeskedni, ahogyan azt az egyházi hatalom 
megköveteli és ahogyan az a szerető fiúhoz illik. Buzgó lelkednek ezt az 
igyekezetét méltán dicsérjük és őszinte örömmel fogadjuk, mert azt mutatja, 
hogy a legjobb királyok nyomába lépsz, megőrizve az igazság törvényét az 
erkölcseikben és a nemes vért a származásban." 


Nem tudunk arról ezt a levelet követően, hogy 1085-ig, VII. Gergely ha- 
láláig komoly ellentéte lett volna Szent Lászlóval, illetve hogy a pápa támo- 
gatta volna Salamont, aki elmenekült Magyarországról és többször próbál- 
kozott a magyar trónra való visszatéréssel. 

VII. Gergely után a következő pápa III. Viktor volt (1086-1088): ő azonban 
nem tervezett keresztes hadjáratot, és az 1180-ban IV. Henrik német-római 
császár (1056-1106) által kinevezett ellenpápa, Wiberto, ravennai érsek (III. 
Kelemen néven 1100-ig) sem gondolt nyugati keresztes had szervezésére 
- ugyanúgy, mint ahogy a keresztes hadjáratok későbbi korának egyetlen 
más ellenpápája sem. 


II. Orbán pápa és Szent László politikai kapcsolata 


II. Orbán pápával (1088-1199) azonban más volt Szent László egyházi és 
politikai kapcsolata, jóval összetettebb és bonyolultabb, mint VII. Gergel- 
lyel vagy III. Viktorral. 1087-ben Szent László még elküldte követeit Spey- 
erbe a birodalmi gyűlésre, és 20 ezer katonát ígért IV. Henrik ellenfelének, 
Hermann ellenkirálynak a támogatására, azonban már a következő évek- 
ben gyökeres fordulat történt Szent László politikájában: elfordult a pápá- 
tól, és egyfajta semlegességet követett IV. Henrikkel szemben, aki 1091-es 
itáliai győzelmei után hatalmának a csúcsára jutott. Ezt az is jelezte, hogy 
Rómában III. Kelemen ellenpápa tartózkodott, a törvényesen megválasztott 
[I. Orbán pedig megbízhatatlan normann szövetségesi között tartózkodott, 
ahonnan csak 1093 karácsonyán térhetett vissza Rómába. 

1091-ben, a II. Orbán számára nehéz időszakban azonban komoly poli- 
tikai ellentétbe került Horvátország elfoglalása miatt Szent László király a 
pápával. Zvoinimir horvát király még 1075-ben Horvátország és Dalmácia 
uralkodójaként hűbérese lett VII. Gergely pápának, és Orbán erre hivat- 
kozva felszólította Szent Lászlót, illetve Álmos herceget, akit Horvátország 
uralkodójává nevezett ki a magyar király, hogy tegyék le ők is a Pápaságnak 
a hűbéri esküt. Ez a kérés 1091 őszén hangzott el, amikor a pápa legátusa, 
Teuzo bíboros Magyarországra érkezett a somogyvári apátság alapításának 
ünnepségére. A hűbéreskü letételének kérését Szent László nem fogadta el, 
Álmos pedig meg sem jelent az apátság ünnepélyes felszentelésén. Ezt kö- 


49 


vetően Szent László III. Kelemen ellenpápa felé fordult, ami az 1092-es sza- 
bolcsi zsinat rendelkezéseiből is kitűnik, ugyanis az elfogadott egyházjogi 
szabályozások inkább a III. Kelemen-féle felfogást tükrözik, mint II. Orbán 
pápáét. 

Azonban Orbán pápa nem szerette volna elveszíteni a Pápaság régi szö- 
vetségesét, még akkor sem, ha 1092 végén Szent László és IV. Henrik között 
majdnem személyes találkozó jött létre. A találkozót végül Welf bajor her- 
ceg hiúsította meg: Györffy György és Makk Ferenc szerint is 1093 húsvét- 
ján a magyar forrásokban említett ÍV. Vilmos toulouse-i gróf azért érkezett 
Szent László udvarába, hogy visszatérítse a pápa oldalára. Pedig ebben az 
időben nem fordult el Szent László a keresztény egyházszervezet erősítésé- 
től, csak a pápa politikáját nem támogatta. Ezt bizonyítja egy 1093 környéki 
feljegyzés a tatai Szent Péter bencés apátságról. Azonban ha valóban ezt 
szerette volna elérni Vilmos, aki egyébként II. Orbán híve volt, ez nem járha- 
tott sikerrel. Hogy ez a politikai kísérlet sikertelen volt, arra csak közvetett 
bizonyítékunk van: II. Orbán pápának I. Kálmánhoz 1096 nyarán, az első 
keresztesek átvonulása idején írt levele. 


, Ezért kell Neked, Krisztusban szeretett fiúnk, inkább mint azoknak, akik 
annak az országnak kormányzásában elődeid voltak, a magad és a rád bízott 
népek üdvéről gondoskodni. [...] A magyarok népe már régtől fogva téves 
útra tért, és üdvösségének pásztoraitól elhagyatva idegen nyáj nyomába 
szegődött. [...] E sátáni üldöztetés viharai között [IV. Henrik császárra és 
III. Kelemen ellenpápára gondol] országod már régen elszakadt az apostoli 
szék iránti engedelmességtől, és a hamisság fejedelmeinek meghódolván, a 
széles úton tévelygett. Most azonban az isteni kegyelem a Te személyedet 
magasztalta fel, hogy elvedd népének szeméről az ellenzőt." 


Ezek a sorok világosan mutatják, hogy Szent László nem támogatta Orbán 
pápát, hanem IV. Henrik és az ellenpápa mellé állt. Pauler Gyula szerint ez 
nemcsak politikai okokkal magyarázható, hanem a magyar egyház püspö- 
keinek, papjainak akkori helyzetével is. Ha ehhez még hozzátesszük, hogy 
a levél írásakor II. Orbán Odilo, Saint-Gilles-i apát vendége volt, aki 1091 
őszén a somogyvári apátság avatásán is járt, és ott nyilván tárgyalt Teuzo 
pápai legátussal és Szent Lászlóval, és ezért pontos információkkal szolgált 
a pápának mind Szent Lászlóról, mind Kálmán és Álmos akkori hercegek 
politikai felfogásáról, véleményéről, akkor egyértelmű, hogy 1095 nyaráig, 
Szent László haláláig nem volt jó a politikai kapcsolat közöttük. Ezen való- 
színűleg az sem változtatott, hogy Szent László ténylegesen gondolkodott 
jeruzsálemi zarándokútról. 

Természetesen a magyar történészek Szent László katonai vezetőnek 
való felkérésének a vizsgálatakor kitértek arra, ami az említett levélből ki- 
olvasható, hogy nem volt jó a politikai kapcsolat a pápa és Szent László 

között. Ugyanígy felvetették azt is, hogy már azért sem lehetett Szent László 
a keresztes hadak vezére, mert II. Orbán pápa a keresztes hadjáratot csak a 
clermonti zsinaton hirdette meg 1095. november 27-én, közel négy hónap- 
pal Szent László halála után. 


A Piacenzában és a Clermontban tartott zsinatok 


Ez már azonban a látszat ellenére sem ennyire egyszerűen eldönthető kér- 
dés. Ugyanis 1095 tavaszán a Piacenzában március 1. és 7. között tartott 
zsinaton jelen voltak a bizánci császár követei akik beszédet intéztek a meg- 
jelentekhez. Érdemes megvizsgálni azt, hogy a magyar és a külföldi történé- 
szek hogyan vélekednek erről a zsinatról, amely még Szent László életében 
történt, ugyanis több ellentmondás is fedezhető fel a különböző vélemények 
között. 

Már Pauler Gyula is Konstanzi Bernold egykorú forrását használja fel ös- 
szefoglaló művében mikor a piacenzai zsinatról ír. Szerinte azonban a né- 
met krónikás aki azt írja, hogy ,,...már a piacenzai zsinaton megindult a 
keresztes hadjárat", egyszerűen összekeverte a két, ugyanabban az évben 
tartott zsinatot, ugyanis míg a piacenzairól lelkesen ír, a clermontit meg sem 
említi. Éppen ezért elfogadja azt a nézetet, hogy a piacenzai zsinaton fel sem 
merült egy keresztes had indításának a gondolata. Azonban, teszi hozzá Pa- 
uler, még ha ki is mondta volna II. Orbán pápa, hogy a nyugati keresztesek 
induljanak Jeruzsálem visszavételére, nem valószínű, hogy Szent László ki- 
rályhoz mentek volna, hogy legyen a vezérük: egyébként is kevés volt a 
felkérés előkészítésére az a három hét idő, ami a piacenzai zsinat befejezése 
és a húsvét között eltelt. 

Az 1939-ben kiadott , A keresztény egyház története" című összefoglaló 
műben az szerepel, hogy , II. Orbán előbb az itáliai Piacenzában 1095-ben, 
majd ugyanazon év novemberében a francia Clermontban tartott zsinaton 
a keresztes háborúk megindítását bejelentette, az egész keresztény Európa 
lázas örömmel tette magáévá a felhívást" . 

Azonban nemcsak a keresztény egyháztörténészek tartották fontosnak a 
zsinatot, hanem többek között Steven Runciman is, aki Paulerhez hasonlóan 
Bernold forrását felhasználva írja azt, hogy a piacenzai zsinat volt II. Orbán 
, hivatali idejének első nagy zsinata", ahol a pápa fogadta I. Alexiosz császár 
követeit. Felkérte a követeket, hogy intézzenek beszédet a zsinat résztvevő- 
ihez. A bizánciak el is mondták beszédüket, de ez sajnos nem maradt fenn, 
bár Runciman úgy ítéli meg, hogy ez a beszéd nagyhatású lehetett: 


"A püspökök a pápával együtt teljesen a küldöttek hatása alá kerültek. 
[...] Franciaország felé az Alpok útjain még nagyobb és dicsőbb terv fogant 


meg [II. Orbán pápal fejében: a szent háború látomása." 


s] 


Michael Foss néhány éve megjelent munkájában szintén hasonlóan jelen- 
tősnek ítéli meg a piacenzai zsinatot a keresztes hadjáratok megindításának 
történetében: 


, A pápa lelki szemei előtt már Piacenzában kezdett kibontakozni egy 
terv, amellyel a Nyugat lelkére beszélhet, hogy xesküdjenek felx a görögök 
megsegítésére." 


Végül még két, az egyháztörténeti munkákban jelentős összefoglaló mű- 
ből idéznénk amelyek, Pauler Gyula véleményével szemben, jelentősnek 
ítélik meg az 1095 március elején Piacenzában megtartott zsinatot. 

August Franzen először 1967-ben kiadott, és azóta többször javított egy- 
háztörténetében azt írja, hogy , I. Alexiosz császár (1081-1118) komoly se- 
gélykérést küldött a nyugati egyháznak Rómába, akkor hangzott el II. Orbán 
pápa (1088-1099) felhívása az 1095-ös piacenzai és clermonti zsinatokon, 
amelyet a latin kereszténységhez intézett, és óriási erőt mozdított megf . 

Hubert Jedin a katolikus egyház zsinataival foglalkozó munkájában ha- 
sonlóan ítéli meg a két zsinatot. 


, Piacenzában szólította fel 1095-ben II. Orbán a keresztény világot - állí- 
tólag kétszáz Itáliából, Franciaországból és a német birodalomból érkezett 
püspök, több ezer klerikus és világi előtt -, hogy szabadítsák fel a Kelet ke- 
resztény egyházát a hitetlenek uralma alól. Még ugyanabban az évben adott 
jelt a pápa 92 püspök és több mint 90 apát előtt elmondott tüzes clermonti 
beszédével az első keresztes hadjárat megindítására." 


Meg kell azonban jegyeznünk, hogy Karl Heussi 1991-es nagy összefog- 
laló művében nem ír külön a piacenzai zsinatról - igaz ugyan, hogy a cler- 
monti zsinatról is csak érintőlegesen szól -, és Bozsóky Pál Gerő is azt írja, 
hogy Piacenzában a keresztes hadjárat megindításáról nem született érdemi 
döntés, sőt arról sem ír megbízható forrás, hogy közvetlenül a clermonti 
zsinat előtt ez a kérdés foglalkoztatta-e egyáltalán II. Orbán pápát. A neves 
egyháztörténész, Adriányi Gábor összefoglaló egyháztörténeti művében is 
csak érintőlegesen említi a keresztes hadjárat kapcsán a két zsinatot. 

Ennek a két zsinatnak a döntései, szerepük megítélése az első keresztes 
hadjárat meghirdetésében a történészek között tehát már régóta vita tárgyát 
képezi. Ez valószínűleg azért van így, mert a piacenzai zsinatról csak egyet- 
len egykorú forrást ismerünk, a már többször idézett Konstanzi Bernold 
munkáját. Az ő forrásának a különböző értelmezése vezethetett ehhez a két 
egymásnak ellentmondó eredményre a piacenzai zsinat értékelésében. 

Azonban érdemes emellé az egykorú forrás mellé állítani egy szintén egy- 
korú forrást, amelynek a szerzője maga II. Orbán pápa, aki 1095 december 
végén azt írta a flandriai hívekhez szóló levelében: 

, Jámbor mérlegeléssel szánakozva a szerencsétlenségen [a Szentföld ko- 
rabeli helyzetén], ellátogattunk Gallia vidékeire, s fellelkesítettük e föld elő- 
kelőit és alacsonyabb rendű lakóinak jó részét a keleti egyházak felszabadí- 
tására, s ily módon az auvergne-i zsinaton [clermonti zsinat] ünnepélyesen 
kötelességünkké tettük az erre való felkészülést bűneik bocsánata fejében." 


II. Orbán pápa tehát ebben az alig egy hónappal a clermonti zsinat után 
írt levelében meg sem említi a piacenzai zsinatot, csak a clermontit. Való- 
színűleg ez arra utal, hogy a legfontosabb döntések a francia zsinaton szü- 
lethettek, Piacenzában legfeljebb még csak a keresztes hadjáratnak a terve 
lehetett II. Orbán gondolatai között. 


Az első keresztes hadjárat katonai vezetésének kérdése 


Azonban az még mindig kérdés, hogy akart-e egyáltalán katonai, tehát világi 
fővezért állítani II. Orbán az induló keresztes hadjárat élére. A pápa előbb 
már idézett levelében így írt a keresztes had vezetésének a kérdéséről: 


,, Kedvelt fiúnkat, Adhémart, Le Puy püspökét pedig erre az útra és fel- 
adatra vezérré, helyettesünkké tettük, hogy mindazok, akiknek kedve tá- 
mad nekiindulni ennek az útnak, utasításainak úgy engedelmeskedjenek, 
mint a miénknek, s oldó és kötő hatalmának, amennyiben erre a feladatra 
vonatkozik, teljesen vessék alá magukat." 


Tehát II. Orbán 1095 végén a keresztes hadjárat kapcsán még csak egy- 
házi vezetőre gondolt, egyfajta , lelki vezetőre", aki majd békésen elirányítja 
a zarándokokat. Ez a vezető Adhémar, Le Puy püspöke volt, aki a clermonti 
zsinaton elsőnek térdelt a pápa elé, és akinek Orbán maga tűzte a mellére 
fogadalma jelét, a vörös posztókeresztet, amely attól kezdve a keresztesek 
jele lett. 

II. Orbán számára azonban természetes volt, hogy egy fegyveres zarán- 
doklatnak nemcsak lelki vezetője kell, hogy legyen, hanem katonai is. El- 
sőnek nyilván a legjelentősebb királyok kerülhettek volna szóba, azonban 
mind IV. Henrik német-római császár, mind I. Fülöp francia király éppen 
kiközösítés alatt álltak, így csak , alacsonyabb rangú" európai királyt, vagy 
nemest lehetett volna kinevezni katonai vezetőnek. Erre a feladatra saint- 
gilles-i Rajmund, Toulouse grófja ajánlkozott elsőként: 1095. december 1-jén 
ő volt az első nemes, aki hírvivői útján értesítette a pápát arról, hogy fel- 
venné a keresztet. Ennek ellenére II. Orbán nem kérte fel Rajmundot katonai 
vezetőnek, noha a gróf 1096 első felében többször tárgyalt Orbánnal, sőt a 
májust és júniust az ő birtokán, Toulouseban töltötte a pápa. 

Bozsóky Pál Gerő szerint II. Orbán Rajmund vezérré való kinevezésében 
gondolkodott, Rudolf Pörtner szerint azonban nem merült fel Saint-Gilles 
grófjának a neve, mint a Szentföldre induló keresztes hadak vezére. Raj- 
mund ugyan harcolt már a muzulmánok ellen az Ibériai-félszigeten, de Or- 
bán pápa a források tanúsága szerint mégsem nevezte ki katonai vezetőnek 
a tervezett keresztes hadjárat élére. Ennek ellenére Rajmund elhatározta, 
hogy mindenben együtt fog működni Adhémar püspökkel, és ez arra utal, 
hogy emberileg megfelelt a keresztény lovag ideáljának. 

II. Orbán pápa I. Fülöp francia király öccsét, Vermandois grófját, Hugó 
herceget sem nevezte ki a már Európa több részén gyülekező lovagi hadak 
fővezérévé, amikor 1096 júliusában I. Fülöp bejelentette, hogy öccse felveszi 
a keresztet, pedig a pápa által még a clermonti zsinaton bejelentett indulás- 
nak az időpontja, 1096. augusztus 15-e, Mária mennybevételének ünnepe 
közeledett. Nyugat-Európában ekkor már több helyen spontán módon ezer- 
szám indultak az emberek néhány egyházi és nemesi vezető irányításával, 
hogy a Szentföldet felszabadítsák a muzulmán uralom alól. Azonban őket a 
pápa nem tekintette a keresztes hadjárat résztvevőinek, mert nem tartották 
be a gyülekezés időpontjára vonatkozó rendelkezését. 

A II. Orbán által meghirdetett időpontra a lovagi hadak nyáron kezdtek 
el gyülekezni, hogy 1096. augusztus 15-én elindulhassanak a Szentföldre. 
Azonban a pápa által kinevezett katonai vezető nem állt az élükön: a Nyu- 
gat-Európa különböző helyein gyülekező, majd a pápa által megadott idő- 
pontban induló lovagi keresztes seregeket mindenhol a saját tőnemesük ve- 
zette Jeruzsálem felé. 

Áttekintve Szent László fővezérségének a kérdését, négy következtetést 
vonhatunk le. Az első az, hogy a középkori magyar források tudósításai ar- 
ról, hogy nyugat-európai királyok, főemberek kérték volna fel Szent Lászlót 
keresztes hadjárat vezetésére a kor felfogása szerint nem lett volna , hiva- 
talos", hiszen csak a pápa lehetett volna, aki erre a tisztségre őt felkéri, ez 
azonban nem történt meg. 

A második, hogy Szent László az 1090-es évek első felétől elfordult a pá- 
pai politikától és haláláig, 1095 nyaráig, ha nem is volt rossz a viszonya II. 
Orbánnal, de nem volt megfelelő a politikai kapcsolatuk ahhoz, hogy a pápa 
felkérje őt erre a nagyon fontos feladatra, amelyre egyébként csak a Pápaság 
feltétlen hívét lehetett volna kinevezni. 

A harmadik, hogy II. Orbán csak lelki vezetőt nevezett ki a keresztesek 
élére, katonai vezetőt nem. Ebből a későbbiek során még sok bonyodalom, 
ellenségeskedés támadt, de ezt 1095 végén, 1096 első felében még nem le- 
hetett látni. 

A negyedik pedig, hogy ha a piacenzai zsinaton, 1095 március elején, te- 
hát még Szent László életében, fel is vetődött egy keresztes hadjárat terve, 
az konkrét formát csak az 1095 novemberében tartott clermonti zsinaton 
öltött. 

Abban viszont egyetérthetünk a már idézett Mika Sándor véleményével, 
hogy egy ilyen szép legendát, amely szerint Szent László királyt kérték fel az 
első keresztes hadjárat vezetőjének, még ha történelmileg nem is igazolható, 
, hem szabad bántanunk", mert az ilyen legendák, amelyekhez hasonlóak 
minden európai nemzet hagyományában megtalálhatóak, fontos szerepet 
játszanak a nemzetek, így a magyarság életében is. 

KIRÁLYOK ÉS LEENDŐ KIRÁLYOK KERESZTES HADAI 
MAGYARORSZÁGON (1095—1149) 


1. 
Kálmán király és az első keresztes hadjárat 
(1095-1I101) 


II. Orbán pápa volt az, aki elsőnek gondolt el egy olyan fegyveres zarán- 
doklatot a Szentföld muzulmán uralom alóli felszabadítására, amely meg is 
valósult. II. Orbán 1042 körül Odo de Lagery néven francia nemesi család- 
ban született Chatillon-Sur-Marne-ben. A híres Cluny monostorába lépett 
be, ahol 1070-ben Hugó főapát idején tette le szerzetesi fogadalmát, és aki 
korán felismerte a fiatal szerzetes képességeit. Nem sokkal később Orbánt 
Rómába helyezték és 1078-ban VII. Gergely pápa kinevezte Ostia bíboros 
püspökévé. 1082 és 1085 között pápai legátus volt a Francia Királyságban és 
a Német-Római Birodalomban, majd Itáliába történt visszatérése után VII. 
Gergely mellett maradt annak haláláig. 


II. Orbán pápa és az első keresztes hadjárat 


Itáliában azonban VII. Gergely már nem Rómában tartózkodott, mert ott 
III. Kelemen ellenpápa uralkodott, aki 1084-ben császárrá koronázta IV. 
Henriket. 1085-ben, VII. Gergely pápa halála után a gyengekezű III. Viktort 
választották pápává. Orbánnak a pápa személye nem felelt meg és ennek 
hangot is adott, ennek ellenére III. Viktor a halálos ágyán, 1087-ben őt aján- 
lotta utódjául, és a bíborosi konklávé 1088 tavaszán Terracinában II. Orbán 
néven meg is választotta pápává. 

Azonban míg III. Kelemen ellenpápa Rómában tartózkodott, illetve a VII. 
Gergely pápa által kiközösített IV. Henrik német-római császár katonai győ- 
zelmeket aratva nyomult dél felé Itáliába, addig II. Orbán megbízhatatlan 
normann szövetségeseivel Rómától délre volt: azonban minden nehézség 
ellenére a VII. Gergely által megkezdett utat szerette volna járni: 


, Mindenben követni akarom nyomait: visszautasítom azt, amit ő vissza- 


utasított; elítélem azt, amit ő elítélt, szeretem azt, amit ő szeretett; megerősí- 
tem és helyeslem azt, amit ő igaznak ítélt." 

Egyénisége azonban más volt, mint nagy elődjéé. Iapintatosabb és tü- 
relmesebb volt, lehetőleg a vitákat kerülve próbált meg mindenkivel meg- 
egyezni. Politikai érzékének - és pénzének is - köszönhetően 1093 karácso- 
nyát már Rómában tölthette, és nem sokkal később beköltözhetett a Late- 
ráni palotába. Ezek a kedvező fordulatok annak is a következményei voltak, 
hogy ÍV. Henrik fia, Konrád II. Orbán érvei hatására apja politikája ellen 
fordult. 1095 körül, annak ellenére, hogy III. Kelemen még mindig ellen- 
pápa volt, már II. Orbánt tekinthetjük a nyugati kereszténység vezetőjének. 
Ezt megerősíti az a VI. Alfonz kasztíliai királynak írt levél, amelyben a VII. 
Gergely által képviselt nézeteket fejti ki. 


,, Kétféle hatalom van Alfonz király, mely a világot leginkább igazgatja, a 
papi méltóság és a királyi hivatal. Ám a papi méltóság, kedves fiam, olyan- 
nyira feljebbvaló a királyi hivatalnál, hogy nekünk bizony még a királyok 
tetteiről is be kell számolnunk a világ Urának." 


A nyugati kereszténység komoly problémái mellett Orbán odafigyelt a 
keleti kereszténység problémáira is, hiszen az 1054. évi Konstantinápolyban 
történt kiközösítések, majd a Bizánci Birodalom 1071-es manzikerti vere- 
sége új helyzetet teremtettek a kereszténységen belül. 

A szeldzsuk-törökök gyors és erőteljes katonai hódításai, amelyek alig 
néhány évtized alatt átrendezték Ázsia nyugati területeinek, így a Szent- 
földnek és Anatóliának a politikai viszonyait, csak az arabok 7. századi sike- 
reihez volt hasonlítható. A szeldzsukok (pontosabban szeldzsükök) ősi fe- 
jedelme Szeldzsük Bin Dukak volt, aki az oguzok törzsszövetségének egyik 
törzséből származott. Fiai 1000 táján Buhara körül harcoltak, unokája, Tog- 
ril bég vezetésével megalakult a Nagyszeldzsuk birodalom, amely 1038 és 
1157 között állt fenn. A következő uralkodó, Alp Arszlán idején birodalmuk 
határai keleten a Jaxartész folyóig, nyugaton Kis-Ázsiáig terjedt. Legyőzte a 
bizánciakat 1071-ben Manzikertnél, majd a szeldzsuk-török hadak elfoglal- 
ták Jeruzsálemet (1071) és Damaszkuszt (1076) is. 

Vallásuk eleinte talán a kereszténységhez állhatott közelebb, majd az isz- 
lám szunnita irányzatához csatlakoztak. Hódításaikkal különösen erőtelje- 
sen visszaszorult Közép- és Elő-Ázsiában az iszlám síita ága főképpen azt 
követően, hogy 1055-ben elfoglalták Bagdadot. Al-Hákím uralkodása után, 
az 1020-as évektől kezdve a Szentföldre irányuló zarándoklatok könnyebbé 
váltak, azonban a szeldzsuk-törökök idején a keresztények zaklatásai gya- 
koriabbakká váltak, nagyon megnehezedett a Jeruzsálembe való zarándok- 
lat. Ezt még csak súlyosbította Bizánc belső gyengesége, politikai zűrzavara, 
amely a manzikerti vereség után következett be. 

A komoly problémákat okozó politikai helyzetet meg akarta szüntetni 
mind I. Alexiosz császár mind II. Orbán pápa. Első lépésként 1089-ben a 
melfi zsinaton feloldozta Orbán a császárt a még VII. Gergely pápa által 

kihirdetett kiközösítés alól. Ezt követően Alexiosz biztosította a pápát, hogy 
Konstantinápolyban a latin keresztények szabadon végezhetik miséiket a 
saját szertartásrendjük szerint. A teológiai kérdéseket, amelyek sok problé- 
mát vetettek fel, bölcsen kerülték, így Alexiosz eltávolodott az ellenpápától 
annak ellenére, hogy a bizánci főpapságnak III. Kelemen támogatása volt az 
érdeke. 

Ezek után került sor 1095 tavaszán a piacenzai zsinatra, ahol Alexiosz 
követei katonai segítséget kértek a nyugati keresztényektől. Nemcsak a 
Szentföld nehéz helyzetére utaltak a bizánciak, hanem arra is, hogy abban 
az időben a szeldzsuk hatalom a válság jeleit mutatta, tehát meggyengült, 
katonailag sebezhetőbbé vált. 

A pápa azonnali katonai segítségben gondolkodott, de a tervei között az 
szerepelt, hogy hasonló módon kellene a muzulmánokat katonailag vissza- 
szorítani mint az Ibériai-félszigeten, ahol a keresztény királyságoknak fran- 
cia lovagok segítettek. Így sikerült a már említett VI. Alfonz kasztíliai ki- 
rálynak 1085-ben visszafoglalni Toledót, majd 1092-ben Valenciát foglalták 
el a keresztesek, egy évvel később pedig, 1093-ban Lisszabont. A keresztény 
lovagok erejét egységes hadban kell összefogni: ezt a tervét az 1095. novem- 
beri clermonti zsinaton már fel is vetette II. Orbán. 


, szükséges ugyanis, hogy Keleten lakozó testvéreiteknek, kiknek oly sok- 
szor kért segítségetekre szükségük van, sietve segélyt vigyetek. [...] Ezért 
könyörögve kérlek titeket, de nem is én, hanem az Úr, hogy minden rendű 
embernek, lovasnak és gyalogosnak, szegénynek és gazdagnak egyaránt 
ti, Krisztus hírnökei, sietve mondjátok el, [...] a keresztényeknek idejében 
vigyenek segítséget. [...] Akik akárhányszor meg nem engedett módon a 
hívők ellen szoktak harcba szállni, induljanak most a hitetlenek ellen olyan 
harcba, melyet méltó elkezdeni, és amelyet győzelem koronáz. Legyenek 
most lovagok azok, akik eddig rablók voltak. Most joggal harcolnak a bar- 
bárok ellen azok, akik azelőtt testvéreik és rokonaik ellen küzdöttek." 


Az eredeti pápai beszéd ugyan nem maradt fenn, csak különböző egy- 
korú források emlékeztek meg róla, ennek ellenére nagyon valószínű, hogy 
ennek a részletnek is hasonló lehetett a tartalma, ha nem is pontosan szó 
szerint ez hangzott el. 

A pápa a következő hónapokban olyan intézkedéseket hozott, amelyek- 
nek az érvénye a keresztes hadjáratok évszázadaiban megmaradtak, így ak- 
kor is, amikor a harmadik keresztes hadjárattól kezdve magyar keresztesek 
is csatlakoztak a Szentföld fegyveres visszafoglalására indulókhoz. 

Először is Orbán kitűzte a keresztesek indulásának a napját: 1096. au- 
gusztus 15-én, Mária mennybevételének az ünnepén kellett indulniuk a 
Szentföldre azoknak, akik felvették a keresztet. A későbbiekben persze ettől 

eltérő dátumok is lehettek, de mindig a pápa jelölte ki a keresztes hadak 
indulásának a napját. 

Másodszor azt rendelte el Orbán pápa, hogy az útrakelőknek , mind 
a saját tekintélyünknél, mind a galliai érsekek és püspökök tekintélyénél 
fogva megadjuk a teljes feloldozást azon bűneik alól, amelyekről igaz és 
teljes bűnbánatot tartottak, mivel javaikat és önmagukat Isten szeretetéért 
kockára tették" , tehát teljes bűnbocsánatot adott azoknak, akik a Szentföld 
visszafoglalására indultak. 

Harmadik rendelkezése az volt, hogy az egyházi emberek elöljáróik en- 
gedélye nélkül, , a fiatal férjek meggondolatlanul, feleségük hozzájárulása 
nélkül útrakeljenek". Ez a rendelkezése, hogy az egyháziak, de a világiak 
is, csak elöljáróik, illetve családjuk beleegyezésével indulhassanak a Szent- 
földre, szintén érvényben maradt a következő évszázadokban, sőt, ez még 
szigorodott azzal is, hogy a hajón Szentföldre érkezők csak pápai engedély 
birtokában szállhattak partra. 

Ezekhez a rendelkezésekhez a későbbiekben még egy negyedik is járult: 
a pápa megtiltotta a fegyveres harcot a keresztes hadjárat idején az otthon 
maradottaknak, illetve a Szentföldre indulók vagyonát, családtagjait az egy- 
házi törvények védték, amelyek gyakran szigorúbbak voltak a világi törvé- 
nyeknél. 

Mivel ezeket a rendelkezéseket egy idő után nem volt elégséges csak 
szóban elrendelni, 1145-ben III. Jenő pápa (1145-1153) a második keresztes 
hadjárat megindításakor , Juantum praedecessores" kezdetű bullájában a ke- 
resztes hadjáratokkal összefüggő kérdéseket összefoglalóan szabályozta. 

II. Orbánnak a Clermont-i zsinaton elhangzott beszédének, felhívásának 
nem várt visszhangja támadt, először természetesen a francia területeken, 
hiszen a pápa francia volt és a zsinatot is a Francia Királyságban tartották, 
majd a német területekre is eljutott a fegyveres zarándoklatra felhívás híre. 

Az 1096-ban induló első keresztes hadjárat két időpontban szerveződött 
Európa különböző területein. Először tavasszal a Loire és Rajna mentén, 
majd a nyár elején Nyugat-Európa egyéb területein is. Az előbbi , spontán" 
alakult ki, az utóbbi katonailag szervezetten a pápa indulási időpontjához 
kapcsolódva. Éppen az időbeli különbségekből fakadt, hogy a Jeruzsálem 
felé haladó zarándokúton, amely Magyarországon keresztül vezetett Kons- 
tantinápoly felé, már 1096 tavaszán feltűntek az első keresztesek és már 
májusban megérkeztek a magyar határhoz. A magukat az augusztus 15-i 
induláshoz tartó , lovagseregek" később érkeztek Mosonhoz, csak szeptem- 
ber második felében. Ezért érdemes külön-külön megvizsgálni a Magyaror- 
szágon 1096 tavaszán, nyarán, illetve őszén átvonuló keresztes-, illetve za- 
rándokseregek kérdését, amelynek vizsgálatát bonyolítja, hogy tavasszal és 
nyáron több kisebb-nagyobb csapat vonult át a Magyar Királyság területén 
a Bizánci Birodalom területére. Az ősszel átvonulóknak a hadait azonban 
már könnyebb követni mind időben mind pedig térben. 

Magyarország politikai helyzete 1095—1096-ban 


Ebben az időben, a Nyugat-Európa felől érkező keresztesek megérkezése 
előtt, 1095 nyara és 1096 tavasza között a Magyar Királyság mozgalmas po- 
litikai események helyszíne volt. 1095 július végén meghalt Szent László ki- 
rály, aki a magyar trónt fiatalabb unokaöccsére, Álmos hercegre hagyta, akit 
még korábban Horvátország királyává tett. Kálmánt, idősebb unokaöccsét 
püspökké nevezte ki, a Képes Krónika említi az egri és a váradi püspöksé- 
get is mint Kálmán egyházi méltóságát. Azonban Kálmán még Szent László 
életében, 1095 első felében Lengyelországba távozott híveivel, ugyanis szö- 
vetségeseket akart szerezni, hogy az elsőszülöttség jogán mégis ő legyen a 
király. 

Álmos herceg Magyarországon maradt híveivel, de nem koronáztatta 
meg magát, legalábbis erről nem tudósítanak a források. Inkább az a való- 
színű, hogy a két fiatalember (Kálmán 23-24 éves lehetett, Álmos, a öccse pe- 
dig 20-21 éves) hívei tárgyalni kezdtek egymással, mert azt szerették volna 
elérni, hogy ne ismétlődjék meg az az ellenségeskedés, amely I. András és 
I. Béla, illetve Salamon, Géza és Szent László között megtörtént, és amely 
annyi szenvedést hozott az országnak. A tárgyalások eredményhez vezet- 
tek és 1096 tavaszán megegyezett a két herceg egymással anélkül, hogy 
fegyverrel harcoltak volna egymás ellen. Ezt követően Kálmánt királlyá 
koronázták, Álmos pedig megkapta a Szent László alatt nem betöltött, de 
korábban már ismert tisztséget, a dukátust. A nem sokkal később bekövet- 
kező események ismeretében kijelenthetjük, hogy ez a megállapodás a Ma- 
gyar Királyság szempontjából nagyon fontos volt, ugyanis nagyon súlyos 
lehetett volna az a helyzet, ha úgy érkeznek az ország nyugati határaihoz 
az első keresztes hadjárat résztvevői, hogy Magyarországon belső háború 
dúl, illetve ha Kálmán politikai megállapodás nélkül koronáztatja magát 
királlyá. Akkor kénytelen lett volna hónapokon át úgy figyelni a keresztes 
hadak átvonulására, hogy közben attól tart, Álmos hátba támadja és a trón 
megszerzésére tör. Ezek a kor reális kérdései, nem pedig erőltetett és utó- 
lagos felvetések, hiszen 1096 nyarán és őszén elég problémát jelentettek az 
első nyugati keresztesek tízezreinek az átvonulásai, erőszakoskodásai Ma- 
gyarországon: éppen ezért mondhatjuk azt, hogy politikailag és katonailag 
egyaránt szerencsés volt, hogy a fiatal Kálmán király első nagy feladata előtt 
viszonylagos nyugalom volt az országban. 

Az első keresztesek átvonulása Magyarországon 
1096 májusa és augusztusa között 


Mielőtt rátérnénk a különböző magyar és külföldi történészek által felállí- 
tott kronológiai sorrendre, tekintsük át röviden, mit írnak a magyar, illetve 
a külföldi középkori krónikák az átvonuló keresztes seregekről. Először 
azokról a keresztesekről, akik 1096 tavaszán és nyarán érkeztek a magyar 
határhoz. 

Kézai Simon Gesta Hungarorum-a nem említi egyáltalán az első keresz- 
tes hadjárat átvonulását Magyarországon. Ez azért érdekes, mert művében 
egyébként sokat foglalkozik katonai kérdésekkel, hadtörténeti dolgokkal, 
ütközetekkel, de sem az 1096 nyarán átvonuló , népi kereszteseket", sem a 
szeptember és október folyamán átvonuló , lovagsereget" nem említi mun- 
kájában. 

A Képes Krónika megemlíti ugyan a keresztesek átvonulását Magyaror- 
szágon, de a több különböző keresztes seregnek az átvonulását külön-külön 
nem írja le. 

Az első keresztes hadjárat átvonulása Nyugat-Európából Magyarországon 
és más területeken át a Szentföldre 

, Kálmán király pedig [...] nemcsak hogy azt nem ígérte meg, hogy velük 
megy, hanem még utat sem engedett nekik országán keresztül. Sőt sereget 
küldött ellenük, hogy ne engedjék be őket az országba, mert azt gondolta, 
hogy zsarnokok és nem zarándokok. Ők azonban Istenbe vetették remé- 
nyüket, és abban bíztak, akinek jelvényét viselték, Jézus Krisztusban; bátran 
bevonultak Hungáriába, és sok magyart megöltek. Ennek hallatára a király 
a Temes [folyó] vidékén összegyűjtötte a seregét, és békét színlelve menni 
hagyta őket. Amikor Zemlinhez [Zimony] érkeztek, tábort vertek, mert azt 
remélték, hogy már békében mehetnek. Zemlin várát elfoglalták, hogy a ki- 
rály más csapdát ne állíthasson, és hogy "a korábbiaknál rosszabb dolgok ne 
történjenek. Azután az egész határvidéket feldúlták élelemért, és amit csak 
raboltak, a várba hurcolták. A király pedig Temesben [megyelj a hasznosabb 
tanácsot követve békét kötött velük, sok ajándékkal meg élelemmel tisztelte 
meg őket, és hagyta, hogy békében elvonuljanak. Ezek a zarándokok azután 
továbbvonultak, elfoglalták Antiochiát, és Isten segítségével megérkeztek 
Jeruzsálembe." 


Thuróczy János Mátyás király idején írt krónikája szó szerint átvette a 
Képes Krónika leírását a keresztesek átvonulásáról, tehát hitelesnek fogadja 
el a 14. századi leírást. 

Petrus Ransanus Ihuróczy művével közel egyidőben készült történet- 
írása, amely foglalkozik Szent László király fővezérségének a kérdésével is, 
meg sem említi a keresztesek átvonulását Magyarországon. 

Tehát a fontosabb magyar krónikák nem, vagy csak alig írnak az első 
keresztes hadjárat , népi kereszteseinek" átvonulásáról, és ezekben a leírá- 
sokban több ellentmondás is szerepel. 

A Képes Krónika szerint Kálmán be sem akarta a zarándokokat engedni az 
országába, mert azt hitte, hogy , zsarnokok". Ennek ellenére a keresztesek 
, betörtek" az országba, és ,sok magyart megöltek". Azután elfoglalták Zi- 
mony várát, és ott pusztítottak. Végül azonban békét kötöttek a keresztesek 
és Kálmán király, aki ajándékokkal bocsátotta tovább őket, a keresztesek 
pedig mintha csak a legnagyobb rendben lett volna minden, továbbvonul- 
tak, elfoglalták Antiochiát, és , megérkeztek Jeruzsálembe." Nagyon érde- 
kes, hogy a Képes Krónika írója nem említi Jeruzsálem ostromát és bevéte- 
lét, mintha tényleg zarándokoknak tartaná a Magyarországon átvonulókat, 
közben pedig úgy jeleníti meg őket, mint egy Magyarországot és a magya- 
rokat pusztító hadsereget. Nyilvánvaló, hogy több információt nem ismert 
a Képes Krónika szerzője vagy pedig szándékosan elhallgatta az általa ismer- 
teket: esetleg mindkettő vélekedés igaz. Az ellentmondások akkor derülnek 
ki igazán, ha megvizsgáljuk, hogy az egykorú vagy közel egykorú külföldi 
krónikások mit írtak ezeknek a , népi kereszteseknek" a Magyarországon 
történt átvonulásáról. 

Először egy kortárs krónikájából idézünk, akinek a nevét nem ismerjük, 
de valószínűleg a dél-itáliai normann keresztes hadak vezérének, Tarantói 
Boemundnak lehetett a vazallusa aki végigharcolta az első keresztes had- 
járatot. Éppen ezért nem ír sokat a szárazföldön átvonulókról, csak azt, 
hogy békében érkeztek meg Magyarországon és a Balkánon át Konstanti- 
nápolyba. 


A frankok egy része, azaz Remete Péter, Gottfried herceg és testvére Bal- 
duin [...] Magyarország vidékéhez érkezett. E felettébb félelmetes lovagok 
és sokan mások, kiket megnevezni nem tudok, azon az úton haladtak, ame- 
lyet egykoron a frankok legendás császára, Nagy Károly parancsára egé- 
szen Konstantinápolyig készítettek el." 


Ugyanígy nem ír semmiféle összecsapásról, ellenségeskedésről Foucher 
de Chartres , Gesta Francorum Hierusalem peregrinantium" című művében, 
akárcsak I. Alexiosz császár leánya, Anna Komnena krónikájában, az ,, Ale- 
xiász -ban. 


, Petros [Remete Péter] [...] mindenkit megelőzve kelt át Longobardia 
tengerszorosán nyolcvanezer gyalogossal és százezer lovassal, és elérkezett 
Magyarország vidékein keresztül a fővárosba [Konstantinápolybal." 


Igaz ugyan, hogy Anna Komnena ebben a részben alaposan összekeveri 
a földrajzi helyeket ahol Remete Péterék átvonultak - hiszen előbb átkeltek 
az otrantói szoroson (, Longobardia tengerszorosán"), majd azután Magyar- 
országon át jutottak el Konstantinápolyba -, de Remete Féterék átvonulása 
kapcsán nem ír összecsapásokról sem Magyarországon, sem a Balkánon. 

Azonban vannak olyan külföldi krónikák, források, amelyek ellenséges- 
nek írják le a keresztesek és Kálmán király viszonyát, bár ezek a leírások 
sokszor egymásnak ellentmondóak, ezért történészeink között is több vi- 
tás pont alakult ki az 1096 tavaszi, nyári, első , népi keresztes" átvonulással 
kapcsolatban. A legtöbb eltérés kronológiai eredetű, illetve abban vannak 
eltérések, hogy milyen csapatok, mekkora létszámban és hol vonulhattak át 
Magyarországon. 

Abban történettudósaink nagyobb része egyetért, hogy 1096 május eleje 
és augusztus vége között öt nagyobb csoportban fegyveres, illetve fegy- 
vertelen zarándokok tízezrei vonultak át Magyarországon. Azonban, hogy 
ezek az átvonulások pontosan mikor történtek, abban több eltérés mutatko- 
zik a véleményekben, tehát ennek a kérdésnek a vizsgálatához segítségül 
kell hívnunk külföldi történészek megállapításait is. 

Először csak felsorolásszerűen arról, hogy az öt nagyobb, Magyarorszá- 
gon átvonuló csoport a következő volt: először , Nincstelen" Walter és az 
általa vezetett keresztesek, akit a német források , Walter Habenichts"7-nek, 

a francia források pedig , Gautier Sansavoir"-nak neveznek. A következő 
Amiensi Péter, Pierre L. Ermite, magyarul , Remete" Péter és az őt köve- 
tők, majd Volkmár német , kalandorlovag" és serege. A negyedik csoport a 
Gottschalk pap, Remete Péter , tanítványának" vezetésével érkezők, és vé- 
gül gróf Emich von Leiningen és a francia Guillaume, , meluni Vicomte" 
által vezetett csoport, akik együtt érkeztek. 

Ha a kereszteseknek a Magyar Királyság nyugati határához érkezésének 
időrendjét nézzük, akkor először a Nincstelen Walter vezette keresztesek 
érték el Mosonnál Magyarország határát. Kölnből indultak, a Rajna és a 
Neckar mellett vonultak a Duna völgye felé, majd 1096. május 8-án értek a 
magyar határra. A magyar történészek Pauler Gyula óta azt írják, hogy Wal- 
terék , május közepén" érték el a magyar határt, éppen ezért , elcsúsznak" 
egy héttel az események kronológiai sorrendjében a hazai történészek kül- 
földi kollégáikhoz képest egészen Emich Von Leiningen és Vilmos (,,Guil- 
laume") csapatainak a megjelenéséig, azt ugyanis mind a magyar, mind a 
külföldi történészek egységesen július közepére helyezik. 

Walteréknek a nemrégiben trónra lépett fiatal I. Kálmán elődeihez hason- 
lóan, mint egyszerű zarándokoknak szabad átvonulást és - természetesen 
fizetség ellenében -, élelemmel ellátott piacokat biztosított a Szent István 
uralkodása óta használt Magyarországon átvezető zarándokúton. Az elő- 
zőekben már említett itinerárium városain, településein áthaladva, kb. 3 hét 
alatt értek el Zimony várához, amely a Száva partján terült el. Zimonnyal 
szemben a túloldal Nándorfehérvár (Belgrád) volt, a Bizánci Birodalom 
nyugati határvára. Steven Runciman szerint május végén, a magyar törté- 
nészek szerint június elején érhetett ide a Walter vezette nagylétszámú Za- 
rándoksereg. És itt következett egy jelentéktelenek látszó meggondolatlan 
cselekedet mind a keresztesek, mind a zimonyi vár magyar katonái részéről, 
amely a később történtek fényében jelentőssé vált. A külföldi krónikák le- 
írják, hogy valami félreértésen alapuló összeszólalkozás történhetett, vagy 
lopáson, esetleg más vétségén érték Walter utóvédjének 16 tagját a zimonyi 
magyarok, akik ezt nem hagyták annyiban. Walter és seregének nagyrésze 
már bizánci területen volt, vagy éppen a Száván szállították át őket, azonban 
ettől a 16 keresztestől a magyarok - valószínűleg büntetésből - elvették a ru- 
háikat és a fegyvereiket, és egyrészt mint diadalmi jelvényt, másrészt mint 
elrettentő üzenetet, kiakasztották Zimony kapuja fölé, az általuk vétkesnek 
ítélt kereszteseket pedig ruhák és fegyverek nélkül zavarták át a Száva túl- 
partján lévőkhöz. Ez a korban elfogadott formája volt az igazságszolgálta- 
tásnak: megbüntetni a bűnösöket, és figyelmeztetni másokat arra, hogy így 
járhatnak, ha letérnek a törvény útjáról. A dolog annyira jelentéktelen volt 
- esetleg Walter is tudta, hogy a neki panaszkodó 16 ember nem ártatlan -, 
hogy nem törődött a történtekkel, és továbbindultak Nis felé a Morava folyó 
völgyén a zarándokok megszokott útján. 

Ugyanebben az időben érkezett Magyarország nyugati határához Ami- 
ensi Péter és serege (Runciman szerint május végén, Pauler szerint június 
elején), és ugyanúgy megkapták Kálmán barátságos engedélyét az átvo- 
nulásra, azzal a kiegészítéssel, hogy a fosztogatásokat meg fogja torolni a 
magyar király. Kálmán udvarában valószínűleg már tudtak a Zimonynál 
történtekről, a Rajna és a Neckar felől érkező keresztesek pedig csak figyel- 
meztetést láthattak a királyi engedélyhez fűzöttekben. 

Péter seregének az átvonulása annyiban tért el Walterékhez képest, hogy 
egy részük hajóval ment a Dunán, de ők már Zimony előtt csatlakoztak a fő- 
sereghez. A írancia, a lotharingiai, a Rajna mellől, sváb és bajor területekről 
érkező sereg minden baj és probléma nélkül jutott el Zimonyhoz: ez június 
20-ára tehető a magyar és a külföldi történészek egybehangzó véleménye 
szerint, ahol is az elkövetkező napokban véres összecsapásokra került sor, 
amelynek okaként a külföldi krónikák bonyolultan előadnak egy állítólagos 
rémhírt, ami a keresztesek között már Zimony felé közeledve elterjedt. 

Zimonyt a Nyugat-Európa felől érkező keresztesek ugyanis megtámadták 
és ostromolni kezdték: ennek két oka lehetett, amelyekről azonban nemigen 
tesznek említést a külföldi krónikák. Az első az lehetett, hogy arra gondol- 
tak: a magyarok kereszteseket öltek, és ezért bosszút akartak rajtuk állni: a 
ruhákra varrt vörös posztókeresztről tudhatták, hogy nem magyar bűnösök 
ruháit tették a várfalra. A korban egyáltalán nem furcsállható ez a viselke- 
dés: meg kell büntetni az előttük járt ártatlan keresztes társaikat legyilkoló 
magyarokat. Csakhogy a bosszú erőteljesen eltúlzott lett, ez pedig a másik 
okkal magyarázható: a sereggel tartó lovagokat hatalmába kerítette a harci 
vágy és a zsákmány ígérete. A külföldi krónikák szerint több ezer zimonyi 
magyart, katonát és lakost egyaránt, megöltek, a városban talált állatokat, 
értékeket pedig elosztották egymás között. 

Kálmán király nem maradt tétlen arra a hírre, hogy az általa jóindulattal 
beengedett keresztesek ölnek, rabolnak, fosztogatnak. A talán valahol Esz- 
tergom vagy Székesfehérvár környékén tartózkodó király seregével együtt 
június 26-a körül érhetett Zimonyhoz. Közeledtük hírére Péterék nagyon 
gyorsan át akartak kelni a Száván - nyilván nem a Moraván, ahogy némely 
krónika említi -, de ez nem sikerült mindenkinek, ugyanis a Zimonyt ost- 
romló, fosztogató keresztesek a bizánci császár besenyő határőreivel is fegy- 
veres összecsapásba keveredtek, aminek az lett a vége, hogy Péter seregéből 
sokakat megöltek a Száván való átkelés közben. Innen menekülésszerűen 
mentek tovább Konstantinápoly felé, ahol találkoztak Walter emberivel. 
Konstantinápolynál azután folytatták azokat a rablásokat, fosztogatásokat, 
amelyeket Zimonynál kezdtek el, és ezt Kálmán királyhoz hasonlóan a bi- 
zánci uralkodó, I. Alexiosz sem nézte tétlenül. 

Ezt az első két sereget szokás , francia" kereszteseknek is nevezni, a kö- 
vetkező három csapatot pedig , német" kereszteseknek. Azonban ezekkel a 

19-20. századi nemzetfogalmakkal nem pontosan adjuk vissza a keresztesek 

saját magukról vallott tudatát. Ők magukat elsősorban , keresztényeknek" 
tartották, és csak másodsorban valamilyen nemzethez tartozónak, és ezen 
belül is úgy határozták meg magukat, hogy kinek voltak az alattvalói. Az, 
hogy milyen nyelven beszéltek, az számukra csak másodlagos szempont 
volt. Egy ilyen, vagy ehhez hasonló zarándokseregben az egy területről ér- 
kezők nyilvánvalóan együtt haladtak, a közös faluból származás, vagy a 
közös hűbérúr a fegyvert viselő kisebb-nagyobb rangú nemesek között in- 
kább volt meghatározó mint az, hogy ők , franciának" , esetleg , németnek" 
vallják magukat. Inkább azt határozták meg, hogy ők hová nem tartoznak. 
A Rajna környékén Speyerben, Wormsban, Mainzban, Kölnben, vagy ké- 
sőbb Prágában történt mészárlások, amelyeknek ezekben a városokban élő 
zsidók voltak az áldozatai, egyértelművé tették, hogy nem sokkal a Nyu- 
gat-Európában, leginkább a német területeken történt gyilkolások, rablások 
után - bár voltak hírek, hogy francia területen, Rouenban is történtek ha- 
sonló atrocitások - a magyar határhoz ért különböző keresztes seregek a 
nem keresztények ellen léptek fel, tehát magukat elsősorban keresztények- 
nek tartották. 

Ebben a korban még nem számolhatunk azzal a kialakult , nemzettudat- 
tal", ami majd a francia forradalom következtében fog elterjedni a 19-20. 
században. Nem arról van szó tehát, hogy ne tudták volna, hogy melyik 
nemzethez tartozónak tartják magukat, de a , keresztény" fogalom felül állt 
a valamilyen , nemzethez" tartozás tudatán. Éppen ezért, ha úgy tekintünk 
a Walter és Amiensi Péter után következőkre, hogy ők , német" keresztesek, 
akkor hibás fogalmi körben járunk. Ugyanúgy, mint ahogy az első két se- 
regben voltak bajorok és lotharingiak, ebben a következő három seregben 
is voltak a Rajna mindkét oldaláról érkezők. Erre jó példa az, hogy az 1096 
július közepén érkező keresztes seregnek két vezetője volt: Emich von Le- 
iningen gróf, és a francia Vilmos, Meluni Vicomte, akikkel természetesen 
német és francia területről is érkeztek lovagok, nemesek, jobbágyok. 

Ha a magyar határhoz nyugat felől érkező újabb keresztesek csoportjait 
abban a sorrendben tekintjük át, ahogy megérkezetek a Magyar Királyság 
területéhez, először Volkmárral és seregével kell foglalkoznunk. 

Volkmár származásáról nem tudunk semmi biztosat, Bozsóky Pál Gerő 
,kalandorlovagnak" tartja, aki már a Rajna-vidéken rossz hírt szerzett ma- 
gának. Runciman szerint május végén érkezett Prágába, és egy hónappal ké- 
sőbb, június 30-án kezdte leöldösni a zsidókat annak ellenére, hogy Kozma 
püspök és a világi hatóságok erélyesen felléptek ellenük. Az angol történész 
szerint ezután észak-nyugati irányból hatoltak be Magyarország területére, 
ahol azután , a magyarok" Nyitránál szétverték és felmorzsolták őket: veze- 
tőjükkel, Volkmárral nem tudni mi történt. 

A magyar történészek, akik írnak Volkmárról, Pauler Gyula időrendjét 
követik, aki egy hónappal korábbra, június elejére teszi seregének a szét- 
verését a Runcimannál megadott július elejéhez képest. Pauler Gyula sze- 

rint kezdetben békésen viselkedtek, de amikor Nyitránál ugyanazt akarták 
tenni, amit Nyugat-Európában és Prágában, akkor a magyar seregek szét- 
verték őket. Tehát a magyar történészek szerint ez akkor történhetett, ami- 
kor Remete Péter és serege a bejövetel engedélyéért fordult Kálmánhoz, és 
miközben Péter emberei a szárazföldön és a Dunán vonultak Zimony felé, 
akkor történtek Nyitránál a fegyveres összecsapások Volkmár serege és a 
magyar sereg között. 

Ha a korábban élt történészek időrendjét követjük, akkor a következő 
sereg a Gottschalk pap, Péter tanítványa által vezetett volt, amely június 
közepén ért Regensburg után Mosonhoz, tehát kb. pár nappal azután, hogy 
Kálmán csapatai leszámoltak Volkmár seregével. Runciman szerint ez csak 
július közepén történhetett meg, de azt szintén Volkmárék szétverése utánra 
teszi, és véleménye szerint, amelyet Borosy András is elfogad, minden ne- 
hézség nélkül beengedték őket az országba. Bozsóky Pál Gerő szerint kértek 
ugyan engedélyt, de azt meg sem várták, hanem a megszokott zarándok- 
úton bevonultak az országba. 

Azonban Volkmárékhoz hasonlóan ők is ugyanazt akarták folytatni, amit 
már Magyarországtól nyugatra elkezdtek: a rablást, fosztogatást, emberek 
leöldösését. Azonban itt nem a zsidókat támadták meg, hanem a magyar 
lakosságot, ahogy a krónikás Guibert de Nogent apát írta: 


, Fiaink, bár idegenek voltak [Magyarországon] az őrület oly csúcsára ju- 
tottak, hogy a vidék népét lábukkal tiporták. A magyarok, mintjó keresztény 
a kereszténynek, szívesen árulták portékáikat, de kielégíthetetlen zarándo- 
kaink, feledve az irányukba tanúsított vendégszeretetet, minden ok nélkül 
harcba keveredtek vendéglátóikkal, azt hívén, hogy azok olyan jámborak, 
hogy nem mernek majd ellenkezni. Így hát gyalázatos módon felgyújtották 
a nyilvános magtárakat, megbecstelenítették a lányokat és elrabolták a fele- 
ségeket, a férfiak szakállát levágták, vagy tüzes jellel bélyegezték meg őket. 
Ettől fogva szó sem esett arról, hogy megvásárolják az életben maradáshoz 
szükséges holmikat, hanem mindenki teljes hévvel vetette bele magát a rab- 
lásba és a vérontásba, ehhez hasonló jelszavakat kiáltozva: - És majd ezt 
tesszük a törökökkel [Imuzulmánokkalj is." 


Egy fiatal fiút, aki ellenállt nekik, karóba húztak, megöltek. Ezek után 
érthető, ha a magyar sereg bekerítette és megsemmisítette őket - de hogy 
pontosan hol, arról eltérnek a vélemények. Pauler Gyula szerint Fehéregy- 
házánál verték szét a kereszteseket, Gottschalk pedig Mosonnál kimenekült 
az országból. Marczali Henrik hasonlóan írja le az eseményeket, ugyanúgy, 
mint Hóman Bálint. Györffy György szerint a fehérvári mezőn álló Szent 
Márton kápolnánál számoltak le velük, Kristó Gyula szerint Pannonhalma 
közelében történt az összecsapás, Bozsóky Pál Gerő ezt pontosítja úgy, hogy 
Táplány községnél, Pannonhalma mellett. Talán érdemes megemlítenünk, 


67 


hogy Runciman szerint , Székesfehérvártól keletre" történtek az események 
és szerinte Gottschalkot is elfogták - erről a magyar történészek nem tud- 
nak, szerintük Gottschalk Mosonnál kimenekült az országból. 

Gottschalk seregét a krónikák szerint csellel győzték le a magyarok: be- 
kerítették és fegyverletételre kényszerítették őket, majd lemészárolták őket. 
Ez az esemény, ha Runciman időrendjét tekintjük, ugyanakkor történhetett, 
amikor a magyar történészek szerint a német Emicho és a francia Vilmos 
seregei megérkeztek a magyar határhoz, azaz július közepén. Ennél a rész- 
nél azonban Runciman időrendje , felborul": azt írja ugyanis, hogy ezek a 
keresztesek Gottschalk seregének pusztulása után , pár héttel később" értek 
a magyar határhoz. Ez azt jelenti, hogy július végén, augusztus elején. Ezek 
után egyébként ugyanúgy hat hétig tartó időre teszi Moson várának az ost- 
romát, illetve a Kálmán királytól elszenvedett vereséget, mint a magyar tör- 
ténészek. Ebből látszik, hogy a felhasznált források ugyanazok voltak min- 
den történésznél, csak az időrendben van eltérés, igaz, hogy egy hónapnyi, 
ami igen jelentős különbség. Ez azzal magyarázható, hogy Runciman sze- 
rint , Volkmár és serege" május végétől egészen június végéig tartózkodott 
Prágában. Ez az egy hónapnyi Prágában töltött idő túl hosszúnak tűnik, 
ugyanis egyik előző városban sem töltöttek el ennyi időt, még a Prágánál jó- 
val gazdagabb Rajna-vidéki városokban, Kölnben, Mainzban, Trierben vagy 
Wormsban sem. Tehát valószínű, hogy ennél a prágai résznél az egyébként 
precíz Runciman, félreértette forrását, Prágai Kozmát, és túl hosszú ideig 
tartóztatta" Volkmár több ezres seregét cseh területen. 

Ez az egy hónapnyi idő azért is túl hosszúnak számít a korabeli viszo- 
nyok közepette, mert Prágában és a környékén élők nem tudtak volna ennyi 
ideig élelemmel ellátni ilyen sok embert. Volkmár és serege kb. 10-12 ezer 
lehetett, ami azt jelenti, hogy a 11. század végi Prágának és környező te- 
lepüléseinek lehetett nagyjából ekkora népessége. Éppen ezért nem való- 
színű, hogy egy hónapig el tudták volna magukat látni Volkmár seregének 
résztvevői, még ha raboltak, fosztogattak is Prágában és a környékén. Va- 
lószínűbb, hogy ugyanaz történhetett, mint a Rajna-vidéki, vagy más né- 
met városokban: megérkeztek, egy-két napig várakoztak, majd 2-3 napig 
fosztogattak, gyilkoltak, ezek után továbbmentek: egy hétnél tovább nem 
maradtak sehol sem. 

Ebből azt a következtetést vonhatjuk le, hogy a magyar történészek idő- 
rendje ebben az esetben pontosabb. Június elején Amiensi Péter emberei 
megjelennek Mosonnál, Volkmár emberei pedig Trencsénnél, majd Nyitrá- 
nál. Itt Volkmár seregét szétverik, valószínűleg nem is a királyi had, hanem 
Almos herceg dukátusának seregei, majd a már június közepén valahol Pan- 
nonhalma és Székesfehérvár környékén garázdálkodó Gottschalk seregét 
semmisítik meg: őket már valószínűleg Kálmán királyi hadai. Elképzelhető, 
hogy a nyitrai és a Pannonhalma környéki összecsapások egyidőben vagy 
egymáshoz időben közel lehettek. Az is elképzelhető, hogy két magyar sereg 

harcolt egyszerre: a kisebb Volkmáréval a dukátusi, a nagyobb Gottschalk 
vezette csapattal a királyi sereg. Ezt követően, június 20-a körül jöhetett a 
hír, hogy Péter seregei ostromolják Zimonyt, és ezért a Székesfehérvárnál 
már összevont királyi sereg dél felé indult. Június 26-án már Zimony kör- 
nyékén lehettek, mert a királyi seregtől való félelmükben kelhettek át Pé- 
ter emberei a Száván. Ezt követően jó két hét múlva, július közepén, újabb 
keresztes seregek jelentek meg Magyarország nyugati határainál. Kálmán 
király a sereggel nyilvánvalóan a zimonyi vár megerősítése, rendbetétele 
után ennek az újabb keresztes hadnak a hírére visszatért Mosonhoz. Nem 
tudjuk, de feltételezhetjük, hogy a Nyitránál már kitűnően harcolt dukátusi 
sereg is készenlétben várakozhatott. 

Emicho leiningeni gróf németekből és franciákból álló igen nagylétszámú 
serege a Rajna-vidéket pusztította májusban, júniusban. Ölték, fosztogatták 
Mainz, Köln, Trier, Metz érseki és püspöki városainak zsidó lakosságát, 
majd ezt követően, július elején indultak a magyar határhoz. Az Emicho 
gróf vezette seregben fÍrancia lovagok is voltak, vendeuil-i Clarambald, La 
Fére-i Tamás és a leghírhedtebb, Vilmos, , az ács", meluni vicomte. 

Kálmán király lehetséges, hogy hallott a német területeken elkövetett ke- 
gyetlenkedéseikről, lehet hogy csak az addig átvonulást kérő keresztesek 
rossz példája miatt, de megtagadta az Emicho vezette keresztes seregnek az 
országon átvonulást kérő engedélyét. Azonban ez nem befolyásolta ennek 
a több hónapja rabló, fosztogató, öldöklő seregnek a döntését: megszállták 
a Lajta és a Duna között a Moson környéki területeket, és azt folytatták, 
amit addig is tettek. Rablásokból, fosztogatásokból tartották fenn magukat, 
sőt összecsaptak egy kisebb magyar katonai egységgel is, akik valószínűleg 
felderítést végezhettek. A keresztesek ebben az összecsapásban legyőzték a 
magyarokat, és a krónikák szerint megölték Kálmán király egyik szeretett 
ŐSZ" vezérét is. 

A hat héten át tartó fegyveres harcok döntő mozzanata volt, mikor Mo- 
son várát vették ostrom alá. A mocsaras területeken átvezető hidakat ké- 
szítettek, és ezt követően szabályos ostromba kezdtek: törték a falakat, ost- 
romlétrákat építettek. Arról, hogy a várban tartózkodott-e Kálmán király, 
vagy csak később jelent meg a királyi sereggel, erről eltérőek történészeink 
véleménye. A legvalószínűbb az, hogy Kálmán irányította a védekezést, de 
nem zárkózott be a mosoni várba. Elképzelhető, hogy itt már a dukátusi és a 
királyi sereg együttes erővel törte meg augusztus végén Emichoék elszánt- 
ságát és katonai erejét. A korabeli krónikák szerint Mosonnál a keresztesek 
döntő rohama közben valamiféle félelem zavarta össze a soraikat, és fej- 
vesztve menekültek a vár alól, sőt elfutottak Magyarországról is. A magyar 
sereg a határig üldözte őket, teljes megsemmisítésükre törekedett akárcsak 
Volkmár vagy Gottschalk seregeivel szemben. Emicho gróf és Vilmos lovag 
csak nagyon nehezen tudtak megmenekülni, a keresztesek jórészét a ma- 
gyarok levágták. 

Emicho gróf és a németek ezután a csúfos kudarc után hazatértek csak- 
úgy, mint a franciák jórésze, akiket , gúnykacajjal és azzal a szójátékkal fo- 
gadtak otthon, hogy Jeruzsálembe akartak menni és csak aratásra - Miosson, 
Mosony - jutottak". A franciák közül akik megmenekültek és nem tértek 
haza, többen, így Vilmos lovag is, csatlakoztak a Szentföldre akkoriban, au- 
gusztus végén, szeptember elején induló rendezett és fegyelmezettebb lo- 
vagseregek valamelyikéhez. 

Ennek az öt, nagyobb létszámú Nyugat-Európa francia és német terüle- 
teiről érkezett , népi keresztes" seregnex szégyenletes tettei a Rajna-vidé- 
ken és más területeken, illetve Kálmán király határozott és kemény fellé- 
pése ellenük megosztotta a korabeli és a későbbi történetírókat. A már em- 
lített Guibert de Nogent apát egyértelműen a kereszteseket tette felelőssé 
a történtekért, ugyanúgy, mint Albert aacheni kanonok vagy az Annales 
Augustenses szerzője. Vilmos tyrusi érsek a 12. század második felében írt 
művében viszont csak Emichoék tetteit ítéli el, a többi keresztes elleni fellé- 
pés miatt Kálmán királyt teszi felelőssé. Nagyon érdekes azonban az, hogy 
a magyar krónikák miért ennyire elítélőek Kálmán királlyal szemben. Erre 
majd akkor lesz érdemes visszatérni, ha áttekintettük az 1096. év őszének az 
eseményeit Is. 


A Godefroy de Bouillon vezette lovagsereg átvonulása 
1096 szeptemberében és októberében 


A május eleje és augusztus vége közötti időszak első keresztes csapatai után 
megérkezett az a két lovagsereg is Magyarország nyugati határaihoz, ame- 
lyek II. Orbán pápának az indulásra kitűzött napján, 1096. augusztus 15-én 
keltek útra a Szentföld felé. 

Nyugat-Európából több ilyen , lovagseregnek" nevezett keresztes had in- 
dult a pápa által kitűzött napon, vagy nem sokkal később. Ezek közül a ha- 
dak közül többen a már jól ismert szárazföldi úton haladtak Jeruzsálem felé, 
vagy a régóta nem használt dalmát tengerparti területeken vonultak, esetleg 
hajón keltek át az itáliai kikötőkből Durazzóba, és onnan haladtak tovább 
az ókori Római Birodalom híres útján, a Via Egnetián Konstantinápolyig. A 
Magyarország felől a Balkánon keresztül vezető zarándokút és a Via Egne- 
tia Konstantinápoly előtt találkozott és onnan közös út vezetett tovább. 

Az első lovagsereg, amelyik ősszel a magyar határhoz ért, és amelyben 
természetesen nemcsak katonák, nemesek, gazdagok és előkelőek voltak, 
hanem szegény, egyszerű sorsú, fegyvertelen férfiak, nők, gyerekek, Go- 
defroy de Bouillon irányítása alatt érkezett. Hasonló volt ez ahhoz, hogy 
a , népi keresztesek" között sem csak jobbágyok és nincstelen, földnélküli 
emberek voltak, hanem egyházi emberek, nemesek, kisebb-nagyobb rangú 
katonák. A különbség inkább az volt, hogy ezekben a lovagseregekben na- 

A Via Egnatia és Konstantinápolyhoz a Magyarország felől érkező utak 


gyobb volt a rend és a fegyelem, nem voltak jelentősebb erőszakoskodások 
és kilengések Nyugat-Európában vagy a Magyarországon való átvonulás 
közben, hanem majdcsak a Balkán keleti részén, illetve Konstantinápoly- 
nál. 

A magyar történészek szerint szeptember 20-a körül, Runciman szerint 
október elején, Tollenburg városába, a Lajta folyóhoz érkezett Bouillon de 
Godefroy (a magyar történeti irodalomban a németes Bouillon Gottfried az 
elterjedtebb elnevezés) vezette keresztes sereg. 

Ezek a keresztesek mindenféle komolyabb bonyodalom nélkül szerve- 
ződtek, indultak és vonultak végig Lotaringiából a magyar határig. Maga 
a vezér Alsó-Lotaringia hercege volt, anyai ágon Nagy Károlytól szárma- 
zott és már közel járt ötvenedik életévéhez. IV. Henrik híve volt, ugyanak- 
kor feltétlenül jó kereszténynek tartotta magát és természetesnek tartotta, 
hogy a pápa felhívására ő is elindul a Szentföld felszabadítására. 1099-ben, 
Jeruzsálem bevétele után ő lett a Szent Sír őrzője, , Advocatusa", mert nem 
volt hajlandó arra, hogy Jeruzsálemben királyként uralkodjon. A későbbi 
századokban leginkább keresztényi erényeit emelték ki: becsületességét, 
megbízhatóságát, alázatos, de megfontolt magatartását, és emberi gyen- 
geségeit inkább nem említették, pedig neki is tulajdonítottak zsidó-ellenes 
kijelentéseket: ő maga azonban nem támadta őket, seregének sem engedett 

semmiféle kilengést a Nyugat-Európában élő zsidósággal szemben. Ugyan- 
akkor tudjuk, hogy nem volt eléggé határozott a hadvezetésben, sokszor túl 
óvatosnak tűnt, ami a kor felfogása szerint nem számított lovagi erénynek. 
Két testvére is vele együtt felvette a keresztet: fiatalabb öccse, a Jeruzsálemi 
Királyság első uralkodója, Balduin, feleségével és gyermekeivel vele tartott, 
idősebb öccse, III. Eustache, Boulogne grófja tengeren indult útnak. 

Családjukban is megfigyelhető, amelyet korábban a népi keresztes sere- 
geknél már említettünk: nincs túl sok értelme a kor felfogásában annak a 
különbségtételnek, amelyet a 19-20. századi történészek oly szívesen emle- 
getnek: annak, hogy , franciák" vagy , németek" voltak-e ezek az emberek 
akik Magyarországon vonultak a Szentföld felé. Godefroy de Bouillon és 
testvérei anyai ágon Nagy Károlytól származtak, Balduin felesége normann 
volt, egyformán voltak birtokaik a német és a francia területeken, Bouillon 
IV. Henrik híve volt, de komolyabb gondolkozás nélkül beállt a császár el- 
lenfele, II. Orbán pápa által meghirdetett keresztes hadjáratba. Elsősorban 
keresztényeknek tartották magukat és egyéni céljaik befolyásolták tetteiket. 
Seregük vezetői között volt német és francia nemes egyaránt: Gottfried von 
Ascha gróf, vagy a Du Bourcg és De Cons család egy-egy férfitagja. 

Ascha gróf egyébként a későbbiekben fontos szerepet játszott, amikor 
megindultak a tárgyalások Kálmán és a keresztesek között. Hogy ezeken 
a tárgyalásokon egészen pontosan miről lehetett szó, arra rávilágít egy ké- 
sőbbi, bizonytalan hitelességű, de a lényeget érintő levél, amelyet állítólag 
Kálmán írt Godefroy de Bouillon-nak. 


, Kálmán király Gottfried hercegnek és minden kereszténynek üdvözle- 
tét és tettetés nélküli szeretetét. Azt hallottuk felőled, hogy hatalmas férfi 
és fejedelem vagy a magad földjén, s aki csak ismer, hűségesnek is talált. 
Ennélfogva már jó híredből is megkedvelve Téged, látni és megismerni kí- 
vántalak. És ezért azt tanácsolom, hogy jöjj hozzánk Cyperon várába, sem- 
miféle veszedelemre nem gyanakodva, s a mocsár két partján megtelepedve 
mindent megtárgyalunk, amit csak kívánsz tőlünk és amivel vádolsz ben- 
nünket." 


Két lényeges dolog szerepel a levélben: , mindent megtárgyalunk, amit 
csak kívánsz tőlünk és amivel vádolsz bennünket" . Ezekről kellett tárgyalni 
a fiatal magyar királynak és az idősödő hercegnek. 

A tárgyalások , Cyperon várában" (Sopron) kb. egy hétig folytak. A tár- 
gyalásokat a keresztesek részéről Ascha gróf vezette, aki régebbről ismerte 
Kálmán királyt, így nyilván bíztak egymásban. Kálmán először arról győzte 
meg a kereszteseket, hogy nem a keresztények elleni ellenségessége miatt 
verte szét a , népi keresztesek" csapatait, hanem jogos önvédelemből, má- 
sodszor pedig biztosítékot kért a Bouillon herceg vezette seregtől, hogy az 
előző hónapokban Magyarországon történt rablások, fosztogatások, gyil- 

kosságok nem fognak megismétlődni. A keresztes sereg küldöttségével 
megegyeztek, hogy a herceg öccse, Balduin és családja túszként Kálmán 
mellett marad addig, ameddig a had Zimonynál át nem kel a Száván bi- 
zánci terültre, ennek fejében a pénzükért megfelelő piacokat biztosítanak a 
számukra a már jól ismert várakban, városokban Soprontól Zimonyig. Bal- 
duin először nem akarta elvállalni a túsz szerepét, végül mégiscsak átment 
a családjával együtt Kálmán táborába. 

Ezt követően a Bouillon herceg vezette sereg minden baj, összetűzés, je- 
lentősebb probléma nélkül vonult át az országon: igaz ugyan, hogy a Duna 
bal partján a magyar királyi sereg figyelte minden lépésüket és ez nyilván 
elég volt visszatartó erőnek. Zimonynál, a szávai átkelés előtt öt napot pi- 
hentek a Magyarországon átvonult keresztesek, majd megkezdték az át- 
kelést bizánci területre. Kálmán király a hercegtől és a túszoktól békecsók 
váltásával búcsúzott, és ajándékokat adott a Szentföld felé igyekvő vezé- 
reknek. Az 1099-től fennálló Jeruzsálemi Királyság első két meghatározó 
egyénisége, Godefroy de Bouillon, és öccse, Balduin tehát minden gond és 
probléma nélkül kelt át Magyarországon, sőt barátságban váltak el a fiatal 
Kálmán királytól. 


Az első keresztes hadjárat utoljára átvonuló seregei 


Nem szokták külön említeni, de nem szabad megfeledkezni egy másik, 
Szent László horvátországi hódítása után szintén a Magyar Királysághoz 
tartozó területen átvonuló keresztes seregről. Az 1096 októberében a dél- 
francia területekről induló keresztes seregnek két ugyanolyan jelentőségű 
vezére volt, mint annak, amelyik a Magyarországon keresztül vezető zarán- 
dokúton vonult. Ezzel a sereggel vonult ugyanis Adhemar, Le Puy püspöke, 
akire II. Orbán pápa rábízta a keresztes hadjárat vezetését, és IV. Rajmund, 
Toulouse grófja, vagy inkább - ahogy magát nevezte - Saint-Gilles grófja, 
aki akkoriban már hatvan év körüli idősebb ember volt. O, mint említettük, 
arra számított, hogy II. Orbán megbízza a keresztes hadjárat katonai ve- 
zetésével, de ez nem történt meg. Abban viszont bízott, hogyha Adhemar 
püspökkel együtt megy Jeruzsálem felé, akkor előbb vagy utóbb szükség 
lesz az ő katonai vezetésére. A dalmát hegyek között így is történt: az ott élő 
, műveletlen, vad, tolvaj és gyilkos" népek, ahogy Tyros-i Vilmos jellemezte 
ezeket a népcsoportokat néhány évtizeddel későbbi munkájában, többször 
megtámadták a kereszteseket. 

Közel negyven napon át vonultak ezen a , hegyes, járhatatlan és sivár 
országon" ahogy azt egy másik krónikás, Raimond D Agiles írja, azon- 
ban Raimund grófnak köszönhetően nagyobb veszteségek nélkül értek el 
Durazzóba. A sereggel sok dél-francia nemes, pl. Rkambald, Orange grófja, 
Montpellier-i Vilmos, és egvházi ember, pl. Vilmos, Orange püspöke tartott. 

Ők Durazzónál értek bizánci területre, és onnan folytatták az útjukat a már 
említett ókori Via Egnetián Konstantinápolyba. 

Az 1096 nyarán és őszén történt, az első keresztes hadjárathoz tartozó 
események áttekintése után még két kérdést kell megvizsgálni: a magyar 
források Kálmán király ellenes megjegyzéseit és , keresztes pártiságát", il- 
letve, hogy mennyien lehettek a Magyarországon abban az időben átvonuló 
keresztesek, és ez hogyan aránylott az akkori Magyar Királyság lakosainak 
a számához. 

Először a forrásokról, amelyben a magyar történészek egyértelmű véle- 
ménye szerint tudatos Kálmán király szerepének ennyire ellenséges beállí- 
tása a keresztesekkel szemben: ugyanis a krónikák nem Kálmán, hanem a 
megvakított Álmos herceg utódai szemén keresztül vizsgálták és írták le a 
történteket. 

Azonban ha ez így is van, azt azért nem szabad figyelmen kívül hagy- 
nunk, hogy a középkori magyar krónikák is leírják a , népi keresztesek" dú- 
lásait: , bátran bevonultak Hungáriába" Kálmán engedélye nélkül , és sok 
magyart megöltek. [...] Zemlin [/imony] várát elfoglalták [...] Azután az 
egész határvidéket feldúlták élelemért, és amit csak raboltak, a várba hur- 
colták." 

Ezek a leírások teljesen illenek a tavaszi-nyári eseményekre, a krónikák- 
nak a keresztesekkel foglalkozó befejező része pedig - anélkül, hogy leírná, 
hogy kiről van szó - a Godefroy de Bouillon vezette keresztesekre: , békét 
kötött velük, sok ajándékkal meg élelemmel tisztelte meg őket, és hagyta, 
hogy békében elvonuljanak" - ahogyan a Képes Krónika írja. Ezekben a rövid 
leírásokban összemossák a két, egymást követő eseményt, a tavaszit, nyárit 
és az Őszit, nem említve a keresztesek közül név szerint senkit, inkább csak 
arra használják fel a leírást, hogy Kálmán királyról rossz képet alkossanak. 
Azonban ez felemásra sikerült, hiszen leírják, hogy a keresztesek ténylege- 
sen milyen pusztításokat követtek el. Ebből is kiviláglik az, hogy Kálmán 
szerepe ezekben az eseményekben egyáltalán nem lehetett annyira ellensé- 
ges a keresztesekkel szemben, amennyire azt a krónikák szeretnék állítani. 

A következő fontos kérdés, hogy mennyi ember vonulhatott át a korabeli 
Magyarországon 1096 május eleje és október közepe, tehát alig öt hónap 
alatt. Nyugat-Európa lakosságának a számát csak becslésekkel tudjuk meg- 
adni: a 9. század elején kb. 45 millió lehetett, 1000 körül 52 millió, 1200 körül 
61 millió: nem tudjuk pontosan, hogy egy nagyobb növekedés a 10. vagy a 
11. században kezdődött-e. Katus László szerint 950 és 1250 között Európa 
lakossága a duplájára nőtt, az utolsó nagy éhínség, a Rudolf Glaber leírása 
alapján ismert a 11. század elején volt, ettől kezdve demográfiai növekedés 
indult meg, tehát az első keresztes hadjárat idején kb. 50-60 millió emberrel 
számolhatunk Nyugat-Európában, amibe beleértjük az itáliai, az angol és az 
ibériai területeket is, nemcsak a német és a francia részeket. 

Magyarország lakossága ugyanebben az időben szintén csak becslésekkel 
adható meg. Györffy György szerint 1057 és 1138 között a Magyar Király- 
ságban kb. 1,2 millió ember élhetett, esetleg valamivel több, Kristó Gyula 
nagyjából ugyanarra az időszakra valamivel kevesebb, alig több mint 1 mil- 
lió emberrel számol. 

Természetesen ezek után azt is nagyon nehéz megállapítani, hogy a kü- 
lönböző forrásokban megadott számok - amit a történészek vagy elfogad- 
nak vagy vitatnak -, amelyek megadják egy-egy átvonuló keresztes sereg 
létszámát, mennyire pontosak, megbízhatóak. Ha egy ,középértéket" ve- 
szünk, ami csak egy átlagszám, de talán mutatja az arányokat, az látjuk, 
hogy 1096 nyarán és őszén több mint 100 ezer ember vonulhatott át több 
részletben, több útvonalon Magyarországon. Nincstelen Walter és Amiensi 
Péter seregében összesen 50-60 ezren lehettek, Volkmár 10-12 ezer ember- 
rel vonulhatott be, Gottschalk kb. 15 ezerrel, Emicho grófék szintén kb. 15 
ezerrel. A Godefroy de Bouillon vezette lovagsereg létszáma kb. 20 ezer le- 
hetett. 

A dalmát tengerparton vonuló lovagsereget nem számoljuk ezekhez a 
keresztesekhez, mert az ő élelmezésükről nem a Kárpát-medencei terüle- 
teken élő magyarok gondoskodtak. Nem a számokat, hanem a lakosság és 
a keresztesek arányát szem előtt tartva megállapíthatjuk, hogy kb. az ak- 
kori Magyarország lakosságának az egytizede vonult keresztül békésen, 
vagy harcolt, dúlt és fosztogatott ebben a közel öt hónapban, 1096 májusa 
és októbere között. Ennyi ember ellátásáról gondoskodni vagy katonailag 
megfékezni nem lehetett egyszerű feladat. Láthattuk, hogy a Rajna-vidéki 
területen a pusztításokat IV. Henrik német-római császár sem tudta meg- 
akadályozni, pedig nagyon ellenséges volt a keresztesekkel szemben. Sőt, 
Álmos herceghez írt levelében örült Kálmán győzelmének a rabló, pusz- 
tító keresztesek felett, és arra kérte a magyar királyt, hogy ne álljon meg a 
keresztesek üldözésével Magyarország nyugati határainál, hanem folytassa 
tovább Bajorországban, Welf bajor herceg ellen: erre azonban Kálmán, II. 
Orbán és a Pápaság híve nem volt hajlandó. 

Ekkora tömeget ellátni, katonailag és diplomáciailag kezelni nem volt kis 
teljesítmény. Ez mutatta, hogy a fiatal magyar király erélyes és rátermett 
uralkodó volt, aki megvédte a Magyar Királyság és alattvalóinak érdekeit. 

A néhány évvel későbbi, 1101-es nagy zarándoklat pedig azt mutatja, 
hogy Kálmán a magyar források híradásaival ellentétben nem volt ellensé- 
ges a Szentföldre induló keresztesekkel szemben. 

Az 1101. év nagy vállalkozását az első keresztes hadjárat befejező részé- 
nek tekintjük. Azután ugyanis, hogy 1099 nyarán az első keresztes hadjárat 
elérte célját, elfoglalta Jeruzsálemet, a nyugati keresztesek nagyrésze haza- 
tért. Csak nagyon kevesen maradtak a Szentföldön és az ő megsegítésükre 
indult az 1101. évben több nyugat-európai keresztes sereg is. Ezek a keresz- 
tes hadak ugyanolyan vegvesek voltak társadalmilag, mint az előzőek: sze- 

gények, gazdagok, nemesek, polgárok, férfiak, nők, gyerekek indultak el 
tízezerszám Jeruzsálem felé. 

Az Észak-ltáliai területekről, Lombardiából, illetve a német és a fran- 
cia területekről elindult keresztesek közül az első tömegek 1101 szeptem- 
berében haladtak át Magyarországon. Vezetőjük egyházi ember, Milánó ér- 
seke, Buis-i Anzelm, katonai vezetőjük Biandrate gróf volt. Észak-lItáliából 
a Száva völgyén jutottak el Belgrádig, és Aacheni Albert szerint 200 ezren 
voltak. Ha ez a szám talán túlzás, az mindenesetre jelentős tény, hogy a ké- 
sőbbiekben a Balkánon fosztogató, rabló keresztes sereg minden rendbon- 
tás nélkül vonult át a déli magyar területeken. 

Ugyanígy rendbontás nélkül vonult át Magyarországon az a francia ke- 
resztes sereg, amelyet IX. Vilmos, Aguitánia hercege vezetett, aki az 1096- 
ban a Szentföldre vonuló, Jeruzsálem visszafoglalásában résztvevő Rai- 
mund Saint-Gilles-i gróf ellenfele volt. Ebben a seregben volt Hugó, I. Fülöp 
francia király öccse is, aki az első keresztes hadjárat idején nem jutott el 
Jeruzsálembe és most teljesíteni szerette volna fogadalmát. A francia keresz- 
tesek mellé csatlakozott IV. Welf bajor herceg, IThiemo salzburgi érsek és az 
ausztriai Ida grófnő. Ez a sereg is az előzőhöz hasonlóan fegyelmezetlen 
tömeg volt, Drinápoly környékén a bizánci csapatokkal szabályos ütközetet 
vívtak, ennek ellenére ez a kb. 20 ezres tömeg is az előzőleg átvonuló sereg- 
hez hasonlóan minden baj nélkül vonult át Magyarországon. 

Abban, hogy az 1101. évi Jeruzsálem felé vonuló zarándokok, keresztesek 
békésen, minden probléma és nagyobb gond nélkül vonultak át Magyaror- 
szágon, nyilván nagy szerepe volt a fiatal Kálmán királynak, aki 1096-ban 
első nehéz politikai és katonai feladatát jól oldotta meg, ahogyan ezt Györffy 
György pontosan meg is fogalmazta: 


, Kálmán rögtön uralkodása első évében belecsöppent az akkori világpo- 
litikai eseményekbe, és olyan példaszerűen állta meg a helyét, hogy a ke- 
resztesek történetírói kilenc évszázada az elismerés koszorújával adóznak 
neki." 

II. 
II. Géza király és a második keresztes hadjárat 
(1144—-1149) 


Alig telt el néhány év az első keresztes hadjárat 1096. és 1101. évi magyar- 
országi átvonulása után, 1107-ben a Szentföldre, Jeruzsálembe zarándokolt 
Álmos herceg, Kálmán király öccse: ő az első ismert magyar zarándok, aki 
a Szentföldön járt. 


Az első Árpád-házi zarándok 


Álmos herceg valószínűleg nem egyedül, hanem kísérettel utazott zarán- 
dokútján, bár erről nem tesznek említést a magyar források. A Képes Krónika 
szerint egyfajta vezeklés is szerepet játszhatott zarándoklatában: Passauból 
1106-ban tért vissza Magyarországra Álmos, , ahová a királytól való félel- 
mében menekült", ugyanis sikertelen összeesküvést szőtt bátyja ellen. Kál- 
mán megbocsátott ellene forduló öccsének, , békésen fogadta". Ennek elle- 
nére Álmos herceg Lengyelországba távozott, hogy újabb összeesküvéséhez 
híveket szerezzen. Visszatérése után fegyverrel lépett fel bátyja Kálmán, a 
törvényes király ellen és elfoglalta Abaújvárat. 


, A király pedig ennek hallatára ostrom alá vette a várat. És amikor más- 
nap meg akart ütközni, a herceg hirtelen lóra pattant, kinyargalt a vár ka- 
puján, és egyedül vágtatott a király táborába. És amikor a király sátrához 
ért, rögtön leszállt a lováról, a király lába elé borult, és mindenki színe előtt 
bűnösnek mondta magát. A király az emberek várakozása ellenére megbo- 
csátott a hercegnek. Sőt a herceg közbenjárására a várban lévő magyarokra 
sem neheztelt. Ezután a herceg Jeruzsálembe utazott, és amikor szerencsé- 
sen visszatért, a király békével fogadta." 


Álmos herceg alig két év alatt két összeesküvést szőtt bátyja ellen, az 
egyikben fegyverrel támadt a királyi birtokra, Abaújvárra, a király azonban 
mindkétszer megbocsátott neki, őt és híveit is bántatlanul elengedte. Ezt a 
konfliktust követte 1107-ben a jeruzsálemi zarándokút, amelynek oka első- 
sorban egyfajta vezeklés lehetett, hiszen tudjuk, hogy a zarándoklat egyik 
formája a , vezeklés", és a 11-12. századból több nyugat-európai főember 
vezeklő zarándoklatáról tudunk. Az egyház vezetői már a 8-9. századtól 


kezdve róttak ki a bűnösökre vezeklésként zarándoklatot, így elképzelhető, 


77 


hogy Álmos herceget is ilyen vezeklésre szólították fel, vagy csak tanácsol- 
ták neki a magyar katolikus egyház vezetői. 

A másik lehetséges ok az volt, hogy esetleg távol akart kerülni a bátyjától, 
bár hanem komolyan gondolta, hogy a bűneit vezekléssel tegyejóvá, kevésbé 
veszélyes helyet is választhatott volna magának zarándoklatra. Ugyanis ab- 
ban az időben a Szentföldre utazás 
nagyon sok veszéllyel járt, mint 
azt az Észak-Európából ugyanab- 
ban az időben zarándokúton járt 
Saewulf feljegyzéseiből tudjuk: I. 
Balduin, aki a Jeruzsálemi Király- 

ság első tényleges uralkodója volt 
(1100-1118), Godefroy de Bouillon 
öccse, az 1100-as évek első évtize- 
dében állandó háborúskodást foly- 
tatott a muzulmánokkal, a kisebb- 
nagyobb fegyveres összecsapások 
mindennaposak voltak a Szentföl- 
dön. Éppen ezért Álmos herceg je- 
ruzsálemi útját sem úgy kell tekinte- 
nünk mint egy egyszerű, könnyen 
megtehető zarándoklatot: Györffy 
György szerint , az út nagy részét 
bizonyára hajón tette meg" a veszé- 


lyes szárazföldi kis-ázsiai viszo- 
nyok miatt. 

Távollétében Kálmán király fel- 
számolta a dukátust, amely az alapját adta Álmos herceg összeesküvései- 
hez. Álmos Jeruzsálemből történt hazatérése után - igaz, hogy rövid ideig 
- nem foglalkozott politikai kérdésekkel: 

, Álmos, zarándok mivoltából fakadó vallási buzgalomtól eltelve két mo- 
nostort alapított Antióchiai Szent Margit tiszteletére. " Valószínűnek tarthat- 
juk, hogy a két monostorban Álmos a Szentföldről magával hozott ereklyé- 
ket helyezte el. 

Nem sokkal később ugyan újra szövi terveit bátyja megbuktatására és sa- 
ját uralmának az elismertetésére, de azt feltételezhetjük, hogy a jeruzsálemi 
zarándokút kétségtelenül fontos része volt az életének. 

A jeruzsálemi magyar zarándokok száma ettől az időtől kezdve gyarap- 
szik, és már Álmos fiának, II. (Vak) Bélának az uralkodás alatt, 1135-ben 
Petronilla asszony zarándokházat és menhelyet alapított részben a zarán- 
dokok, részben a Jeruzsálemben élő magyarok számára. Az alapító okirat 
ránk maradt, így tudjuk azt, hogy a Jeruzsálemben élő magyarok nevében 
Symeon főesperes és Kozma remete írta alá. 


Keresztes államok a Szentföldön 

A második keresztes hadjárat előzményei 


Néhány évvel a magyar alapítású rendház működésének kezdete után a 
Szentföldön újra veszélyesen megnehezült a keresztények helyzete. 1144. 
november 28-án a moszuli atabég, Zangi Im Ad-Dín, ostrom alá vette Edes- 
szát, az egyik szentföldi keresztény állam, az Edesszai grófság központját. 
A város védelmét II. Hugó latin keresztény érsek irányította és négy hétig 
álltak ellen a támadásoknak. A város és a fellegvár 1144 karácsonya táján 
esett el: a muzulmánok véres mészárlást rendeztek, a túlélők nagy részét 
eladták rabszolgának. Edesszát, amely azzal büszkélkedett, hogy ott élt a 
világ legrégibb keresztény közössége, kifosztották, tönkretették. 

Zangi atagébet al-Muktafi kalifa követei útján , király" és , hódító" cím- 
mel ruházta fel, a muzulmán világ ujjongott annak a hírnek a hallatára, 
hogy egy fontos keresztény fejedelemséget elfoglaltak. A keresztény világ 
ugyanakkor megdöbbent, mert nem gondolták - főleg a latin kereszténység 
területein -, hogy a keleti keresztény államokban a megelőző évek politikai 
és katonai helyzete ennyire rossz volt. 

Mikor Jeruzsálemben tudomást szereztek a tragikus hírről, rögtön szer- 
vezni kezdték a követséget III. Jenő pápához: a követséget Dzsabala püs- 
pöke, Hugó vezette, ugyanakkor egy örmény küldöttség is Európába uta- 
zott Gergely Katholikosz vezetésével. A püspök vezette küldöttség útja 
sokáig tartott, csak 1145 őszén ért Viterbóba III. Jenő pápa udvarába, ahol 
elbeszélte a szomorú tényeket. 

Míg az örmények küldöttsége is támogatást keresett a pápai udvarban, 
Hugó püspök továbbutazott a francia és a német királyi udvarba. Jenő pápa 
nem nézhette tétlenül a keleti események keresztények számára válságos 
helyzetét, és elhatározta, hogy keresztes háborút hirdet, bár egyes történé- 
szek véleménye szerint VII. Lajos francia király volt a második keresztes 
hadjárat előkészítője. III. Jenő a kor, de a nyugati kereszténység egyik leghí- 
resebb emberének, Clairvaux-i Szent Bernátnak volt a tanítványa és barátja: 
Szent Bernát az ő számára ajánlotta egyik híres művét, a , De Consideratione " 
címűt, amely egyfajta lelki végrendelete volt a kor híres szentjének. Több 
fontos történettudományi mű is azt állítja, hogy a pápa őt kérte fel az újabb 
keresztes hadjárat megszervezésére, ez azonban az újabb kutatások alapján 
nem ennyire egyértelmű. Természetesen korának meghatározó szereplője 
volt Szent Bernát, így az újabb keresztes hadjárat meghirdetése, a részvé- 
telre való buzdítás nem állt távol tőle. 

Majdnem napra pontosan ötven évvel az első keresztes hadjárat meghir- 
detése után, III. Jenő pápa 1145. december 1-jén bullát intézett VII. Lajos 
francia királyhoz és a Francia Királyság , minden nemeséhez és hívő alatt- 

valójához", hogy vegyék fel a keresztet, és induljanak a keleti keresztények 
megsegítésére: 


, Jenő püspök, Isten szolgáinak szolgája, Krisztusban legkedvesebb fiá- 
nak, Lajosnak, a frankok hírneves és dicsőséges királyának és szeretett gyer- 
mekeinek, a fejedelmeknek és Isten valamennyi Galliában lakozó hívőjének 
üdvözletét és apostoli áldását küldi. [...] a mi elődeink, a római pápák, mily 
sokat munkálkodtak a keleti egyház megszabadítása érdekében [...] Elő- 
dünk ugyanis, boldogemlékezetű Orbán pápa [...] felhívta a római szent 
egyház fiait a világ különböző részeiből. [...) 

Most pedig [...] Edessza városát [...] Krisztus keresztjének ellenségei el- 
foglalták és a keresztényeknek sok várát megszállották. [...] Intünk, kérünk 
és felszólítunk tehát valamennyiötöket az Urban és a bűnök megbocsátásá- 
hoz kötjük, hogy azok, akik Istent ismernek és legfőképpen a hatalmasok és 
nemesek, férfiasan készüljenek fel és igyekezzetek a hitetlenek sokaságával 
[...] szembeszállani és a keleti egyházat [...] megvédelmezni és fogságba 
jutott testvéreinknek sok ezrét azoknak kezei közül kiragadni..." 


Ugyanúgy mint ötven évvel korábban, a keresztes hadjáratra felszólítás 
most is elsősorban a franciákhoz szólt. A különbség az volt, hogy a német 
uralkodó, III. Konrád király (1138-1152) nem volt a Pápaság ellenfele, sőt III. 
Jenő azért nem szerette volna, ha a német uralkodó is keresztes hadjáratba 
indul, mert Itáliában volt szüksége a segítségére a fellázadt rómaiak és II. 
Roger szicíliai király ellen. 


A második keresztes hadjárat francia és német szervezése 


VII. Lajos, a fiatal, alig 25 éves uralkodó több éve gondolkozott egy vezeklő 
zarándoklaton, ugyanis 1141-ben Vitryben hirtelen harci dühében felgyújta- 
tott egy templomot, amelyben rengeteg ember bennégett. Ez a szörnyű tette 
mardosta a lelkiismeretét, ezért habozás nélkül elvállalta a pápa felkérését. 
A királlyal ellentétben a Bourges-ba összehívott nemesi gyűlés nem volt 
ilyen lelkes, ezért a pápa megkérte Bernátot, hogy 1146. március 1-jén in- 
tézzen egy , kiáltványt" a francia nemességhez, aminek aztán meg is lett az 
eredménye: 1146. húsvétján, március 31-én, Vézelay-ban nyilvánosan kihir- 
dették a keresztes hadjáratot. A lelkesedés hatására Bernát , túllépett" a pápa 
politikai indíttatású megfontolásán, levelében minden európai uralkodóhoz 
szólt, hogy induljanak Jeruzsálem védelmére, leginkább azonban Konrád 
német királyt szerette volna meggyőzni a keresztes hadjárat fontosságáról. 


,, . . Most bűneink miatt a kereszt ellenségei felemelik szentségtörő fejüket 
és kardjuk elnépteleníti az ígéret áldott földjét. Ha senki sem áll ellen, akkor 

sajnos még az Élő Isten városára is rávetik magukat, hogy lerombolják [...)] 
a Szent helyeket..." 


A Rajna-vidéken ugyanúgy, mint az első keresztes hadjárat meghirdetése 
idején, feltűntek a nép között járó , prédikátorok". Ezek közül is kiemel- 
kedik egy Raoul nevezetű francia, akit a korabeli források hol , magányos 
diakónusnak" hol , ciszterci szerzetesnek" említenek. Ő azt hirdette, hogy 
a zsidók ellen kell fordulni, így újra az a veszély fenyegetett, hogy az első 
keresztes hadjárat idején történtekhez hasonlóan a Rajna-vidéken újra kitör 
a zsidóüldözés. Szent Bernát azonban határozottan és következetesen fellé- 
pett Raoul és a zsidóellenesség ellen, és tiszteletet parancsoló tekintélyénél 
fogva helyre tudta állítani a rendet, ami az ötven év körüli, határozatlan 
Konrád királynak nem sikerült. 


, Örültem annak, hogy lelkesedés fűt benneteket az Isten dicsőségéért, 
de ne felejtsétek el, hogy a bölcsesség sugallatai szerint kell mérsékelni. Így 
tehát ahelyett, hogy üldöznétek a zsidókat és halálra adnátok, az Írás szerint 
még elűzni sem szabad magatok közül" - írja Szent Bernát az egyik levelé- 
ben. 


Bernát bejárta a német területeket, szónokolt a keresztes hadjárat mellett, 
végül 1146. december 27-i beszédével Konrádot is meggyőzte arról, hogy 
részt kell vennie a keresztes hadjáratban. 

A következő év tavasza mindkét országban a készülődés jegyében telt 
el. II. Roger szicíliai király felajánlotta, hogy hajóival átszállítja a keresztes 
seregeket a Szentföldre, de ezt mind VII. Lajos, mind III. Konrád politikai 
okokból visszautasította, így a már jól ismert szárazföldi utat választották, 
amiben az is közrejátszott, hogy I. Manuélnek, a fiatal bizánci császárnak III. 
Konrád sógornője, a sulzbachi grófnő, Berta volt a felesége. 

1147 februárjában az étampes-i nemesi gyűlésben VII. Lajossal az élen 
döntöttek a keresztes hadjárattal összefüggő legfontosabb kérdésekről. Tá- 
volléte idejére a királyság ügyeinek intézését két megbízható egyházi férfira 
bízta a király: Suger, Saint-Denis apátra és Sámson, reimsi érsekre, Raoult, 
Vermandois grófját pedig a Francia Királyság világi vezetőjének nevezte 
ki. 

A francia főnemességből sokan csatlakoztak a hadjárathoz. Felvette a 
keresztet többek között a király testvére, Róbert, Dreux grófja, Lajos nagy- 
bátyja, Savoyai Amadé, Vilmos, Nevers grófja, akinek az apja vezette az 
1101. évi zarándoklat egyik nagyobb seregét, Alfonz-Jordán, Toulouse 
grófja, aki a Szentföldön született. Az egyháziak közül Langres, Arras és 
Liseiux püspöke is a francia sereggel tartott. A fiatal Lajos magával vitte 
húsz év körüli feleségét, Aguitániai Eleonórát is, akit természetesen udvar- 
hölgyek sokasága is követett: egyes történészek szerint ettől az egész francia 

sereg egy vidám, könnyed társaság látszatát keltette, nem pedig zarándok- 
úton lévőkét. 

Lajos a Szentföldre vonulás kérdéseivel kapcsolatosan 1147 tavaszán kö- 
vetei útján tárgyalt Konráddal, II. Géza magyar királlyal és Manuél bizánci 
császárral. Ugyanebben az időben, 1147 márciusában a Frankfurtban tartott 
birodalmi gyűlésen Konrád a fiát, Henriket tette meg utódjául, a helytartó 
pedig a mainzi érsek lett. Ezen a birodalmi gyűlésen azt is elhatározták, 
hogy a Német-Római Birodalomtól keletre élő pogány szlávok, a vendek 
ellen is indítanak hadjáratot. III. Jenő ezt jóváhagyta, de hosszútávon ez a 
keresztes hadjárat nem vezetett sikerhez a keresztény térítés érdekében. 

Ugyanezen év tavaszán Szent Bernát hatására Angliából hajón, a tengeren 
át is elindult egy keresztes flotta, akik Portugália grófjának, Alfonz Henrik- 
nek a kérésére részt vettek Lisszabon négy hónapon át tartó ostromában. Az 
ostrom után azonban a keresztesek nagyrésze Portugáliában maradt, pedig 
egy nagyobb flottára szüksége lett volna a szárazföldön 1147 őszén a Szent- 
földre érkezett német és francia seregeknek. Így a németek és a franciák 
a szárazföldön voltak kénytelenek útjukat a Szentföld felé folytatni, pedig 
hajókkal megerősítve a győzelem nagyobb reményével vehették volna fel a 
harcot a muzulmán katonák ellen. 


III. Konrád német király átvonulása Magyarországon 


Ez az angol részvétel is mutatja, hogy Szent Bernátnak, illetve társainak 
mekkora mozgósító ereje volt, ugyanakkor valószínű, hogy III. Konrád ke- 
resztes hadjáratát az is befolyásolhatta, hogy fő politikai ellenfele, VI. Welf 
bajor herceg is felvette a keresztet. Konrád királlyal tartott más egyházi és 
világi vezetőkkel együtt Frigyes, sváb herceg, Konrád unokaöccse, a későbbi 
I. (Barbarossa) Frigyes császár és Ottó, Freising püspöke, a király féltestvére 
is. 

A német keresztes sereg 1147 május közepe táján indult el a regensburgi 
gyülekezőhelyről, május 29-én érkeztek Ardackerhez, ahol még néhány na- 
pot táboroztak a továbbvonulás előtt, mert még a késlekedőket be akarták 
várni. 1147. június 8-án értek a Fischa folyóhoz, a magyar határra. Innen 
indultak tovább a Magyar Királyságon keresztül, amelynek királyával, II. 
Gézával igen ellenséges volt Konrád viszonya. Ez az ellenséges viszony 
évekkel korábban kezdődött, és alapvetően két okra vezethető vissza. 

Ezek közül az első még 1139-re nyúlt vissza, amikor ÍI. (Vak) Béla és 
Konrád között jó volt a politikai kapcsolat: Béla leányát, Zsófiát, eljegyez- 
ték Konrád fiával, Henrikkel. Azonban az 1140-es évek elejére megváltozott 
Konrád politikája, enyhült az ellentéte nagy ellenfelével, a bajor Welfek her- 
cegi családjával, ez pedig az eljegyzés felbontásával Járt együtt. A korabeli 
viszonyokra jellemzően ettől kezdve a magyar királylánnyal méltatlan mó- 

don kezdtek bánni a német királyi udvarnál, ahogy azt egyik levelében írta 
bátyjának, Gézának, aki akkor már magyar király volt. 1145 környékén ezért 
Zsófia önként lemondott a jegyességről és az admonti kolostorba vonult, és 
ezt az elhatározását megerősítette a magyar királyi küldöttség előtt is. 

A másik ellentét komolyabb volt, ugyanis a fiatal II. Géza trónját fenye- 
gette, és végül súlyos fegyveres konfliktusba torkollott. 1146 tavaszán egy 
trónkövetelő, Borisz zsoldosai egy gyors és váratlan támadással elfoglalták 
Pozsony várát. Borisz saját magát I. Kálmán orosz földön születetett, de 
törvényes fiának tartotta, és többször megpróbálta érvényesíteni jogosnak 
tartott igényét a magyar királyi trónra. Felesége, Anna (Arété) Dukaina her- 
cegnő annak a II. loannés Komnénos császárnak volt a rokona, aki Szent 
László lányának, Piroskának volt a férje. Konrád király támogatta, hogy 
Borisz bizánci pénzen zsoldosokat fogadjon német területekről, hiszen azt 
szerette volna, ha II. Gézával szemben ő lesz a magyar király. 

Mikor Pozsony várának az elfoglalásáról tudomást szerzett , Geiza (II. 
Géza) Magyarország királya [...] grófjai közül néhányat előre küldött [...)], 
aztán maga is utánuk indult és a magyarok nagy sokaságával siet a vár meg- 
szabadítására" . Miután az ostromlottak rájöttek, hogy nem jön felmentő se- 
reg, megegyeztek II. Gézával, , hogy a várat átadják, s ők maguk hazatér- 
nek, miután a királytól, amint azt eskü alatt ígérte, háromezer fontot kaptak 
kimérve". II. Géza Konrádnak és Borisznak ezt az összefogását nem hagyta 
annyiban és , Seregét a támadó és Hungaria határvidékeit pusztító teutonok 
dühe ellen vezette" - ahogy azt a Képes Krónika megfogalmazta. 

Nemsokkal később ütközetre került sor. 1146. szeptember 11-én sorako- 
zott fel a magyar királyi sereg Jasomirgott Henrik bajor herceg, a későbbi 
osztrák herceg , Saxoniából és Bavariából" toborzott seregével szemben. Az 
ütközet előtt a fiatal, alig 16 éves II. Géza király , egy fatemplomba megy és 
ott a püspökök - mivel addigelé még nem öltötte fel a lovagi ruhát, mint- 
hogy gyermekéveit élte - az ilyen alkalommal elrendelt papi áldás elnyerése 
után a fegyverekkel felövezik" . 

A fiatal Géza nyakában valószínűleg ott volt a Szent Istvántól örökölt 
Szent Kereszt ereklye, amely erőt adhatott neki ezen a nehéz napon, ugyanis 
nem félt a félelmetes ellenséggel szembenézni, mert ahogy a Képes Krónika 
írja ,arca felderült, és fürgén indult a csatába". Az ütközet kemény volt, 
véres és a magyarok nagy győzelmével ért véget. Az előbb említett Ottó 
püspök az események után jónéhány évvel írt történeti munkájában sem 
tud másképpen írni erről a vereségről, csak bosszúra várva: 


, Ezt az oly szégyenletes gaztettet a bosszú még nem követte, a jövendő- 


ben várják azt Isten segedelmével a mostani császár győzelmes jobbjától [I. 
Frigyestől]." 

Olyan komoly volt ez a győzelem, , Annyira felmorzsolták itt a teutonok 
haderejét, hogy még a határszélükön lakó magyar parasztok ellen sem mer- 
tek semmiféle jogtalan vagy sérelmes dolgot elkövetni" . 

Ezek után érthető, hogy mikor 1147 tavaszán híre jött annak, hogy Kon- 
rád király vezetésével hatalmas német keresztes sereg szeretne átvonulni 
Magyarországon, amelyben részt vett II. Vladiszlav cseh herceg is aki a 
trónkövetelő Borisz támogatója volt, és IV. Boleslaw lengyel herceg is, Géza 
jól felkészült. Az engedélyt nyilván nem akarta megtagadni egy keresztes 
hadjáratra induló seregtől, amelyet III. Jenő pápa és Clairvaux-i Bernát szer- 
vezett meg, azonban megpróbált minél több pénzt összegyűjteni azért, hogy 
Magyarország nyugalmát ezzel tudja megóvni. 

Borisz trónkövetelő is a német keresztesekkel tartott, mert úgy gondolta, 
hogy az egy évvel korábbi kudarcot most sikerré fogja változtatni. Kezdet- 
ben úgy tűnt, hogy Konrád segítségével be tud jutni Magyarország terüle- 
tére, ahol összeesküvést tervezett II. Géza ellen: a magyar király azonban ré- 
sen volt, jó kémei voltak, így tudomást szerzett Borisz tervéről. Sok pénzzel 
ugyan, de Géza elérte azt, hogy a német főnemesek meghiúsították Borisz 
Magyarországra érkezését. 

A német király átvonulása Magyarországon nagyon ellenséges hangulat- 
ban öt hétig tartott. 


, Konrád császár Hungarián keresztül utazott Jeruzsálem felé, Hungari- 
ában azonban nem Krisztus zarándokának mutatkozott, mert nem békésen 
viselkedett, hanem egy zsarnok dühével dühöngött. Mert amikor színlelt 
kérésére bebocsátást nyert, nem kevés pénzt csikart ki Hungariától, úgy- 
hogy nem volt egész Hungariában egyetlenegy anyaegyház vagy monostor 
sem, amelytől pénzt ne zsarolt volna, és amely félelmében ne adott volna a 
zarándokló császárnak." 


Nyilván nem maga Konrád és serege zsarolt, bár voltak fosztogatások, 
rablások, hanem Géza vetett ki egyfajta adót az egyházakra. A szárazföldön 
és a Dunán egyaránt vonuló német keresztesek elárasztották az országot. 


,, . .. Csaknem egész seregével átkelt a Lajtán és Pannoniában ütötte fel sát- 
rait, mialatt némelyek a Dunán hajóztak lefelé, mások pedig ez országnak 
vették útjokat. Oly nagy tömeget vezetett pedig maga után, hogy a folyók a 
hajózásra, a földek kiterjedése a menetelésre alig látszottak elégségeseknek." 


A német keresztes seregnek a létszámát régebben 70 ezerre tették, újab- 
ban 20 ezerre, a legújabb művekben pedig 15 ezerre. Természetesen nem 
érdemes számháborút folytatni: a korabeli krónikások 1 millió zarándok 
útra indulásáról beszéltek, ami nyilván túlzás, de ugyanilyen túlzás , csak" 
15 ezer keresztesről szólni. A létszámnál fontosabb, hogy a németek után 

vonuló franciák a német területeken már nemigen találtak élelmiszert, mert 
már mindent felvásároltak előttük, ezért Géza a Magyarországon áthaladó 
francia keresztesek után még bizánci területre is küldött élelmiszert. Ez nem- 
csak a két király között kialakult baráti viszonynak volt köszönhető, hanem 
az élelemhiánynak is, mert tudjuk, hogy 1146-ban, tehát a keresztes hadjá- 
rat indulása előtti évben nagy éhínség volt a német területeken ugyanúgy, 
mint Magyarországon. Ebből következik, hogy Magyarország gazdasági 
teherbíró képessége erős volt, mert a németek átvonulása után a hasonló 
létszámú franciákat is el tudták látni, illetve még utánuk is tudtak élelmet 
küldeni. És ez nem biztos, hogy csak azért volt, mert a korabeli magyar ál- 
lam népsűrűsége alacsonyabb volt, mint a francia vagy a német területeké, 
inkább azzal magyarázható, amit Ottó püspök írt: 


, Ez a tartomány ugyanis, a melyet a régiek Pannoniának neveztek [...)] 
tudvalevőleg bensejében nagy kiterjedésű síkság, amelyet jeles folyók és 
vizek öntöznek, erdőkben fölötte gazdag, telve mindenféle vadakkal s fe- 
lületének természeti szépsége épp oly bájos, mint a milyen dús a föld termé- 
kenysége, hogy mintegy az Isten paradicsomának, avagy a pompás Egyip- 
tomnak látszik lenni." 


Ez a leírás a fiatal püspök (Ottó 1113-1114 körül született) csodálkozása 
a gazdag Magyarországot látva: ez annak ellenére van így, hogy történeti 
műve csak évekkel a második keresztes hadjárat után íródott: a magyarokat 
ugyan , barbároknak és vadaknak" tartja, de ez kijelentése inkább az elfo- 
gult és kissé irigykedő ember emlékezése. 

Ezeken a gondolatokon kívül szokták idézni még Ottó püspöktől, hogy 
Magyarország természeti szépségéhez, gazdagságához hasonló lelkesedés- 
sel és őszinte csodálkozással írt a magyar király politikai erejéről, a nemesség 
hűségéről, ezért Ottó püspök leírását nagyon komolyan kell vennünk a kora- 
beli magyar állam viszonyairól, csak természetesen az értelmezésekor meg 
kell szabadítanunk az ellenséges ítéletektől, amelyek belekerültek művébe. 

Szerencsére ebben a tekintetben van összehasonlítási alapunk, mégpe- 
dig Ottó kortársa, a francia keresztes sereggel Magyarországon járt Odo de 
Deogilo (Odon de Deuil) műve, aki szintén leírást adott a korabeli Magyar- 
országról, Géza és VII. Lajos kapcsolatáról, illetve Borisz trónkövetelőről. 


VII. Lajos francia király és II. Géza politikai barátságának kezdete 


VII. Lajos június elején indult el Saint-Denisből, azon a napon, amikor Kon- 
rád serege a Fischa folyóhoz ért. Saint-Denis-ben III. Jenő pápa megáldotta 
a királyt és a keresztes hadjáratra indulókat, akik Metz városa és a Rajnán 
való wormsi átkelés után június 29-én értek Regensburgba, ahol a francia 

király emberei Manuél császár követeivel találkoztak. Nemsokkal később a 
francia keresztesek megkezdték alig 15 napig tartó átvonulásukat Magyar- 
országon. 


,, . . Lajos írank király követte őt övéivel, magával vivén a mieink közül a 
lotharingiaiakat, a kiknek István Metzi, Henrik touli püspök, a Muonzoni 
Reginald és Vaudemonti Hugó grófok valának a fejedelmei, illetőleg lege- 
lőkelőbbjei, és Itáliából Turini Amadeust és testvérét, Vilmos Montferrati 
őrgrófot, nagybátyjait és még másokat nagy számmal." 


A francia keresztes sereg létszámát a történészek ugyanannyira becsülik, 
mint a németekét, akikhez hasonlóan a szárazföldön és a Dunán hajóval 
haladva keltek át Magyarországon. Viszont a németek öt hétig tartó lassú 
vonulásához képest sokkal hamarabb, 15 nap alatt értek Magyarország nyu- 
gati határától Belgrádig, a bizánci határterületig. Egészen más volt azonban 
a franciák átvonulásának a politikai , minősége": eleinte II. Géza bizalmatlan 
volt velük szemben, de , A császár [III. Konrád] átvonulása után a frankok 
jeles királya következett tiszteletreméltóan, ahogy Krisztus zarándokához 
illik. Őt Geysa [II. Géza király] tiszteletteljesen fogadta" . 

Ez a találkozás a magyar király táborában történt, ahol a két fiatal ural- 
kodó barátságot kötött: 


 . .. békét kötöttek, szeretetüket megerősítették, hogy a mi zarándokaink 
[a franciák] ezentúl biztonságban haladhassanak át Hungárián. [...] Ezt kö- 
vették a királyi ajándékok: lovak, edények, ruhák." 


Sőt, Géza akkor született első fiának, Istvánnak, a későbbi III. István ki- 
rálynak a keresztapja VII. Lajos lett. Ez egyértelműen mutatta, hogy a két 
fiatal király barátságot kötött, amely barátságot a következő napok esemé- 
nyei is csak időlegesen zavarták meg: ugyanis újra felbukkant Borisz, a trón- 
követelő. 


Borisz meg [...] bujkált, ahogy csak tudott, és várta a király (VII. Lajos] 
áthaladását. Közben [...] a frankok közé keveredett. Azt mondják azonban, 
hogy a két uralkodó tudott erről, és a konstantinápolyi császár kedvéért, 
kinek ez unokaöccse volt, eléggé barátságosan kezelte őt. [VII. Lajos[" 


Azonban Borisz feltűnéséről a franciák táborában egy magyar vitéz jelen- 
tése alapján tudomást szerzett II. Géza: valószínűleg ugyanúgy, mint a né- 
met keresztesek között, a franciáknál is voltak felderítői a magyar királynak, 
akik Boriszt figyelték. 

, Ekkor követet küldött hozzá [VII. Lajoshoz] mondván: Nem szép dolog 
rosszal fizetni a jóért, nem illik hozzád, hogy védelmezd azt, aki az én éle- 
temre tör. Ennek hallatára vita támadt a frankok főemberei között, a vitézei 
ugyanis azt kérdezgették, ki az, aki közöttük a király halálán mesterkedik, 
mert ha megtalálják, megölik. Borith [Borisz] pedig azért jött ide, mert né- 
hány magyar azt tanácsolta neki, ha bejön az országba, sokan urukká fogad- 
ják, és a királyt elhagyva sokan hozzá csatlakoznak." 


Géza emberei keresni kezdték Boriszt, aki még akkor éjjel lovat akart 
lopni a meneküléséhez, azonban elfogták és a francia király elé vezették. 
Géza már másnap az előzőleg a németeknél sikeres eszközt próbálta meg a 
franciáknál is alkalmazni: , ajándékokkal" szerette volna megnyerni magá- 
nak a királyi környezethez tartozó nemeseket. Azonban Lajos , Barátjának 
minősítette a menekülőt, és nem akart olyasmit cselekedni, ami zarándo- 
kokhoz méltatlan". Összehívatta tehát a királyi tanácsot, akiknek a tagjai 
olyan javaslatot tettek, amelyet mindkét királynak illett elfogadnia: 


"A püspökök és az előkelők azután összehívatva, megtárgyalták az ese- 
tet, és úgy ítélkeztek, hogy a király a királynak ígért békét őrizze meg, a 
nemes férfiú életét - bár fogoly az - szintén őrizze meg, mert bűnös lenne 
mindkét dolog: eladni egy embert a halálra, és baráti szövetséget ok nél- 
kül megszegni. Mire a magyar király, aki nem hitt a mieinknek, szomorúan 
eltávozott, és országa biztonságosabb, távolabbi helyeire vonult vissza. A 
mi királyunk meg, Boricsot eléggé tisztesen magánál tartva, Hungáriából 
kivitte." 


Géza úgy gondolta, hogy Lajos nem fogja betartani a szavát, titokban el- 
engedi Boriszt, aki az összeesküvőkkel rátörhet: a francia királynak azonban 
semmi oka nem volt arra, hogy szavát megszegje és új barátját megsértse. 

A francia keresztesek nemsokkal később elértek a Drávához, és ott, ahol 
előttük a németek üggyel-bajjal tudtak csak átkelni, minden gond nélkül 
átjutottak a túloldalra. A Drávát Odo de Deogilo nem széles, de veszélyes 
folyónak tartja, a Duna viszont elnyerte a tetszését: 


, . . ezen a földön [Magyarországon] eléggé egyenesen folyik keresztül, és 
amelyen hajón áramlik sok vidék gazdagsága Estrigun [Esztergom] nemes 
városába. E föld annyira gazdag takarmányban, hogy azt mondják, ez volt 
Julius Caesar éléstára. Ilyen vonatkozásban piac és beszerzőhely gyanánt 
szolgált nekünk ez a terület." 


VII. Lajos király udvari káplánja tehát ugyanolyan elismerően ír a ko- 
rabeli Magyarország természeti kincseiről mint az előtte járt Ottó püspök. 
A különbség annyi, hogy Odo de Deogilo a magyarokat is rokonszenves- 


87 


Fe 


ÉLENGTÁG 
j 3 e £ / SRE AG 
BÁN ASa ES NE 
5 Párizs ij öss ú S ri 
peeéokát e ODALc 


irtok 


antet , 38t HEZ 


vé e Xyoi Z; JAT i 
fi szeg nd a (.Váténe d E pszt 
Ész Met KEzE 8 ság BOSZNIA 7 
Pisa 3 BO 3 
Kánasosal "aMar fo IR ök 3; me. § 
ké NA SÁPAL ZÁ s Ft; 


BE s, 
Dbátcetona sát § HET ALLAKÉRI ma Hggiok 


Szardínia 
(Pisához T 


zölos BÉZTk lb 
tartozik) Í ( drűza 9 
44 KIRÁLYSÁG 
,Szici na dése c.4 


Mell Arad 


ÁG 
hammádigak TéT Eg 


érzszzk s 


méretarány 1: 24.009000.— 


Európa 1150-ben 


nek írja le: a magyar király követei , alázatosak" voltak Lajossal szemben, 
nem erőszakoskodtak Borisz kiadatását követelve, illetve Géza is szomorú 
és nem dühös lett mikor megtudta, hogy a trónkövetelőt nem adja ki neki 
Lajos, ami egy 16-17 éves fiatalember esetén erős lélekre vall. 

A franciák ugyan gyorsan keltek át Magyarországon, de Géza és Lajos 
szövetségesi kapcsolata a következő években megmaradt és alapja lett a 12. 
század második felében kibontakozó magyar-francia jó viszonynak. 1146- 
ban egyébként olyan jó tízéves, politikailag aktív korszaka kezdődött a ma- 
gyar államnak, amely Makk Ferenc szerint a honfoglalás óta nem volt. Ebbe 
tartozott bele a második keresztes hadjárat is, illetve az azt követő szövet- 
ségkötések. 

A sikertelen keresztes hadjárat után 1149 tavaszán III. Konrád Magyaror- 
szágon keresztül tért vissza a Német-Római Birodalomba, VII. Lajos pedig 
a tengeri utat választotta hazatéréséhez. A két király kapcsolata a hadjárat 
idején nagyon megromlott: ezt követték az egymás elleni szövetségkötések. 
Maga a keresztes hadjárat is kudarccal végződött, és ez Clairvaux-i Berná- 
tot sem kímélte, aki III. Jenő pápával együtt a hadjárat egyik fontos szel- 
lemi vezetőjének számított. Igaz ugyan, hogy már 1150-re elhatározták egy 
újabb keresztes hadjárat megindítását, de a politikai helyzet, az uralkodók 
egymás elleni törekvései ezt nem engedték megvalósulni. A muzulmánok 

elleni harc után az egykori szövetségesek egymás ellen fordultak. III. Kon- 
rád ugyan még 1147 nyarán konfliktusba keveredett Manuél császárral és 
avval fenyegetőzött, hogy a következő évben elfoglalja Konstantinápolyt, 
azonban nem sokkal később a két császár már egymás szövetségese lett II. 
Roger szicíliai király ellen, aki 1147 őszén elfoglalta Korfut és onnan kiin- 
dulva támadta a Bizánci Birodalmat. Mikor VII. Lajos 1149 nyarán hajójával 
elhagyta a Szentföldet, a szicíliai flottához csatlakozott, és II. Rogerral Bi- 
zánc-ellenes szövetséget kötöttek. Ezt a szövetséget támogatta III. Jenő pápa 
és VII. Welf bajor herceg, Konrád nagy ellenfele, és ehhez a szövetséghez 
csatlakozott II. Géza, illetve Szerbia. 

A másik szövetségi rendszer alapja a két császár említett szövetségkötése 
volt, amelyhez Velence csatlakozott, és azt tekintették fő céljuknak, hogy II. 
Roger szicíliai királyságát megdöntsék, és területét a két császár felosztja 
egymás között. Azonban az 1140-es évek végén, az 1150-es évek elején nem 
került sor nagyobb hadjáratokra, inkább csak a kisebb szövetségesek har- 
coltak egymás ellen. A magyar állam II. Géza vezetésével döntő szerepet 
vállalt a Bizánc-ellenes harcokban közvetlen fegyveres akciókkal ugyanúgy 
mint közvetve akkor, amikor például a Bizánc ellen lázadó szerbeket támo- 
gatta 1149-ben és 1150-ben. 

Ugyanakkor ezek a lépések a Magyar Királyság irányába nagyon veszé- 
lyes válaszra késztették a magyar király ellenfeleit: egyiket a bizánciaktól, a 
másikat a németektől kapta II. Géza. 1150-ben Manuél császár hadjáratot ve- 
zetett Magyarország ellen és seregében ott tartózkodott Borisz is, aki akkor 
már közel két évtizede próbálta megszerezni a magyar trónt, amely most 
sem sikerült neki, majd Borisz nemsokkal később, 1153-1154 táján meghalt. 
A bizánci sereg feldúlta a gazdag Temes vidékét és a Szerémséget, de Ma- 
gyarország területéből nem tudott területeket meghódítani. 

A másik nagyon komoly politikai fenyegetés az új német uralkodó I. 
(Barbarossa) Frigyes felől érte a magyar államot: 1152-ben, röviddel trónra 
lépése után, a Regensburgban tartott birodalmi gyűlésen azt javasolta, hogy 
fegyverrel foglalják el és hódoltassák Magyarországot. Ez a támadás végül a 
Német - Római Birodalom belső problémái miatt nem valósult meg. 

A második keresztes hadjárat és Magyarország politikai és katonai kap- 
csolatait tárgyaló fejezet összegzéseképpen elmondhatjuk, hogy a II. Géza 
korában történt hadjárat döntő volt abból a szempontból, hogy az addig 
csekélynek mondható magyar-francia kapcsolatok jelentősen bővültek nem- 
csak politikai, hanem műveltségi, kulturális téren is. A politikai szövetség 
még 1161-ben is élénk volt a magyar és a francia király között, amit II. Géza 
VII. Lajoshoz írt levele is bizonyít. 

A johannita lovagrend Magyarországon történt megtelepedése valószí- 
nűleg az 1147-ben a francia keresztes seregben lévő lovagok kezdeményezé- 
sére történhetett. A keresztes lovagrendet, amelynek legfontosabb konvent- 
jei Esztergomban, Budán és Székesfehérváron voltak, jelentős mértékben 

támogatta II. Géza és felesége is. A műveltségi és kulturális kapcsolatokra a 
legjobb példa, hogy egyre több magyar fiatal járt a Párizsi egyetemre. 

A 12. század második felében a magyar királyok és a francia uralkodók 
között szövetségkötések alakultak ki, amelynek az alapjai az 1147-es máso- 
dik keresztes hadjárat idejére nyúltak vissza. 

HÁROM ÉVTIZED A KERESZTES HADJÁRATOK JEGYÉBEN 
(1188-1223) 


I. 
III. Béla király és a harmadik keresztes hadjárat 
(1188-1196) 


A II. Géza király uralkodása idején kezdődött magyar-francia kapcsolatok 
erősödése igazán jelentős mértékben a második keresztes hadjáratot követő 
időszakban szélesedett ki. Fia, III. Béla uralkodásának az idején folytatódott 
ez a politikai szövetség, annak ellenére, hogy trónra kerülése után ez még 
nem volt rögtön érzékelhető. 


III. Béla ifjúkora és I. Manuél császár 


Béla 1148 körül született, és mikor 15 évesen, 1163-ban I. Manuél császár 
udvarába került, akkor a Franciaország irányába mutató politikai kapcsolat 
még nem szerepelt a fiatal herceg tervei között. Igazából az ifjú herceget 
arra szánta Manuél, hogy majd ő fogja örökölni a Bizánci Birodalom trónját, 
ezért jegyezte el egyetlen leányát, az első feleségétől, Sulzbachi Bertától szü- 
letett Máriát a konstantinápolyi udvarba került Bélával. Béla, aki a császári 
udvarban az , Alexiosz" (Elek) nevet kapta, hat éven keresztül trónörökös- 
ként szerepelt. Béla trónörökössé való megtétele ellen több bizánci főember 
is fellépett, de Manuélt ez nem befolyásolta döntésében. 

1169 szeptemberében azonban a császárnak második házasságából fia 
született, aki a keresztségben szintén az , Alexiosz" nevet kapta. Ez azt jelen- 
tette, hogy már nem a magyar herceget tekintette trónörökösnek, és ezt az 
elhatározását még két intézkedése is megerősítette: Manuél császár a , desz- 
potész" rangot elvette Bélától, és helyette a , kaiszar" címet adta neki, illetve 
felbontotta a jegyességet leánya, Mária és Béla között. Ezt követően azon- 
ban Mánuel 1170 tavaszán Bélával összeházasította feleségének féltestvérét, 
Chátillon Ágnest (akit Bizáncban , Annának") neveztek. Ezzel a házassággal 
Béla a császári Komnenosz-dinasztiával is rokonságba került, illetve Nyu- 
gat-Európa nagy múltú családjai közé is bekerült, ugyanis Ágnes édesapja 
az a Chátillon Rajnáld volt, aki 1147-ben a második keresztes hadjárat idején 
VII. Lajos király lovagjaként kitüntette magát és ezért elnyerte az özvegy 
Antióchiai fejedelemasszony, Konstancia kezét. Konstancia normann ere- 

detű család tagjaként került a Szentföldre és ott az Antióchiai Hercegség 
fejedelemasszonya lett, és első házasságából származó leányát Manuél vette 
feleségül, míg második házasságából született leányát a fiatal Béla. 

A bizánci politikai kapcsolat, amely Béla mindkét fiának uralkodása alatt 
is döntő fontosságú maradt, így tért vissza a francia kapcsolatokhoz, illetve 
házasságán keresztül a Szentföldi politikai és katonai eseményekhez. Ezek- 
ben az években - 1168 és 1171 között - Manuél császár keresztes hadjárat 
gondolatával foglalkozott, amelyben Bizánc lett volna a katonai vezető, 
hogy az érdekei erőteljesebben érvényesülhessenek, mint az első két ke- 
resztes hadjárat idején: a Szentföldi nyugati keresztes államokat csak mint 
segéderőket, szövetségeseket akarta céljai eléréséhez felhasználni. Ennek a 
katonai akciónak volt része Damietta 1169 októbere és decembere közötti 
sikertelen ostroma, amely város majd az ötödik keresztes hadjárat idején is 
fontos szerephez fog jutni. 

Néhány hónappal a katonai eseményeket követően, 1170 tavaszán indult 
a Szentföldre a fiatal házaspár, Béla és Ágnes. Konstantinápolyból Antióchi- 
ába utaztak, majd Jeruzsálembe. Egyes vélemények szerint ugyan Béla és 
fiatal felesége nem utaztak a Szentföldre, azonban az az adomány, amelyet 
ugyanebben az időben tettek a jeruzsálemi ispotályosok (johanniták) javára, 
azt feltételezi, hogy ez az út megtörtént. 


, AlLexius] úr, Magyarország, Dalmácia és Horvátország hercege [...)] 
megbízottai és a mi testvéreink útján korábban az ispotályos rendházak s 
e rend szent szegényeinek tízezer bizánci arany értékű pénzt adott át. [...) 
Az említett herceg erről a pénzről [...] így rendelkezett: Jeruzsálem város 
közelében, távolabb a törökök fImuzulmánokl] határvidékeitől földeket, sző- 
lőket, falvakat vásároljanak, hogy ezeknek terméseiből és jövedelmeiből az 
ispotályos rendház szent szegényeinek szükségleteit kielégítsék, s ennek a 
hercegnek a botlásaiért Krisztust gyakori imával engeszteljék meg. Még- 
pedig a mondott herceg ezt az alamizsnául szánt bőséges adományt a kö- 
vetkező módon tette meg: ha az isteni kegyelem megengedi neki felkeresni 
Jeruzsálem szent helyeit és a fölöttük emelkedő hegyeket, mindaz, amit az 
előbb említett pénzen vásárolnak, legyenek azok akár földek, akár birto- 
kok, a nevezett herceget és feleségét a mondott vásárlás haszonélvezeteként 
mindaddig megillesse, amíg ők élnek, vagy amíg Jeruzsálem földjét el nem 
hagyják." 


Ebben a légkörben nagyon valószínű, hogy ez az igen jelentős adomány 
kiegészült még a szentföldi zarándokúttal is, hiszen az ispotályosok ,,a her- 
ceg úrnak s az ő hitvesének" adták Emmaus várát, Aguabellát, Belveert és 
Saltus Muratust - mindezek Jeruzsálem határában vannak - ,,...mihelyt a 
herceg vagy az ő neje a Kálvária szent helyét s Krisztus szentséges sírját 
keresi fel". Ha éppen nem Jeruzsálemben tartózkodnak, vagy meghaltak, a 

jövedelem az ispotályosokat illeti. Tudjuk azt, hogy Béla tervei között szere- 
pelt egy Szentföldi zarándoklat, vagy egy keresztes hadjárat vezetése Jeru- 
zsálem felszabadítására. Ezek a gondolatok főképpen 1187 után, Jeruzsálem 
újbóli muzulmán kézre kerülése után foglalkoztatták, de ezeknek a tervek- 
nek az alapja az a fiatalkori zarándokút lehetett, amit még fiatal házasként 
tett meg feleségével, Ágnessel, aki mellé 1196-ban temetkezett. 

Az említett jeruzsálemi zarándokutat követően nem sokkal később, 1172 
márciusában meghalt Béla bátyja, III. István magyar király, és ő rövidesen 
visszatért Magyarországra, hogy elfoglalja a trónt. 

III. István temetésén részt vett a Szentföldre igyekvő Oroszlán Henrik 
bajor-szász herceg és Jasomirgott Henrik osztrák herceg is, akinek a leánya 
volt az elhunyt István özvegye. Közöttük terjedt el az a hír, hogy Béla mér- 
geztette meg bátyját, ezért a gyermekével várandós fiatal özvegy, Ágnes, 
apja embereivel a temetés után azonnal Ausztriába távozott. 


III. Béla uralkodásának kezdetei, a myriokephaloni ütközet 


Béla trónra kerülését főképpen az akadályozta, hogy Lukács esztergomi ér- 
sek nem akarta királlyá koronázni. Ezért több hónapig tartó belső politikai 
küzdelem, illetve III. Sándor pápa sürgetése után csak 1173 január közepén 
koronázta királlyá a kalocsai érsek. 

Béla még Magyarországra történő hazatérése előtt megígérte Manuél csá- 
szárnak , hogy egész életében védelmezni fogja azt, ami a császár és a róma- 
iak [bizánciak] számára hasznos". Néhány évvel később ez konkrét katonai 
segítség formájában valósult meg, amikor Manuél császár 1176-ban Kilidzs 
Arszlán ikoniumi szultán ellen indított hadjáratot. Kilidzs Arszlán 1162-ben 
Konstantinápolyban hűbéres fegyveres szolgálatra kötelezte el magát Ma- 
nuél császár felé és több város átadására is hajlandónak mutatkozott, azon- 
ban ezekből az ígéreteiből semmit nem tartott be. Sőt, miközben Manuél 
Magyarországon, illetve az európai ügyekkel volt elfoglalva, megpróbálta a 
hatalmát kiszélesíteni Kis-Ázsiában, ezért 1175-ben Manuél Kilidzs Arszlán 
ellen fordult és a következő évben, 1176-ban megindította támadását. Ebben 
a hadjáratban magyarok is részt vettek, ahogy loannes Kinnamos írta: 


,, Klitziesthlan [Kilidzs Arszlán] miután megtudta a császár szándékát 
[...] kérte a császárt, hogy foglalja el erődei közül, amelyiket csak óhajtja, és 
szüntesse meg iránta való haragját. De a császár az üzenetet elutasította [...], 
a szerbektől és a hunoktól [magyaroktól] pedig jelentős haderőt kérve nagy 
gonddal készült a háborúra. És hogy a lovaknak és embereknek semmi se 
hiányozzék abból, ami megélhetésükhöz kell, ökröknek mondhatatlan tö- 
megét is felhajtatta a Ihrákiában levő falvakból, és háromezernél több sze- 
keret is. Ő maga a tavasz kezdetével ment át Ázsiába, és a csapatokat szokás 

szerint Ryndakonnál [folyó] gyűjtötte össze. A hun [magyar] szövetségesek 
meg a szerbek, akik a rómaiak alattvalói, nem kellő időben érkeztek meg, 
s ezzel azt idézték elő, hogy a hadakozás nyár idejére maradt, ami a dol- 
goknak nagy kárára volt. Mert ha valamit, az időt a háborúkban nagyon 
tekintetbe kell venni." 


Kinnamos, aki valószínűleg részt vett a myriokephaloni ütközetben, de 
magáról az ütközetről már nem szól művében, úgy írja, hogy a magyarok 
, szövetségesként", a szerbek pedig , alattvalóként" vonultak Manuél segít- 
ségére. Maga az ütközet Ikoniumtól nyugatra, a Phrygiai hegyszorosokban 
a bizánci sereg katasztrofális vereségével végződött: Manuél császár az 
1071-es manzikerti vereséghez hasonlította. Kilidzs Arszlán szultán azon- 
ban nem tartotta olyan jelentős győzelemnek és nagyon mérsékelt feltétele- 
ket szabott a legyőzött bizánci császárnak. 

Két dolgot azonban a myriokephaloni ütközettel kapcsolatban érdemes 
megvizsgálnunk amelyek összefüggenek egymással: a magyar had szerepét 
és Manuél katonai szereplését. 

A magyar sereg szerepéről a bizánci források alapján nem tudunk meg 
semmi lényegeset, és a magyar krónikák is hallgatnak erről a hadjáratról. 
Egyedül egy, az események után jó ötven évvel később íródott, IV. Béla ki- 
rály által adományozott oklevélben van ez a hadjárat megemlítve. 


,Mi [IV. Béla] tehát megfontolván [...] Lobnak és Lob testvérének, Ta- 
másnak hű és igen kiemelkedő szolgálatát, amelyet Görögországban [a Bi- 
zánci Birodalomban] teljesítettek, híven fáradozva a királyi felség és tiszt- 
ség javára, vérük ontásáig harcolva nem féltek magukat a halálnak kitenni. 
Ezeknek derekasságát, hűséges és kiváló tetteit és szolgálatait Ampod ak- 
kori bán és Leusták vajda, akikkel a mondott férfiak Görögországban együtt 
hadakoztak, tudomására hozták Béla [III. Béla] királynak." 


Ebben az 1230-ban írt oklevélben két bátor katonának, Lob és testvére Ta- 
másnak a hadiérdemeiért III. Béla királytól kapott birtokadományát erősíti 
meg unokája, IV. Béla. Az oklevélben említett , Ampod bán" és , Leusták 
vajda" voltak valószínűleg az 1176-ban Kis-Ázsiába vezetett magyar sereg 
vezetői. Ampod bán már 1162-ben, III. István uralkodása idején ispán volt, 
1165-től nádor volt, és ezt a két tisztséget 1169-től együtt viselte. III. Béla 
király alatt is megtartotta ezeket a címeit, több hadjáratban is részt vett. Az 
1176. évi hadjárat előtt 1164-ben harcolt Velence ellen, illetve Bizánc ellen 
1165-ben. Leusták vajda a magyar sereg másik vezére lehetett ebben a jelen- 
tős ütközetben, amelyben Manuél császár katonai és hadvezéri képességei- 
ről megoszlik a történészek véleménye. Csak két példa ezek közül, amelyek 
a leginkább jellemzik a véleményeket, és amelyek teljesen ellentmondanak 
egymásnak. Pauler Gyula az Árpád-kori összefoglaló művében részletesen 

ismerteti az ütközetet és kiemeli az idősödő Manuél császár személyes bá- 
torságát, amelyben részt vett III. Béla király sógora , Boemund Antiochiai 
herczeg" is. Pauler szerint Manuél császár az ütközetben , Maga is megse- 
besült. Pajzsába 30 nyíl fúródott, de azért keresztül vágta magát. Egy törö- 
köt, a ki rárohant, mikor seregétől elszakadva, csak egy közkatona társával 
pihent, azzal a darabbal, a mi még lándzsájából kezében maradt, főbe ütött, 
egy másikat pedig, elkapva kísérője dárdáját, keresztül szúrt." 

Jó ötven évvel későbbi munkájában Steven Runciman gyáván elfutó, se- 
regét elhagyó hadvezérként írt Manuélről. A csata rosszul kezdődött, de , jó 
katonai irányítás talán még megfordíthatta volna a dolgok menetét. Csak- 
hogy Manuélt elhagyta a bátorsága. Elsőként ő esett pánikba és elmenekült, 
vissza a szoroson keresztül. Az egész sereg megpróbálta követni. A zűrza- 
varban a teherszállító kocsik elzárták az utat. Csak kevés katonának sikerült 
megmenekülnie. A törökök [...] sötétedésig zavartalanul gyilkoltak." 

A két teljesen ellentétes véleményhez tegyük hozzá Louis Bréhier megál- 
lapítását, aki szerint Manuél , kiváló katona volt, aki lelkesedett a testgya- 
korlásokért, s harci és sportbeli hőstettekért; [...] tapasztalt hadvezér", aki 
egyúttal jó diplomata is volt. 

A vesztes ütközet után, amelyben elesett Antióchiai Boemund, a császár 
és III. Béla sógora is, Manuél megpróbálta összeszedni szétvert csapatait, 
majd Kilidzs Arszlán szultán békét ajánlott neki. 

Azonban akár bátran, akár gyáván harcolt Manuél, IV. Béla oklevele sze- 
rint a bizánci seregben , szövetségesként" harcoló magyarok bátran küz- 
döttek. Ezt az is mutatja, hogy a birtokadományt szerzett , Lob és testvére 
Tamás", illetve Ampod bán és Leusták vajda hadvezérek hazaérkeztek a 
katasztrofális vereség után Magyarországra, pedig ez szárazföldön is több 
mint ezer kilométeres utat jelentett. És nyilván nem csak egyedül vagy ke- 
vesen tértek vissza a vesztes bizánci hadjáratból, bár azt nem tudjuk, hogy 
mennyien lehettek a magyarok Manuél seregében. 

Manuélnek a vereséget követően szüksége volt az előbb már Louis Bréhier 
által említett diplomáciai tehetségére, ha el akarta kerülni a Bizánci Biroda- 
lom olyan mértékű teljes összeomlását, mint amely az 1071-es manzikerti 
vereséget követte. Ez sikerült neki, ezért a már említett keresztes hadjárat 
tervéről a vereség ellenére sem mondott le. Már 1175-ben, mielőtt Kilidzs 
Arszlán ellen indult volna, kérte III. Sándor pápát, hogy szólítsa fel a latin 
keresztényeket a kereszt felvételére, tehát II. Orbánhoz és III. Jenőhöz ha- 
sonlóan hirdessen keresztes hadjáratot. Egy évvel a myrokephaloni vereség 
után 1177-ben 70 hajóból álló flottát küldött Akkonba azzal a céllal, hogy 
megtámadja Egyiptomot, ahol az új uralkodó, Szaladin (al-Nászir Júszuf) 
szultán készülődött a szentföldi keresztes államok ellen. Ugyanebben az 
évben, 1177 szeptemberében a második keresztes hadjárat francia vezetője, 
VII. Lajos, és az angol király, II. Henrik az IÍvry-ben kötött egyezményben 
megígérte, hogy új keresztes hadjáratot fog vezetni a Szentföldre. Amikor 

ezt III. Sándor pápa közölte Manuél császárral, a bizánci uralkodó 1180-ban 
követséget küldött a pápához, amely a Bizánci Birodalmon keresztül vo- 
nuló nyugati keresztes sereg átvonulásáról kezdett tárgyalásokat. 

A tárgyalások eredménnyel végződtek, és két fontos pontban megálla- 
podtak: a pápa nevezzen ki egyházi vezetőt a nyugati keresztes sereg élére, 
akik majd visszaadják a bizánciaknak a törökök által elfoglalt városokat. 
Ezért cserébe Manuél császár megígérte, hogy a keleti és a nyugati egyhá- 
zak újraegyesülésén fog munkálkodni. Azonban a szentföldi keresztes ál- 
lamok és Bizánc között nem jött létre katonai és diplomáciai koalíció, ezért 
hiába győzték le a keresztesek Szaladint, ez csak időlegesen mentette meg a 
Jeruzsálemi Latin Királyságot. 

Ugyanabban az évben, amikor Manuél vereséget szenvedett Myrokep- 
halonnál, I. Frigyes Legnanónál is komoly vereséget szenvedett: a Lombard 
Liga szövetségének serege győzte le. Az 1176-os év így mindkét császárság 
megrendülését hozta magával. I. Frigyes veresége miatt nem csatlakozott 
VII. Lajos és II. Henrik tervbe vett keresztes hadjáratához - amely végül 
is csak terv maradt -, és ezért közeledett politikai törekvéseiben Manuél 
császárhoz. Mánuel azonban 1180-ban meghalt, így régi tervét egy bizánci 
irányítású keresztes hadjáratról nem tudta megvalósítani. 


III. Béla külpolitikája az I 180-as években 


Manuél császár halála után, 1180-at követően IÍII. Béla addig passzívnak te- 
kinthető külpolitikája fokozatosan egyre aktívabb lett, főleg ami a Bizánci 
Birodalommal kapcsolatos politikáját jellemzi, ugyanakkor Nyugat-Európa 
felé is szélesítette kapcsolatait. Ezt egyfelől a diplomáciai és katonai esemé- 
nyek élénkülése mutatja, másfelől ami ezzel szorosan összefügg, a házas- 
sági politika. 1181 körül idősebb fiát, Imre herceget, akit 1182-ben királlyá 
koronáztatott, eljegyezte I. Frigyes német-római császár egyik leányával. A 
házasság azonban nem valósult meg, mert a fiatal menyasszony 1184-ben 
meghalt. Azonban a jegyesség létrejötte azt mutatja, hogy Béla politikája 
nyitottabb lett Frigyes felé. 

Béla ezekben az években megpróbált beavatkozni a Manuél császár ha- 
lála utáni zavaros bizánci helyzetbe: először 1180-1181 táján, majd 1182 
után sógornője, az özvegy Mária császárné védelmében. Az új császár, And- 
ronikosz Komnenosz (1182-1185) azonban előbb az özvegy császárnét vé- 
geztette ki, majd annak fiát, II. Alexioszt gyilkoltatta meg. Alexiosz 13 éves 
özvegyét, VII. Lajos leányát, Ágnest (Máriát) a hatvanéves férfi feleségül 
vette, és elfoglalta a császári trónt. 

1185-ben Andronikosz megbukott: Konstantinápoly lakói - akik 1182-ben 
ünnepelték trónra kerülését - iszonyatos kegyetlenséggel végeztek a csá- 
szárral. Az 1185. szeptemberében trónra lépő új császár, II. Iszakiosz Ange- 

losz (1185-1195, illetve 1203-1204) röviddel trónra lépése után megkérte III. 
Béla leányának, Margitnak a kezét, és az esküvőt 1186-ban meg is tartották. 
Niketas Choniates bizánci túlzásokkal írt a vőlegényről és a menyasszony- 
ról, aki a császári udvarban a , Mária" nevet kapta. 


, A császári vőlegény ifjúi szépség, kiváló az emberek fiai között, a csá- 
szári menyasszony gyönyörűséges fiatal leány, belső ragyogását lelki szép- 
ségekben világoltató, de külső szépségekben is kitűnő." 


Béla Bizáncban töltött fiatal évei után most a leánya is a konstantinápolyi 
császári udvarba került. A magyar király leányával hozományként vissza- 
adta a Belgrád és Szófia közötti területeket, amelyek így újra a Bizánci Biro- 
dalomhoz kerültek. 

Még a házasságkötés előtt, 1184-ben meghalt III. Béla felesége, Chátil- 
lon Ágnes. A gyászév letelte után Béla Bizáncból szeretett volna új feleséget 
kérni. Választása Manuél császár Theodóra nevű unokahúgára esett, aki ek- 
koriban egy monostorban élt apácaként. A konstantinápolyi zsinat azonban 
nem engedélyezte, hogy Theodóra elhagyja a monostort. Erről az elutasítás- 
ról fennmaradt egy egykorú forrás, amely csak a tényt közli, az elutasítás 
okát nem: 


, Iheodora Komnene úrnőnek [...] a konstantinápolyi zsinat nem enge- 
délyezte, hogy állapotát megváltoztassa, és a magyarok királyával házas- 
ságra lépjen (bármennyire törekedett is ez erre), mert férje halála után vál- 
lalta a lenyíratást [kolostorba küldést], még ha kényszer alatt történt is ez, és 
a monostorban élt. Más előkelő nőknek, akiket hasonlóképpen megnyírtak, 
ugyanaz a zsinat megengedte, hogy a zsarnok [Andronikosz császár] halála 
után állapotukat megváltoztassák, vagy mert férjük még élt, vagy mert még 
sem nyírták meg őket teljesen a zsarnok halála után." 


Theodoros Balsamon, aki ezt lejegyezte, jogász volt, aki a zsinatok kánon- 
jaihoz írt magyarázatot, így ennek a házasságkötésnek a megakadályozása 
tényleg csak egyházi tiltásnak tűnik, semmi nem utal politikai okokra. 

A sikertelen házassági kísérlet után Béla Nyugat-Európából szeretett 
volna feleséget kérni, de ez sem történt egyszerűen. Először II. Henrik angol 
királytól (1154-1189) kérte meg unokájának, Matildnak a kezét, azonban itt 
is visszautasításra talált. Ezután a francia királyi udvarba küldte követeit, 
ahol VII. Lajos fia, II. Fülöp (Ágost) volt a király (1180-1223). Itt kedvezően 
fogadták a magyar király házassági ajánlatát: a francia király féltestvérét, 
VII. Lajos leányát, Margitot 1186 nyarán vette feleségül III. Béla. Margitnak 
előzőleg II. Henrik volt az apósa, ugyanis az ő fiatalon meghalt fiának volt 
a felesége. 

Ez az alig egy éven belül történt háromszori leánykérés azt mutatja, hogy 
Béla mind Bizánc, mind Nyugat-Európa felé tájékozódhatott, mert megfe- 
lelő politikai tényezőnek tartották a korabeli Magyar Királyságot. Béla 1186- 
ban VII. Lajosnak, édesapjának, II. Géza barátjának, politikai szövetsége- 
sének a leányát vette el feleségül, és ez tovább erősítette a magyar-francia 
kapcsolatokat nemcsak a politikában, de az egyházi életben, a kultúrában is. 
A cisztercita szerzeteseknek, akik francia földről érkeztek, több rendházát is 
ő alapította: Pilis, Pásztó, Szentgotthárd, Egres és Zirc lettek az új rend köz- 
pontjai, ahol az új mezőgazdasági kultúra terjesztését is vállalták a francia 
szerzetesek. 

A román stílust ekkoriban kezdte felváltani a gótikus stílus: erre példa 
a zsámbéki templom és kolostor, amelynek építtetői a francia királynéval 
Champagne vidékéről érkező Ajnard család tagjai voltak, akik a későbbi 
évszázadokban jelentős politikai tisztségekhez jutottak Magyarországon. 

Béla azonban nem felejtkezett el a többi szerzetesrendről sem: jelentős 
adományokat tett a nyitrai kolostornak és a pannonhalmi apátságnak, majd 
1193 után a szávaszentdemeteri Bazilita (görög rítusú) monostor birtokait is 
összeíratta az aradi társaskáptalan javaival együtt. Nem felejtkezett el az is- 
potályosokról sem, akiknek 1170 körül jeruzsálemi rendházuk számára már 
jelentős összeget adományozott: most a Magyarországon, Esztergomban 
lévő rendházuknak adott komoly adományokat. 

Ebben az időben, az 1180-as évek második felében azonban nemcsak a 
Jeruzsálemben élő ispotályosoknak tett adománya került veszélybe, hanem 
Jeruzsálem, sőt a Szentföld egésze. 


A harmadik keresztes hadjárat előzményei 


Szaladin szultán, aki abban az időben a muzulmán területek legtehetsége- 
sebb diplomatája, bátor és okos hadvezére volt, az 1180-as évek eleje óta 
folyamatosan támadta a Szentföldi keresztes államokat. A Jeruzsálemi Latin 
Királyság, amióta nem tudott szövetségre lépni Manuél császárral, az ál- 
landó széthúzás, politikai ellentétek válságai között sodródott. IV. Balduin 
király (1174-1185) fiatalon, alig 24 évesen halt meg, a kis V. Balduin (1185- 
1186) 9 évesen. A trón betöltése körül pártharcok, főúri összeesküvések Zaj- 
lottak. Nehezítette a belső helyzetet az is, hogy nem volt megfelelő katonai 
vezetése a keresztes seregeknek. Ez vezetett végül az 1187. július 4-én Hat- 
tinnál bekövetkezett keresztény vereséghez, ami hosszútávon végzetesnek 
bizonyult, és elindította a Szentföld muzulmán visszafoglalását. A győztes 
Szaladin szeptember 17-én Jeruzsálem alatt volt: rövid ostrom és alkudozás 
után október 2-án bevonult a városba. Igaz, hogy nem volt vérfürdő, mint 
a keresztesek ostroma után 1099 nyarán, de akiket nem tudtak váltságdíjért 
kiszabadítani a keresztények közül, azok rabszolgapiacokra kerültek. 

Jeruzsálem elestének a hírére másképpen reagáltak Bizáncban és más- 
képpen Nyugat-Európában. II. Iszakiosz császár, III. Béla veje, , gratulált" 
Szaladinnak a hattini győzelemhez és Jeruzsálem bevételéhez, Nyugat-Eu- 
rópában ugyanakkor tragikusan és megdöbbenve fogadták a híreket, és kés- 
lekedés nélkül megkezdték a harmadik keresztes hadjárat megszervezését. 

A hattini csatát követően a túlélők TIyrosz városába menekültek, amely- 
nek a védelmét Montferrati Konrád őrgróf szervezte meg, aki a katonai vé- 
dekezés mellett két fontos diplomáciai lépést is tett. Tudta, hogy a nyugati 
keresztény királyok és legfőképpen a pápa segítsége nélkül nem sokáig fog- 
ják tudni tartani a várost, Jeruzsálem megmentése pedig új, nyugati seregek 
megérkezése nélkül nem lehetséges. Ezért először is Tyrosz érsekét, Józsiást 
követségbe küldte Európába, a pápai udvarhoz és a királyokhoz sürgetve 
őket, hogy minél előbb siessenek a Szentföld védelmére. Józsiás érsek már 
röviddel a hattini vereség után, 1187 nyarán hajóra szállt és először II. Vil- 
mos szicíliai király (1166-1189) udvarába ment, aki azonnal levelet küldött 
a többi királynak felszólítva őket egy keresztes hadjáratra. Példájával ő járt 
elől, ugyanis elhatározta, hogy amilyen gyorsan csak tud, a Szentföldre ve- 
zet hadjáratot. 

Ezt követően Józsiás érsek egy szicíliai küldöttséggel Rómába indult III. 
Orbán pápához (1185-1187), aki már a genovaiaktól tudta azt is, hogy a mu- 
zulmánok visszafoglalták Jeruzsálemet. Az idős pápa nem tudta elviselni a 
megrázkódtatást és 1187. október 20-án meghalt. A tragikus helyzetre való 
tekintettel már másnap új pápát választottak VIII. Gergely személyében, de 
ő még két hónapig sem volt pápa: 1187. december 17-én Pisában meghalt. 
Ezalatt a rövid idő alatt azonban körlevelet bocsátott ki minden nyugati ke- 
reszténynek, amelyben felszólítja őket arra, hogy induljanak keresztesként 
a Szentföldre. 

A harmadik keresztes hadjárat gyakorlati megszervezését már a követ- 
kező pápa, az 1187. december 19-én megválasztott III. Kelemen végezte el. 
III. Kelemen először I. Frigyes császárral akarta felvenni a kapcsolatot, Jó- 
zsiás érsek pedig a francia és az angol királyokhoz igyekezett. Azonban a 
hír már Franciaországba érkezése előtt megelőzte az érseket: II. Henrik idő- 
sebb fia, Richárd, Poitou grófja időközben már fel is vette a keresztet. 

Amíg az érsek Nyugat-Európában szóban vázolta a Szentföld tragikus 
sorsát, addig Montferráti Konrád megtette a következő diplomáciai lépé- 
sét is: levelet írt a nyugat-európai fejedelmeknek, amelyben felszólítja őket, 
hogy azonnal induljanak a Szentföld védelmére. Levelet küldött III. Bélá- 
nak, a magyar királynak is. 


,, . . Béla úrnak, Isten kegyelméből Magyarország [...] királyának Kfonrád], 
ugyancsak Isten kegyelméből Monteferrato őrgrófja. [...] A keresztények 
segítséget várnak tőletek [...] Ezért nem szűnünk meg felségtekhez könyö- 
rögni: kegyeskedjetek követni elődeitek nyomdokait, és Szíria földjét - ame- 

lyet egykor elődeitek meghódítottak, most pedig barbárok elfoglaltak - ne 
késlekedjetek a pogányok hatalmából kiszabadítani. [...] Benneteket szólít 
Jeruzsálem, benneteket hív Betlehem, hogy szabadítsátok ki őket a pogá- 
nyok hatalmából." 


A keresztes hadjárat előkészítése erőteljesen megindult. 1188 januárjában 
Gisorsban II. Henrik és II. Fülöp , Normandia és a francia királyi föld hatá- 
rán, egy hatalmas szilfa alatt, hol a két ország uralkodói már régi időktől 
fogva találkozni szoktak, összejöttek, megölelték egymást és felvették a ke- 
resztet". Józsiás érsek itt tárgyalt a két királlyal, hogy kössék meg a közöttük 
évek óta tartó háborút lezáró békét, és minél gyorsabban induljanak Jeru- 
zsálem visszavételére. A két király megegyezett és külön-külön ún. , Szala- 
din tizedet" vetettek ki a hadjárat költségeire: 


, Ebben az évben [1188-ban] mindenki adja alamizsnába jövedelmének és 
ingóságainak egy tizedét [...] Ezt apénzt minden parókiában a plébános, az 
esperes, egy templomos lovag, egy ispotályos lovag, a király szolgájának és 
klerikusának, a báró szolgájának és klerikusának, valamint a püspök kleri- 
kusának jelenlétében kell összegyűjteni, előzőleg az érsekek, püspökök és 
esperesek valamennyien hirdessenek kiközösítést minden egyes plébánián 
azokra, akik nem fizették meg törvényesen az említett tizedet, azoknak je- 
lenlétében és tudtával, akiknek - mint mondottuk - jelen kell lenniük." 


Józsiás érsek ezek után visszaindult a Szentföldre és úgy gondolta, hogy 
a keresztes hadjárat nemsokára meg fog indulni. II. Henrik is ugyanígy gon- 
dolta, mert még 1188-ban levelet írt Bélának amelyben az angol keresztes 
sereg Magyarországon való átvonulásához kért engedélyt és segítséget: 


 . . közölni akarjuk Felségeddel [III. Bélával], hogy mi és kedves bará- 
tunk, Fülöp francia király és a két ország sok főembere Isten tisztességére 
és az ő szolgálatára velünk együtt felvette a szent kereszt jelét. [...] Mivel 
ehhez a szándékunkhoz [a keresztes hadjárathoz] előrelátó tanácsotokkal 
és segítségetekkel akarunk hozzáfogni, kérjük, hogy jóindulattal és nagy- 
lelkűen szíveskedjetek számunkra és híveink számára országotokon és a 
hozzá tartozó földeken biztonságos átutazást előkészíteni, továbbá hogy Is- 
ten tiszteletére és országotok biztonságára Kegyelmességtek gondoskodjék 
megfelelő helyeken elegendő élelmiszer árusításáról." 


Érdekes a levélnek az a gondolata, hogy az elegendő élelmiszer nem első- 
sorban a kereszteseknek fontos, hanem , országotok biztonságára". Ha van 
elég élelmiszer, akkor nem fognak összecsapások, jogtalankodások, erősza- 
kos cselekmények történni: az előző közel száz év keresztes hadjáratainak 
egyfajta tanulsága volt II. Henriknek ez a véleménye. Béla természetesen jó 

keresztény királyhoz, és a keresztes seregeket fogadó elődeihez hasonlóan 
ígéretet tett válaszlevelében a segítségére, amely még ugyanabban az évben, 
1188-ban íródott: 


, Biztosra vegyétek, hogy helyeseljük és magunkévá tesszük királyi nagy- 
ságtok tervét [...] A legnagyobb örömujjongással reméljük és várjuk a kö- 
zeli alkalmat, hogy Néktek szolgálatot tehessünk s Titeket tisztelhessünk. 
Országunk erőit és javait királyi nagyságotok rendelkezésére bocsátjuk, 
kéréseteket segítő kézzel és örvendő készséggel fogadva, ennivaló vételt 
bőségesen, amennyire csak az Isten irgalmából országunk termékenysége 
engedi, jóakarattal és odaadással engedélyezünk és ígérünk." 


Azonban rövidesen II. Henrik és II. Fülöp között kiújultak a harcok, Ri- 
chárd elpártolt apjától és a francia király mellé állt. Az idős II. Henrik nem 
tudta elviselni ezeket a megpróbáltatásokat, és 1189. július 6-án Chinonban 
meghalt. Fia, Richárd és II. Fülöp, Béla sógora később nem a Magyarorszá- 
gon át vezető szárazföldi, hanem a tengeri utat választották mikor keresztes 
fogadalmuk megvalósítására a Szentföldre indultak. 


I. Frigyes császár Magyarországon 


Ugyanabban az időben mikor II. Henrik meghalt, I. Frigyes német-római 
császár már át is vonult Magyarországon, és Barancs környékén, bizánci 
területen vonult német keresztes seregével Konstantinápoly, illetve tovább 
Jeruzsálem felé. 

I. Frigyes amióta fiatal sváb hercegként visszatért a második keresztes 
hadjáratból, mindig újra vissza szeretett volna térni a Szentföldre, hogy si- 
keres hadjáratot vezethessen a muzulmánok ellen. Úgy gondolta, most jött 
el az ideje az újabb Szentföldre indulásnak. 1188. március 27-én, Mainzban 
majdnem 70 évesen vette fel újra a keresztet. Több mint egy éven keresztül 
készült az útra, mielőtt 1189 május elején útnak indult a vezetése alatt álló 
német keresztes sereg. Idősebb fiára, Henrikre, a későbbi VI. Henrik csá- 
szárra (1190-1197) bízta a Német - Római Birodalom irányítását, fiatalabb 
fiát, Sváb Frigyest magával vitte a hadjáratra. Levelet írt mindazoknak az 
uralkodóknak, akiknek a földjén át akart kelni: III. Bélának, II. Iszaakiosz 
császárnak, sőt a myrokephaloni győztes Kilidzs Arszlán szultánnak is. 

Béla az előző évek Frigyessel szembeni rossz tapasztalatai alapján óvato- 
san készült a német keresztesek átvonulására, de természetesen engedélyt 
adott cserébe azért, hogy fegyelem lesz a seregben. Ugyanígy segítséget 
ígért és engedélyt adott Kilidzs Arszlán is, II. Iszaakiosz küldöttsége pedig 
Nürnbergben tárgyalt I. Frigyessel az átvonulás feltételeiről. 

Az idős császár levelet írt Szaladin szultánnak is: 1189 novemberére pár- 
viadalra hívta ki, és követelte, hogy adja vissza a szultán az elfoglalt szent- 
földi területeket a keresztényeknek. Szalz.din válasza udvarias volt, de eluta- 
sító: elengedi a frank foglyokat, visszaadja a tulajdonosaiknak a szentföldi 
apátságokat: ennél többre csak háború árán volt hajlandó. 

1189 májusának első felében a német keresztesek Regensburgból indul- 
tak a szárazföldön, illetve a Dunán hajókkal. I. Frigyes rendeletet adott ki, 
amelyben előírta azt, hogy csak az indulhat útnak, aki magával tud vinni 
legalább egy évi jövedelmet. Nem minden német keresztes tartott azonban 
Frigyessel: sok északi és nyugati német keresztes a Rajnán észak felé ha- 
józva a tengeri utat választotta. V. Lipót osztrák herceg, Jasomirgott Henrik 
fia Itálián keresztül tengeri úton jutott el a Szentföldre, ugyanis tartott Bélá- 
tól, mert korábban a magyar határt pusztította. 

Arnold lübecki apát leírása szerint Frigyes a magyar határ előtt, Bécs- 
nél több száz fegyelmezetlen embert visszaküldött a hazájába, majd május 
24-én érkezett a keresztes sereg Magyarország nyugati határaihoz. Május 
29-én megünnepelték pünkösd napját, majd május 31-én lépték át a ma- 
gyar határt. Béla , követei útján örömmel fogadta őt, készségesen megnyi- 
totta előtte az ország bejáratát, s megígérte, hogy mindenféle árut tetszésük 
szerint megvásárolhatnak". Az áruvásárlással csak egy probléma volt, amit 
Ansbertus is feljegyzett: 


, Egyedül a dénárok vagy az ezüst beváltásánál károsították meg na- 
gyon a mieinket Ínémeteket] a magyarok, hiszen ők két kölniért csak öt, 
két friesachiért négy magyar dénárt adtak, és egy regensburgiért vagy egy 
kremsiért csupán egy magyart, amely pedig alig ért egy veronait." 


Ez a bonyolult pénzügyi leírás rávilágít arra, hogy a pénzforgalomnak 
jelentős volt a szerepe abban az időben már Magyarországon is, mert a való- 
színűleg kötelező pénzbeváltáskor a német keresztesek a pénzük értékének 
még a felét sem kapták meg: a magyar királyi kincstárnak igen nagy haszna 
lehetett az ügyleten. Ha csak 20-25 ezer lovaggal, keresztessel, vagy. egy- 
szerű zarándokkal számolunk, akkor is jelentős lehetett III. Béla haszna a 
kötelező átváltásból. Azonban más panaszra sem Frigyes császárnak, sem a 
keresztes sereg többi résztvevőjének nem lehetett oka: 


, Amikor a császár már abba a városba érkezett, amelyet Esztergomnak 
neveznek, s amely a magyarok fővárosa, a király ünnepélyesen ezer vitéze 
kíséretében személyesen vonult eléje, és teljes tisztelettel nemcsak vendég- 
szeretőnek, hanem szolgálatkésznek is mutatkozott." 


Esztergomban négy napig tárgyaltak egymással az uralkodók és meg- 
erősítették, hogy békésen fognak átvonulni a német keresztesek Magyaror- 

szágon. Béla, aki tartott Frigyestől, nyilván az igen komoly vendégszeretet- 
nek és a több napos tárgyalásnak az eredményeképpen el tudta érni, hogy 
komolyabb incidens, fosztogatás nélkül vonultak át az országon a német 
keresztesek. Pedig az átvonulás igen sokáig tartott, kb. öt hétig, annyi ideig, 
mint jó 40 évvel korábban III. Konrád keresztes seregének az átvonulása. 
Igaz ugyan, hogy 1189-ben azért tartott sokáig az átvonulás, mert a két ural- 
kodó több napot töltött nemcsak tárgyalással, hanem vadászattal is, illetve 
valószínű, hogy nagyobb lehetett Frigyes kereszteseinek a létszáma is. 

Esztergomban, az ünnepélyes fogadáson Margit királyné pompázatos 
ajándékot adott Frigyesnek: 


"A királyné a császár úrnak ajándékozott egy pompás sátorlakot, ame- 
lyet felülről teljes széltében és hosszában skarlátszínű szőnyeg borított, egy 
nagy értékű takaróval díszített ágyat vánkossal, valamint elefántcsont szé- 
ket párnával, melyet az ágy elé állítottak. Ezek olyannyira ékes mívűek vol- 
tak, hogy azt a jelen regényes írás nem is képes kifejezni. S nehogy valami- 
féle kigondolható gyönyörűség is hiányozzék: egy pici, fehér vadászkutya 
is futkározott a szőnyegen." 


A királyné az ajándékért cserébe azt kérte Frigyestől, hogy próbálja meg 
azt elérni a császár, hogy Béla engedje szabadon több mint tíz éve börtön- 
ben raboskodó öccsét, Gézát. Gézát III. Béla még megkoronázása táján, 1173 
körül vetette börtönbe összeesküvés vádjával. A következő évben, 1174-ben 
Géza Ausztriába szökött, ahol a Magyar Királyság régi ellenfele, Jasomir- 
gott Henrik volt a herceg, pedig fiát, Lipótot III. Béla leányával, Ionával 
házasította össze. Géza 1176-ig tartózkodott a herceg udvarában, majd 1177- 
ben továbbszökött Csehországba, de a cseh herceg, II. Sobeslav átadta az 
összeesküvő Gézát bátyjának. Béla ekkor még határozottabban lépett fel 
mint 11/3-ban: öccsével együtt édesanyját, Eufroszina özvegy királynét is 
börtönbe vetette és Vata ispánt megvakíttatta. Édesanyját 9 évi fogság után, 
1186-ben engedte szabadon Barancs várából, és ezt követően Eufroszina öz- 
vegy királyné elhagyta Magyarországot, ahová életében többé nem is tért 
vissza: Konstantinápolyon keresztül Jeruzsálembe ment, ahol a johanniták 
rendházában lett apáca, majd haláláig egy görög rítusú (Bazilita) kolostor- 
ban élt, a Szent Száva Monostorban. 1193-ban a Szent Theodosios - Lavra 
egyik templomában temették el, hamvait azonban a hagyomány szerint 
később az általa alapított székesfehérvári ispotályos rendházban helyezték 
örök nyugalomra. 

Béla az öccsét 1186-ban, édesanyja szabadon bocsátásakor nem engedte el 
börtönéből: Géza a német keresztesek átvonulása idején is fogságban volt. 
Frigyes császár azonban teljesítette Margit királyné kérését, és tárgyalt Géza 
ügyéről Bélával. Végül megegyeztek Géza szabadon bocsátásáról: 

"A király [III. Béla], aki oly nagy tisztelettel fogadta a császár urat, sem- 
mivel sem akarván őt megszomorítani, annak kérésére nemcsak szabadon 
bocsátotta fogságából a testvérét, hanem még úgy intézkedett, hogy az a 
rendelkezésére átengedett kétezer magyarral az út előkészítése és megmu- 
tatása céljából a császár előtt haladjon." 


Béla szabadon bocsátotta akkor már 40 év körüli öccsét, de nyilván ennek 
az volt a feltétele, hogy hagyja el az országot. Erre jó alkalom kínálkozott: 
egy kisebb sereggel csatlakozhatott a német keresztesekhez. Ez a kétezer 
ember kevés volt arra, hogy esetleg támogathassa Gézát, ha mégis Béla ellen 
fordulna, illetve Frigyes szemében nem tűnt bántóan kevésnek ez a létszámú 
magyar keresztes. Ezt csak megerősítette, hogy legalább tíz főrangú magyar 
vett részt a Géza herceg vezette kisebb sereggel: a keresztes hadjáratok ad- 
digi történetében ez volt az első eset, hogy magyar keresztesek csatlakoztak 
egy Szentföldre induló hadjárathoz. 

Esztergomban elrendezték azokat a fontos kérdéseket, amelyekkel az idős 
császár és Béla erősítették kapcsolatukat, és mire a német keresztesek átkel- 
tek bizánci területre, jó politikai viszony alakult ki a két uralkodó között. 
Béla még Esztergomban, majd Szalánkeménnél nagy mennyiségű lisztet és 
egyéb élelmiszert bocsátott ajándékként a keresztesek rendelkezésére. 

A Magyarországon áthaladó német keresztesek útvonalának a leírása 
szempontjából érdekes, hogy a már említett Arnold lübecki apát miért a 
Tisza felé , vezeti" a keresztes sereget, ahol leírása szerint Szalánkeménnél 
keltek át a folyón. Ez azt jelentette volna, hogy nem a megszokott útvona- 
lon, tehát a Duna jobb partján, hanem a bal partján vonultak volna a néme- 
tek. Abból azonban, hogy Esztergomot, majd , Attila városát" - valószínű- 
leg Óbudát - említi Arnold apát, inkább az feltételezhető, hogy a Dráván 
való átkelést írta le, ahogy az Ansbertus leírásában olvasható. Arnold apát 
leírásában valószínűleg tényleg tévedés lehet, mert a , Tiszán" való átkelés 
után ír a szávai átkelésről és a Belgrádba történő megérkezésről, ahol fel- 
mérték a keresztes sereg nagyságát és a császár gyakorolta uralkodói jogait. 
Június 29-én a Magyarországon való átvonulás után Arnold apát szerint ,, a 
had ötvenezer lovagból és százezer fegyveresből állt". Ha ez a szám talán 
túlzás - esetleg hetvenezren lehettek -, azért a korban ez jelentős nagyságú 
sereg volt: 


, Az örvendező császár túláradó jókedvében, amely a hadsereg óriási 
nagysága miatt fogta el őt, személyesen rendezett lovagi játékot, s hatvan 
nemesifjút akiket fegyverhordozóknak neveznek, lovagi viseletre és lovagi 
életmódra jogosított fel", ugyanakkor bíróként is ítélkezett: , két kereskedőt 
lefejeztek, négy szolgának pedig kezét vágták le, mert az eskü ellenére meg- 
szegték a békét." 

Béla király és kísérete Belgrád után is tovább kísérte a császárt. Az Esz- 
tergomban létrejött kedvező megállapodások, az , Attila városában" négy 
napig tartó közös vadászat közel hozta egymáshoz az eleinte bizalmatlan 
uralkodókat. Ezt ajándékokkal is megerősítették Barancsnál, mikor elváltak 
egymástól: Béla több szekér lisztet adományozott a kereszteseknek, és négy, 
ajándékokkal megrakott tevét a császárnak, amely értéke , mintegy ötezer 
márka volt", Frigyes pedig az összes hajóját, amely Regensburgból idáig 
szállította a kereszteseket, a rakománnyal együtt Bélának ajándékozta. 

Ezt a jó politikai viszonyt szövetségkötéssel pecsételték meg. A kor szo- 
kása szerint Frigyes császár és Béla király eljegyezték gyermekeiket: Frigyes 
herceget Béla egyik leányával jegyezték el. Frigyes herceg 1191-ben a Szent- 
földön meghalt, így ebből az eljegyzésből ugyanúgy nem lett házasság, mint 
az 1180-as évek elején Imre herceg - a későbbi Imre király - és Frigyes leá- 
nyának eljegyzéséből. 

Az idős Frigyes császár és Béla király - aki az egyik keresztes, Londoni 
Richárd szerint magas termetű, nemes arcú volt, , s ha más egyébbel nem is 
rendelkezne, pusztán uralkodói tekintetének előkelősége alapján a legmél- 
tóbbnak lehetne tartani a királyságra" - barátságosan váltak el egymástól 
Belgrádnál, a Bizánci Birodalom határán. 

Ez a kedvező légkör annyira jó emléket hagyott a császári családban, 
hogy fia, a későbbi VI. Henrik császár (1191-1197) palermói palotájának 
egyik íreskóján meg is örökítette édesapja magyarországi fogadtatását. A 
kedvező politikai helyzethez az is hozzájárult, hogy Frigyes több tízezer- 
nyi létszámú keresztes serege megfelelő mennyiségű élelmiszerhez jutott 
Magyarországon való átvonulása közben. Ez megerősíti azt a véleményt, 
amely már az első keresztes hadjárat kapcsán is felvetődött: a korabeli ma- 
gyar állam gazdaságilag stabil volt, minden megerőltetés nélkül el tudott 
látni élelemmel öt héten keresztül több tízezer embert, ami a kor viszonyai 
között jelentős teljesítmény volt. 

Érdekes azonban, hogy a középkori magyar krónikák gyakorlatilag nem 
említik I. Frigyes császár magyarországi átvonulását, fogadtatását, Bélával 
való jó politikai viszonyát. Kézai Simon például csak úgy ír Béláról, mint 
, görög Béla", nem ír I. Frigyes átvonulásáról, egyedül Bonfini ír egy mon- 
datot az 1189. év jelentős eseményéről: 


, Mondják, hogy Rőtszakállú Frigyes, aki Béla javaslatára Magyarorszá- 
gon utazott keresztül mint mások is, mindennel felszerelve a trákiai Bosz- 
poruszon kelt át Ázsiába." 


Azok után, hogy az első és a második keresztes hadjáratról viszonylag 
részletesen számoltak be a középkori magyar források, eléggé feltűnő ez 
a hallgatás. Pedig az első és a második keresztes hadjárat idején az átvo- 
nuló német keresztesek raboltak, dúltak vagy legalábbis pénzt csikartak 

ki maguknak, mint II. Gézától, így érthető lenne, hogy a magyar krónikák 
legalább megdicsérnék I. Frigyest azért, hogy rendben vonult át a német 
keresztesekkel Magyarországon. Lehet, hogy pont ezért hallgatnak erről a 
középkori magyar krónikák, mert feltűnés nélkül történt meg a harmadik 
keresztes hadjárat átvonulása? Ez azonban nem megfelelő indok, hiszen 
VII. Lajos király ugyanilyen rendezett átvonulásáról részletesen beszámol- 
nak ugyanezek a források. Inkább az a valószínű, hogy I. Frigyes császár- 
ról, aki sokszor volt ellenfele mind a magyar államnak, mind a Pápaságnak, 
nem akartak történetíróink részletesen beszélni. 

Ugyanígy lehetséges az is, hogy III. Béláról, aki felnőttként Bizáncból tért 
haza, hogy megkoronázzák, szintén nem szívesen írtak középkori króniká- 
saink. Alig néhány mondatot említenek az uralkodásáról, még apjához, II. 
Gézához képest is nagyon keveset. Ezért a források, amelyek erről az ese- 
ményről szólnak, külföldiek, azonban mégis dicsérően írnak Magyarország- 
ról. Ansbertus még azt is megemlítette, hogy a nyár ellenére , a szúnyogok, 
böglyök, legyek és kígyók [...] bennünket és az állatokat sem bántották", sőt 
alig láttak ezekből a kellemetlenkedő állatokból. 


A Balkánon való átvonulás problémái, 
III. Béla politikai közvetítése a két császár között 


A Bizánci Birodalom területén azonban már nem volt ennyire jó a viszony 
a két császár között, annak ellenére, hogy még 1188-ban Nürnbergben meg- 
egyeztek a nyugati keresztesek átvonulásának feltételeiről. Ennek egyik oka 
az volt, hogy Nisben nemcsak a szerb fejedelemmel és testvérével találko- 
zott Frigyes, hanem a bolgárok Bizánc-ellenes lázadását vezető két testvér- 
rel, Aszen Ivánnal és Péterrel. Ez megdöbbentette II. Iszaakioszt, aki még 
azt is megtudta, hogy saját követei is ellene fordultak és Frigyes mellé áll- 
tak. Iszaakiosz, aki különben sem volt eléggé okos diplomata, ezekre az ese- 
ményekre teljesen rosszul reagált. A bizánciakkal egyébként is bizalmatlan 
Frigyes Konstantinápolyba küldött követeit elfogatta és túszként magánál 
tartotta, hogy így próbálja meg Frigyest megakadályozni a következőkben 
attól, ami az előző keresztes hadjáratok idején történt a bizánci területeken: 
rablások, erőszakoskodások, ellenségeskedés. 

Ezeket az eseményeket azonban a bizánci császár nem tudta megakadá- 
lyozni: Frigyes szabályos ostromban foglalta el Philippopoliszt és követei 
elfogásának a hírére fiát, Frigyes herceget bizánci területek dúlására küldte, 
illetve hazaüzent Henrik fiának, hogy gyűjtsön hajóhadat Konstantinápoly 
ellen. Ezek után a pápához, III. Kelemenhez fordult, hogy a keresztes had- 
járat keretében elfoglalhassa Konstantinápolyt, amelynek ostromát 1190 ta- 
vaszára tervezte. 

Ebben a válságos helyzetben III. Béla megpróbált az ellenségeskedő ural- 
kodók között közvetíteni. Első lépésként 1189 novemberében levélben kérte 
Frigyest, hogy a velük tartó magyarokat engedje el a keresztes seregtől. Ezt 
Frigyes úgy értékelte, hogy Béla a saját vejét, Iszaakiosz császárt előnyben 
részesíti vele szemben, de nem tartotta vissza azokat a magyarokat, akik 
Béla parancsára vissza akartak térni. Decemberben a győri püspök és hat 
ispán vezetésével a magyarok nagy része visszafordult, , Három magyar is- 
pán vagy báró" azonban továbbvonult Konstantinápoly felé csakúgy, mint 
Géza herceg. A visszatérő magyarokkal azonban követet küldött Frigyes 
Bélához, mert nem szeretett volna konfliktusba keveredni új szövetségesé- 
vel. 

Egy konfliktus természetesen nem volt érdeke Bélának sem, de az sem, 
hogy a Bizánci Birodalom a Német-Római Császárság rovására meggyen- 
güljön. Ezért 1190 januárjában levelet írt vejének, Iszaakiosz császárnak, 
amelynek tartalmáról értesítette Frigyest is, , amelyben arra figyelmezteti őt 
(Iszaakioszt], hogy makacssága egész országa számára igen káros és veszé- 
lyes". Végül nemsokkal később, 1190 februárjában a két császár Drinápoly- 
ban békét kötött egymással, és megegyeztek arról, hogy Iszaakiosz nem a 
Boszporusznál, hanem a Dardanelláknál szállítja át a német kereszteseket, 
akiknek az élelemmel történő ellátásáról Kis-Ázsiában is gondoskodni fog. 
A Dardanellákon való átkelés 1190 márciusában megtörtént, azonban né- 
hány hónappal később, 1190. június 10-én az idős Frigyes császár a Szálef 
folyóba belefulladt. A hadjárat a császár halála után ugyan folytatódott, de 
már nem volt ugyanolyan erőteljes, mintha maga Frigyes vezette volna a 
német kereszteseket. 

I. Frigyes keresztes seregének az átvonulását Magyarországon és a bi- 
zánci területeken jó egy évvel az események után, 1191 őszén beszélte meg 
III. Béla és II. Iszaakiosz. A Szerémségben létrejött személyes találkozón 
valószínűleg elégedettek lehettek azzal, ahogyan ezt a nehéz külpolitikai 
kérdést megoldották, és ez főképpen Bélának volt köszönhető, aki okosan, 
ügyes diplomáciai érzékkel rendezte el a felmerülő politikai problémákat. 


Magyar keresztesek a harmadik keresztes hadjáratban 


A Frigyessel maradt magyar keresztesek tovább harcoltak a császár halála 
után is. Géza hercegről tudjuk, hogy Konstantinápolyban maradt, felvette 
a , loannés (János)" nevet, egy ismeretlen bizánci hercegnőt vett feleségül, 
akitől legalább két fia született. Érdekes az, hogy II. Iszaakiosz császár fele- 
sége Béla leánya, Margit (Mária) volt, tehát Géza herceg volt a nagybátyja. 
Nincs rá írásos bizonyíték, de nem zárhatjuk ki, hogy esetleg Margit segített 
nagybátyjának a császári házból feleséget választani és lehet, hogy figye- 
lemmel kísérte, esetleg segítette Gézát és családját Konstantinápolyban. 

A többi magyar azonban tovább vonult a Szentföldre, ahol 1191 augusz- 
tusában tűntek fel Akkon elfoglalása után, ha hihetünk egy középkori forrás 
szövegének, amely Richárd angol király keresztes hadjáratáról szól. Minde- 
nesetre nem lehet teljesen kizárni, hogy a krónika pontos adatokat közöl egy 
Akkon környékén harcoló magyar keresztes seregrészről. Ez azt jelentené, 
hogy a Szentföldön ők az első magyar keresztesek, akikről írásos forrásból 
tudjuk, hogy harcoltak a muzulmánok ellen. 


III. Béla keresztes hadjáratra irányuló tervei 


Ugyanebben az időben, az 1190-es évek elején megtörtént I. László király 
szentté avatása. 1192 júniusában III. Cölesztin pápa jóváhagyásával, Ger- 
gely pápai legátus jelenlétében Váradon történt meg a szenttéavatás, amely 
valószínűleg összefüggésben volt azzal, hogy Béla elhatározta: felveszi a ke- 
resztet és a Szentföldre zarándokol, illetve keresztes sereget vezet, amint er- 
ről már a Szent László király fővezérségéről szóló fejezetben szóltunk. Nem 
tudjuk, hogy ezt a fogadalmát mikor tette: valószínűleg 1192 és 1196. április 
23-a között. Vele együtt tette le a keresztes fogadalmat Jób esztergomi érsek 
és Móg nádor, ispán. James Ross Sweeney úgy gondolja, hogy ez a foga- 
dalom VI. Henrik német-római császár 1195-1196-ban szervezett keresztes 
hadjáratával állhatott összefüggésben. Azonban ez nem valószínű, mert 
tudjuk, hogy 1195 tavaszán Béla megtiltotta alattvalóinak, hogy csatlakoz- 
zanak VI. Henrik Dél-Itáliában, Bariban szerveződő keresztes hadjáratához. 
VI. Henrik nagyhatalmi törekvései ellentétben álltak Béla külpolitikai törek- 
véseivel, ugyanis Henrik, miután 1194-ben Palermóban szicíliai király is lett, 
hűbéresévé akarta tenni nemcsak az lbériai-félsziget mór területét, hanem 
a szentföldi keresztény államokat, sőt a Bizánci Birodalmat is. Az 1195 ta- 
vaszán meghirdetett keresztes hadjárat ezeknek a céloknak a szolgálatában 
állt, ezek a célok pedig Béla politikai törekvéseivel ellentétesek voltak. 
Érdemes megemlíteni a harmadik keresztes hadjárattal kapcsolatban, 
hogy I. Richárd angol király a Szentföldről nem a tengeren keresztül tért 
vissza, hanem több korabeli forrás szerint is áthaladt Magyarországon. 
Bécsben elfogatta VI. Lipót osztrák herceg, aki átadta VI. Henrik császárnak. 
I. Richárd csak hatalmas váltságdíj kifizetése után, évekkel később térhetett 
vissza az időközben súlyos gondokkal, belső viszályokkal küzdő Angliába. 
Béla a harmadik keresztes hadjárat kudarccal végződött befejezése után 
sem mondott le arról, hogy személyesen vezessen sereget a Szentföldre. 
Halála ebben a tervében megakadályozta, de végrendeletében, amelyben 
idősebb fiára, Imrére hagyta az országot és a Szent Koronát, fiatalabb fiára 
a keresztes hadjárat kötelezettségét hagyta azzal a pénzzel együtt, amelyet 
már összegyűjtött erre a vállalkozásra. Ez egyfajta külpolitikai útmutatás is 

volt fiainak, hogy folytassák az általa megkezdett külpolitikai utat Bizánc és 
Nyugat-Európa irányába. 

Egy évvel Béla halála után, 1197 tavaszán indultak a VI. Henrik által 
meghirdetett keresztes hadjárat résztvevői Dél-Itáliából a Szentföldre. Ezt 
a hadjáratot nem jelöli külön megnevezés a történeti irodalomban, viszont 
Magyarország szempontjából azért érdekes, mert Béla özvegye, Margit ki- 
rályné is a Szentföldre indulók között volt. III. Béla fiára, Andrásra hagyta 
a Szentföldre vezetett keresztes hadjárat megvalósítását a megfelelő pénz- 
zel együtt, azonban egyenlőre nem a fia, hanem az özvegy királyné indult 
útnak, akinek unokaöccse, Champagnei Henrik ekkor a jeruzsálemi király 
volt (1192-1197). Nem sokkal azt követően, hogy az özvegy Margit királyné 
partra szállt Akkonban, Henrik meghalt. Margit királyné csak kevéssel élte 
túl unokaöccse halálát, még 1197-ben ő is elhunyt. 

III. Béla édesanyja és második felesége is a Szentföldön halt meg. Ő maga 
is szeretett volna Jeruzsálembe idős korában újra eljutni, de halála ebben 
megakadályozta. Fiai közül András a későbbiekben keresztes hadjáratot ve- 
zetett a Szentföldre, ahonnan vissza is tér. 


, II. Bélát középkori történelmünk egyik legkiemelkedőbb királyának 
tartjuk. Uralkodása alatt megszilárdult a királyi hatalom, s az ország ko- 
moly nemzetközi tekintélyt szerzett magának. Ebben az időszakban Ma- 
gyarország erős hatalomként nagy befolyást gyakorolt a kelet-közép-eu- 
rópai térség politikai-uralmi viszonyainak alakulására. A III. Béla idejében 
megfigyelhető külpolitikai törekvések jelentős mértékben meghatározták a 
következő időszak magyar külkapcsolatait" - állapítja meg Makk Ferenc 
már idézett összefoglaló művében. Ebben fontos szerepe volt a keresztes 
hadjáratok eszmeiségének is amely fiai, Imre és András idején is meghatá- 
rozó maradt a magyar állam diplomáciai és katonai eseményeiben. 

HI. 
Keresztesek a keresztesek ellen: 
András Imre ellen, Velence a Magyar Királyság ellen 
(1196-1204) 


Mikor III. Béla 1196 áprilisi halála előtt politikai végrendeletét felnőtt fiaira 
hagyta, azt gondolhatta, hogy megtett mindent annak érdekében, hogy a 
Magyar Királyság politikája kedvezően folytatódjon. Nagyobbik fiára, a 22 
év körüli Imrére hagyta az országot és a Szent Koronát - ezzel csak megerő- 
sítette az 1182-ben történt koronázást -, a 19 év körüli Andrásra pedig pénzt 
hagyott azzal a feltétellel, hogy azt csak az apja által elgondolt, de betegsége 
miatt meg nem valósított keresztes hadjárat céljaira költheti el. Azonban a 
következő évek eseményei azt mutatták, hogy Béla szándékával ellentétes 
dolgok történtek a magyar államon belül: sem Imrének nem volt biztos a 
királyi hatalma, sem András nem indult szentföldi keresztes hadjáratra. 


Imre és öccse, András ellentétei 


Pedig a politikai helyzet eleinte kedvezően alakult. Alig néhány nappal ap- 
juk halála után Imrét királlyá koronázták és a VI. Henrik császár által még 
1195-ben meghirdetett keresztes hadjárat résztvevői 1197 nyarán útnak in- 
dultak a tengeren, hogy Dél-Itáliából Akkonba eljussanak. Ezzel a hadjá- 
rattal azonban - mint említettük - nem András indult el, hanem az özvegy 
Margit királyné, aki rövidesen elhunyt a Szentföldön. 

Talán még az özvegy királyné halálának a híre meg sem érkezett Imréhez 
és Andráshoz, ők már fegyverrel álltak egymással szemben. András, aki alig 
20 éves, nagyravágyó fiatalember volt, meg akarta dönteni bátyja hatalmát: 
,Nem is hiányzott belőle sem a lelkierő, sem a hit, sem a megfontoltság, 
sem az igazságérzet, éppen csak hatalomvágya látszott túltengeni, mint azt 
bátyjával szemben megmutatta..." - írja Bonfini kissé megszépítve II. And- 
rás jellemét, ugyanakkor bemutatva, hogy a hatalomért sok mindenre képes 
ember volt. 

Andrásnak a bátyja elleni 1197 őszi fegyveres támadását VI. Lipót - aki 
1198-tól osztrák herceg - támogatta, és december környékén Szlavóniában, 
Macseknél legyőzték Imre királyt. Alig halt meg édesapjuk, a két fiú már 
fegyverrel harcolt egymás ellen, amely viszály okozója András volt, aki az 
apjától keresztes hadjárat céljára kapott pénzét saját bátyja ellen fordította. 
Igaz ugyan, hogy VI. Henrik császár meghalt 1197 szeptemberében, és a 
német keresztesek nagyrésze bármiféle hadi cselekményben való részvétel 

nélkül tért vissza hazájába, de ez nem lehetett indok Andrásnak arra, hogy 
sereget gyűjtve bátyjára támadjon. Csakis az volt az oka, amit Bonfini írt: 
túlságosan is akarta a királyi hatalmat. 

III. Celesztin pápa (1191-1198) - aki VI. Henriket támogatta keresztes 
hadjáratában - tudta, hogy Andrásnak a keresztesekkel kellett volna tartani, 
ehelyett pedig a bátyjával háborúzik, ezért azonnal felszólította Andrást és 
híveit, hogy ne támadják Imre királyt. Az idős, közel 90 éves pápára azon- 
ban nem hallgatott András, akinek a győzelme után, 1197-1198 fordulóján 
Imre átadta a horvát-dalmát hercegi területeket. Horvátország és Dalmácia 
hercege megkoronázása előtt Imre volt, most pedig ezeket a területeket az 
öccse szerezte meg. 

Időközben III. Celesztin halála után Ince néven új pápa került a Pápaság 
élére. Lothar Segni gróf fiatalon, 37 évesen lett pápa. A nagybátyja III. Kele- 
men volt, aki már 1190-ben bíborossá tette. III. Incének (1198-1216) három 
fontos célkitűzése volt: új keresztes hadjáratot szervezni Jeruzsálem vissza- 
foglalására, az Egyház szabadságát teljesen biztosítani a világi uralkodók- 
tól, illetve a katolikus egyházon belüli fegyelmet megerősíteni, amihez hoz- 
zátartozott az eretnekek elleni küzdelem is. 

A középkor, de a kereszténység egyik legjelentősebb pápája alig volt 
megválasztva, amikor 1198. január 29-én már levélben szólította fel András 
herceget, hogy váltsa be édesapja, III. Béla fogadalmát, és még abban az év- 
ben, szeptember 14-ig induljon a Szentföldre. Ha ezt nem teszi meg a herceg 
- tette hozzá a frissen választott pápa -, akkor egyházi kiközösítés alá fog 
esni, és így még akkor sem lehet Ímre örököse, ha a király utód nélkül halna 
meg. 

amde azonban ahogy III. Celesztin pápára, úgy III. Incére sem hallga- 
tott. 1198 tavaszán újra fegyvert fogott, de most azért, hogy legyőzze a szer- 
beket Boszniában és Hulmban (Hercegovina). Ez a hatalmi akciója is sikeres 
volt, így most már a , Hum (Hulm) és Ráma hercege" címeket is jogosan 
viselte. 

Ezzel az újabb győzelemmel a háta mögött, egyre erősödő híveivel, köz- 
tük János pannonhalmi apáttal, újra megpróbálta a királyi hatalmat bátyjától 
megszerezni. Ezért Ince pápa 1198. június 15-én újabb levelet intézett hozzá, 
amelyben kiközösítés terhe mellett tiltja meg a fiatal hercegnek, hogy össze- 
esküvést szítson és hadsereggel törjön Imre királyra. Másnap, június 16-án, 
Ince újabb levelet ír, de most Ímre királyhoz. Ebben a levelében megengedi 
a pápa, hogy a király hívei addig elhalaszthatják keresztes fogadalmuk tel- 
jesítését, aneddig Magyarországon újra béke és nyugalom nem lesz. Ennek 
érdekében még 1198. szeptember 14-e előtt magához hívatta János pannon- 
halmi apátot Rómába, aki részt vett az Imre király elleni összesküvésben. 

Ince erőfeszítései annak érdekében, hogy a Magyar Királyságban rend 
és nyugalom legyen, nem jártak sikerrel. Ezért 1198. augusztus 15-én ,, Post 
Miserabile Jerosolimitane" kezdetű enciklikájában, amely nemcsak a magyar 


királyhoz és híveihez szólt, kezdeményezte egy új keresztes hadjárat meg- 
indítását, ugyanakkor ,, Licet Lniversis " decretálisában kimondta, ami attól 
kezdve a keresztes fogadalom egyik alapja lett: a keresztes fogadalom örö- 
kíthető. Tehát ahogy III. Béla fogadalmát kisebbik fiának kel! teljesíteni, úgy 
ez általános gyakorlat kell hogy legyen a keresztény hívők körében. Ez a 
szabályozás bekerült a kánonjogba is: nem véletlenül tartották III. Incét ,,jo- 
gász pápának" . 

A királyi hatalom megszerzésének vágya azonban Andrásban továbbra 
sem csökkent. 1198 végén, 1199 elején Imre királyi területének három püs- 
pökét is megnyerte hívének: Boleszló váci, Elvin váradi és János veszprémi 
püspököket sikerült maga mellé állítania. Boleszló és Elvin püspökök test- 
vérek voltak, és leghatározottabban egyikük, Boleszló püspök ellen lépett 
fel Imre: valószínűleg ő lehetett az ellene összeesküvő egyházi emberek ve- 
zetője. 1199 március elején Imre király betört a váci székesegyházba, ahol 
tettleg bántalmazta a püspököt, feltörte a kincstárat, ahonnan az összeeskü- 
vők leveleit elvitte. Ezekről az ellentétekről az 1199-ben, valószínűleg az év 
végén, III. Incéhez írt hosszabb leveléből tudunk. 

Azonban még a levél megírása előtt, 1199 nyarán, újra ütközetre került 
sor a két testvér között. Most azonban Imre győzött: Rád mellett, Somogy 
megyében legyőzte lázadó öccsét, aki szövetségeséhez, VI. Lipót osztrák 
herceghez menekült. Mog nádort, aki András híve volt, leváltotta, helyette 
Mihály ispánt nevezte ki nádorrá, és Andrástól visszavette a hercegi terü- 
leteket. 

Ince pápa nem adta fel a reményt, hogy béke lehet a viszálykodók között: 
megpróbálta Imrét kibékíteni Boleszló váci püspökkel, majd András her- 
ceggel. 1200 tavaszán pápai legátust küldött Gergely bíboros személyében 
Magyarországra, akihez Wittelsbach Konrád mainzi érsek csatlakozott, aki 
nem sokkal korábban tért vissza a Szentföldről. Imre király ezúttal is kimu- 
tatta jószándékát öccse iránt: békét kötött vele, sőt keresztes fogadalmat is 
tett. Ince pápát mindkét hír örömmel és megnyugvással töltötte el. Örült, 
hogy a testvérek között évek óta tartó viszály és fegyveres konfliktus meg- 
szűnt, és nyilván ugyanilyen örömmel vette tudomásul, hogy Imre király is 
felvette a keresztet. Ez azért is számított nagyon fontosnak, mert sem II. Fü- 
löp (Ágost) francia (1180-1223), sem az új angol király, I. (Földnélküli) János 
(1199-1216) nem voltak hajlandóak egy új keresztes hadjárat élére állni. 

András herceg visszakapta horvát-dalmát hercegi területét, és a béke 
pontjai közé az is bekerült, hogy a két testvér együtt, közösen indítja meg 
szentföldi hadjáratát, és ha erre sor kerülne, akkor az ország kormányzását 
VI. Lipót osztrák hercegre bízná Ímre király. Ez a feltétel azért különösen 
érdekes, mert VI. Lipót mindig András szövetségeseként lépett fel Imre 
ellen, most pedig Imre átadná Magyarország kormányzását arra a hosszú 
időre, ameddig szentföldi hadjáratáról vissza nem térne: ez az idő több hó- 
nap, vagy akár több év is lehetne. Ezért gondolhatjuk, hogy Ímre hatalma 

annyira erős volt a magyar államon belül, hogy nyugodtan rábízhatta az 
ország vezetését András herceg régi hívére. 

Ebben az időszakban úgy tűnt, hogy a magyar király el is indulhat ke- 
resztes hadjáratra. Mind a belpolitikai, mind a külpolitikai helyzet olyan 
volt, amely ezt erősítette. Azonban Imre király 1201-ben és 1202-ben nem a 
Szentföldre indult, hanem a Balkánon történt eseményekbe avatkozott be: 
igaz, hogy Ince pápa még 1200 októberében arra szólította fel Imrét, hogy 
lépjen fel Boszniában a bogumil eretnekség ellen. Ez persze a pápa részé- 
ről érthető, hiszen Ince egyformán fontosnak tekintette a keresztes hadjá- 
rat megindítását és az eretnekek elleni fellépést. Ez pedig a magyar király 
esetében azt jelentette, hogy a Balkánon hadjáratokat vezetett 1201-ben és 
1202-ben is: egymást követték a Szerbia, Bosznia és Bulgária elleni katonai 
támadások. Közben ugyanebben az időben megkezdődött a negyedik ke- 
resztes hadjárat szervezése. 


A negyedik keresztes hadjárat előzményei 


III. Ince pápa már 1199-ben Aymar jeruzsálemi pátriárkától azt kérte, hogy 
számoljon be neki a jeruzsálemi keresztény királyság helyzetéről és III. Ale- 
xiosz császárral (1195-1203) megbeszéléseket kezdett arról, hogyan lehetne 
a nyugati és a keleti keresztény egyházakat újra egyesíteni. 

Az új keresztes hadjárat fő világi szervezője Champagne-i Tibold gróf 
volt, aki unokaöccse volt mind Fülöp francia és Richárd angol királynak, 
illetve testvére volt az 1197-ben meghalt I. (Champagne-i) Henrik jeruzsá- 
lemi királynak, tehát Margit özvegy királyné révén rokona volt Imrének és 
Andrásnak is. 

Hasonlóan mint az első keresztes hadjáratok idején, vándorprédikátorok 
járták a francia területeket, hogy minél több embert győzzenek meg a ke- 
resztes hadjárat fontosságáról, arról, hogy Jeruzsálem muzulmánoktól való 
visszafoglalása a kereszténység fontos feladata. A francia Neuilly-i Fulkó 
volt aki a leginkább meg tudta győzni erről az embereket, német területen 
pedig Pairis-i Márton apát. Ugyanakkor a német nemességet elsősorban az 
akkoriban dúló polgárháború foglalkoztatta és nem a keresztes hadjárat, 
így a szervezés leginkább Franciaországban folyt. Champagne-i Tibold gróf 
mellé egymás után sorakoztak fel a francia nemesek, köztük Hainault-i [X. 
Balduin, Flandria grófja, és fivére Henrik, Lajos, Blois grófja és Geoffroy de 
Villehardouin, Champagne-i nemes aki később megírta a negyedik keresz- 
tes hadjárat történetét. 

A német területekről a polgárháború miatt inkább egyházi emberek sora- 
koztak fel a keresztes hadjárat mellett, például a Rajna vidékén Halberstadt 
püspöke. A keresztet magukra öltött francia és német nemesek és egyháziak 
példáját hamarosan követte több észak-itáliai főúr is, akiknek az élén Mont- 

ferrati Bonifác őrgróf állt. Azonban az ő részvétele nem tetszett III. Incének, 
mert a Montferratiak régóta a Hohenstauf császárok szövetségesei voltak: 
ennek ellenére nem ellenezte a keresztes hadjáratban való részvételét. 

Azonban a szervezés az előző keresztes hadjáratokhoz képest lassan ha- 
ladt. Először is kevés volt a keresztes hadjáratra jelentkező nemes: 


. .. A bárók tanácskozásra gyűltek össze Soissons-ban, hogy megvitassák 
mikor keljenek útra és merre menjenek. Nem tudtak azonban egyezségre 
jutni, mert úgy vélték, hogy még nem gyűlt egybe elegendő számú keresz- 
tes. De nem telt el két hónap, s még ugyanabban az esztendőben [1200-ban] 
újabb tanácskozást tartottak Compiégne-ben, ahol jelen voltak mindazok a 
grófok és bárók, akik már felvették a keresztet" - ahogyan ezt Geoffíroy de 
Villehardouin írja. 


A második probléma az volt, hogy a szárazföldi út nem tűnt biztonsá- 
gosnak, ezért a tengeri utat kellett választaniuk: , Nem akartak a sereggel 
CGermánián és a Pannóniákon keresztül utazni, mert úgy tudták, hogy ott 
nagy a nyugtalanság..." - ahogy Bonfini írja jóval az események után ké- 
szített krónikájában. Azonban csak IX. Balduinnak, Flandria grófjának állt 
a rendelkezésére akkora hajóhad, amely a flamand kereszteseket el tudta 
szállítani a Szentföldre. Ez a flotta el is indult Nesle-i János vezetésével a 
Szentföldre. A francia keresztesek megegyeztek, hogy Velencével állapod- 
nak meg a tengeren való álkelésről, és Champagne-i Tibold gróf, akit a ke- 
resztesek vezérüknek tekintettek, el is küldte követeit, hogy tárgyaljanak az 
idős, akkor már közel 90 éves Enrico Dandolo dózséval (1192-1205). 

1201 tavaszán érkeztek meg a francia követek Velencébe, ahol abban 
egyeztek meg, hogy a velenceiek a kereszteseknek a rendelkezésére bocsát 
, annyi szállítóhajót, amennyi négyezer-ötszáz lovat és kilencezer fegyver- 
nököt tud elszállítani, valamint annyi személyszállító hajót, amennyi négy- 
ezer-ötszáz lovagot és húszezer gyalogos katonát képes befogadni. Az egye- 
zség szerint a hajók az emberek és a lovak számára kilenc hónapra elegendő 
élelmet is magukkal vinnének." Ez pedig összesen , nyolcvanötezer márkát" 
tesz ki: ennyit kell fizetni a kereszteseknek a velencei hajókért, szállításért, 
élelemért. Ezenkívül a velenceiek még felajánlottak , ötven hadigályát azzal 
a feltétellel, hogy mindazt, amit közös" vállalkozásuk során , akár a földön, 
akár a tengeren" meghódítanak, azt kétfelé fogják osztani. A francia köve- 
tek beleegyeztek a velenceiek kérésébe, ötezer márkát előlegbe lefizettek a 
hajók előkészítésére, majd azt beszélték meg, hogy a keresztesek Velencéből 
Egyiptom ellen fognak vonulni. Ehhez tudnunk kell, hogy mikor Richárd 
angol király elhagyta a Szentföldet anélkül, hogy elfoglalta volna Jeruzsále- 
met, úgy gondolta, hogy a muzulmánok legsebezhetőbb pontja Egyiptom. 

Ez azt jelentette, hogy katonai értelemben nem , szemből" fogják a mu- 
zulmánokat támadni, hanem , oldalról", ami azért tűnt katonailag megfelelő 

lépésnek, mert Szaladin uralkodása óta az egyiptomi szultánok tartották 
megszállva Jeruzsálemet és a Szentföldet. Azonban Velencének nagyon jók 
voltak a kereskedelmi kapcsolatai Egyiptommal, viszont Bizáncot komoly 
vetélytársuknak tekintették, ezért már a keresztes hadjárat kezdetétől fogva 
nem álltak ki egyértelműen amellett, hogy Egyiptomot támadják meg a ke- 
resztesek. A szerződést viszont megkötötték, , Majd mindkét fél késedelem 
nélkül elküldte követeit Rómába, Ince pápához, azzal a kéréssel, hogy erő- 
sítse meg az egyezséget, s ezt ő szívesen megg is tette." 

Ince pápa természetesen a keresztes vállalkozás mellé állt, és az elkövet- 
kező időszak politikai és katonai eseményeit folyamatosan figyelemmel kí- 
sérte, amelynek része volt, hogy Imre királlyal és Andrással is állandó leve- 
lezésben állt. 

A franciák az 1201 tavaszán történt megbeszélések után visszatértek hazá- 
jukba, ahol nem sokkal később meghalt a keresztesek által vezérnek tekintett 
Champagne-i [ibold. Helyette az észak-itáliai Montferráti Bonifác őrgrófot 
választották a keresztes had vezérévé, aki rokonai révén is érdekelt volt a 
Szentföldi hadjáratban: édesapja, Vilmos, báróként halt meg a Szentföldön, 
egyik testvére, Vilmos jeruzsálemi Szibillát vette feleségül, aki a gyermek V. 
Balduin király (1185-1186) édesanyja volt. Másik testvére, Rainer, Manuél 
császár leányát vette feleségül. Rainert Konstantinápolyban ölték meg, így 
érthető módon Montferráti Bonifác a bizánciakra ellenségesen tekintett. Rai- 
ner felesége egyébként Manuél császárnak az a Mária nevű leánya volt, aki 
éveken keresztül III. Béla jegyese volt, de végül nem házasodtak össze. 

Bonifác 1201 augusztusában tárgyalt a francia keresztesekkel Soisson- 
ban, ahol elvállalta a keresztes had vezetését. Ezt követően a Német-Római 
Birodalomba ment, ahol a telet régi barátjánál, Sváb Fülöpnél (1198-1208) 
töltötte, ahol találkozott a bizánci börtönéből nemrégen megszökött Alexi- 
osszal, aki II. Iszaakiosz császárnak volt a fia, nagybátyjai pedig Imre király 
és András herceg voltak. Alexiosz apját, III. Béla vejét, 1195-ben fivére leta- 
szította a trónról, megvakíttatta, és fiával együtt börtönbe záratta, majd III. 
Alexiosz néven császár lett (1195-1203), de uralma semmivel sem volt jobb 
mint II. Iszaakioszé volt. 1201 végén a fiatal Alexiosznak sikerült a börtön- 
ből megszöknie, és nővéréhez, Eirénéhez menekült, aki Sváb Fülöp felesége 
volt. Alexiosz sógorával és Montferrati Bonifáccal a Bizánccal kapcsolatos 
politikai terveikről folytattak megbeszéléseket. Fülöp a bátyjától, VI. Hen- 
rik császártól , örökölte" a Bizánc irányában hódító politikai elképzelése- 
ket, amelyeket felesége is támogatott; a fiatal Alexiosz a trónt szerette volna 
megszerezni, Bonifác őrgróf pedig egy éppen megalakuló keresztes hadjárat 
vezetője volt: mindhárom politikusnak volt oka arra, hogy a Szentföld felé 
tartó keresztes hadjárat Konstantinápolyban megoldjon különböző politikai 
problémákat, amelyek számukra kedvezőek lettek volna. 

Régi kérdés a történelemtudományonban, hogy a negyedik keresztes 
hadjáratnak a Bizánc felé való eltérítése tudatos volt-e ennek a három po- 

litikusnak vagy a velenceieknek a részéről. Ennek a megválaszolása nehéz 
problémája a történészeknek: mint látjuk, Sváb Fülöpnek, Alexiosznak, 
Montferrati Bonifácnak és Velencének egyaránt jó oka volt Bizánc elfoglalá- 
sára. Ince pápa azonban nem is gondolt egy ilyen vállalkozásra és a későb- 
biekben mikor tudomást szerzett mind Zára, mind Konstantinápoly ostro- 
máról és elfoglalásáról, a leghatározottabban fellépett ellene. 

Sok keresztesnek már a gyülekezés idején nem tetszett két dolog: először 
a Velencével kötött előnytelennek tűnő megállapodás, másodszor pedig az, 
hogy miért Egyiptomot támadják, ha Jeruzsálemet és a Szentföldet szeretnék 
felszabadítani. Ugyan nem tudtak róla, de amikor 1202 tavaszán , Húsvét el- 
múltával, pünkösd felé a keresztesek felkerekedtek, hogy útnak induljanak" 
Velence felé, a velenceiek aláírták al-Ádil egyiptomi szultán megbízottaival 
azt a megállapodást, hogy a dózse nem fog támogatni semmilyen Egyiptom 
ellen irányuló hadjáratot: ez azt követően történt, hogy velencei követek Ka- 
iróban a szultán alkirályával egy kereskedelmi egyezményt dolgoztak ki. 

Ezekről a háttérben zajló velencei - egyiptomi tárgyalásokról igaz, hogy 
nem tudtak sem a pápa, sem a keresztesek, de mégis arra gyanakodtak, 
hogy Velence be akarja őket csapni. Ezért a keresztesek közül sokan nem 
is Velencébe mentek, hanem egyenesen a Szentföldre Dél-Itálián, illetve a 
dalmát tengerparton keresztül. Ez volt az oka annak, hogy nem gyűlt össze 
annyi keresztes, amennyire a megállapodást megkötötték a velenceiekkel, 
és így a keresztesek nem tudták kifizetni az előre kialkudott 85 ezer kölni 
márkát, pedig ahogy Villehardouin írja: 


"A kikötőben várakozó velencei hajóhad pedig olyan gondosan volt fel- 
szerelve és oly szép volt, amilyent hívő ember még nem látott. A vitorlás 
hajók, gályák és szállítóhajók háromszor annyi harcost is el tudtak volna 
szállítani, mint amennyit a francia sereg számlált. [...] A velenceiek hiány- 
talanul teljesítették vállalt kötelezettségüket, sőt még ennél is többet nyúj- 
tottak. Felszólították tehát a francia grófokat és nemes urakat, hogy ők is 
cselekedjenek hasonlóképpen, és fizessék ki nekik az ígért összeget, hogy 
útnak indulhassanak." 


A velenceiek Zára ellen 


A keresztesek és a velenceiek között megbeszélt összegnek csak alig több 
mint a fele, kb. 50 ezer kölni márka gyűlt össze, ez pedig a velenceieknek 
kevés volt. 1202 szeptemberében Dandoló dózse ajánlatot tett a keresztesek- 
nek: 


, Magyarország királya [III. Béla] elvette tőlünk a szlavóniai Zára váro- 
sát, mely a föld egyik legnagyobb erőssége. Soha, bármekkora hatalmunk 

légyen is, nem fogjuk tudni visszaszerezni, hacsak a keresztesek segítségé- 
vel nem. Javasoljuk nékik, hogy legyenek segítségünkre a város visszahódí- 
tásában - ha Isten is úgy akarja, hogy együttes erővel foglaljuk vissza -, és 
adjunk nékik haladékot a harmincnégyezer ezüstmárka kifizetésére, amivel 
még tartoznak nekünk. Ezt az egyezséget ajánlotta a dózse a keresztesek- 
nek. [...] végül is beleegyezésüket adták, és megkötötték az egyezséget." 


Velence tehát Zára városának a megostromlását és elfoglalását kérte a 
keresztesektől cserébe a hiányzó 34 ezer kölni márkáért. A keresztesek jó 
része ebbe nem akart beleegyezni, és amikor Ince pápa megtudta, hogy mi- 
féle egyezséget kötött Velence a keresztesekkel, azonnal megtiltotta annak 
végrehajtását. 


Zára városa régóta problémát jelentett a velencei-magyar kapcsolatok- 
ban, amely már a 10. században a dalmát tengerpart kiemelkedő szereppel 
bíró kereskedővárosa volt. Ezt a tényt erősítette, hogy 1154-ben IV. Anasztáz 
pápa Zára püspökét érsekké emelte és alárendelte a dalmát tengerparti te- 
rületeket, amelyek akkor Velence fennhatósága alatt álltak. Ezen a központi 
szerepen az sem változtatott, hogy egy évvel később, 1155-ben IV. Adorján 
pápa viszont a grádói pátriárkát Zára érseke fölé helyezte. A hol Bizáncot, 
hol Velencét urának tekintő Zára már a 11. század közepétől a magyar kirá- 
lyok hódítási törekvéseinek is középpontjába került. Zára lakóinak, akik fő- 
képpen kereskedelemből éltek, a magyar uralom felelt meg leginkább, mert 
mind Bizánc, mind Velence csak a riválisát látta az erős dalmát kikötőváros- 
ban, míg a magyar királyoktól többször kapott kiváltságokat. 

1181-ben III. Béla újra megszerezte Velencétől Zárát, amely egészen a ne- 
gyedik keresztes hadjárat ostromáig magyar kézen is maradt, pedig Velence 
többször szerette volna visszafoglalni. 


, szándéka mindvégig az volt [III. Bélának], amire bátyja és a többi előző 
király is folyton törekedett, hogy Dalmácia fontos tengerparti szakaszát, 
amelyet a velencések elfoglaltak, aztán gyakran elvesztettek, a magyarok 
számára véglegesen megszerezze és semmi esetre se engedje, hogy dalmát 
szövetségesei a velencések hatalmaskodó elnyomása alatt éljenek" - aho- 
gyan erről Bonfini ír. 


Bélának többször kellett megvédenie Zárát a velencei támadásokkal 
szemben, ezért , Dalmácia tengerparti területét úgy megerősítette, hogy a 
velencei flotta minden próbálkozása teljességgel meghiúsult". Béla király 
még a halála előtt is fontosnak tartotta a dalmát tengerparti városok kérdé- 
sét: 

, Béla nagyon aggódott Dalmácia miatt, és szerette volna a velencéseket 
súlyos háborúságokkal megakadályozni abban, hogy a dalmatákkal foglal- 
kozzanak..." 


Zára és a dalmát tengerparti városok kérdése természetesen Velencét is 
foglalkoztatta, a kereszteseket Zára elfoglalására megnyerő Enrico Dandoló 
dózsét is: 


, Ugyanabban az esztendőben [1190-ben] a magyar király [III. Béla] és a 
velenceiek között lejárt fegyverszünetet két évre megújítják [...] A dózse 
[Enrico Dandolól] pedig, miután a fegyverszünet a magyarokkal letelt, a zá- 
raiak ellen háborút kezd, elzárja előlük a tengeri utakat, s Domenico Michi- 
elit tette meg Pagnak és Zára más szigeteinek grófjává." 


Ez az 1192-1193 körül történt támadás sikertelen volt: Zára magyar fenn- 
hatóság alatt maradt, és ezért Dandoló dózse úgy gondolta, hogy egy jól 
felszerelt lovagsereggel el fogja tudni foglalni a várost. Azért, hogy a keresz- 
tesek jórészében meglévő ellenállás Zára ostroma miatt a tengeren nehogy 
meghiúsuljon, maga az öreg dózse is felvette a keresztet. A Szent Márk szé- 
kesegyházban került sor erre az ünnepélyes aktusra, amelyet Villehardouin 
jelentős eseményként említ: 


Mielőtt megkezdődött volna a nagymise, a velencei dózse, Enrico Dan- 
dolo felment a szószékre, és így szólt az egybegyűltekhez: [...] úgy látom, 
hogy közületek senki nem tudna úgy kormányozni és vezetni, mint én, a ti 
uratok. Ha ti is úgy akarjátok, felveszem a kereszt jelét, hogy védelmezzelek 
és vezesselek benneteket, és fiamra hagyván tisztemet s az ország védelmét, 
kész vagyok veletek meg a keresztesekkel menni életre-halálra." 


Egy másik egykorú szerző, Gunther de Paris nem tartja ennyire nemes 
szándékúnak a velenceiek és Dandolo dózse szándékát: 


, Hercegeink nagy dicséretre méltó elhatározásával azonban a velence- 
iek ravasz alávalósága állott szemben, akik mint a hajók tulajdonosai és az 
Adriai-tenger urai, számukra az átkelést meg akarták tagadni, hacsak velük 
együtt Zárát meg nem hódítják, Dalmácia forgalmas városát, amely azon- 
ban magyar fennhatóság alatt állott. Azt mondták ugyanis, hogy ez a város 
mindig hasznuk ellen volt úgy, hogy annak polgárai az ő árukkal megrakott 
hajóikat rablótámadással gyakran kifosztották. 

Az egész ügy istenfélő hercegeink számára éppenséggel keserű véteknek 
tűnt, mert a városban keresztény nép lakozott és a magyar király [Imre] 
uralma alatt állott; ő pedig maga is felöltötte a kereszt jelét, és ahogy szokás 
volt, magát és birtokait a pápa védelme alá helyezte ..." 

A keresztes sereg jórésze nem is igen volt tisztában az igazi céllal, Zára 
ostromával és tervezett elfoglalásával: , A bárók és más főemberek a keresz- 
tesek seregéből helyeselték azt, amit a dózse mondott. A sereg a maga egé- 
szében nem tudta, hogy mi készül..." - írta Robert De Clari. 

Hasonlóan ír a velenceiek ravasz magatartásáról és a keresztesek kiszol- 
gáltatottságáról Bonfini is, aki valószínűleg ismerte ezeket az egykorú for- 
rásokat. 


"... a velencések, akik Zárát számos várossal együtt előzőleg elveszítet- 
ték, a visszaszerzésére kínálkozó legkisebb lehetőséget sem hagyták figyel- 
men kívül, hanem ebbeli erős igyekezetükben várták, hogy valami tisztes ok 
színe alatt ürügyet találjanak. Erre jött közbe a jeruzsálemi hadjárat, mely- 
nek szervezőiként Montferrati Bonifácot, Balduint, Flandria és Henriket, 
Saint-Paul hercegét említik [...] Mire Velencében összejöttek, útiköltségük 
jó részét már felélték, a velenceiektől kértek kölcsönt, amivel meglehetősen 
kiszolgáltatták nekik magukat, ezek pedig ezután is messzemenő bőkezű- 
séggel tartották őket. Megígérték, hogy ezen kívül, amit úgy tekintenek mint 
ajándékot, többre is számíthatnak, ha egy kicsit segítenek nekik a velencei 
uralomtól folyton vonakodó Isztria és a hűtlen Zára megzabolázásában, 
mire ezek, a velencések adósainak tudva magukat, a nagylelkűségtől lenyű- 
gözve, hogy hálájukat kimutassák, nemcsak némi segítségüket, hanem min- 
den erejüket felajánlották." 


A keresztes sereg és Zára ostroma 


1202. november §-án a keresztesek azzal a céllal indultak Velencéből, hogy 
egy keresztet felvett király városát támadják meg: ilyen katonai akció a ke- 
resztes hadjáratok addig eltelt több mint száz éve alatt még nem fordult elő. 
Ehhez persze Velencének a kétszínű magatartására volt szükség, hiszen a 
velenceiek a muzulmán Egyiptomot kereskedelmi partnerének tekintette, 
a keresztény Zára városát pedig a riválisának. Az első keresztes hadjáratok 
keresztény egysége és szellemisége ettől a gondolkodástól igencsak távol 
állt. Ezt érezték azok a keresztesek is, akik ugyan nem akartak részt venni 
egy ilyen jellegű katonai akcióban, azonban sodródtak az eseményekkel. 


vÍgy utazott tehát a flotta az Adriai-tengeren keresztül [...] sebes iram- 
ban, ám nehéz és szomorú szívvel léptek harcosaink az átellenes ország 
partjára." 


Villehardouin szerint azonban az 1202. november 10-én Zára alá érkezett 
keresztes sereg nem volt korántsem volt szomorú, és már másnap, Szent 
Márton napján, november 11-én megkezdődött az ostrom. 

Az első négy keresztes hadjárat vonulási iránya 


, Erre az időre azonban még nem érkezett meg az összes báró. Montferrati 
őrgrófot visszatartotta egy elintézendő ügy [...] Mathieu de Montmorency 
Zárában csatlakozott a sereghez, Étienne du Perche azonban másképp cse- 
lekedett: elhagyta a kereszteseket és Apuliába ment. Vele együtt hagyták el 
a sereget Rotrou de Montfort, Yves de la Jaille, és sokan mások..." 


A keresztes sereg vezére tehát még nem volt ott az ostrom kezdetekor, így 
azt Dandolo dózse irányította, miközben a keresztesek seregét egyre többen 
elhagyták, mert nem értettek egyet az ostrommal. Ezt említi Villehardouin 
is, aki pedig - mint láttuk - elfogult Velence irányában: 


...A Cisztercita rendi vaux-i apát [...] így szólt a keresztesekhez: Urak! 
A római pápa nevében megtiltom, hogy támadást indítsatok a város ellen, 
minthogy ez keresztény város, ti pedig keresztesek vagytok. E szavakat 
hallván, a dózse nagy haragra gerjedt..." 


Az öreg dózse végül meggyőzte a keresztes sereg ott lévő vezetőit, hogy 


kezdjék meg az ostromot. Villehardouin szerint , az ostrom legalább öt na- 
pig tartott", Gunther de Paris krónikájában azt írja, hogy ,három napig tá- 

madták inkább fenyegetőleg, mint igazán ellenségesen, és a gyilkosság és 
vér nélkül való átadást kényszerítenék. .." 


Az ostrom tehát csak néhány napig tartott, majd a záraiak megadták ma- 
gukat. A győztes ostromlók nagy pusztítást végeztek az elfoglalt városban: 
, a velenceiek elkeseredett gyűlölettel lerombolták alapjáig , majd a várost 
kettéosztották a velenceiek és a keresztesek között. Azonban , Három nap- 
pal később, vecsernye idején nagy szerencsétlenség történt a táborban: a 
velenceiek és a franciák között nagy, kemény összecsapásra került sor, és 
mindenfelé fegyverrel támadtak egymásra a katonák. [...] A velencei dózse 
és a francia bárók csak nagy üggyel-bajjal, s csak egy hét múlva tudták hely- 
reállítani a rendet az összecsapás után." 

Nagyon valószínű, hogy a zsákmányon tört ki valamilyen vita, amely az- 
után olyan hevessé vált, hogy ezek az összecsapások tovább tartottak, mint 
maga az ostrom. Nyugati és keleti keresztények között az addigi keresz- 
tes hadjáratokban többször is voltak fegyveres összecsapások - főképpen 
a Balkánon -, de nyugati keresztesek között akik a Szentföldre indultak, 
még nem volt ennyire komoly konfliktus. Az első keresztes hadjárat idején 
történt fegyveres összecsapásokat, amelyekben Kálmán király leszámolt a 
rabló, fosztogató, garázdálkodó német és francia , népi keresztesekkel" nem 
számíthatjuk ide, mert ott egészen más volt a katonai és politikai helyzet, 
mint Zára ostromát és elfoglalását követően. Ez a helyzet akkor hasonlított 
volna az 1096. évi eseményekhez, ha Imre király a magyar sereggel Zárához 
vonul, és harcba kezdett volna a Dandolo dózse vezette keresztes sereggel, 
azonban ez nem történt meg. Imre inkább Ince pápa fellépésében bízott, aki 
miután értesült ezekről a zárai eseményekről, azonnal egyházi kiközösítés- 
sel sújtotta az egész sereget: 


,, .. .ezen cselekedettel a mieink kiátkozás alá estek - hiszen a magyar ki- 
rály tulajdonához nyúltak, aki a kereszt felvételével Szent Péterre és a pá- 
pára bízta azt..." 


Villehardouin ebben a kérdésben is finomabban fogalmaz: 


"A bárók tanácskozásra gyűltek össze és elhatározták, hogy követséget 
küldenek Rómába a pápához, aki neheztelt rájuk Zára elfoglalása miatt." 


Ince fogadta a keresztesek követségét, tehát nem volt eleve elutasító ve- 
lük szemben, sőt , A pápa azt válaszolta a követeknek, hogy jól tudja, mások 
hibája miatt s akaratuk ellenére kellett így cselekedniük, s ezért együtt érez 
velük. S áldását küldve a báróknak és a kereszteseknek, azt üzente nékik, 
hogy fiaiként fogja feloldozni őket, valamint kéri és megparancsolja, hogy 

őrizzék meg a sereg egységét, mert e sereg nélkül nem lehet véghezvinni 
Isten szolgálatát." 

Erről a követségről és a pápai, kereszteseknek adott feloldozásról hason- 
lóképpen ír Gunther de Paris is. Azonban érdekes, hogy a Zára ostroma 
miatti kiközösítést csak a keresztesekre érvényesen vonta vissza Ince pápa, 
a velenceiekre nem. Talán ennek az is az oka lehetett, hogy a keresztes had 
választott vezére, Montferrati Bonifác őrgróf Villerhardouin szerint csak jó 
három héttel, valamikor 1202 november végén, december elején érkezett 
meg Zárába, és egészen addig Dandolo dózse számított a keresztesek vezé- 
rének. Erre érthette talán Ince pápa azt, hogy , jól tudja, mások hibája miatt s 
akaratuk ellenére kellett így cselekedniük", és Dandolo dózsét tette felelőssé 
Zára ostromáért és kifosztásáért. Ince levelet írt a kereszteseknek, hogy amit 
elvettek, eltulajdonítottak, azt mind adják vissza Ímre királynak. Ezt a ke- 
resztesek 1203 februárjában meg is ígérték. Imre király, aki nem tett katonai 
lépéseket Zára elfoglalása miatt, elégedett volt, hogy Ince pápa határozottan 
kiállt mellette. Annak ellenére, hogy a keresztesek a telet Zárában töltötték, 
Ince bizakodott abban, hogy Ímre király rövidesen elindul szentföldi had- 
járatára. Ennek a reményének adott hangot abban a levelében, amelyet a 
magyar érsekeknek és püspököknek írt 1203 februárjában. 

Azonban míg a keresztesek és Dandolo dózse a telet Zárában töltötték, 
olyan politikai esemény történt, amely nagyban befolyásolta a negyedik ke- 
resztes hadjárat további sorsát. Újra felbukkant a fiatal Alexiosz, a megvakí- 
tott II. Iszaakiosz fia, akitől követ érkezett Zárába a keresztesek vezetőihez 
és a velencei dózséhoz. A követ két komolynak tűnő ajánlattal érkezett. Az 
első az volt, hogy ha a keresztes sereg visszahelyezi őt az uralomba, azaz 
megteszi bizánci császárnak, úgy , az egész Bizánci Birodalmat Róma fenn- 
hatósága alá fogja helyezni, melytől hajdan elszakadt." A második pedig 
ennek a politikai és katonai lépésnek a megtételéhez szükséges pénz fel- 
ajánlása a kereszteseknek: , kétszázezer ezüstmárkát" ad nekik, és élelem- 
mel látja el a , sereg minden tagját, a lovagokat és a közvitézeket egyaránt", 
és személyesen indul velük Egyiptom ellen, vagy pedig tízezer fegyverest 
küld maga helyett a hadjáratba. 

Az ajánlat nagyon előnyös volt, ugyanúgy, mint néhány hónappal koráb- 
ban Zára elfoglalásának a felajánlása Velence részéről a keresztesek tartozá- 
sának törlesztésére. Azonban a keresztesek egy jó része azt mondta, , hogy 
nem a keresztények ellen indultak útnak", hanem azért, hogy Jeruzsálemet 
és a Szentföldet visszafoglalják a muzulmánoktól: ezt a véleményt hangoz- 
tatta a már korábban is a Zára ostroma ellen szóló cisztercita vaux-i apát 
is, így a keresztesek megoszlottak ebben a kérdésben. Akik nem értettek 
egyet a Bizánc elleni katonai fellépéssel, azok közül sokan hajóra szálltak 
és a Szentföldre mentek, amelyet a legújabb történeti kutatások is megerő- 
sítenek: ők nem csatlakoztak az 1203 tavaszán Konstantinápoly ellen induló 

keresztesekhez, hanem Akkon alá vonultak, és ott a muzulmánok ellen har- 
coltak. 

Azonban a keresztesek vezére, Montferrati Bonifác őrgróf egyezséget 
kötött a követen keresztül a fiatal Alexiosszal. Ezalatt Alexiosz Magyaror- 
szágon járt nagybátyjainál, Imre királynál és Andrásnál, és arra kérte őket, 
hogy ők is csatlakozzanak a Záránál tartózkodó és rövidesen Konstantiná- 
poly ellen vonuló keresztes sereghez: ezt a kérést Imre és András nem tel- 
jesítették. Imre nyilván nem akart azokkal a keresztesekkel együtt vonulni 
Bizánc ellen, akik megostromolták és kifosztották Magyarország egyik vá- 
rosát, András pedig valószínűleg a már ugyanabban az évben, 1203 őszén 
kitört fegyveres harcot tervezte, szervezte az összeesküvőket, növelte hívei 
számát bátyja ellen. 


A Zára elfoglalása és kifosztása után történt események 


1203 húsvétjának környékén indulásra készítették a keresztes hadat - azo- 
kat, akik még Zárában tartózkodtak -, hogy elinduljanak Bizánc ellen. Azon- 
ban mielőtt még elmentek volna a kifosztott, kirabolt Zárából, , a velenceiek 
[...] lerombolták a város falait és bástyáit". Ez már tényleg túlzásnak tűnt a 
becsületes keresztes lovagok előtt: amelyikük nem ismerte fel Velence szán- 
dékát, az előtt most egyértelmű lett: 


5 ekkor olyan esemény történt, ami ugyancsak lesújtotta a sereg kato- 
náit. Az egyik francia nagyúr, Simon de Monfort egyezségre lépett a ma- 
gyarok királyával, aki a keresztesek ellensége volt, s elhagyván a keresztes 
hadat, átment a király táborába." 


És nemcsak egyedül ment: fivérével, illetve a cisztercita vaux-i apáttal és 
több nemessel együtt , átpártolt a magyar királyhoz" - írja Villehardouin. 
Ez az egyezség nyilván az előző hónapok eredménye volt: a keresztesek 
tisztességesebbje, becsületesebbje még Velencében, majd Zára ostromakor, 
illetve azután elhagyták azt a hadat, amely egyre inkább eltért mind eszmé- 
jében, mind pedig céljaiban egy Szentföld és Jeruzsálem visszafoglalására 
induló keresztes hadjárattól. 

Mielőtt tehát Zárából elindult volna Bizánc felé a nyugati keresztes sereg 
maradéka, több nemes is ahhoz a magyar királyhoz csatlakozott, aki nem- 
csak felvette a keresztet, de aszerint is próbált cselekedni, ahogy az egy ke- 
resztes lovaghoz illik. Villehardouin ugyanolyan elfogultan és a tényekhez 
nem ragaszkodva nevezi Imrét a , keresztesek ellenségének " , mint amilyen 
elfogultak a magyar krónikák Kálmán királlyal szemben, akit szintén a , ke- 
resztesek ellenségének " neveztek. 

Alexiosz csatlakozott a Zárából Bizánc ellen induló sereghez, amely ak- 
kora már teljesen Dandolo dózse és Montferrati Bonifác őrgróf vezetése és 
befolyása alá került. Ezt a sereget nyilván már nem lehet olyan értelemben 
keresztes seregnek" nevezni, ahogy azt eredetileg még II. Orbán pápa a 11. 
század végén elgondolta, vagy ahogyan Ince pápa képzelte. 

Imre király azonban továbbra sem tudott keresztes hadjáratra indulni, 
hiszen miközben Zára lakói 1203 tavaszán, nyarán elkezdtek visszaköltözni 
lerombolt városukba, András herceg újra fegyverrel támadt bátyjára. Imre 
királlyá koronázása óta ez volt a harmadik lázadása: azonban most nem 
ütköztek meg, nem lett hónapokig húzódó belviszály, ugyanis Imre 1203 
októberében Varasdnál személyes bátorságát mutatva fogta el öccsét. 


, AZ ország összes főurai és majdnem az egész magyar katonaság el- 
hagyták a királyt és a törvény ellenére András herceghez pártoltak, a ki- 
rály mellett pedig csak igen kevesen maradtak és ezek is ekkorra lázadástól 
megrémülve nem merték biztatni a királyt, hanem inkább futást tanácsol- 
tak. Történt pedig, hogy egy napon a két fél egymás közelébe érkezett és 
erősen készülődtek a küzdelemre; de minthogy a király pártja a másikhoz 
hasonlítva majdnem semmi volt, nagy aggodalom szállotta meg és tépe- 
lődve gondolkodott, hogy mihez forduljon ily nagy veszedelemben. [...)] 
[Imre] letévén fegyvereit, csupán egy vesszőt vett kezébe és lassan az el- 
lenséges táborba menve a fegyveresek tömege közt végighaladt, fennszó- 
val kiáltva: Majd meglátom, ki meri kezét a királyi sarjadék ellen felemelni! 
Midőn pedig meglátták, mindannyian félreálltak és mukkanni sem merve 
széles utat nyitottak előtte. Es amikor testvéréhez érkezett, megfogta őt és a 
saját táborából kivezetve fogságra küldte [...] ekkor mindannyian szégyen 
és félelem között lerakták a fegyvert és a király lába elé borulva bocsánatért 
esedeztek. A király pedig, mivel kegyes szívű volt, mindnyájukat kegyel- 
mébe fogadta" - ahogyan erről Tamás spalatói esperes beszámolt néhány 
évtizeddel később írt krónikájában, és aki fiatalemberként abban az időben 
tudhatott Ímre király bátor tettéről. 


Ebből a hosszabb, pontosan leírt részletből jól látszik, hogy Imre igazi 
keresztes lovagként, keresztény királyként viselkedett. Ezt csak megerősíti 
az, hogy Spalatói Tamás krónikája IV. Béla idején íródott, tehát II. András 
fia uralkodása alatt, mégsem tünteti fel az akkor uralkodó király apját jó 
színben. 

Imre azonban András fogságba ejtése után továbbra sem tudott a Szent- 
földre keresztes hadjáratot vezetni, pedig Ince pápa 1203. november 5-én, 
tehát nem sokkal a Varasdnál történt események után három levelet is írt 
ennek ügyében. Az első, Andrásnak szóló levelében megerősítette a két test- 
vér között 1200-ban kötött megegyezést, és hozzátette, hogy a pápai levél- 
nek a tartalmát nem lehet senkinek sem megszegni. A második levél Imre 

királynak szólt, és arra kéri, hogy támogassa Andrást abban, hogy keresztes 
fogadalmát teljesíteni tudja. A harmadik levél újra Andrásnak szólt, amely- 
ben őt összes javaival együtt pápai védelem alá helyezi, és ha fia fog szü- 
letni, ugyanazt a hercegséget fogja örökölni, mint amit az apja visel. Ez a 
politikai megoldás valószínűleg nem felelt meg Andrásnak, bár 1203 végén 
éppen börtönben raboskodott lázadása miatt. 

Néhány hónappal később, 1204 elején András herceget hívei, Hont-Páz- 
mány Nembeli Sándor és társai kiszabadították esztergomi fogságából, és ez 
az esemény arra késztette Imrét, hogy újra Ince pápához forduljon. Kiskorú 
fiát szerette volna megkoronáztatni arra hivatkozva, hogy ezáltal biztosítva 
lenne a trónutódlás kérdése ameddig ő a Szentföldön harcolna a muzul- 
mánok ellen. A pápa beleegyezett Ímre kérésébe: a kis III. Lászlót 1204 au- 
gusztusában királlyá koronázták. Apja, Imre valószínűleg érezte már, hogy 
közeledik halála, ezért két fontos dolgot hagyott meg végrendeletében. Fiá- 
nak, a kis III. Lászlónak a gyámjául öccsét, Andrást tette meg, illetve a pilisi 
monostorban lévő pénzének kétharmad részét a templomos és a johannita 
rendre hagyományozta, hogy ezzel segítsék a Szentföldet, egyharmadát pe- 
dig fiára hagyta. 

Végrendelete olyan embernek mutatja Imrét, akinek a keresztes hadjá- 
rat eszméje és célja fontos volt, és bízott abban, hogy öccse, aki akkor már 
felnőtt férfi volt, megváltozik, és nem csak a saját hatalmi ambícióival fog 
törődni: Imre megpróbált apja nyomdokaiba lépve keresztes lovaghoz mél- 
tóan gondolkozni és cselekedni. Néhány hónappal később, 1204. november 
30-án fiatalon hunyt el. 

András azonban egyáltalán nem apja, III. Béla szellemében cselekedett. 
Az özvegy Konstancia királynénak és fiának a helyzetét teljesen ellehe- 
tetlenítette, és amikor erről Konstancia levélben írt Incének, a pápa újból, 
ugyanúgy, mint Imre életében, felszólította Andrást, hogy hagyjon fel tör- 
vénytelen eszközeivel, és adja vissza a pilisi monostorban őrzött pénzt az 
özvegy királynénak. András most sem hallgatott a pápára, ezért Konstancia 
és kisfia a Szent Koronával együtt elmenekült az országból Bécsbe VI. Lipót 
osztrák herceghez. András sereget gyűjtött, de azt most sem a Szentföldre 
akarta vezetni, hanem az osztrák területek ellen. A háború azonban értelmét 
vesztette akkor, amikor 1205. május 3-án meghalt a kis III. László, a Szent 
Korona pedig hazakerült. Az özvegy Konstancia királyné visszatért hazá- 
jába, Aragóniába, majd , a pápa tanácsára Frigyes császárral lép házasságra" 
- ahogy a Képes Krónika írja. Azonban ez a házasság II. Frigyes császárral 
(1212-1250) csak később következett, előbb 1205. május 29-én Andrást királ- 
lyá koronázták. 

Amíg Magyarországon Zára elfoglalása, majd a keresztesek elvonulása 
után ezek az események történtek, addig a Szentföldre vonult keresztesek 
között egy 1203 tavaszán írt forrás szerint Soffredo bíboros, pápai legátus 
társaságában Akkonból Antiochiába tartott több más nemes társaságában 

Az 1204 után kialakult Latin Császárság 


egy bizonyos Comes Moncia de Hungaria. James Ross Sweeney véleménye 
szerint ez a magyar nemes Mog nádor lehetett, akinek a neve 1203 és 1205 
között nem szerepel a magyar okleveleken. Mog nádort még 1199-ben fosz- 
totta meg tisztségétől Imre, mert a lázadó András mellé állt. Talán ezek után 
mehetett a Szentföldre, hiszen Mog még III. Bélával együtt vette fel a keresz- 
tet 1196-ban, majd András királlyá koronázása után, 1205 körül újra vissza- 
tért Magyarországra. Mindenesetre az a tény, hogy egy magyar főember 
a pápai legátus társaságában volt, azt mutatja, hogy nyilván nem egyedül 
utazott, hanem vele tarthatott a kísérete is. Arról azonban nincs adatunk, 
hogy a Szentföldön a negyedik keresztes hadjáratban tevékenyen részt vet- 
tek volna magyar keresztesek. 

Ugyanebben az időben a velenceiek hatása alá került francia keresztes 
sereg 1203. júniusában megérkezett Konstantinápoly falai alá. Nem sokkal 
később III. Alexiosz császár elmenekült, a keresztesek július 18-án kisza- 
badították a megvakított II. Iszaakioszt a börtönből, trónra ültették, majd 
augusztus 1-én fiát, a kereszteseket Konstantinápolyba irányító Alexioszt 
császárrá koronázták. 1203. szeptemberében a nyugati keresztes seregnek 
tovább kellett volna hajóznia a Szentföld felé, de IV. Alexiosz, a fiatal császár 
arra kérte őket, hogy még maradjanak Bizáncban. A keresztesek teljesítették 
a fiatal császár kérését, majd mikor 1204 elején elégedetlenség tört ki Alexi- 
osz uralma ellen és megölték, a nyugati keresztesek 1204 áprilisában elfog- 
lalták és kifosztották Konstantinápolyt, a keleti kereszténység központját. 

II. Iszaakiosz császár felesége III. Béla leánya, Margit volt, aki túlélte a 
rablást, fosztogatást, vérengzést, és férje halála után, még 1204-ben felesé- 
gül vette a keresztesek vezére, Montferrati Bonifác őrgróf. Az őrgróf a Latin 
Császárság megalapítása után thessalonikéi király lett, akit gyermekük, De- 
meter 1207-ben követett a trónon. A kiskorú Demeter helyett anyja, Margit 
irányította a királyság ügyeit. Margit harmadik férje a flandriai származású 
Saint-Omeri Miklós lett: két fiúk is született. Margit özvegy császárné még 
ekkor is fiatal volt, 35 év körüli, és aktívan részt vett a politikai ügyekben. 
1222-ben, az Aranybulla kiadásának évében tért haza Magyarországra, ahol 
testvére, II. András király előbb Keve várának és megyéjének az irányítását 
bízta rá, majd a Szerémség kormányzását, tehát Magyarországon is aktív 
részese volt a politikai eseményeknek 1229-ben bekövetkezett haláláig. 

Visszatérve a Latin Császárság létrejöttének kérdéséhez: nehéz kérdés fe- 
lelni arra, hogy miért és hogyan jutott el egy keresztes hadjárat oda, ahová a 
negyedik: Konstantinápoly elfoglalásáig és kifosztásáig. Azonban ha meg- 
nézzük Zára elfoglalásának az előzményeit, Dandolo dózse szerepét, és azt, 
hogy a velenceiek mindig is büszkék voltak arra, hogy Zárát 1202-ben ke- 
resztes hadak élén elfoglalták - Tintoretto a 16. században egy, a Dózse-pa- 
lotában lévő festményen örökítette meg Zára ostromát -, akkor talán meg- 
értünk valamit az akkori Velence politikájából, ami egyértelművé teszi Ve- 
lence szerepét és felelősségét a negyedik keresztes hadjárat kimeneteléért. 

Ugyanakkor kevés az indok arra, hogy elfogadjuk Moravcsik Gyula né- 
zetét Imre király politikai szerepével kapcsolatban: a híres bizantinológus 
szerint Imrének is része volt abban, hogy Konstantinápolyt a nyugati ke- 
resztesek elfoglalták. Azonban a magyar király tettei nem ebbe az irányba 
mutatnak, amit az eddig említetteken kívül annak a levelének a részlete is 
jól bemutat, amelyben III. Ince pápát kéri, hogy avatkozzon be a keresztesek 
és Magyarország politikai vitájába: 


, Túláradó hálaadással fordulunk Atyaságtok szentségéhez, mert f[...) 
nyilvánosan megszóltátok Franciaország keresztes báróit a rajtunk esett 
sérelmekért és azokért a gaztetteikért, amelyeket ellenünk elkövettek, és 
gonosz lelkükbe vésted atyai tekintélyed és felháborodásod félelmét. Ezért 
Szentségteket minden lehető módon arra kérjük, hogy amit ügyünkben ke- 
gyesen megkezdett, azt ne szűnjék meg atyai jóakarattal jó véghez is vinni, 
és a már említett bárókat a dorgálás és fegyelmezés szigorával arra az elég- 
tételadásra kényszeríteni, hogy városunkat korábbi állapotában és épség- 
ében minden elvett javaival adják vissza." 


Az 1203-ban írt levélre kedvezően válaszolt a pápa, és ez is azt mutatja, 
hogy komolyan vette Ímre királynak a kérését: Imre nem fegyverekkel 
akarta megoldani a problémákat, hanem úgy, ahogy egy keresztet felvett 
lovaghoz illik. A magyar király nem sokkal később meghalt, de ekkor még 

Zára visszakerült Magyarországhoz anélkül, hogy a magyar seregeknek 
ostromolnia kellett volna. Záráról II. András majd 1217-ben fog lemondani, 
majd fia, IV. Béla uralkodása idején újra a Magyar Királyság része lett a dal- 
mát kikötőváros. 

Összegzésül elmondhatjuk, hogy a negyedik keresztes hadjárat és a Ma- 
gyar Királyság kapcsolata nagyon kedvezőtlenül alakult, ugyanis először 
történt a keresztes hadjáratok történetében, hogy nyugati keresztes sereg 
egy keresztet felvett, a pápa védelme alatt álló uralkodót támadott meg. Az 
elfoglalt, kifosztott és feldúlt Zárát Velence ugyan kénytelen volt visszaadni 
Magyarországnak, de ez nem csökkenti dicstelen szereplését a negyedik 
keresztes hadjáratban. Ugyanígy nem lehet mentegetni azokat a nyugati 
kereszteseket, akik részt vettek Zára és később Konstantinápoly elfoglalá- 
sában és feldúlásában, és ezekkel a tetteikkel teljesen eltértek a keresztes 
hadjáratok eredeti szándékától és céljától. 

HI. 
Magyar király a Szentföldön 
(1213-1223) 


A negyedik keresztes hadjárat a keleti kereszténység fővárosának, Konstan- 
tinápolynak az elfoglalásával és kifosztásával fejeződött be. A nyugati ke- 
resztesek jórésze nemhogy a Szentföldre nem jutott el, de még eredeti céljá- 
hoz, Egyiptomhoz sem hajózott el. A Bizánci Birodalomnak a Balkán-félszi- 
geten és az Égei-tenger szigetein lévő birtokait felosztották egymás között a 
Velenceiek és a nyugati keresztesek: létrejött a Latin Császárság, illetve több 
kisebb keresztes állam. A Bizánci Császárság új központja Nikaia lett. 

Ez a helyzet semmiképpen sem felelt meg a negyedik keresztes hadjáratot 
meghirdető III. Ince pápának, ezért új keresztes hadjárat tervén kezdett gon- 
dolkodni. A keresztes fogadalmat tett Ímre király meghalt, 1205-ben öccse, 
András lett a király, aki akkor már közel egy évtizede halasztotta keresztes 
fogadalmának a teljesítését. Ince pápa éveken keresztül minden tekintélyét 
latba vetve hiába próbálta meg Andrást rávenni arra, hogy teljesítse ígére- 
tét, és vezessen hadjáratot a Szentföld és Jeruzsálem visszafoglalására: And- 
rás csak Ince pápa halála után, 1217-ben indult magyar keresztes sereggel a 
Szentföldre. 

Ha elfogadjuk azt a véleményt, hogy P. Mester (,, Anonymus") ,, Gesta LIn- 
garorum" című művét az 1210-es évek körül írta és Árpád fejedelem alakját 
II. András királyról mintázta, akkor egy jókedélyű, vidám uralkodó képe 
rajzolódik ki előttünk, nem pedig egy keresztes lovagé: 


, Árpád fejedelem az övéivel örömében húsz napon át időzött Attila ki- 
rály városában; ezalatt Magyarország vitézeinek színe-java a fejedelem je- 
lenlétében harci paripáikon pajzsokkal és lándzsákkal mindennap fényes 
tornát rendezett, a többi fiatal pedig pogányok módjára íjjal és nyíllal szó- 
rakozott. Ennek Árpád fejedelem nagyon megörült és vitézeinek részint 
arany, részint ezüst formájában különféle ajándékokat, valamint birtokokat 
juttatott." [...] 

, Árpád fejedelem és előkelői pedig örömükben egy álló héten át ünne- 
pelve lakomáztak, és mivel az örömünnep alkalmat kínált rá, majd naponta 
lerészegedtek." 

Ugyanakkor ez a lakomázó, előkelőinek ajándékokat és birtokokat oszto- 
gató uralkodó állandóan harcol és győztes csatákba vezeti katonáit: 


, Vitézei [...] nagy bátorságot merítettek, Tas fia Lél azonmód megfújta 
kürtjét, Bogát fia Bulcsú pedig magasra emelte zászlaját és az első vonalban 

indultak támadásra a görögök ellen. Az ellenfelek csatasorai összecsaptak 
és elkeseredett küzdelem bontakozott ki. Mire Árpád fejedelem egész se- 
rege felállt a görögök elleni harchoz, tömegesen hullottak a görögök és bol- 
gárok." [...] 

, Árpád fejedelem és előkelői pedig [...] haragra lobbantak és azonmód 
úgy döntöttek, hogy hadat küldenek Ménmaréót ellen." 


András jellemének ismerjük ezt a két meghatározó vonását: birtokok és 
ajándékok bőkezű osztogatása, illetve a harc és a háborúskodás kiemelkedő 
szerepe az életében. Mindkét vonása teljesen az ellentéte volt bátyjának, Ím- 
rének: 


, Nyájassága, könnyedsége, vitézsége, pénze és adakozó hajlama sok 
odaadó hívet szerzett neki szigorúságra hajló, komoly és indulatos bátyjá- 
val szemben." 


Spalatói Tamás is leírja már említett művében, az 1203-ban, Varasdnál 
történt híres eseménynél, hogy Imre király mellett alig maradt híve, míg 
András táborában rengeteg nemes és katona volt. Imre király nem szeretett 
hadakozni, nem is volt jó hadvezér: öccse annál inkább szerette a katonai 
összecsapásokat, az ütközeteket, olyannyira, hogy egy idő után már csak 
fegyverrel tudott politizálni. Hóman Bálint meg is említi Andrásról, hogy 
, uralkodása első tizenöt évében tizennégyszer fogott fegyvert támadó szándékkal 
anélkül, hogy győzelmei ellenére tartós sikert, reális politikat eredményt tudott 
volna elérni" . 

A középkori krónikások közül azonban nemcsak P. Mester jellemezte így 
Andrást - ha elfogadjuk azt a véleményt, hogy Árpád fejedelem róla lett 
mintázva -, hanem a Képes Krónika és Bonfini is méltatja katonai erényeit 
és magatartását: 


, Ámde azt mondják, a trónra is azért vágyakozott módfelett, hogy va- 
lami magához és őseihez méltó dolgot cselekedhessen." 


Ez az , őseihez méltó dolog" lett volna szentföldi hadjárata, amelyre több- 
ször fogadalmat tett, és amelyre még herceg korában késlekedése miatt III. 
Ince pápa többször fel is szólította: azután, hogy 1205. május 29-én királlyá 
koronázta János kalocsai érsek, még több mint tíz évig nem indult el, hogy 
fogadalmát teljesítse, végül azonban mégiscsak teljesítette fogadalmát: 


 ... a Szentföldön, Babilónia szultánjával szemben a keresztények sere- 


gének kapitányává és vezéréve teszik meg, és ezután dicsőséges győztes 
lesz." 


130 


II. András és III. Ince pápa kapcsolata 


A negyedik keresztes hadjáratban bátyjával együtt, érthető módon nem vett 
részt. Az 1204-ben, Konstantinápoly elfoglalása után létrejött Latin Császár- 
ság megalakulása azonban olyan kedvező politikai helyzetet teremtett Ma- 
gyarország számára, amelyet András megpróbált kihasználni: Magyaror- 
szág erős keleti szomszédja helyett jóval gyöngébb keresztes államok jöttek 
létre, amelyek nem veszélyeztették a Magyar Királyság határait. Igaz ugyan, 
hogy Velence hatalma megerősödött: ez abból is kitűnt, hogy II. András el- 
tűrte, hogy Zára városa a velenceiek hűségére tért. 

Ebben az időben Velence terjeszkedése mellett Andrást két másik dolog 
foglalkoztatta: sógorának, Bertoldnak az egyházi tisztsége, illetve a halicsi 
és lodomériai politikai helyzet. Mindkét kérdésben többször váltott levelet 
III. Ince pápával, Gertrúd öccsének, Bertoldnak az ügyében már 1206-ban: 
András a pápa beleegyezését kérte, hogy sógora 25 éves kora ellenére kalo- 
csai érsek lehessen. A kánoni kor 30 év volt, de Ince pápa elsősorban nem az 
életkora miatt nem akarta kinevezni érsekké Bertoldot, hanem azért, mert 
hiányosságai voltak az egyházi tudományokban. Végül 1207-ben mégis a 
beleegyezését adta érsekké választásához. Néhány évvel később, 1214-ben 
azonban már András a pápának írt levelében elismerte, hogy nem kellett 
volna sógorát ennyi előnyben részesíteni. Gertrúd 1213-ban történt meg- 
gyilkolása, és az ezzel összefüggésben álló főnemesi szervezkedés késztette 
erre a beismerésre Andrást, bár természetesen nem Bertold személye volt az 
egyetlen kiváltó oka a királyné elleni merényletnek. 

Ezekben az években a halicsi trónért folytatott háborúk végig jellemzik 
András politikáját. Ebben az ügyben is Ince pápa segítségét kéri, először 
1214-ben. Akkor a pápa engedélyét ahhoz szeretné megszerezni András, 
hogy János esztergomi érsek Kálmán herceget Halics királyává felkenhesse: 
a következő évben, 1215-ben pedig a már felkent Kálmán számára kér és 
kap koronát. A koronázásra valószínűleg még 1216 nyara előtt sor került és 
a szertartást János érsek végezte. Külpolitikájában az észak-keleti irányult- 
ság meghatározó jelentőségű volt 1208 és 1217 között, a Nyugat-Európa felé 
való politikai tájékozódás kisebb jelentőséggel bírt. 

Az 1206 és 1217 közötti időszakot, tehát a keresztes hadjárat megindulása 
előtti több mint egy évtizedet Magyarország belpolitikájában a Novae Instit- 
utiones - , Új berendezkedés" - rendje, ahogy András ezt egy 1217-es okleve- 
lében nevezte, jellemezte. Ez az elődeihez képest erőteljesebb birtokadomá- 
nyozási politika meghatározó volt szentföldi keresztes hadjárata előtt. 

A hadjárat megindítása királlyá koronázása után is húzódott, ugyanakkor 
Ince pápa részéről is háttérbe szorult egy újabb Szentföldi keresztes hadjárat 
kérdése: 1209-ben Ince a dél-franciaországi eretnekmozgalom, az albigensek 

ellen hirdetett keresztes hadjáratot, amelynek élére II. Fülöp királyt szerette 
volna katonai vezetőnek, és vele folytatott politikai tárgyalásokat. 

Időközben az Ibériai-félsziget muzulmánjai megmozdultak. 1211-ben 
al-Nászír, az almohádok egyik vezére megtámadta Kasztíliát, és Ince ke- 
resztes hadjáratot hirdetett ellenük. Az albigensek elleni hosszú évtizedekig 
húzódó, nagyon kegyetlen keresztes hadjárattal szemben az Ibériai-félszi- 
geten már 1212-ben sikerrel végződött a keresztes hadjárat: Las Navas de 
Tolosánál a nyugati seregek nagy győzelmet arattak a muzulmánok felett és 
ezután a reconguista, a , visszahódítás" új, győzelmes korszaka kezdődött 
meg. 

Ugyanebben az időben, 1212 tavaszán Nyugat-Európában két helyen - 
német területen, Köln környékén és Franciaországban, Saint-Denis apátsága 
mellett, ahol II. Fülöp király tartózkodott -, a krónikák híradásai szerint 
gyermekprédikátorok jelentek meg. Arról beszéltek ezek a fiatalok, a német 
Nicolas és a francia Étienne, hogy ami nem sikerült a bűnös felnőtteknek, az 
majd sikerül az ártatlan gyermekeknek: imádsággal és fegyvertelenül fogják 
visszafoglalni Jeruzsálemet és az egész Szentföldet a muzulmánoktól. Sza- 
vukra a korabeli krónikák írói szerint fiatal fiúk és leányok tízezrei indultak 
meg a Jeruzsálem visszafoglalására. Steven Runciman szörnyű tragédiaként 
írja le az egész vállalkozást, amely értelmetlen volt és a gyermekek halálával 
vagy rabszolgasorba taszításával végződött, Bozsóky Pál Gerő a korabeli 
krónikák értelmezésével árnyaltabb képet ad erről a véleménye szerint is 
szomorú és meggondolatlan mozgalomról, amelyet ő nem tart , keresztes 
hadjáratnak" . 

Ince pápa tudta - és ezt csak megerősítette a fiatalok keresztes megmoz- 
dulásának tragikus végkifejlete -, hogy csak egy új, jól szervezett nyugati 
keresztes sereggel lehet győzelmet aratni a Szentföldön, olyannal, amely Las 
Navas de Tolosánál megállította és visszaszorította a muzulmán támadást. 
Ennek érdekében már a következő évben, 1213-ban Franciaországba küldte 
legátusát, Courcon-i Róbertet, hogy kezdje meg egy új keresztes hadjárat 
szervezését, ugyanakkor 1215-re összehívta az egyetemes zsinatot, amely- 
nek egyik legfontosabb kérdése az új keresztes hadjárat megszervezése volt. 
1213 áprilisában szétküldte mind a nyugati, mind a keleti pátriárkáknak, 
érsekeknek és püspököknek a zsinatra hívó levelét. 


, Két dolgot viselek szívemen: a Szentföld megszabadítását, és az Egyház 
reformját. Az ezzel a két üggyel való foglalkozást nem lehet tovább halo- 
gatni anélkül, hogy súlyos vereségeket vállalnánk. [...] elhatároztam, hogy 
a régi Atyák példájára egyetemes zsinatot hívok össze, amely [...] a Szent- 
föld ügyének megnyeri a népeket és a keresztény hercegeket [...] Márpe- 
dig, mivel az egyetemes zsinat nem tud összeülni két év előtt, a közte lévő 
időben minden tartományt fölkerestetek, amelynek szüksége van apostoli 
látogatásra, és tehetséges embereket küldök szét a Szentföld ügyének vé- 

delmében azért, hogy utána a hadjárat irányítását lehessen kézbe venni, ha 
a zsinat azt megerősíti. [...)] 

Készüljetek föl tehát a két és fél év múlva összeülő zsinatra, amely 1215. 
november 1-jén kezdődik." 


Az egyetemes zsinatra hívó levelet a magyar főpapok is megkapták, 
azonban ebben az időben II. András elsősorban nem egyházi ügyekkel fog- 
lalkozott. 1208-ban, nem sokkal azután, hogy az , új berendezkedés" poli- 
tikáját meghirdette, Gertrúd királyné újabb testvérei érkeztek Magyaror- 
szágra. András sógorai, Henrik isztriai őrgróf és Eckbert bambergi püspök 
azért menekültek a magyar királyi udvarba, mert (Sváb) Fülöp német király 
(1198-1208) meggyilkolásában való részvétellel gyanúsították őket. A ma- 
gyar király környezetében tovább erősödött az idegen befolyás. Ennek kö- 
szönhetően, és az új birtokadományozási rendszer ellenzése miatt alig két 
év múlva, 1210-ben főurak egy csoportja összeesküvést szőtt András ellen, 
amely összeesküvésről pontos képet kapunk András egyik okleveléből: 


, Magyarország bizonyos főemberei - gonosz tervet eszelvén ki ellenünk 
- leveleket és követeket küldtek Görögországba [Konstantinápolyba] Géza 
fiaihoz, hogy velük Magyarországra jöjjenek, s az ő tanácsukra és segítsé- 
gükre támaszkodva királyságunkat birtokba vegyék. Ez a Domald - meg- 
szokott hűségét mindvégig teljes mértékben megőrizvén -, miután a követ- 
ség árulása tudomására jutott, ugyanis azok a követek már Spalatóba érkez- 
tek, bilincsbe verve leveleikkel együtt őket hozzánk elhozta." 


Az oklevélben szereplő Géza III. Béla öccse, András nagybátyja, tehát az 
összeesküvést kitervelő főurak a király unokatestvéreit próbálták meg trón- 
örökösként felléptetni ellene. Nem tudunk arról, hogy András megbüntette 
volna azokat, akik részt vettek ebben az összeesküvésben, azonban az tény, 
hogy a magyar főemberek továbbra sem voltak elégedettek a király politiká- 
jával. Ennek az elégedetlenségüknek azután három évvel később, 1213-ban 
igen erőteljesen és erőszakosan adtak hangot. A halicsi hadjáratra induló 
András a Zemplén megyei Leleszen értesült arról, hogy a Pilisben vadásza- 
ton részt vevő Gertrúd királynéra és kíséretére Péter ispán, Kacsics nembeli 
Simon és Bánk nádor veje, Simon vezetésével rátörtek a főúri összeeskü- 
vők, és a királynét megölték. A saját rokonait pártoló, ugyanakkor öt gyer- 
mekét jó anyaként nevelő királyné halálát csak részben volt politikai ereje 
megbosszulni Andrásnak. Már a következő évben, 1214-ben elsőszülött fiát, 
Béla herceget királlyá kellett koronáznia, mert az ellene fellépő főurak ezt 
követelték tőle. 

1210 után a belpolitikai helyzet András szempontjából válságosra for- 
dult, ennek ellenére egyre komolyabban megfogalmazódott benne a ke- 
resztes hadjárat megindításának, ifjúkori fogadalma teljesítésének a terve. 

1212-ben a ciszterci rend általános káptalanja már arról is gondoskodott, 
hogy András a Szentföldre való utazásakor magával vihessen két ciszterci 
szerzetest és egy conversust. Az előző évben, 1211-ben az egyik, a Szent- 
földön nem sokkal korábban alakult lovagrendet, a Német Lovagrendet 
Erdély déli határvidékén, a Barcaságban letelepítette. A harmadik keresz- 
tes hadjárat idején a sebesült német keresztesek ápolására létrejött rendet 
1191-ben III. Kelemen pápa erősítette meg, és amikor 1198-ban átvették a 
Templomosok szabályzatát, lovagrenddé alakultak. A német uralkodók, 
főképpen VI. Henrik és II. Frigyes császárok támogatták őket, és mikor el 
kellett jönniük a Szentföldről, vezetőjük, Salza Hermann nagymester veze- 
tésével Magyarországon telepedtek le. András kiváltságokat adományozott 
nekik, amelyért két dolgot kellett a Német Lovagrendnek vállalnia: a kunok 
elleni védekezés irányítását, illetve ezzel együtt a pogány kunok megtérí- 
tésén kellett munkálkodniuk. A lovagrend a kiváltságoknak köszönhetően 
gazdaságilag is gyarapodott és német területekről telepeseket is betelepített 
a ritkán lakott területre. Alig egy évtized alatt öt várat építettek, és 1222-ben, 
az Aranybulla kibocsátásának évében II. András újabb területtel növelte a 
Német Lovagrend birtokait: az AI-Dunáig terjedő havasalföldi részt adomá- 
nyozta nekik. 

Azonban a lovagrend már nem elégedett meg a királyi adományokkal: 
saját önálló államot akartak létrehozni. Mivel államukat a pápának szeret- 
ték volna hűbérként felajánlani, III. Honorius pápa (1216-1227) támogatta 
a Német Lovagrend törekvését. Ezt azonban a magyar király nem nézhette 
tétlenül: 1225-ben II. András királyi sereggel vonult ellenük, és kiüldözte 
őket Magyarországról. A Német Lovagrend által betelepítettek maradhat- 
tak, őket nem bántották, de a lovagrendnek az önálló államot majd csak a 
Baltikumban sikerül megalapítania. 

1211-ben azonban ezt még előre nem lehetett látni: egyelőre csak Szent- 
földről érkező keresztes lovagok befogadásáról és letelepítéséről volt szó, 
bár ebben Gertrúd királynénak és német környezetének is döntő része lehe- 
tett András keresztes hadjáratának terve mellett. A Német Lovagrend lete- 
lepítésének idején Ince újra sürgette Andrást, hogy teljesítse fogadalmát, de 
még 1213 februárjában - az ország helyzetére való hivatkozással - megen- 
gedte, hogy három évvel elhalassza a Szentföldre való indulását. 

Az, hogy felesége meggyilkolása után még inkább foglalkoztatta a szent- 
földi zarándoklat gondolata, kiderül a következő évben, 1214-ben írt leve- 
lének egy részletéből. Ebben azzal a kéréssel fordult a pápához, hogy a kö- 
vetkező évben tartandó egyetemes zsinatra ne kelljen elmennie bizonyos 
magyar főpapoknak a keresztes hadjárat miatt: 


,, . .. kötelességünk szerint szorgalmatosan fáradozunk jeruzsálemi uta- 
zásunkon, s azt minden erőnkkel siettetjük. Epp ezért országunk gondját, 
amelynek előkelői a széthúzásra hajlamosak, és fiaink gyámolítását is, akik 

koruk miatt még támogatásra szorulnak, János esztergomi érsekre, Krisz- 
tusban kegyes atyánkra tudnók rábízni. [...] Ezért arra kérjük Atyaságtokat, 
hogy együttérezve gondjainkkal, mentse őt fel a Tihozzátok való utazás ter- 
hétől. A pécsi és a győri püspököt, meg kancellárunkat, a fehérvári prépos- 
tot fogadalom s a kereszt jelének felvétele köti, hogy utazásunkban társaink 
legyenek. E tisztelendő férfiaknak a kísérete nyilvánvalóan nagyon meg- 
erősít minket, ezért szeretettel kérjük felmentésüket a jövő évben tartandó 
zsinatra való meghívás alól." 


Ez az idézet egyértelművé teszi, hogy András már 1215-ben, tehát a la- 
teráni zsinat előtt el akart indulni szentföldi hadjáratára. Éppen ezért nem 
fogadhatjuk el azt a nézetet, hogy csak akkor kezdett készülődni fogadal- 
mának teljesítésére, amikor arra nyílott esetleges lehetősége, hogy Konstan- 
tinápolyban latin császárrá koronázzák, erre pedig csak I. Henrik halála, 
1216. június 11-e után lett volna alkalma, András pedig még 1215 elején 
vagy nyarán, de még a november 1-jére összehívott zsinat előtt szeretett 
volna indulni. Hogy ez miért nem történt meg, arra az 1215 végén, tehát már 
a lateráni zsinat környékén írt levelében adja meg a politikai feleletet: 


" . . fiúnknak [Kálmánnak] Galícia [Halics] királyává koronáztatására 
irányuló kérelmünk apostoli rendelettel meghallgatásra talált, ámbár leg- 
újabban Galícia népe elfordult a neki leteendő hűségeskütől, sőt a körüllakó 
ruténekből toborzott sereg Galícia várát, ahol fiúnk híveivel tartózkodott, 
ostromzár alá vette. Emiatt oly sietve s váratlanul kellett odaigyekeznünk, 
hogy [...] még seregünket sem tudtuk bevárni." 


Tehát a politikai ok az volt, hogy Kálmánnak, aki akkor halicsi király volt, 
azonnal katonai segítséget kellett adni az ellene lázadók megfékezésére. Vé- 
gül 1216 végére állt helyre a rend és lett újra szilárd Kálmán hatalma. 

A másik ok, ami miatt halasztást szenvedett 1215-ben a szentföldi ke- 
resztes hadjárat megindítása elsősorban nem politikai indok volt, de mivel 
a korban egy király házasságkötése politikai lépés is volt, akár annak is te- 
kinthetjük. Felesége, Gertrúd meggyilkolása után 1215-ben II. András újra 
megházasodott. Ifjú felesége, Jolánta, II. Fülöp francia király unokatestvéré- 
nek, Courtenay Péter auxerrei és namuri grófnak volt a leánya, édesanyja, 
Flandriai Jolán pedig Balduin, majd az őt követő Henrik konstantinápolyi 
latin császároknak volt a nővére. A házasság létrejöttében valószínűleg nagy 
szerepe volt Henrik császárnak és Margit thesszalonikéi királynénak, And- 
rás nővérének. A politikai háttérben egy kibontakozóban lévő francia-ma- 
gyar-szerb szövetség állhatott, amely a Balkán-félsziget bolgár és epiruszi 
görög államai ellen irányult. András apósa II. Fülöp rokona volt, és így már 
két szálon is kapcsolódott a magyar király a francia uralkodóhoz, ugyanis 
első feleségének, Gertrúdnak a testvére, Ágnes, Fülöp felesége volt - igaz 

ugyan, hogy emiatt III. Ince pápa többször tiltakozott, mert egyházilag nem 
volt törvényes a kapcsolatuk. 

1215-ben, András és Jolánta esküvőjének évében Henrik császár találko- 
zóra hívta Andrást és a szerb fejedelmet. A Nis-ben létrejött találkozó hos- 
szútávon ugyan eredménytelennek bizonyult, de azt mutatta, hogy Andrást 
egyre jobban foglalkoztatta a Balkánon kialakuló politikai helyzet. Mielőtt 
azonban lépéseket tudott volna tenni ez ügyben, 1215. november 11-én kez- 
detét vette a IV. lateráni zsinat, amely egyik fő feladatának tekintette egy új 
keresztes hadjárat meghirdetését és megszervezését. A zsinaton elfogadott 
70 fejezet közül több is bekerült az egyházi törvénykönyvbe és a keresztes 
hadjáratra való felszólítás minden ott lévő követnek szólt, hogy országaikba 
visszatérve kezdjék el a szervezést. A részt vevők között név szerint isme- 
rünk 404 püspököt, jelen volt még kb. 800 apát, és megjelentek , az eddig 
nem képviselt kelet-európai országok püspökei Cseh-, Magyar-, Lengyel-, 
Észt- és Lettországból, akik megjelenésükkel is megvallották, hogy a keresz- 
tény Nyugathoz tartoznak" - írja Hubert Jedin német egyháztörténész, bár 
Balics Lajos 19. század végi egyháztörténészünk szerint már az 1179. évi 
III. Lateráni Zsinaton is részt vettek magyar főpapok. A magyar egyház ré- 
széről jelen volt János esztergomi érsek, Róbert veszprémi püspök és Uriás 
pannonhalmi apát, pedig András már említett 1214-ben írt levelében arra 
kérte III. Ince pápát, hogy ne kelljen részt venniük a zsinaton. Valószínű 
azonban, hogy a keresztes hadjárat halasztása miatt el tudtak menni a zsi- 
natra, majd később Uriás apát részt vett a szentföldi hadjáratban is. 


Az ötödik keresztes hadjárat előkészítése 


A IV. lateráni zsinat 1217. június 1-jére hirdette meg a keresztes had gyüle- 
kezését és indulását. 


, Égő vággyal óhajtván a Szentföldnek az istentelenek kezéből való ki- 
szabadítását, [...] a szent zsinat jóváhagyásával úgy határoztunk, hogy a 
keresztesek készüljenek fel, hogy a legközelebbit követő június hónap első 
napjára mindazok, akik úgy határoztak, hogy a tengeren kelnek át, gyűl- 
jenek össze Szicília szigetén, mások pedig [...] Brindisiben, mások megint 
Messinánál s mind e helyekkel szomszédos területeken..." 


A dekrétum szól arról is, hogy a toborzást és a hadjárathoz szükséges 
összeget hogyan végezzék, hogyan szedjék össze: 


,, . . úgy akarjuk, és meg is parancsoljuk, hogy a pátriárkák, az érsekek, a 
püspökök s mások is [...] a királyokat, a hadvezéreket, a fejedelmeket, az 


őrgrófokat, a grófokat és a bárókat, s a többi főrangút is, valamint a városok, 

a falvak, a mezővárosok közösségeit arra, hogy mindazok, akik nem men- 
nek személyesen a Szentföld megsegítésére, toborozzanak megfelelő számú 
harcost, lássák el őket 3 évre elegendő költséggel, lehetőségeikhez mérten, 
bűneik bocsánatára [...] mi abból a pénzből, melyet a szükséges és mérték- 
tartó kiadások után tartalékolni tudtunk, 30 000 font ezüstöt engedménye- 
zünk és adományozunk e célra [...] Minthogy pedig azt óhajtjuk, hogy az 
egyházak többi prelátusai is, de valamennyi egyházi rendbeli személy is 
[...] az egyházi jövedelme egyhuszad részét három esztendőn át ajánlja fel 
a Szentföld megsegítésére [...] Mi pedig s a mi testvéreink, a szent római 
egyház bíborosai az egész tizedet e célra fogjuk befizetni." 


A keresztesek azonban legyenek mentesek , mind a kollekta, mind pe- 
dig a fejadó, de minden egyéb teher alól is; személyüket és javaikat pedig 
a kereszt felvételét követően Szent Péter oltalmába helyezzük, s a mi oltal- 
munkba vesszük" Ezeken kívül a lateráni zsinat elrendelte a négy évre szóló 
fegyvernyugvást, illetve a kereszteseknek - a megfelelő feltételek teljesülése 
esetén - , bűneik teljes bocsánatát" engedélyezte. 

Az egyetemes zsinat felhívása azonban az angol, francia és itáliai terüle- 
teken nem talált jelentősebb visszhangra, komoly seregeket nem is lehetett 
ezekről a területekről toborozni. II. Andráson kívül igazából csak a délkeleti 
német területek mozdultak meg: Wittelsbach Lajos bajor, VI. Lipót osztrák 
és VII. Ottó meráni hercegek vették fel a keresztet. Lipót az unokatestvére 
volt Andrásnak, Ottó Gertrúd testvére volt: a magyar királlyal német roko- 
nai indultak a Szentföldre. 

Azonban mielőtt még megkezdődött volna a tényleges szervezés, 1216 
nyarán meghalt mind Henrik konstantinápolyi latin császár, mind III. Ince 
pápa. Henrik császár Margit királyné és fia, a kis Demeter katonai megse- 
gítésére sietett, akiknek az uralmát belső politikai ellenfelei, és az epiruszi 
despotátus uralkodója, Iheodor Angelosz egyaránt fenyegették. Henrik 
1216 júniusában Thessszalonikében váratlanul meghalt, így a latin császári 
trón megürült. 1216 júliusában III. Ince pápa is meghalt, utódja III. Honorius 
pápa lett (1216-1227). 


A Latin Császárság helyzete Henrik halála után 


A megüresedett konstantinápolyi trónra két esélyes jelölt volt. Margit ki- 
rályné annak a pártnak az élén állt, akik Andrást szerették volna császárrá 
koronázni, és ezért már valószínűleg 1216 második felében követeket is 
küldtek a magyar királyi udvarba. András természetesen elfogadta az aján- 
latot, és azt kérte Honorius pápától - akinek bejelentette, hogy császárrá 
szeretné koronáztatni magát -, hogy keresztes seregével már 1217 elején út- 
nak indulhasson a Szentföld felé. III. Honorius - aki már egy korábbi leve- 

lében már sürgette Andrást, hogy teljesítse minél előbb fogadalmát -, 1217. 
január végén meg is ígérte a magyar királynak, hogy még annak az évnek a 
húsvétján hadba szólítja a kereszteseket. Ugyanebben az évben egyrészt az 
, új berendezkedés" politikájának a fedezésére, másrészt a keresztes hadjárat 
költségeire, illetve ezekkel összefüggésben András új adófajtákat is beve- 
zetett: Magyarországon 1217-ben fordult elő először a rendkívüli adó és a 
nyolcvanad, amely vám volt. 

A Latin Császárság trónjára a másik jelölt András apósa volt, Courtenay 
Péter, és ezért András minél hamarabb indulni szeretett volna Konstantiná- 
polyba. Távolléte idejére kinevezte az ország ügyeinek irányítójává János 
esztergomi érseket akiről tudjuk, hogy ellenezte a király új politikai elkép- 
zeléseit. Ez a kinevezés valószínűleg azzal is összefügghetett, hogy András 
1217-ben szakított a közel tíz éve folytatott belpolitikájával, és mielőtt elin- 
dult volna a Szentföldre, az oklevelek szerint - legalábbis időlegesen - fel- 
hagyott az , új berendezkedés" gyakorlatával. Világi tisztségviselői közül az 
országban maradt Gyula nádor, Raphayn erdélyi vajda, Bánk, aki újra a báni 
méltóságot viselte és Oghuz országbíró. Kálmán herceg Halicsban maradt, 
Béla herceget Bertold érsek gondjaira bízta, és a Meráni család steini várába 
küldte. András esetleges Szentföldi halálára gondolva Jolánta királyné ré- 
szére 8000 márka hitbért és más jövedelmeket biztosított. Horvátország és 
Dalmácia helytartójává Pontius de Cruce-t, a templomosok magyarországi 
nagymesterét nevezte ki. 

A magyar királlyal keresztes hadba indulók között egyházi és világi sze- 
mélyeket egyaránt találunk. Kalán pécsi püspök is felvette a keresztet, de 
betegsége miatt már nem indulhatott el: 1218-ban meg is halt, de végren- 
deletében pénzt hagyott a hadjárat költségeire. Péter győri és Tamás egri 
püspökök el is indultak Andrással, csakúgy mint Uriás pannonhalmi apát, 
akiről már a ÍV. lateráni zsinat kapcsán esett szó. Ugron királyi kancellár 
is a királlyal tartott, aki szintén egyházi ember volt. A világiak közül csat- 
lakozott a keresztes sereghez Dénes fia Dénes ispán, tárnokmester, László 
lovászmester, Demeter asztalnokmester, Oghuz országbíró fia, Lőrinc po- 
hárnokmester és még több világi főúr. 

Azonban mielőtt a magyar sereg András vezetésével a tervezett száraz- 
földi úton elindult volna Konstantinápolyon keresztül a Szentföldre, a Latin 
Császárság francia bárói - akiket a pápa is támogatott - császárrá választot- 
ták Courtenay Pétert, András apósát aki egyben politikai ellenfele is volt. 
Honorius pápa 1217. áprilisában Rómában Courtenay Pétert és feleségét, 
Flandriai Jolánt megkoronázta, így Andrásnak ezek után már nem volt ér- 
deke, hogy a szárazföldi utat válassza. Ezért a tengeri utat választotta, de 
nem a szicíliai vagy dél-itáliai kikötőket, ahogyan azt a ÍV. lateráni zsinaton 
elhatározták, hanem a dalmát tengerparti kikötővárosból, Spalatóból akart 
indulni. Ehhez a tengeri úthoz a hajókat a Magyar Királyság nagy ellen- 
felétől, a negyedik keresztes hadjárat idején Zára elfoglalásában dicstelen 

szerepet játszó Velencétől szerette volna bérelni. Ezért 1217 tavaszán el- 
küldte követeit Piero Ziani velencei dózséhoz akit egy levelében , barátjá- 
nak, a legjobban szeretett Péternek, Velence kiváló hercegének" nevezett. 
A megegyezés létrejött, de a szerződés első és talán legfontosabb pontja sú- 
lyos volt: András lemondott a maga és utódai nevében minden igényéről 
Zára városával kapcsolatban. A dalmát tengerpart legfontosabb kikötővá- 
rosa, amely mindig is a Magyar Királysághoz akart tartozni, és 1205-ben is 
csak az erőszak hatására tért Velence hűségére, most úgy tűnt, hogy végleg 
- vagy legalábbis hosszú időre - a nagy kereskedelmi rivális, Velence poli- 
tikai befolyása alá került. 

Ehhez az első ponthoz képest a Velencével kötött szerződés többi pontjai 
csak másodlagos jelentőségűek voltak. Az, hogy a velenceiek Magyarorszá- 
gon, csakúgy mint a magyarok Velencében szabadon járhassanak, vámot 
nyolcvanad részben fizessenek minden áru után amely nem arany, ezüst, 
drágakő, selyem és fűszer, és mindezekért csupán tíz felszerelt hajónak kell 
legénységgel együtt július 25-én Spalatóban lennie, igazán nem tűnt nagy 
árnak: Velence jól járt ezzel a számukra kedvező szerződéssel. Úgy tűnt, 
hogy András nem halogatta tovább több mint húsz éve tett keresztes foga- 
dalmát. 


II. András a Szentföldön 


A keresztes hadjárat előkészületei alaposak voltak, amelyet az is mutat, ho- 
gyan fogadták a Szentföldön a keresztények, illetve hogyan írnak a korabeli 
krónikások az érkező keresztes seregről. Ezeknek a forrásoknak a tükrében 
nem fogadhatjuk el azt a feltételezést, amely Marczali Henrik óta oly gyak- 
ran felvetődik a történészek körében, hogy András részéről ez a vállalkozás 
, katonai jelentőséget mindvégig nélkülöző keresztes hadjárat", egyszerű 
, ereklyevásárlás", csak valamiféle , turistaút" lett volna. Ezeknek a vélemé- 
nyeknek két dolog mond ellent. Az egyik katonai-politikai, a másik szellemi- 
lelki, amely azonban a kor felfogásából megérthető: az ereklyék szerepe. 
Először a katonai-politikai kérdésről. Magyar uralkodó vagy hadvezér 
a Kárpát-medence területéről Bulcsú vezér 954. évi hadjárata óta ilyen tá- 
volságra nem vezetett hadjáratot. Magyar katonák több ezer kilométerre a 
Kárpát - medencei határoktól önálló, szervezett seregként nem harcoltak 
a 10. század közepe óta. Az 1217. évi keresztes hadjárat után a Kárpát-me- 
dencétől nagyobb távolságra először majd csak I. (Nagy) Lajos korában fog- 
nak hadat vezetni 1345-ben, illetve a Nápolyba vezetett hadjáratok idején. 
Anélkül, hogy a katonai kérdésekről részletesen szólnánk, tudjuk, hogy a 
harmadik keresztes hadjárattal vagy a VI. Henrik császár kezdeményezte 
1195-1197-es hadjárattal összehasonlítva semmivel sem volt katonailag 
kedvezőtlenebb András keresztes hadjáratának az eredménye - a negyedik 

keresztes hadjáratról nem is szólva, amelyben ugyan végül a Szentföldre 
eljutott a keresztesek egy része. Természetesen, ha egy saját magunk által 
felállított mércével mérjük az elért magyar katonai eredményeket, akkor 
persze nem volt nagy jelentőségű II. András szentföldi hadjárata. Azonban 
ez a szubjektív történészi mérce két dolog miatt is veszélyes: egyfelől olyan 
dolgokat kérünk számon múltbeli eseményektől, amelyek akkor nem álltak 
fenn, másfelől pedig nem a korszakot mutatjuk be, hanem a saját elvárá- 
sainkról beszélünk. Ha nem eszerint a szubjektív mérce szerint ítélkezünk, 
hanem tények alapján mutatjuk be a történéseket, amelyek nem zárultak le 
magyar katonai részről azzal, hogy András seregének a nagy részével 1218 
elején a Szentföldről visszaindult Magyarországra, akkor talán pontosabb, 
a kornak inkább megfelelő képet kaphatunk erről a keresztes hadjáratról. 
Ezeket a tényeket összefoglaljuk a katonai események bemutatásánál, előbb 
azonban még az ereklyék kérdéséről, amely kérdés 1945 és 1990 között ért- 
hetően csak mellékes részletkérdésnek tűnt. 

Az ereklye - , religuiae" - általában nagy vallási személyiségek testi ma- 
radványai, ruhái, használati tárgyai, amelyek tiszteletben részesülnek. Ke- 
resztény egyházi értelemben Jézus Krisztussal és Szűz Máriával kapcsolatos 
tárgyak, valamint a szentek maradványai és használati tárgyai. Kiemelkedő 
ereklyének - , religuiae insignes" - tekintjük a Szent Kereszt ereklyét és Jé- 
zus Krisztus szenvedésével kapcsolatos eszközöket, illetve a szentek egész 
testét, fejét, karját, kezét, szívét, lábszárát és kínzott testrészeiket. ,, Közönsé- 
ges ereklyének" tekintjük a többi emléket és használati tárgyakat. A katolikus 
egyházban, így II. András korában is, az ereklyék tisztelete a vallásosság 
erényének, a szentek tiszteletének a megnyilvánulása. 

Már az ókeresztény időktől kezdve megfigyelhető az ereklyék tisztelete 
ott, ahol a vértanúk maradványait nagy tisztelet övezte, és szentek testének 
vagy testrészeinek őrzéséről szintén az ókori időkből, a 4. század elejéről 
van tudomásunk. A 6. század elejétől az ereklyéket a templomokban, az ol- 
táron helyezték el, és ezzel megszűnt az addigi gyakorlat, hogy a vértanúk 
sírja közelében tartották a szentmiséket. 

Ahogy terjedt a kereszténység, úgy terjedt az ereklyék kultusza is, sőt, 
már a 4. századból tudunk arról, hogy történtek visszaélések is: árusították 
és lopták az ereklyéket. Éppen ezért az ereklyék okmányszerű hitelesítését a 
középkorban bevezették, és a IV. Lateráni zsinaton a 62. fejezetben kimond- 
ták: 


, Minthogy az a tény, hogy egyesek a szentek ereklyéit áruba bocsátják, 
és azokat itt-ott mutogatják, a keresztény vallásnak nagyon gyakran nagy 
kárára van - nehogy a jövőben is kárára legyen - a jelen rendelettel úgy in- 
tézkedünk, hogy mostantól kezdve az ősi ereklyéket a tartóból kivéve sem- 
miképpen ne mutassák meg és ne bocsássák áruba. Az újonnan megtalálta- 

kat pedig senki ne merje nyilvános tiszteletben részesíteni, csak ha előbb a 
római pápa tekintélye ezeket jóváhagyta." 


A zsinaton hozott fejezetben még említés történik a , hitvány hamisítvá- 
nyokról" és , hamis tanúsítványokról" amelyekkel , pénzszerzés céljából" 
a gyanútlan embereket , becsapják". Tehát András korában a Pápaság tisz- 
tában volt az ereklyék céljával és értelmével ugyanúgy, mint ahogy tisztá- 
ban voltak azzal is, hogy , pénzszerzés céljából" az egyszerű keresztényeket 
sokszor , becsapják." 


szóltunk már arról, hogy András nagyapjának, II. Géza királynak volt 
egy Szent Kereszt ereklyéje, amelyet még Szent István kapott II. Baszileiosz 
császártól. Lehet, hogy II. András korában még megvolt ez az ereklye, de 
az egyértelmű, hogy az Árpád-házi szenteknek már megvolt a kultuszuk. 
A fiatal Imre és András nyilván ott voltak Szent László 1192. évi Váradon 
történt szenttéavatásakor amikor a szent király ereklyéit oltárraemelték, és 
nagyon valószínű, hogy mindezek az élmények döntőek voltak akkor, ami- 
kor András a Szentföldön ereklyéket vásárolt: 


, zent István első vértanú koponyáját, Szent Tamás apostol és Szent Ber- 
talan jobb kezét, továbbá Áron vesszejéből egy darabot, és egyet azon hat 
korsó közül, amelyekben Krisztus a vizet borrá változtatta, és még sok mást 
15, amit csak akkor össze tudott szedni." 


Mint az előbb leírtakból kitűnik, a Képes Krónika által felsorolt ereklyék 
közül több is a , kiemelkedő ereklyék" közé tartozik: Pauler Gyula meg is említi 
összefoglaló művében, hogy ő is látott Zágrábban olyan ereklyét, amelyet a 
hagyomány szerint András hozott a Szentföldről. 


Pontosabb lett volna, ha történészeink Pauler Gyulát követve írtak volna 
az András által hozott ereklyékről, mert a magyar középkor kitűnő isme- 
rője tisztában volt az ereklyéknek a keresztény egyházban és a középkorban 
betöltött szerepével. Éppen ezért nem szerencsés az András által a Szent- 
földről Magyarországra hozott ereklyékkel kapcsolatban félreérthető meg- 
jegyzéseket tenni, mert ebből az derül ki, hogy a történész nincs tisztában a 
középkor eszmeiségével, amelynek az alapja - ahogy már említettük - a ke- 
resztény univerzalizmus volt, amelyben az ereklyék tisztelete kiemelkedő 
helyet foglalt el. 

Természetesen ereklyéket nemcsak a katolikus egyház tisztel, hanem más 
vallások is, pl. a muzulmánok is. Azonban ezeknek az ereklyéknek a ke- 
reszténységtől eltérő a célja és a szerepe, ezért mondhatjuk, hogyha Gizella 
királyné koronáját el is kellett, hogy adja ezekért az ereklyékért, az a kor 

felfogása szerint csak azért történhetett, mert az árán még értékesebb erek- 
lyékhez jutott hozzá a Szentföldön. 

Az ereklyék kérdésének tisztázásához és a korban betöltött szerepéhez 
elég csak annyit hozzátenni, hogy II. András kortársa IX. (Szent) Lajos fran- 
cia király (1226-1270) a Szentföldről hozott ereklyék számára Párizsban kü- 
lön kápolnát építtetett, a Saint-Chapelle-t, ugyanis a kiemelkedő fontosságú 
ereklyékhez a Szentföldön lehetett a leginkább hozzájutni, ott, ahová 1217 
nyarán elindult az András vezette magyar keresztes sereg. 

A sereg a gyülekezés után Fehérvártól délre vonult el, végig haladt a Ba- 
laton déli oldalán, majd Zágrábba érkezett. Spalató városába augusztus 23- 
án vonult be, ahol ünnepélyesen fogadták a kikötőváros vezetői. A fogadta- 
tás, a sereg leírása szemtanútól, Spalatói Tamás főesperestől származik, aki 
ott lehetett a magyar király és keresztes seregének érkezésekor. 

Az eredeti pápai terv szerint a Szentföldre vonuló kereszteseknek szept- 
ember 8-án kellett volna Ciprus szigetére érniük. Elsőnek VI. Lipót osztrák 
herceg indult és viszonylag hamar, alig 16 nap alatt kelt át a tengeren. 

András csak ősz elején indult útnak, de a kevés hajó miatt sok zarándok 
nem tudott velük tartani: ők vagy visszafordultak, vagy vártak tavaszig, 
hogy akkor hajózzanak majd el a Szentföldre. 

Mikor seregével András Ciprusra ért, megtartották az első haditanácsot. 
Ezen a tanácskozáson három király volt jelen: Andráson kívül a jeruzsálemi, 
Briennei János és a ciprusi, a fiatal I. Lusignani Hugó. Hozzájuk csatlakozott 
a tripoliszi gróf, IV. Bohemund. A hadjáratnak ezt az első részét, amely a 
Szentföldön zajlott, a , három király hadjáratának" is nevezi néhány kró- 
nikás. A ciprusi haditanácson semmi konkrét katonai, hadvezetési dolgot 
nem tudtak megbeszélni, ugyanis VI. Lipót és a bajor herceg már Akkonban 
voltak, és nélkülük nem akartak dönteni a hadjárat kérdéseiről. András és 
a többi uralkodó ezért tovább hajóztak Akkonba, ahol november 3-án a je- 
ruzsálemi pátriárka a Szent Kereszt ereklye megmaradt részét elhozta a ke- 
resztes vezérek elé: András és Lipót herceg mezítláb járultak a Szent Kereszt 
ereklye elé és megcsókolták. 

Akkonban már nagyobb körben tartottak haditanácsot, mégpedig And- 
rás sátrában, ami azt jelentette, hogyha nem is hivatalosan, de őt tekintették 
a hadjárat vezérének. Ezt azzal is magyarázhatjuk, hogy a magyar keresztes 
sereg volt a legnagyobb létszámú, hiszen akármennyire is becsüljük a se- 
reg létszámát - a néhány ezertől akár 20 ezerig -, annyi bizonyos, hogy a 
szemtanú krónikás Jacgues de Vitry szerint a harmadik keresztes hadjárat 
óta nem volt akkora sereg a Szentföldön, mint a magyar. Tehát VI. Henrik 
keresztesei, akik igaz ugyan, hogy a császár halála után 1197 táján érkeztek, 
nem jelentettek a kortársak szerint olyan komoly haderőt mint az 1217-ben 
Szentföldön harcoló magyar keresztes sereg. 

I. Abú Bakr al-Ádil szultán nem tudta, hogy mi a keresztesek hadjáratá- 
nak a célja: Jeruzsálem, Damaszkusz vagy Egyiptom. Ő maga a Szentföld 

felé, Damaszkusz irányába vonult, fiát pedig, al-Muazzámot egy kisebb se- 
reggel a keresztesek megfigyelésére küldte. 

A magyarokból, németekből és az osztrák területekről érkezőkből álló 
keresztes sereg, amelynek nem volt kinevezett vezére, a novemberi és de- 
cemberi időszakban az akkoni táborból kiindulva három támadást indított. 

Az első támadás célja a Galileai-tenger (Tibériás-tó) és környéke volt, a 
második a Tábor-hegyen lévő erőd elfoglalására indult, a harmadik pedig 
az Akkontól északra lévő tengerparton történt támadás volt. Egyik táma- 
dás, katonai akció sem hozott komoly sikert, nem járt olyan eredménnyel, 
amely befolyásolhatta volna Jeruzsálem keresztény elfoglalását, ennek el- 
lenére ezeket a támadásokat nem tarthatjuk teljesen elhibázottnak és ered- 
ménytelennek. 

A november 3-án kezdődött első akció kb. két hétig tartott, és a Gali- 
leai-tenger környékének pusztításából állt. Al-Ádíl szultán azt hitte, hogy 
a keresztesek Damaszkuszt akarják elfoglalni, ezért megerősítette a város 
védelmét. A fiát ugyanilyen okokból Jeruzsálembe küldte, mert nem tudta 
eldönteni, hogy tényleg Damaszkusz irányába fognak-e támadni a kereszte- 
sek. Nagyon valószínű azonban, hogy maguk a keresztesek, akikkel együtt 
sok zarándok is vonult, sem tudták egész pontosan, hogy mi a céljuk ezek- 
kel a hadmozdulatokkal a Galileai-tenger környékén. Végül két hét után 
legyengülve, sokan közülük megbetegedve tértek vissza az akkoni táborba 
anélkül, hogy bármiféle katonai eredményt fel tudtak volna mutatni. Igazá- 
ból ez az akció nem hadműveletnek, hanem zarándoklatnak volt tekinthető, 
mert ugyan dúlták és pusztították a muzulmán fennhatóság alatt álló terüle- 
teket, ugyanakkor a Jordán vizében fürödtek és láthatták a Galileai-tengert, 
ami a katonákkal tartó zarándokoknak igen jelentős esemény volt. 

Damaszkuszban azonban nem nyugodtak meg, feszült volt a helyzet: a 
szultán megerősítette a Damaszkusz felé vezető utat lezáró Al-Soffárt. 

Közben a keresztesek vezérei - akik közül András és Chartres-i Vilmos, 
a templomosok nagymestere is betegen tért vissza -, újabb haditanácsot 
tartottak. Brienne-i János jeruzsálemi király a Tábor-hegyen emelt erődöt 
akarta megtámadni, amely az egyiptomi és damaszkuszi karavánútra fel- 
ügyelt. Ezt a tervet Raymond de Saint Gilles ellenezte, ennek ellenére no- 
vember 28-án a jeruzsálemi király megindult az erőd ellen. 

Hugó ciprusi és András magyar királyok nem tartottak a keresztes se- 
reggel, a várostromra induló magyarokat Dénes tárnokmester vezette. A 
keresztes sereg Názáret városán keresztül vonult a Tábor-hegyi erődhöz, 
ahová november 30-án érkeztek. Két ostromot vezettek az erőd ellen, de- 
cember 3-án és 5-én, azonban megfelelő ostromszerek nélkül gyakorlatilag 
semmilyen eredményt nem tudtak elérni. Ezek után elhatározták, hogy vis- 
szavonulnak, és december 11-én, kb. két héttel az indulás után újra az ak- 
koni táborban voltak a keresztesek. Ennek az ostromnak rövidtávon ugyan 
nem volt semmilyen katonai jelentősége, azonban hosszú távon igen: nem 

sokkal később al-Ádíl szultán maga adott parancsot az erőd lerombolására, 
hogy az erőd ne szolgáltasson okot a kereszteseknek ennek a Szentföldi te- 
rületnek a támadására. 

Az utolsó, harmadik katonai akcióra néhány nap pihenő után december 
15-én indultak a keresztesek, akik Akkontól észak felé vonultak a tengerpar- 
ton Szareptáig. Ekkor a földrajzi területre jellemző módon hirtelen csapott 
le rájuk a téli időjárás: nappal viharos havazások, havas esők voltak, éjjel 
pedig nagyon hideg lett. Közben a muzulmán könnyűlovasság állandóan a 
nyomukban volt, azonban a magyar keresztesek nem adták fel a harcot: ke- 
letnek akartak fordulni, hogy lecsapjanak a hegyekben megbújó muzulmá- 
nokra. Erről az akcióról a józan, megfontolt és a Szentföldet jól ismerő Ray- 
mond de Saint-Gilles le akarta beszélni a magyarokat, de ugyanúgy mint a 
Tábor-hegyi erőd ostroma előtt, most sem hallgattak rá. A francia nemesnek 
azonban most is igaza lett: az 500 magyarból alig néhány tudott csak a he- 
gyek közül a tengerpartra visszatérni a keresztes táborba, a többiek elestek a 
harcokban. Ez a harmadik katonai akció, amely az előző kettőhöz hasonlóan 
közvetlen katonai eredménnyel nem járt, szintén kb. két héttel az indulás 
után, 1218. január 1-jén ért véget, amikor visszatértek az akkoni táborba. 

Ebben a két utóbbi katonai akcióban András már nem vett részt. Betegen 
tért vissza az első akció után, majd a Tábor-hegyi erőd ostromát követően 
unokatestvéréhez, IV. Bohemund tripoliszi grófhoz utazott Hugó ciprusi 
királlyal. A látogatás indoka esküvő volt: Bohemund feleségül vette Hugó 
féltestvérét, Melisedát. 

Azonban néhány nappal az esküvő után temetést tartottak: Tripoliszban 
1218. január 10-én meghalt a fiatal ciprusi király, Hugó. Trónja csecsemő 
fiára, Henrikre maradt, a régens özvegye, Jeruzsálemi Alíz lett. 


II. András hazatérése a szárazföldi úton 


Ugyanebben az időben András elhatározta, hogy hazatér. Ennek a gyors 
elhatározásnak általában két okát szokták említeni a történészek. Pauler 
Gyula szerint , már eleget időzött a Szentföldön" és ezért határozta el az 
indulást, de van olyan vélekedés is, hogy az otthonról, Magyarországról 
kapott , rossz hírek" befolyásolták az elhatározását. Azonban Hóman Bálint 
felhívja a figyelmet egy érdekes körülményre, arra, hogy András 1217 végén 
a Szentföldön értesülhetett apósa, Henrik latin császár haláláról, aki után 
özvegye, Jolán lett a régens. Nem kizárt, hogy seregének döntő részével, és 
első feleségének, Gertrúdnak a testvéreivel, Ottó herceggel és Ekbert bam- 
bergi püspökkel a szárazföldön keresztül ezért indult hazafelé ilyen sietve. 
A kitűnő történész, Hóman Bálint szerint a konstantinápolyi latin császári 
korona megszerzésének a lehetősége fordította Andrást vissza a Szentföld- 
ről, és ettől az elhatározásától még a jeruzsálemi pátriárka kiközösítéssel 

való fenyegetése, a VI. Lipót herceg vezetésével ottmaradt keresztesek ké- 
rése sem tudta eltántorítani. 

András seregével végigvonult Kis-Ázsián egészen Konstantinápolyig, 
majd a Balkánon keresztül ért Magyarországra, ahol az általa Honorius pá- 
pának írt levél szerint súlyos helyzet fogadta. A több hónapig tartó út alatt 
azonban olyan politikai szövetségeket kötött, amelyek első ránézésre igen- 
csak furcsának tűnnek. Pauler Gyula leírja ezeket a Szentföldről Magyar- 
országra tartó úton elhatározott házassági szövetségeket, természetesen 
nem felejtkezve el arról, hogy a kor felfogása szerint egy király a fiainak és 
leányainak elsősorban nem házastársat keresett, hanem a politikai szövet- 
ségesek lehetséges táborát próbálta meg növelni. Pauler Gyula véleményét 
Marczali Henrik és Hóman Bálint is megerősítik, azonban a legutóbbi idők- 
ben inkább azt hangsúlyozzák, hogy ezek a házassági tervek csak ,,ötlet- 
szerűek" voltak A kérdés ebben az esetben az, hogy András tett-e valamit 
politikai pályáján , ötletszerűen". Ha végigtekintünk 1196-tól, apja, III. Béla 
halálától kezdődően politikai elképzelésein, igencsak kevés olyan dolgot 
tudunk megemlíteni amely hirtelen elhatározása lett volna. A királyi ko- 
rona megszerzésének határozott és tudatos felvállalása még III. Ince pápá- 
val szemben is, az , új berendezkedés" politikájának meghirdetése nem sokkal 
megkoronázása után, majd más módon történő folytatása annak sikertelen- 
sége láttán, a keresztes hadjárat megindítása amikor lehetősége nyílt a la- 
tin császári korona megszerzésére, amelyet alátámaszt kérése III. Honorius 
pápa felé, hogy előbb indulhasson a szárazföldön a Szentföld felé mind azt 
mutatják, hogy András politikai elhatározásai nem nélkülözték a konkrét 
elképzeléseket. A Balkán és Bizánc irányába folytatott politikája apjának, 
III. Béla törekvéseinek a folytatása. Még a Halics felé indított hódító hadjá- 
ratok is beleilleszkednek a tudatos külpolitika formálásába: már nagyapja, 
II. Géza megkezdte ezt az utat, és András a fiát, Kálmánt Halics királlyává 
koronáztatta III. Ince pápa beleegyezésével és segítségével. Éppen ezért tű- 
nik furcsának az a kijelentés, hogy András addigi tudatos külpolitikai törek- 
véseit félretéve, illetve félretéve a kor felfogását az uralkodók házasságairól, 
csak , ötletszerűen" választotta volna ki fiainak és leányainak a házastársat. 
Ezt a kijelentést az sem erősíti, ha megvizsgáljuk ezeknek a házasságkötési 
terveknek a rokoni, illetve politikai kapcsolatait. 

A házassági tervekről a hazatérte utáni évben, 1219-ben, III. Honorius 
pápának írt leveléből tudunk meg fontos részleteket. A levél első fele Ma- 
gyarország szomorú helyzetét festi le élénken, talán kissé eltúlozva azt a 
súlyos helyzetet, amely hazajövetele után fogadta Andrást, a második része 
viszont a politikai dolgokkal foglalkozik melyet természetesen úgy ír le a 
pápának, hogy a Szentföldi helyzet javára váltak: 


,, : . szándékunk szerint a tengeren túl tovább nem tartózkodhattunk, de 
ha akaratunk ellenére jobb belátásból vissza is tértünk, szerencsés hazajöve- 

telünkkel átmenőben a Szentföldnek nem kevesebb kedvezést szereztünk, 
mintha tovább időztünk volna Jeruzsálem körül." 


Ezt követően levelében rátér az első házassági tervre: 


, Ugyanis Örményország kiváló királya, Leó, hogy népeink összefogásá- 
val több erőt nyerjen a szomszédos törökök állandó támadásainak megtöré- 
sére, leányát a mi fiúnkhoz adta feleségül, és egész Örményországot koroná- 
jával együtt mindörökre a mi fiúnk s utódainak fennhatósága alá helyezte, 
országa előkelőinek beleegyezésével és esküjével." 


Kis-Örményország királya - aki a királyi címet VI. Henrik császártól 
kapta - II. Leó volt, aki a magyar király fiára, András hercegre akarta az 
ország trónját bízni. A fiatal keresztény királyság akkor volt megerősödő- 
ben, Leó idősebb leánya Brienne-i János jeruzsálemi király felesége volt, így 
ennek a házasságnak a révén András rokonságba került volna a jeruzsálemi 
királlyal is, akivel a keresztes hadjáratban együtt harcolt. 

A szárazföldi út következő állama az Ikoniumi Szultánság volt, ahol ,, Iko- 
nium szultánja is követet küldött hozzánk azzal, hogyha valamelyik leányunkat 
vagy rokonunkat hozzáadjuk feleségül, elvetve hitetlenségét, keresztény hitre tér és 
felveszi a keresztséget "- ahogy András írta. 

Ebben az időben I. Izz ad-Dín Kejkáusz volt az Ikoniumi szultán aki haj- 
landó lett volna a keresztény hitre térni, ha András az egyik leányát vagy 
más nőrokonát hozzáadja feleségül. Ez egy olyan nagy jelentőségű kérés 
volt amelyhez Honorius pápa beleegyezését kellett kérnie a magyar király- 
nak. Nagyon ritka volt muzulmán uralkodóktól a keresztény hitre való át- 
térés gondolata, a korban nincs is tudomásunk valamely más muzulmán 
uralkodónak ilyen elhatározásáról, éppen ezért kellett a pápai beleegyezés 
kérése, míg a másik három házassági szándékot András csak bejelentette 
Honoriusnak. 

A következő állam a Nikaiai (görög) Császárság volt, ahol I. Laszkarisz 
Theodor, András sógora volt a császár. A két uralkodó szövetségének a 
megerősítésére eljegyezték gyermekeiket, Máriát és Bélát, a későbbi IV. Bé- 
lát. Nikaiában egyébként az addig ellenséges támadás vagy egyéb kellemet- 
lenség nélkül megtett utat egy politikai konfliktus zavarta meg: Gézának, II. 
András nagybátyjának a fiai, akiket már magyar főurak 1210-ben a magyar 
trónra szerettek volna meghívni, vitába szálltak vele. Ennek ellenére And- 
rás zavartalanul folytatta útját. Nem tudjuk azt, hogy Konstantinápolyban 
találkozott-e anyósával, Jolánnal, a régenssel - Marczali ugyan későbbre, 
1219-re teszi II. András konstantinápolyi útját -, azt azonban tudjuk, hogy 
II. Aszen Iván bolgár cár feleségül kérte András leányát, Máriát. II. Aszen 
Iván annak az I. Aszennak volt a fia, akinek a vezetésével az 1180-as évek 
közepén megalakult a második Bolgár Birodalom Tirnovo székhellyel. 

András 1218 vége felé térhetett vissza Magyarországra, és ha rátekintünk 
a térképre, azt láthatjuk, hogy a Tripoliszi Grófságtól kezdve, Bulgárián és 
a Ihesszalonikéi Királyságon át rokonokkal és szövetségesekkel vette körbe 
a konstantinápolyi császári székben régensként ülő anyósát, Jolánt: még a 
muzulmán ikoniumi szultán is András barátságát kereste. András joggal 
gondolhatta, hogy ami nem ment gyorsan 1216-ban, majd lassabban ugyan, 
de szövetségesek révén sikerülni fog: elnyerheti a Latin Császárság trónját. 

Azonban a következő évek eseményei másképpen alakultak: mikor só- 
gorát, Courtenay Róbertet anyja, Jolán halála után - valószínűleg Honorius 
pápa tanácsára - császárrá választották, 1220-1221-ben a telet Magyarorszá- 
gon töltötte anélkül, hogy András felvetette volna azt, hogy ő akarna császár 
lenni. Sőt, mikor Róbert 1221 márciusában tovább utazott Konstantinápoly 
felé, András és fia, Béla elkísérte útján Bulgáriáig, ahol részt vettek Mária és 
Iván cár esküvőjén. 


A latin császári trónról való lemondás 


Ezeknek a tényeknek az ismeretében joggal tehetjük fel azt a kérdést, hogy 
az 1216 és 1218 közötti években olyan sok politikai tárgyalást, szövetség- 
keresést felemésztő cél, a latin császári korona megszerzése Andrást miért 
nem foglalkoztatta már 1220 táján. Ennek több bel- és külpolitikai oka le- 
hetett. Először a belpolitikai helyzet kérdéséről, amely igen súlyos lehetett 
még akkor is, ha Honorius pápának írt levelében talán kissé túlzott azért, 
hogy megmagyarázza gyors hazatérését a Szentföldről. János esztergomi 
érseket, akit távollétében Magyarország helytartójává nevezett ki, András 
ellenfelei elűzték és felbomlott az ország rendje. Ez gazdasági, társadalmi és 
politikai problémákkal, hanyatlással járt együtt, amelynek rendbetétele sok 
időt és energiát emésztett fel. Az 1219 és 1222 között történt magyarországi 
események nem mutattak abba az irányba, hogy Andrásnak komoly ereje 
lenne a latin császári trón megszerzésére és megtartására. 

Ugyanakkor a külpolitikai helyzet is rosszabb irányba fordult. Fiát, Kál- 
mánt, halicsi királyt 1219-ben feleségével együtt a novgorodi fejedelem 
legyőzte, és miután bevonult Halicsba, elfogta. Kálmán kiszabadulásának 
feltételéül azt szabta, hogy András herceg vegye feleségül a leányát, így a 
herceg jegyességét II. Leó örmény király leányával fel kellett bontani. Ha 
ezekhez hozzátesszük, hogy András a Pápaság irányából továbbra sem ka- 
pott biztatást arra, hogy elnyerheti a latin császári koronát, hiszen Honorius 
pápa egyre nyilvánvalóbbá tette, hogy a hatalmat a Courtenay-családon be- 
lül szeretné tartani, akkor megérthetjük, hogy a magyar király elállt régi 
tervétől, a latin császári korona megszerzésétől. Ezt a gondolatot csak erő- 
sítette, hogy Róbert 1221 márciusi koronázását követően megkezdődött a 
Latin Császárság súlyos válsága, a thesszalonikéi királyság politikai helyze- 

tének gyöngülése, illetve az, hogy az ikoniumi szultánnal nem valósult meg 
a házassági terv, és sógora, I. Laszkarisz Theodor 1222-ben meghalt. Talán 
ezek a legfontosabb belpolitikai, illetve külpolitikai okok, amelyek szerepet 
játszhattak abban, hogy II. András figyelme elfordult Konstantinápoly felől, 
és érdemben később már nem is foglalkozott a latin császári trón megszer- 
zésének a kérdésével. 


A magyar keresztesek további részvétele 
az ötödik keresztes hadjáratban 


Azonban ezekben az években az ötödik keresztes hadjárat eseményei tovább 
folytatódtak, sőt, András hazatérte után, 1218 tavaszán erősödtek a katonai 
műveletek. VI. Lipót osztrák herceg kereszteseihez, akik között magyarok is 
voltak Tamás, egri püspök vezetésével, Nyugat-Európából érkezett keresz- 
tesek csatlakoztak. Brienne-i János, jeruzsálemi király szerint azt a tervet 
kell követni, amelyről már volt szó a ÍV. keresztes hadjárat kapcsán: Richárd 
angol király elgondolása alapján Egyiptomot kell megtámadni és a keresztes 
sereg ennek a tervnek megfelelően támadott. Az Egyiptom elleni támadást 
már a lateráni zsinat is megemlítette, így al-Ádíl szultánnak, a híres Sza- 
ladin öccsének, aki ekkor már idős ember volt, komoly támadással kellett 
szembenéznie Egyiptomban a Szentföldön történt harcokat követően. 

1218 május végén Damietta városánál, a Nílus deltájánál megjelent a ke- 
resztes flotta. 1169-ben, Mánuel bizánci császár uralkodása idején már ost- 
romolták a várost, de a keresztesek most komolyabban felkészültek: 1218 
augusztus végén el is foglalták Damietta erődjét, amelynek hírére az idős, 
beteg al-Ádíl szultán meghalt. Utódja II. Mohamed al-Kámil volt aki foly- 
tatta Damietta védelmét. 

1218 őszén az ostromló sereghez megérkezett Honorius pápa legátusa, 
Pelagius bíboros, aki spanyol főpap volt: jó szervező, de elég tapintatlan em- 
ber. Az ostrom továbbfolytatódott a következő évben, 1219-ben, és Tamás 
egri püspökhöz és a magyar keresztesekhez újabb, Magyarországról érkezett 
keresztesek csatlakoztak. Ugyanis 1219-ben az Andrással hazatértek közül 
többen újra felvették a keresztet, mert úgy érezték, hogy az előző években, 
1217-ben és 1218-ban nem tettek meg mindent a Szentföld felszabadításáért. 
Ugron kancellár, aki közben kalocsai érsek lett, Barcz fia Miklós, Péter győri 
és valószínűleg Simon váradi püspök is csatlakozott a Damiettát ostromló 
keresztesekhez, illetve velük tartott Róbert veszprémi püspök is, aki 1207 és 
1209 között II. András kancellárja volt. 

Damietta ostroma nagyon nehéz volt, sokan haltak meg a keresztesek 
közül, közöttük két magyar püspök is: Pauler Gyula szerint Péter győri és 
Simon váradi püspök. 

Ő Pelusium 


Damietta és környéke az ötödik keresztes hadjárat idején 


Damietta sikertelen ostroma után, 1220 táján tértek vissza Magyaror- 
szágra Tamás és Róbert püspökök, akik valószínűleg találkoztak a kereszte- 
sek táborában lévő Assisi Szent Ferenccel. Az is elképzelhető hogy ők voltak 
az első magyarok akik hallottak a tatárokról, ugyanis először Damietta ost- 
romakor lehetett a keresztényeknek valamit megtudni erről a távoli, keleti 
népről. Akkor még a tatárokban lehetséges szövetségest láttak a kereszté- 
nyek a muzulmánok elleni küzdelmükben, és a magyarok sem sejtették, 
hogy jó húsz évvel később mit fognak tenni a mongol-tatár hadak Magyar- 
országgal. 

Damietta ostroma ugyanúgy sikertelen maradt, mint az 1217. novemberi 
és decemberi szentföldi katonai műveletek. Azonban ha hozzátesszük, hogy 
a harmadik keresztes hadjárat idején Richárd angol és II. Fülöp francia kirá- 
lyok egy hasonló nagyságú keresztes sereggel több év küzdelme után sem 
tudtak több sikert felmutatni, mint II. András, sőt az I. Frigyes császár halála 
után a Szentföldön harcoló, majd a VI. Henrik által megszervezett, szintén 
német keresztesekből álló hadjárat még az angol és a francia seregeknél is 
kevesebbet ért el, akkor láthatjuk, hogy az András vezette magyar keresztes 
sereg és tevékenysége semmivel sem volt jelentéktelenebb, mint az 1189 óta 
bármelyik Európából érkezett keresztes seregé. A kitűnő hadvezér Richárd 
király lopva, bujkálva távozott a Szentföldről, majd évekig volt előbb VI. Li- 
pót herceg, majd VI. Henrik császár foglya. Fülöp francia király is bármiféle 
katonai és politikai eredmény nélkül tért vissza Franciaországba. A Német- 

Római Birodalom császára, I. Frigyes úton a Szentföld felé meghalt, fia VI. 
Henrik 1197-ben meghalt, mielőtt elindulhatott volna a keresztes sereg élén. 
Az ő fia, II. Frigyes, aki 1215-ben vette fel a keresztet, először évekig halo- 
gatta a keresztes hadjárat indítását, majd a későbbiekben katonai győzelmet 
ő sem tudott felmutatni a muzulmánok ellen. Ha a korszaknak ezeket a ka- 
tonai eseményeit figyelembe vesszük, akkor pontosabban tudjuk megítélni 
II. András hadjáratát, amelyről a középkori magyar krónikák is jelentőségé- 
hez mérten megemlékeztek. 


Középkori krónikáink II. András Szentföldi hadjáratáról 


Először Kézai Simont idézzük, aki egy érdekes dolgot említ gesztájában: a 
székelyek részvételét András Szentföldi hadjáratában: 


.. András [...] ellátogatott a Szentföldre is, ahol a keresztény hercegek 
egyöntetűen vezérré választották, s a magyarokkal és a székelyekkel megfu- 
tamította a babilóni szultán seregét. Ezt követően az asszírok és más népek 
hadával együtt sokféle megtiszteltetésben részesítették, majd igen nagy di- 
csőséggel tért vissza Magyarországra." 


A ,székelyek" említésének az oka talán az lehet, hogy a nehézfegyverzetű 
páncélos lovagok mellett esetleg könnyű fegyverzetű lovasok is mehettek a 
Szentföldre, akiknek a harcmodora is közelebb állt a muzulmán harcosoké- 
hoz, azonban más középkori magyar forrás nem említ székelyeket András 
keresztes hadjárata kapcsán. 


A Képes Krónika részletesebben ír a hadjáratról: 


, András király [...] a pápa úr parancsára meglátogatta a Szentföldet. Ezt 
a parancsot akkor kapta, amikor még herceg volt, ahogyan a decretalesban 
áll a ftogadalomról és a fogadalom teljesítéséről: 5:Bár mindenkinek [szabad 
az elhatározásal]c [...] Ő ugyanis apja fogadalmát tejesítette és váltotta va- 
lóra." 


A keresztes hadjáratról kedvezően ír a Képes Krónika, és mint már szó volt 
róla, ír a II. András által hozott ereklyékről is. 

Petrus Ransanus, a Mátyás király udvarában élt tudós reneszánsz főpap 
is megemlékezik András a hadjáratáról, megemlítve, hogy nem távozott 
a Szentföldről addig , míg igen ádáz csata után dicső győzelmet nem szerzett." 
Ihuróczy János 15. század végén íródott krónikájában ugyanazokat írja le 
András szentföldi hadjáratával kapcsolatban, amelyeket a Képes Krónika 
említ, azonban ez a rövid átvétel még mindig szerencsésebb, mint Bonfini 

hosszadalmas és sok hibát elkövetett leírása, aki szerint II. András a szá- 
razföldön, Konstantinápolyon keresztül ment a Szentföldre. Konstantiná- 
polyba utána ment Bánk, hogy elmondja Andrásnak: megölte Gertrúdot, a 
királynét. András végighallgatta, majd azt mondta Bánknak, hogy a Szent- 
földről való visszatérte után fog ítélkezni. Ezt követően átszállította a ma- 
gyar kereszteseket Kis-Ázsiába. A szentföldi harcokat nem is említi Bonfini, 
csak Damietta ostromáról ír hosszasan, majd András Magyarországra vis- 
szatéréséről ír, és megemlíti azokat az ereklyéket amelyeket magával hozott 
András a Szentföldről. Végül leírja, hogy visszatérte után nem ítélte el Bán- 
kot, hanem majd csak évekkel később: Bonfini tehát alaposan összekeverte 
a szentföldi hadjárat történéseit. 

Középkori krónikáink áttekintése után az ötödik keresztes hadjáratban 
való magyar részvételről, amely nemcsak a Szentföldön, hanem Egyiptom- 
ban is, Damietta ostroma idején is jelentős volt, elfogadhatjuk a már idézett 
angol történész, James Ross Sweeney megállapításait annak ellenére, hogy 
a történészek egy része nem hozzá hasonlóan értékeli ezeket az eseménye- 
ket. 


, Jeruzsálemi András - ahogy őt egy későbbi magyar író nevezte - szent- 
földi jelenléte fényes bizonyítéka a keresztes ideál vitalitásának és széles körű 
elterjedésének a 13. század elején. Túlzás nélkül állítható, hogy a Magyar 
Királyság képessége egy nagyméretű hadjáratban való részvételre, ugyan- 
olyan energiára, stabilitásra és az intézmények ugyanolyan komplexitására 
vall, amely a nyugati uralkodók számára egy századdal korábban lehetővé 
tette az első keresztes sereg felállítását. A magyar részvétel kiemelkedő he- 
lye a III. Ince által meghirdetett, a IV. lateráni zsinat által jóváhagyott és 
III. Honorius által ellenőrzött keresztes hadjáratban - bármilyen rövid ideig 
tartott - annak bizonyítéka, hogy az érett magyar monarchia beleolvadt a 
latin kereszténység népeinek közösségébe." 


Ez az utolsó félmondat talán pontatlan, hiszen a Magyar Királyság már 
II. András előtt , beleolvadt a latin kereszténység népeinek közösségébe", de az 
értékelés többi részét helytállónak tekinthetjük. 


II. András szerepe a későbbi évek keresztes hadjárataiban 


II. András a Szentföldön, az első katonai akció után betegen feküdt, és egész- 
sége ettől kezdve élete végéig nem volt teljes. Ennek ellenére mikor 1223-ban 
III. Honorius pápa levélben kéri, hogy újra vegye fel a keresztet, nem mond 
nemet. 1223-ban II. Frigyes császár ígéretet tett arra, hogy két évvel később, 
1225-ben keresztes hadjáratot fog indítani a Szentföldre: ehhez kérte Hono- 
rius pápa András részvételét az 1223 nyarán, esetleg őszén írt levelében: 

- . . Mily nagyszerűen fogna készülni e segítségre Magyarország, mely a 
kereszt ellenségeinek oly rettenetes! Távol legyen, hogy az Isten fiáért folyt 
harcban éppen Endre [II. András] népe ne fegyverkezzék, hagyja rozsdá- 
sodni kardját, tegyen le a győzelemről." 


András nem idegenkedett a tervtől, több püspök és főnemes is felvette a 
keresztet, a tatai apát több pápai megbízatásban is eljárt 1231 táján, de végül 
magyar keresztesek nem indultak el a Szentföldre. Közel kétszáz évvel azt 
követően, hogy Szent István a Nyugat-Európából érkező zarándokok előtt 
megnyitotta Magyarországot, hogy a szárazföldön tudjanak Jeruzsálem 
felé vonulni, a keresztes mozgalomban, a fegyveres zarándoklatban való 
közvetlen magyar részvétel befejeződött. A Magyar Királyság azonban to- 
vábbra sem szakadt el a keresztes eszmétől, mozgalomtól, de ezután már 
más formában vett benne részt. A keresztes hadjáratoknak Magyarország 
szempontjából fontos része lezárult. 

Összegzés 


A keresztes hadjáratok értéke rendkívül, jelentőségük azonban egy csep- 
pet sem vitatott. Az bizonyos, hogy nem a Pápaság találmánya, sem a ke- 
resztény vallási fanatizmus gyümölcse volt, hanem a clunyi és gregoriánus 
reform által felpezsdített vallásos meggyőződésben gyökerezett. Annak a 
keresztény vallásos összetartozásnak a jegyében született, amely a sszent 
háborúc és a streuga Deix fogalmát nemcsak ismerte, hanem gyakorolta is 
(reconguista)." 


Adriányi Gábor értő szavait a keresztes hadjáratokról, amelyben az Ár- 
pád-kori Magyar Királyság is tevékenyen részt vett, alátámasztják Clair- 
vaux-i Szent Bernát gondolatai is, amelyet nem sokkal a második keresztes 
hadjárat kudarca után írt: 


, Nehéz korunkban élni. Úgy tűnik, mintha életünknek is jó lenne véget 
vetni, mennyivel inkább tanulmányainknak. Olyan az összkép, mintha bű- 
neink büntetése miatt az Úr idő előtt megítélte volna a mindenséget. [...)] 
Nem megdöbbentő: az Egyház gyermekei, akik a keresztény nevet viselik, 
vereséget szenvedtek a pusztában, vagy kard által pusztultak el, vagy éhen 
haltak. Vezéreik között egyenetlenség támadt, és az Úr elszélesztette őket, 
eltévelyedtek az utaktól távol. Útjukon romlás és szerencsétlenség támadt 
rájuk. Félelem, zavar és szomorúság járta át még királyaik szívét is. Mek- 
kora megaláztatás azok számára, akik békét és boldogságot hirdettek. sÍme, 
itt a békex - mondták, és nincs béke. A boldogságot hirdettük és minden 
összezavarodott. Ami engem illet, nem zavar, hogy azok ítélnek el, akik a jót 
rossznak, a rosszat pedig jónak mondják, akik sötétté teszik a világosságot, 
és a sötétséget világossá. Ha szükséges, hogy zúgolódás legyen, jobb szeret- 
ném, ha a zúgolódás ellenem irányulna, mint Isten ellen. Szívesen magamra 
veszem a szemrehányásokat, szitkokat, csak ne forduljanak Isten ellen. Jó- 
nak látom azt, ha [az Úr] arra méltat, hogy pajzsként használjon engem. 
Nem bánt, ha lenéznek, csak Istent sérelem ne érje. " 


Összegzésképpen elmondhatjuk, hogy az Árpád-kori keresztes hadjára- 
tokban való közvetlen magyar részvétel számottevő és jelentős volt a ko- 
rabeli Magyar Királyság politikai, társadalmi és katonai helyzetéhez kép- 
est. Ugyanakkor tudjuk azt, hogy a keresztes hadjáratokban való magyar 
részvétel nem fejeződött be az Árpád-korban. A Magyar Királyság a latin 
kereszténység keresztes hadjárataiban még évszázadokon át részt vett. A 
történészek véleménye megoszlik arról, hogy egészen pontosan melyik ka- 
tonai akciót lehet utolsónak tekinteni a VII. Gergely, illetve II. Orbán pápa 

által meghirdetett keresztes hadjáratok sorában: a 20. század több történésze 
szerint a várnai ütközet (1444), illetve a nándorfehérvári diadal (1456) a kö- 
zépkori keresztes mozgalom utolsó megnyilvánulása. Sir Steven Runciman 
azt írja a II. Pius pápa által meghirdetett, 1464-ben Anconában gyülekező 
elenyészően csekély létszámú és hatásában is gyenge keresztes hadjáratról, 
hogy , Anconában már halott a keresztes szellem". Mindezek a vélemények 
katonai, politikai és eszmei érvekkel alátámaszthatók, ugyanakkor talán 
erősebbek azok az indokok, amelyek azt hangoztatják, hogy a középkori ke- 
resztes mozgalom eszmeisége utoljára az 1514-ben meghirdetett keresztes 
hadjáratban jelenik meg, amelyet ma a Székely Dózsa György vezette pa- 
rasztháborúnak nevezünk. Ha elfogadjuk ezt a véleményt, akkor érdemes 
munkánkat azzal az áttekintéssel befejeznünk, hogy Árpád-házi királyaink 
korát követően mely magyar uralkodó, hadvezér vett részt a Pápaság által 
meghirdetett keresztes hadjáratokban, illetve ezekben a katonai vállalkozá- 
sokban hogyan kapcsolódott össze a Pápaság és a középkori Magyar Király- 
ság diplomáciája. 

III. András, férfiágon az utolsó Árpád-házi király halála után az Anjou 
dinasztia került a Magyar Királyság trónjára, akik leányágon tartották ma- 
gukat az Árpád-háziak örökösének. I. Károly (Károly Róbert) (1308-1342) 
és fia Nagy Lajos (1342-1382) folytatták Árpád-házi királyaink keresztes 
hadjáratait mind a muzulmánok, mind az eretnekek ellen. Nagy Lajos volt 
az első királyaink közül, aki a Magyar Királyságot kelet felől támadó, majd 
hosszú időn keresztül a magyar állam nagy részét elfoglaló oszmán-törö- 
kökkel először összecsapott a Balkánon. Veje, a Luxemburgi dinasztiából 
származó Zsigmond király (1387-1437, német-római császár 1433-tól) re- 
mek politikus, de gyenge katona volt. 1396-ban hatalmas keresztes hadat 
szervezett a latin kereszténység országaiból az oszmán-törökök ellen, amely 
a nikápolyi ütközetben súlyos vereséget szenvedett. Ugyanígy kudarccal 
végződött az oszmán-törökök ellen 1428-ban, Galambóc váránál indított 
támadása is. Zsigmond elődeihez hasonlóan harcolt az eretnekek ellen is. 
A Nagy Nyugati Egyházszakadást lezáró Konstanzi Zsinaton (1414-1418) 
Zsigmond elnökölt, és mikor a zsinat eretnekké nyilvánította és kivégezte a 
cseh Jan Hust (Husz János), akkor Zsigmond hosszú éveken keresztül veze- 
tett hadjáratokat Csehországban Jan Hus követői, a husziták ellen. 

Zsigmond királyt veje, Albert követte a trónon, az első Habsburg ural- 
kodó a Magyar Királyság élén (1437/-1439). Rövid uralkodása alatt ő maga 
is vezetett hadjáratot az oszmán-törökök ellen, és ugyanígy tett utóda, I. 
Jagelló Ulászló (1440-1444) is. A fiatal I. Ulászló kiváló hadvezére Hunyadi 
János volt, a középkori Magyar Királyság kimagasló alakja, aki saját maga is 
vezetett hadjáratokat az oszmán-törökök ellen. 1442 és 1444 között Cesarini 
Julián bíboros, pápai legátus szervezi a muzulmánok elleni keresztes had- 
járatok, és 1444-ben Ulászló királlyal együtt halt meg a vesztes várnai ütkö- 
zetben. 

Ulászló király halála után a Magyar Királyság kormányzója (gubernátora) 
Hunyadi János lett, aki folytatta az oszmán-törökök elleni harcokat. Legfon- 
tosabb eseménye ezeknek a harcoknak Nándorfehérvár 1456. évi megvédése 
volt. 1453-ban II. Mohamed szultán elfoglalta a Bizánci Birodalom fővárosát, 
Konstantinápolyt, a keleti kereszténység központját, majd tovább nyomult 
nyugat felé. Ennek hírére III. Calixtus pápa megbízta Giovanni da Capestra- 
nót, Kapisztrán Jánost, hogy hirdessen keresztes hadjáratot a muzulmánok 
ellen. Kapisztrán János Hunyadi Jánossal együtt hatalmas keresztes sereget 
szervezett Magyarországon, amelynek szervezésében Juan de Carvajal bí- 
boros, pápai legátus is részt vett. Nyugodtan mondhatjuk, hogy a szó ere- 
deti értelmében vett keresztes mozgalom bontakozott ki Magyarországon, 
amelynek meglett az eredménye: a Konstantinápolyt elfoglaló II. Mohamed 
szultán elmenekült Nándorfehérvár alól, és ezt követően több mint hatvan 
évig komoly oszmán-török sereg nem tört a Magyar Királyságra. III. Ca- 
lixtus pápa a keresztes hadjárat meghirdetésekor rendelte el, hogy minden 
délben harangozzanak és imádkozzanak Nándorfehérvár védőiért, amely 
harangozás és déli imádság napjainkig megmaradt a keresztény világban. 

Hunyadi János fia, Mátyás király (1458-1490) komoly politikai kapcsola- 
tokat tartott fenn II. Pius pápával, aki 1464-ben a fentebb már említett, ku- 
darcba fulladt keresztes hadjáratot hirdette meg. Mátyás azonban folytatta 
elődei és apja oszmán-török-ellenes harcait, amely a Zsigmond király korá- 
ban elkezdett déli végvárvonal erősítését és a Balkán keresztény fejedelme- 
ivel való szövetségesi kapcsolatok erősítését is jelentette. 

Mátyás király halálát követően azonban a középkori Magyar Királyság 
súlyos válságba került, amelyet legjobban a keresztes hadjáratnak indult, 
Székely Dózsa György- vezette parasztháború jellemez. 1513-ban, II. Gyula 
pápa halála után Rómában gyűltek össze a bíborosok pápaválasztásra. Ba- 
kócz Tamás esztergomi érseknek komoly esélye volt arra, hogy pápának 
válasszák, de végül nem őt, hanem Giovanni de" Medicit választotta meg a 
konklávé, aki X. Leó (1513-1521) néven foglalta el Szent Péter székét. X. Leó 
első rendelkezéseinek egyike volt, hogy Bakócz Tamás érseket az oszmán- 
törökök ellen meghirdetett keresztes hadjárat bíboros-legátusává nevezte ki. 
Magyarországra visszatérve Bakócz érsek egy végvári vitézt, a székely lófő 
nemest, Dózsa Györgyöt nevezte ki meg a keresztes hadjárat katonai ve- 
zetőjének. A Magyar Királyságban az igazi keresztes eszme erejét mutatja, 
hogy míg a Nyugat-Európában meghirdetett keresztes hadjáratok gyakor- 
latilag érdektelenségbe fulladtak, addig Bakócz érsek hívószavára ezrek 
özönlöttek a keresztes zászló alá. Azonban végül nem ismétlődött meg 1456 
csodálatos sikere, mert a fennálló rend elleni parasztháborúba torkollott a 
keresztes hadjárat: igaz ugyan, hogy Dózsa György seregében ferences szer- 
zetesek is részt vettek, például Lőrinc pap. Bakócz Tamás érsek a problémák 
kezdete után rövidesen betiltotta a toborzást, majd leverték a paraszthábo- 
rút, és kegyetlen megtorlás következett. 

1514-et követően a Magyar Királyságban nem hirdettek több keresztes 
hadjáratot, és a középkori Magyar Királyság bukását és a reformációt köve- 
tően új korszaka kezdődött a magyar történelemnek. 

